IDRÆT GÅR JO I BLODET

Fra idrætslivet på Silkeborgegnen ca. 1929-1970 

med udsyn til i dag.  

Rapport 2

Af Keld Dalsgaard Larsen

Museum Silkeborg / Silkeborg Museum 2009 (2014) 

INDHOLDSFORTEGNELSE

INDLEDNING                                                                                 3
FØRSTE HOVEDAFSNIT                                                              5 

Idrætslivet på Silkeborgegnen 1929-1970

Med rank ryg.                                                                                   5
Arbejdernes Idræts Klub

En fodboldklub i Silkeborg.                                                            30
Arbejderkultur og legemskultur

Teori og virkelighed 1932                                                               35

KFUM Idræt i Silkeborg 

En skitse                                                                                          37

Idrætshaller

Velfærdssamfundets indtog                                                             43

ANDET HOVEDAFSNIT                                                               53 

Idrætsfolk fortæller                                                                          53

TREDJE HOVEDAFSNIT                                                            110
H.G. Junkers institut

Indledning                                                                                      110
H.G. Junkers Institut

Et internationalt gymnastik i Silkeborg 

1910-1940                         111 

To be a Silkeborgian. 

H.G. Junkers Institut og den store verden                                      116  

Erindringer 

Fra Junkers Institut                                                                         129 

MATERIALEOVERSIGT                                                             149  

INDLEDNING

Silkeborg vandt guld i 1994. Eller rettere Silkeborg Idræts Forening af 1917 vandt det danske mesterskab i fodbold. Men det er en ligegyldig præcisering for alle os, der oplevede de opløftende dage i juni 1994. Det danske mesterskab var den direkte anledning til, at Silkeborg Museum satte fokus på det lokale idrætsliv som en del af vor kulturarv. 

Det viste sig imidlertid ganske svært ved en museumsudstilling rigtigt at indfange mesterskab og idrættens store betydning for lokalsamfund og enkeltpersoner. Udstillingen i efteråret 1994 ansporede derfor Silkeborg Museum til et mere systematisk arbejde med det lokale idrætsliv, og temaet kom med i museets arbejdsplaner.

Silkeborg Museum kunne i 1998 udsende rapporten: ”Idræt går jo i blodet. Idrætslivet på Silkeborgegnen ca. 1880-1960” af Keld Dalsgaard Larsen. 

Rapporten indeholdt temaer om: dansk idrætshistorisk forskning, den folkelige idrætsbevægelses lokale start fra 1880’erne frem til ca. 1929 med udsyn til udviklingen frem til ca. 1960, Silkeborg Legepladsforening omkring år 1900, H.G. Junkers Institut ca. 1910-1940 og byen Silkeborgs idrætsliv med hovedvægten lagt på tiden frem til 1917. Rapporten indeholdt en række nøgleinterviews, som uddybede emnerne. Rapporten afsluttedes med udvalgte temaer og en liste over litteratur og andet anvendt materiale.  

Rapporten gav baggrund for udfærdigelsen af artiklen ”Kroppen under menneskets vilje – idrættens gennembrud på Silkeborgegnen 1886-1929” af Keld Dalsgaard Larsen i Århus Stifts Årbøger 2001. 

Silkeborg Museums fortsatte arbejde med temaet viste, at periodiseringen ”ca. 1880-1960” var uhensigtsmæssig. 1960 var ikke noget skelsættende år i idrætslivets udvikling. En periodisering frem til ca. 1970 eller 1970’erne var mere relevant, idet det offentlige engagement i det lokale idrætsliv markant stiger med den store kommunalreform i 1970. Man kan hævde, at idrætslivet går fra at være hovedsageligt et ”folkeligt” til et ”velfærdspolitisk” anliggende. 

Silkeborg Museum fortsatte derfor sit idrætshistoriske projekt med dels at udbygge undersøgelserne om mellemkrigstiden og dels med at udvide perioden først og fremmest til 1970, men med udsyn helt frem til i dag. Arbejdet indgik i en periode i tilknytning til et fællesmusealt forskningsprojekt under Århus Amtsmuseumsråd: ”Fritidskulturen i industrisamfundet”. 

Projektet resulterede i tre artikler af Keld Dalsgaard Larsen: ”Rank ryggen – idrætslivet på Silkeborgegnen 1929-1970” (i Århus Stifts Årbøger 2005), ”Løft hovedet og ret ryggen!” (i Brudstykker fra Blicheregnen 2005) og ”Idræt går jo i blodet” (i Silkeborg Museums Årsskrift 2005). Sidstnævnte artikel var en slags statusrapport over museets hidtidige idrætsprojekt.

Kommunalreformen med virkning fra 1. januar 2007 fik indflydelse på arbejdet med det lokale idrætshistoriske projekt. Den tidligere Kjellerup Kommune blev en del af Ny Silkeborg Kommune, og det resulterede i, at Silkeborg Museum og Blicheregnens Museum blev fusioneret pr. 1. januar 2009 til Silkeborg Kulturhistoriske Museum med afdelingerne Silkeborg Museum i Silkeborg og Blicheregnens Museum i Thorning (1). 

Det idrætshistoriske projekt ønskede på baggrund af det ændrede museale ansvarsområde at udbrede undersøgelserne til den tidligere Kjellerup Kommune. Det førte i første omgang til en undersøgelse af Thorning Idrætsforening og artiklen ”Løft hovedet og ret ryggen!”. Thorning Idrætsforening havde gennem årtier været en stor og værdsat kreds i paraplyorganisationen Gl. Skanderborg Amts Gymnastikforening (senere Silkeborgegnens Gymnastikforening), og derfor var det naturligt at starte med denne forening. I nærværende rapport er desuden inddraget idrætshallernes historiske etablering i den nuværende Silkeborg Kommune med konkret udgangspunkt i Kjellerup-hallen, Them-hallen og Silkeborg-hallerne.  

Rapport nr. 2 er en opsamling og perspektivering af museets arbejde i perioden 1998-2009. Rapporten indeholder tre hovedafsnit. 

Første hovedafsnit indeholder den generelle artikel ”Rank ryggen – idrætslivet på Silkeborgegnen 1929-1970”, mindre afsnit om den lokale arbejderidræt og KFUM-idræt og et afsnit om idrætshallers indmarch i det lokale idrætsliv. 

Andet hovedafsnit indeholder en lang række interviews med nøglepersoner inden for den lokale idræt. 

Tredje hovedafsnit indeholder en grundig gennemgang af H.G. Junkers Institut i Silkeborg i perioden ca. 1910-1940, herunder en række nøgleinterviews. 

Rapporten afsluttes med en samlet materialeoversigt. 

Silkeborg Museum ønsker her godt 10 år efter den første rapport at fremlægge de indvundne resultater med henblik på det fortsatte arbejde. Den idrætshistoriske udvikling er inde i en rivende udvikling, som fortsat vil kræve museal dokumentation og formidling.   

Note:

1. Silkeborg Kulturhistoriske Museum ændrede i sommeren 2013 navn til Museum Silkeborg med tre afdelinger: Hovedgården (tidligere Silkeborg Museum), Blicheregnen (tidligere Blicheregnens Museum) og Papirmuseet (tidligere Papirmuseet Bikuben). 

FØRSTE HOVEDAFSNIT

IDRÆTSLIVET PÅ SILKEBORGEGNEN 1929-1970

Med rank ryg.

INDLEDNING

”Ungdom og idræt hører sammen. Vil man forstå vor tids ungdom i dens interesser og tankegang, kommer man ikke uden om idrætten. Så kan man i øvrigt mene om idrætten, hvad man vil, kendsgerningen er, at vor tids ungdom vil idræt” (1). Sådan stod der at læse i Silkeborg Idrætsforenings 15 års jubilæumsskrift i 1932, og udtalelsen stammer fra en sekretær i KFUM. Idræt var altså noget, der var kommet for at blive, det var unge mennesker, der tog idrætten til sig, og der var mange meninger om idrætten. 

Idræt er noget, alle danskere kender til. Idræt er en del af menneskelivet og som sådan en del af vor historie og vor kulturarv. Denne artikel handler om idrætslivet i Silkeborg og omegn fra 1929 til 1970. Vi begynder med  verdenskrisen og den utilstrækkelige kakkelovn i forsamlingshuset og slutter ved kommunalreformen i 1970 og en velfærdsstat præget af parcelhusbyggeri, charterrejser, ungdomsoprør og idrætshaller. En svimlende udvikling i samfundet og inden for idrætslivet (2).  

På Silkeborgegnen var idrætslivet i 1929 i flere betydninger ungdommeligt. Idræt blev dyrket af unge i alderen ca. 15-25 år, og det lokale idrætsliv var organisatorisk ungt med ringe tradition i foreningslivet, i turneringerne og i de enkelte idrætsgrene. Idræt var nok velkendt fra den tidligere periode, men den manglede fortsat en konsolideringsfase og sit store almene gennembrud (3). Det skete først efter 1929.    

Artiklens periodisering er også valgt af idrætsinterne årsager. 1929 var året, hvor den gamle nationale skyttebevægelse blev splittet, og gymnaster dannede deres egen organisation.  På Silkeborgegnen skete det ved skabelsen af Gl. Skanderborg Amts Gymnastikforening på en generalforsamling i Silkeborg den 19. december 1929 (4).

Byen Silkeborg fik i 1929 sit nye stadion, og driften blev overdraget til byens idrætsforeninger (5). Og Silkeborg KFUMs Idrætsforening indviede samme år sin store idrætspark på Sølystvej i Alderslyst (6). Opbrud og konsolidering var i gang på landet og i byen (7). 

IDRÆT SOM MIDDEL

De unge tænkte næppe meget over, hvorfor de dyrkede gymnastik, fodbold eller roning. Grundlæggende var det noget, de som individer havde lyst til. Men i samfundet generelt var der delte meninger om idrættens nytte og gavnlighed. Idrætten var i 1930’erne langt fra et selvindlysende positivt fænomen. 

Silkeborg Idrætsforening af 1917 (SIF) tog derfor spørgsmålet op i sit jubilæumsskrift i 1932, hvor man spurgte den lokale politimester, borgmester, kredslæge, husmoderforening, KFUM-organisation og byens tre aviser om deres syn på ”Ungdommen og idrætten”.  

Politimester N.P. Nielsen gav følgende noget forbeholdne opbakning: ”Idrætten – drevet fornuftigt – er overordentlig sund for de unge, da den holder dem borte fra mangt og meget, som ellers kan have en dårlig indflydelse på dem”. 

Kredslæge Else Mayer lagde vægt på, at idræt er godt for sundheden, skaber et godt kammeratskab og ærgerrighed. Det sidste må dog ikke tage overhånd. Og så kan det modvirke dovenskab, driveri og drikkeri. 

Formanden for husmoderforeningen, fru Granzow, mente, at idræt kunne være en god modvægt til de unge pigers trang til lektier, dans, biografture og sy- og bridgeklubber. Men idræt måtte kun være et middel. ”Målet er: gennem gymnastik og idræt at blive bedre skikket til ”livets færd”, et gladere, ædlere, mere handledygtigt og behersket mennesket, da vil vi mødre med glæde opmuntre og støtte vore døtre i udøvelse heraf”.       

Den lokale presse var generelt meget positiv over for idrætslivet. Den socialdemokratiske redaktør var dog bekymret for, om tilskuerrollen blev for dominerende. 

Alle mente, at idrætten var (eller burde være) et middel til noget større. Til at blive og være velfungerende og energiske unge mennesker i tidens samfund. Den missionske KFUM-sekretær og den socialdemokratiske redaktør var begge enige om at fremhæve sportens traditionelle motto: En sund sjæl i et sundt legeme. 

Meningsdannerne lod tydeligt skinne igennem, at idræt kunne overdrives og udarte. F.eks. til ”sportsgalskab” og ”præmiejageri”. Og det kunne aldrig være målet for sund idræt.  

EN SUND, VÅGEN DANSK UNGDOM

Gl. Skanderborg Amts Gymnastikforening var en amtsforening, en paraplyorganisation for egnens gymnastikforeninger (kredse) (8). Foreningen var en del af en landsdækkende bevægelse og organisation – De danske Gymnastikforeninger. Og formålet var generelt en sund, vågen, dansk ungdom.      

Amtsforeningen startede i 1929/30 med gymnastik som eneste idræt. De enkelte kredse dyrkede gymnastik i vinterhalvåret – mellem de to skiftedage. Man begyndte umiddelbart efter novemberskiftedag og sluttede i god tid inden majskiftedag. Vinterens arbejde sigtede på to begivenheder: den lokale opvisning og så den store forårsopvisning på Borgerskolen i Silkeborg. 

Forårsopvisningen i Borgerskolen var en præsentation af vinterens arbejde og et vidnesbyrd om gymnastikkens aktuelle niveau. 

Forårsopvisningen den 6. april 1931 samlede ca. 5/6 af alle gymnasterne i medlemskredsen – alt i alt ca. 500 fordelt på 13 pigehold og 13 karlehold (9). Opvisningen begyndte kl. 12.30 og sluttede kl. 18.30. Hvert hold havde præcist 30 minutter. Borgerskolen havde to gymnastiksale, og de var i gang samtidig: Karlene i den ene og pigerne i den anden. Publikum kunne så gå fra den ene sal til den anden. 

Silkeborg Avis gav følgende oversigt over kredsene, antal gymnaster og navnet på de enkelte delingsførere (lederne): 

Pigerne:

Gjern  (18)   S. Jacobsen

Mausing (16)  A. Hvam

Vinderslev (18)  A. Larsen

Them (16) J. Zakariasen

Voel (14) B. Brundt

Sejling (27) K. Petersen

Engesvang (18)  J. Andersen

Thorning (20) M. Christensen

Kragelund (22) H. Davidsen

Grauballe (20) I. Krems

Engesvang (24) J. Andersen (småpiger)

Østerbording (26) J. Overgaard

Silkeborg (42) Andersen

Karlene:

Kragelund (14)  Th. Davidsen

Østerbording (21) A. Andersen

Mausing (20) A. Hvam

Engesvang (16) M. Christensen

Vinderslev (17) Kr. Andersen

Gjern (16) J. Kopp  (drenge)

Grauballe (22)  S. Andersen

Sejling (19) I. Jensen

Vinderslev (16) Kr. Andersen (drenge)

Silkeborg (26) A. Andersen

Them (20) J. Zakariasen

Thorning (20) M. Christensen

Bøgildgaard (18) lærer Jensen 

Gl. Skanderborg Amts Gymnastikforeningens store geografiske spredning fremgår tydeligt af oversigten. Man får også en fornemmelse af holdenes størrelse, hvor man kan konstatere, at pigernes hold generelt er lidt større end karlenes hold. 

Inden for gymnastikbevægelsen gjorde man meget ud af at understrege, at man ikke ønskede konkurrence. Gymnastik var for alle. Det var således ikke den enkelte udmærkede gymnast, som var en målestok for succes, men derimod holdenes størrelse. Jo flere jo bedre. I 1931 var det kredsen fra byen Silkeborg, som stillede med de største hold hos karlene og pigerne. Oversigten fortæller også, at der i gymnasternes kreds nu var børn med (drenge). Men børnegymnaster var undtagelsen.  

Forårsopvisningen var ikke konkurrence, men der var alligevel en form for evaluering. To udefra kommende dommere (en mand og en kvinde) gav de enkelte hold kritik. Hvert hold afleverede før opvisningen en timeseddel til dommerne. Timesedlen angav det enkelte holds øvelser. Efter endt opvisning kunne dommerne så ud fra timesedlerne gøre deres bemærkninger.     

Journalisten i 1931 var begejstret for det, han så: ”Sådan en fest, hvor så mange hold gymnaster kommer sammen, betyder også meget for at udvikle og styrke den gode kammeratskabsfølelse, der altid findes mellem gymnaster” og ”Når et hold under frisk og frejdig sang marcherer ind, ser man gymnasternes strålende øjne. Energien lyser fra ansigterne og fra de ranke smidige legemer”. 

Højskolelærer Dømmestrup bedømte karlene, og han delte slet ikke journalistens begejstring. Generelt fandt han holdene for små, og selve gymnastikken var ikke noget at råbe hurra for. Holdene havde simpelthen ikke gennemarbejdet øvelserne godt nok. 

Ingrid Skov gav pigerne kritik, og hun mente, at holdene var for alvorlige: ”Et smil og lidt godt humør kan pynte meget på et hold”. 

Dommernes kritik i 1930’erne koncentrerede sig om følgende forhold: Holdene udstrålede ikke den rette holdning (rask gang, rank ryg og smilende ansigt m.m.), holdene forsøgte sig med for svære øvelser, man kom ikke i bund med de enkelte øvelser, og så dominerede armøvelserne. Idealet var i høj grad simple, enkle øvelser, som man kunne til bunds, hvorved man fik ensartethed og den rette holdning frem. 

Silkeborg Avis søgte altid at være loyal over for gymnastikbevægelsens ideal om bredde og at undgå konkurrencemomentet. Men det kunne være svært. I forbindelse med forårsopvisningen i 1936 skimtes problematikken i følgende avisomtale af forårsopvisningen:

”Fra Silkeborg By deltog fire hold, to af hvert køn, og uden at gå nogen for nær kan det vist siges, at eliteholdene, henholdsvis et feminint og et maskulint, vakte størst opmærksomhed. Disse holds præstationer var, hver på sin vis, fænomenale og hilstes med mægtige ovationer. Men derudover var der også mange andre hold, som man måtte beundre, navnlig når man tager i betragtning, hvor lidt mandskab man på landet har at vælge imellem” (Silkeborg Avis 30.3.1936).

Mandlige delingsførere kunne både lede karle og piger, mens det var utænkeligt, at en kvindelig delingsfører skulle lede karlene. Det var således ret almindeligt, at mænd ledte pigegymnastikken i egnens forsamlingshuse. I 1937 blev det dog for meget for den kvindelige dommer, idet hun direkte opfordrede til, at kvinder overtog ledelsen af pigernes gymnastik. Opfordringen hjalp: Ved næste forårsopvisning havde 10 ud af 13 pigehold en kvindelig delingsfører til at lede gymnastikken.   

Forårsopvisningen i 1941 var den sidste på Borgerskolen. Arbejdernes Fællesorganisations nye store forsamlingsbygning Sønderport dannede fra 1942 rammen om Gl. Skanderborg Amts Gymnastikforenings forårsopvisning. 

PÅ LANDBOERNES PRÆMISSER 

Gårdejer Niels Peter Nielsen, Østerbording, søgte i tidsskriftet Ungdom og Idræt efter to karle til skiftedag i november 1931. Det skete med følgende annonce, som havde overskriften ”Karle – delingsfører”:

”To dygtige landmandssønner fra gode hjem kan fra 1. novbr. få plads på en mindre gård i Silkeborg-egnen. Den ene skal tage sig af hestene, den anden af kvæget. Begge må være villige til alt forefaldende arbejde, også malkning. Den ene skal kunne lede gymnastikken i forsamlingshuset ved siden af”. (Ungdom og Idræt 18.9.1931). 

Niels Peter Nielsen følte altså et ansvar for gymnastikken i Østerbording. Initiativet viser imidlertid også, hvor skrøbelig det lokale idrætsliv kunne være: Man var afhængig af, at der kom en delingsfører til egnen. Det går derfor gennem hele perioden op og ned i de enkelte kredse (foreninger). Af og til har man store hold, andre gange mindre hold og ind imellem måtte man slet og ret ophøre i en eller flere vintre på grund af manglende gymnastikledere eller manglende interesse. De enkelte kredse kunne således falde bort. Men under alle omstændigheder bestod den store samlende organisation – Gl. Skanderborg Amts Gymnastikforening, som sikrede kontinuiteten og sammenholdet.  

Gl. Skanderborg Amts Gymnastikforening havde fra starten gymnastikken som sit udgangspunkt. Lidt overraskende blev svømning den første anden idrætsaktivitet, som amtsforeningen måtte forholde sig til, idet kredsen (foreningen) i Engesvang i 1930 med lærer Jørgen Andersen som initiativtager og med lokal frivillig arbejdskraft anlagde en af landets allerførste friluftsbade. Friluftsbadet i Engesvang gav genlyd i samtiden – se hvad de kan ”ude på landet”! (10). Det gav selvfølelse, og lærer Jørgen Andersen havde i 1930’erne en fremtrædende position i amtsforeningen. Men det fik dog ikke varig betydning i amtsforeningen. Det gjorde derimod håndboldspillet, som trængte sig på i anden halvdel af 1930’erne (11). Igen som en idrætsgren for både mænd og kvinder.

Amtsforeningens medlemstal steg i første halvdel af 1930’erne for at falde eller stagnere i anden halvdel af årtiet. Ved indgangen af 1940’erne var tilbagegangen tydelig, især for gymnastikkens vedkommende. Håndboldspillets fremgang var med til at trække lidt i den anden retning, men ikke nok. 

Gl. Skanderborg Amts Gymnastikforening. Medlemstal 1930-1947 (12):

1930:    661

1931:    886

1932:  1050

1933:  1550 (cirka)

1934:  1692

1935:  2042

1936:  1835 

1937:  1720

1938:  1801

1939:  1608

1940:  1478

1941:  1223

1942:  1594

1943:  1436

1944:  1447

1945:  1402

1946:  1562

1947:  1180

Gl. Skanderborg Amts Gymnastikforening havde nogle faste traditioner: Generalforsamling i december og forårsopvisningen på Borgerskolen. Ret hurtigt blev en teateraften om efteråret også en tradition. Foreningen arrangerede i flere år et gymnastikstævne om sommeren, men det blev aldrig den store succes. Amtsforeningen søgte i anden halvdel af  1930’erne at styrke den lokale gymnastik ved at tilbyde kredsene instruktørbistand. Det blev også en tradition, hvor især seminariets idrætslærere gennem årene har ydet en stor indsats.   

Gl. Skanderborg Amts Gymnastikforening var domineret af landbokredsene. Og på landet opfattede man i mellemkrigstiden helt klart idræt (gymnastik) som noget, der hørte vinteren til. I sommerhalvåret krævede landbruget alle ledige hænder. Derfor var gymnastik en oplagt vinteraktivitet for landboungdommen at samles om i det lokale forsamlingshus.

Silkeborg Gymnastikforening var imidlertid i hele perioden en stor og værdsat kreds. På en måde var Silkeborg Gymnastikforening et flagskib for hele amtsforeningen. 

Forholdet mellem by og land kunne give nogle  uforudsete konfliktpunkter. F.eks. hvornår man skulle holde generalforsamling. Landbobefolkningen fandt det mest hensigtsmæssigt at lægge generalforsamling en hverdagseftermiddag i Silkeborg. Silkeborgs repræsentant på generalforsamlingen fandt det meget uheldigt, da byboerne normalt arbejdede på hverdagene. Han foreslog derfor, at generalforsamlingerne blev afholdt om søndagen (13). Det blev ikke efterkommet.     

Gl. Skanderborg Amts Gymnastikforening var en paraplyorganisation for land og by. Og det foregik uden nævneværdige konflikter. På landboernes præmisser. 

KFUM IDRÆT OG BYENS SPORT

Silkeborgs ungdom kendte udmærket til idræt i 1929. Sammenlignet med forholdene på landet er der nogle forskelle, som må bemærkes: Byens sport foregik hovedsageligt om sommeren og var først og fremmest for unge mænd. Byens unge kvinder havde ikke ret mange tilbud på idrætsområdet. 

Den største enkelte idrætsgren var fodbold. Dette holdspil blev spillet i Silkeborg Idrætsklub (SIF) af 1917, Arbejdernes Idræts Klub (AIK) (1926-1942), Alderslyst Boldklub (ABK) (1921-1941) og KFUM Idræt (stiftet 1918). AIK og ABK var ”rene” fodboldklubber. I SIF kunne man også dyrke kricket og atletik. I KFUM var muligheden for atletik, bordtennis, tennis og fra omkring 1930 håndbold (14). 

KFUM Idræt Silkeborg udbyggede i løbet af 1920’erne sine aktiviteter ud fra klar overordnet strategi: KFUM ønskede at forkynde Guds ord til tidens unge mennesker, hvor disse unge nu en gang befandt sig. KFUM ønskede at møde ungdommen, hvor ungdommen var samlet, og det var i vid udstrækning omkring idrætsudøvelse. KFUM tog idrætten til sig for at nå tidens ungdom. 

KFUMs offensive og positive holdning til tidens idrætsliv har givetvis haft en afsmittende virkning på idrættens og sportens generelle omdømme i samtiden. Mange frygtede, at sporten udartede og blev et mål i sig selv, men KFUM søgte aktivt at demonstrere, at idræt kunne drives på ”den rette måde”. 

KFUM Idræt Silkeborg indviede den 9. juni 1929 sit store idrætsanlæg på Sølystvej i Alderslyst - KFUM Parken. 

Indvielsen var en stor og festlig begivenhed for den samlede KFUM-bevægelse, lokalt og nationalt. KFUMs generalsekretær pastor Gunnar Engberg gav i sin tale følgende omtale af idrætslivets gode sider:

”Al træning og øvelse er træning til krig, ikke til krig med mennesker, men mod sløvhed og dvaskhed. En idrætsplads er en skole i samarbejde. Det er af den største betydning for hjemmelivet, for forretningslivet, for samfundslivet, for fædrelandslivet og det internationale fællesskab, at vi øves i samarbejde, at den enkelte har sin plads i spillet og holder denne plads og regner med de andre og regnes med i samarbejdet. En idrætsplads er en skole i samarbejde, som hjælper den enkelte til at ville mere end sit eget og til også at samvirke med de andre kammerater mod et fælles mål”. (Silkeborg Avis 10. juni 1929). 

Landsformanden for KFUM Idræt Jens Engberg sagde blandt andet i sin tale: ”Det  må være klart for alle, at der i nutiden er en meget stor interesse for idræt, og vil KFUM derfor have fat i ungdommen og føre den frem til foreningens egentlige mål, må vi ud på idrætspladserne. Det er det, der forgår i disse år. Det, der skulle lykkes her på denne idrætsplads, er det kammeratskab, som vinder kammeraterne ind i foreningen. Det må være mit ønske, at der på denne idrætsplads må trives kristent kammeratskab, og at unge, der er vundet for Kristus, må lægge sig i selen for at få deres kammerater med ind i foreningen og få dem til at lytte til de toner, de selv har lyttet til”. (Silkeborg Avis 10. juni 1929).       

KFUM Silkeborg drev i den første periode idrætslivet internt i KFUM (15). Man spillede mod andre KFUM hold fra andre byer. Men i takt med de sportslige resultater måtte man afvige fra denne ”interne” linie og knytte an til de almindelige turneringer. Først i fodbold i 1933 og senere i håndbold i 1938. En medvirkende årsag til, at KFUM Silkeborg holdt op med kun at spille i interne KFUM-turneringer, var, at det simpelthen ikke var udfordrende nok til de bedste spillere inden for de forskellige idrætsgrene. De bedste udøvere havde en tendens til at flytte over til andre klubber, hvor de kunne spille på et højere niveau. Denne udvikling ønskede KFUM Silkeborg at imødegå ved at tilmelde sig turneringer i DIF-regi.

KFUM Silkeborg var de første, som tog håndbold til sig i større målestok omkring 1930. De første ti år var KFUM-håndbold imidlertid en indendørssport. Først omkring 1940 begyndte man i KFUM Silkeborg at spille udendørshåndbold, hvilket blandt andet resulterede i et vist samarbejde med oplandets idrætsforeninger. KFUM Silkeborg var i et par årtier resultatmæssigt den førende håndboldklub på hele Silkeborgegnen.  

KFUM Silkeborg havde tydeligvis et højere mål med idrætsudøvelsen, men det fremgår klart af jubilæumsskriftet fra 1943, at KFUMerne var konkurrence- og resultatorienterede. Man spillede for at vinde og sætte nye rekorder. 

KFUM Silkeborg fremstår således både som en meget ”ideel” idrætsforening og en meget ”resultatorienteret” sportsklub. 

SIF BYENS HOLD

Arbejdernes Idræts Klub i Silkeborg blev stiftet den 10. juni 1926. Silkeborg Social-Demokrat hilste den nye klub velkommen og slog fast, at det var godt med lidt mere konkurrence mellem klubberne. Det ville højne fodboldstandarden i Silkeborg (16). Silkeborg Social-Demokrat ændrede med årene holdning, og i foråret 1941 gik den socialdemokratiske avis i spidsen for en samling af byens klubber med henblik på at højne kvaliteten på fodboldområdet. Silkeborg Social-Demokrat henviste til, at fodbolden var helt ved at miste silkeborgensernes interesse. Fodbolden havde længe nok stået i stampe. (17).   

Fodbold var den store idrætsgren i Silkeborg i 1930’erne. AIK, ABK, KFUM og SIF havde fodbold på programmet, og der var generelt stor interesse blandt den mandlige ungdom for spillet. Men resultaterne var alt andet end prangende. Ingen af de fire klubber skilte sig ud som den bedste. I perioder spillede SIF, AIK og ABK i mellemrækken. Og resultaterne kunne falde til hvad side, det skulle være. Var kvaliteten måske på det jævne, så var interessen og intensiteten til gengæld fremherskende, når de lokale klubbers førstehold spillede mod hinanden. Især ”de små landskampe” mellem Alderslyst-klubben ABK og Silkeborg-klubben SIF var ladet med spænding. Det kunne gå drabeligt til på grønsværen og blandt tilskuerne (18). Det var på mange måder sjovt nok at blive nr. 2 – men flere begyndte at fokusere på den manglende første plads, som ville give mulighed for det forjættede land: mesterrækken.  

Forholdet mellem de fire byklubber var generelt godt. Selvfølgelig var man konkurrenter, men det udelukkede bestemt ikke samarbejde. Blandt andet omkring sommersportsstævne og velgørenhedskampe (19). I 1938 og først på året 1939 drøftede man seriøst en sammenslutning mellem SIF, ABK og AIK. Det blev på dette tidspunkt ikke til noget. Man fortsatte som hidtil. Og det fandt Silkeborg Social-Demokrat i 1941 altså ikke godt nok. Jorden var rent kommunalpolitisk gødet for sammenlægninger inden for idrætsområdet, idet bydelen Alderslyst pr. 1. april 1941 blev indlemmet i en ny Silkeborg Storkommune. Kunne noget lignende ikke ske på fodboldområdet?

SIF modtog Silkeborg Social-Demokrats opfordring køligt. Man fandt ingen grund til at ændre på de eksisterende forhold (20).  Det var altså ikke fra SIF’s side, der ville komme initiativer. Sammenslutningen kom alligevel hurtigt og ret overraskende, idet ABK valgte at indlemme sig i SIF med virkning fra 1. juli 1941 (21). AIK indtog i 1941 en helt anonym rolle i debatten. Det var ikke herfra, sammenslutningsinitiativerne kom. Noget kunne tyde på, at AIK bestemt ikke ønskede sammenlægning på det givne tidspunkt og de givne betingelser. I stedet valgte AIK ganske stilfærdigt at nedlægge sig selv i februar 1942 (22). Hermed var der i 1941 og 1942 reelt sket en samling omkring SIF som byens fodboldhold. Næste skridt var at realisere drømmen om at komme i mesterrækken.  

FODBOLD OG PUBLIKUM 

Silkeborg Social-Demokrat fortsatte en intens italesættelse af SIF som byens hold i 1942. Avisen havde tidligere kritiseret spillernes manglende kondition som det store problem. SIF-spillerne var generelt teknisk gode, men de kunne ikke klare en hel kamp, og derfor tabte man for mange kampe i 2. halvleg. Bedre træning og bedre kondition var vejen frem, hvis målet – mesterrækken – skulle nås. 

SIF tog udfordringen seriøst op. Klubben ansatte i foråret den legendariske ”rigstræner”, Sofus ”Krølben” Nielsen, som træner (23). 

Silkeborg Social-Demokrat begyndte at dække kampene som store begivenheder. Selv træningskampe blev nøje omtalt. SIF slog i en træningskamp i april 1942 Horsens med 2-1. Avisen var begejstret: ”Strålende Silkeborgspil besejrede mesterrækkeholdet fra Horsens” og senere: ”SIFernes gode kondition tillod dem at gå ind i mesterrækketempo uden at miste spilleformen, og sejren var fuldt fortjent”. (Silkeborg Social-Demokrat 16.4.1942). Avisens gode råd var altså blevet fulgt!      

Forårsturneringen startede den 12. april 1942 mod Århus KFUM. Silkeborg Social-Demokrat havde en stor artikel dagen før kampen med overskriften: ”Spændende kamp i morgen”, hvor spilleopstilling m.m. var udførligt omtalt. I en endnu større artikel den 13. april kunne avisen meddele, at SIF havde vundet hele 15-0 over Århus KFUM. Spændende har kampen næppe været. Årsagen til sejren var avisen ikke i tvivl om: SIF’erne var simpelthen toptrænede og velforberedte til opgaven. Formodentlig i skarp kontrast til, hvordan SIF’erne førhen havde optrådt tidligt på sæsonen.    

Den 19. april 1942 mødte henimod 1000 silkeborgensere op på Silkeborg Stadion, hvor de så SIF slå Thrott Åbyhøj med 4-0. Hermed var endnu et skridt mod oprykning til mesterrækken nået. SIF gik fra sejr til sejr, og holdet kunne endog tillade sig at tabe 3-0 på hjemmebane til Herning Fremad og alligevel være med i kvalifikationskampene om oprykning til mesterrækken. (Silkeborg Social-Demokrat 7.5.1942). 

SIF skulle gennem to knald-eller-fald-kampe for at komme i mesterrækken. SIF mødte i den første kamp Viby på hjemmebane (24). 2500 silkeborgensere flokkedes på Silkeborg Stadion til kvalifikationskampen den 31. maj 1942. Fodbold var blevet en publikumssucces i Silkeborg. Kraftigt understøttet af den lokale presse med Silkeborg Social-Demokrat i spidsen. SIF vandt fortjent 3-0 over Viby. Næste modstander var vinderen af kampen Holstebro-Alheden. Det blev Alheden, som vandt 3-0 over Holstebro. 

Den afgørende kamp om oprykning til mesterrækken mellem Alheden og SIF blev spillet på Herning Stadion den 7. juni 1942. Hundredvis af silkeborgensere cyklede eller tog toget til Herning for at se SIF vinde suverænt 11-2 over Alheden. (Silkeborg Social-Demokrat 8.6.1942). Drømmen om mesterrækken var opnået i den allerførste sæson. 

Sejren over Alheden gav ret til at kæmpe om Jyllandsmesterskabet. Det krævede igen nogle knald-eller-fald-kampe. Den 14. juni 1942 vandt SIF på hjemmebane 3-1 over Vejle Boldklub. 6-800 tilskuere var mødt  frem. Hjørring ventede i næste kamp. Hele Silkeborg var sat op til den kamp. 3500 tilskuere var den 18. juni 1942 mødt op på Silkeborg Stadion for at se mandfolkene fra Hjørring vinde fortjent over de lokale helte. (Silkeborg Social-Demokrat 19.6.1942). Hermed sluttede fodboldens gennembrudssæson i Silkeborg. SIF kunne fejre 25 års jubilæum med 686 medlemmer fordelt på 289 aktive medlemmer, heraf 77 damer og 320 passive medlemmer og i bevidstheden om, at klubbens fodboldhold stod i zenit (25). 
KOMMUNEN OG SPORTEN

Den lokale presse med Silkeborg Social-Demokrat i spidsen italesatte i 1941 og 1942 den silkeborgensiske fodbold til succes på banen og blandt silkeborgenserne. Silkeborg fik et elitehold i fodbold, og fodbold blev publikumssport. Fodbold blev noget, som optog sindene i Silkeborg. Også de kommunale politikere. Man kan hævde, at fodbold og sport i og med den stærkt øgede interesse kom ind i varmen som lokalpolitisk emneområde. 

Silkeborgs kommunalpolitikere havde altid talt pænt om det lokale idrætsliv. Pæne ord og få penge. Det var forholdene. Begivenhederne i 1941 og 1942 ændrede på den situation. Byrådet vedtog at skabe bedre rammer for fodboldkampene ved at udbygge Silkeborg Stadion i 1942-43. Det skete i to etaper: dels en ny tribune på stadion og dels opførelse af et stadionhus med omklædning og vaskemuligheder. 

Silkeborg Stadions nye tribune stod helt klar i juni 1942, og politikerne gav udtryk for, at ”nu står det så til ungdommen, om den vil drive sporten på rette måde til gavn for dem selv og til ære for byen” (Silkeborg Social-Demokrat 25.7.1942). Byrådet bevilgede i efteråret 1942 pengene til 2. etape på Stadion, bygning af et stadionhus, men hermed var den kommunale imødekommenhed også spændt til det yderste. I forbindelse med bevillingen blev det fastslået, at ”Idrætsfolkene kan ikke fortsat regne med byrådets udstrakte velvilje, man må selv yde en indsats” (Silkeborg Social-Demokrat 29.9.1942).      

Pressens og kommunens massive engagement og påskønnelse var en væsentlig ramme og forudsætning for fodboldspillets gennembrud i Silkeborg i 1942.

Den socialdemokratiske redaktør havde i 1932 været bekymret for, om fodbold udviklede sig til en passiv tilskueridræt i stedet for at være en aktiv aktivitet for bredden. Silkeborg Social-Demokrat ændrede synspunkt og stod bag fodboldens gennembrud i Silkeborg som elite- og publikumssport ved en utrolig redaktionel satsning på lokalsporten.

Silkeborg Social-Demokrats italesættelse af lokalsporten i 1941-42 gjaldt imidlertid ikke kun eliten. Avisen slog kraftigt til lyd for ungdomsarbejdet i byens idrætsklubber og skoler (26). Elite og bredde blev ikke set som to modsætninger, men snarere som to supplerende elementer.     

IDRÆTSSAMVIRKET

Byens idrætsliv fik på mange måder sit folkelige gennembrud under ”de fem forbandede år” 1940-1945. Befrielsen resulterede imidlertid i stagnation og tilbagegang for det lokale idrætsliv. Silkeborg Avis kunne i sit nytårsnummer den 31. december 1946 konstatere:

”Man må desværre se den kendsgerning i øjnene, at sporten som helhed har været nede i en bølgedal, såvel hvad resultater som publikumstilslutning angår” (27) Bekymringen resulterede i fremsættelse af en gammel ide om bedre samarbejde mellem byens idrætsklubber. SIF tog i 1947 initiativ til at få realiseret et sådant samarbejde. Der var overvældende lokal opbakning til ideen. På Idrætssamvirkets stiftende generalforsamling den 21. august 1947 var følgende klubber repræsenteret:

Alderslyst Boldklub (28)

KFUMs Idrætsforening (29) 

Silkeborg Atletklub

Silkeborg Badmintonklub

Silkeborg Dameroklub

Silkeborg Gymnastikforening

Silkeborg Lawn Tennis Klub

Silkeborg Motor Sport

Politiets Idrætsforening

Silkeborg Roklub

Sejlklubben 

Silkeborg Skiklub

Silkeborg Skøjteløberforening

Silkeborg Svømmeklub

Silkeborg Cykelring

Silkeborg Idrætsforening

Silkeborg Kajak Klub

Lysbro Boldklub

På den følgende generalforsamling var kredsen udvidet med Silkeborg Bordtennis Klub. På generalforsamlingen i 1949 oplyste formanden, at alle byens klubber nu var tilsluttet Idrætssamvirket, idet Afholdsfolkenes Idræts Forening var optaget (30). I 1949 havde 11 foreninger givet medlemsoplysninger – og de repræsenterede 1468 aktive medlemmer (31). 

Byens idrætsklubber bakkede talstærkt op bag den nye sammenslutning. Hvorfor? Samvirkets formålsparagraf lød: 

”§1 Organisationens navn er Idrætssamvirket i Silkeborg. Dens formål er at virke som bindeled mellem idrætsudøvende foreninger i Silkeborg, fremme samarbejdet og arbejde udadtil som ordfører for de fælles interesser” (32) 

Der er dog ingen tvivl om, at hovedmålsætningen var at optræde samlet i forhold til Silkeborg Kommune. Det fremgår også af sekretærens lille prolog i protokollen, hvori blandt andet står:

”En sådan (sammenslutning) skulle tjene til at fremme samarbejdet mellem de enkelte idrætsgrene og de enkelte foreninger, så der kunne sættes et fælles arbejde ind i idrættens fremme i byen. Udadtil kunne en sammenslutning blive en afgjort styrkelse, bl.a. ved alle forhandlinger med de offentlige myndigheder, og … fremhævede, at det var en opgave at få en mere rationel ordning på kommunens tilskud til idrætten og på afgifterne for leje og sale og stadion”  

Idrætssamvirket gik straks i gang med sit arbejde. Det første større arrangement var 18. september 1947, hvor Krogshedes elitegymnaster gav en vellykket gymnastikopvisning. Samvirket overtog det lokale idrætsmærkearbejde, og den 27. november 1947 holdt man den første idrætsmærkefest med foredrag af DIFs direktør Axel Lundqvist og tale ved viceborgmester Ravn. Silkeborg Avis refererede viceborgmesterens tale således:

”(J.C. Ravn) udtrykte sin glæde over, at idrætten havde samlet sig i én organisation, og han kunne på byrådets vegne sige, at man så med sympati på dette, og at samvirket også nok skulle vinde lydhørhed hos rådet, når det mødte med sine ønsker. Han udtrykte ønsket om, at arbejdet inden for samvirket måtte blive til gavn for Silkeborgs ungdom, således at det var i stand til at gøre de unge til bedre samfundsborgere, end de ellers ville have været. Kan idrætten det, har den sin berettigelse, og kan den ikke, har den ingen berettigelse”.  

Silkeborg Kommune havde en interesse i at kunne forhandle samlet med det lokale idrætsliv. Kommunen stillede sig velvilligt med hensyn til udleje af idrætsfaciliteter og gav også hvert år et kontant beløb til fordeling mellem klubberne. Samvirket stod så reelt for den konkrete fordeling af faciliteterne og de økonomiske midler. Silkeborg Kommunes standardtilskud i 1950’erne var 3000 kr til fordeling mellem klubberne. 

Idrætssamvirket påtog sig en lang række andre opgaver. F.eks. i forhold til idrætslederuddannelsen og fra 1949 koordineringen af idrætslegene mellem Silkeborgs nordiske venskabsbyer. De Nordiske Idrætslege blev afholdt i Silkeborg i 1948, 1953 og 1962. 

Af andre opgaver for samvirket var også noget så prosaisk som at holde styr på dårlige kontingentbetalere, så man undgik, at dårlige betalere blot skiftede klub, når kontingentindkrævningen blev for nærgående.    

Idrætssamvirket forholdt sig også til debatten om tipslovgivningen i slutningen af 1940’erne. Man var entydig for en tipslovgivning, som gav mulighed for betydelige midler til idrætslivet. Men midlerne skulle ud til det lokale idrætsliv og ikke bruges til fine lægeklinikker i hovedstaden (33). 
Vedtagelsen af tipsloven betød også mulighed for konkrete initiativer lokalt. Blandt andet en vandrepokal (tipspokal) og en idrætslægeordning fra 1955. 

Idrætssamvirket fik i 1950’erne en stor opgave med at få virkeliggjort etableringen af en idrætshal i Silkeborg. Halønsket var allerede fremsat under besættelsen (34), men der skulle gå mange år, før der blevet taget reelle skridt til virkeliggørelsen. 

Halprojektet indeholdt mange problemstillinger. Hvor skulle den f.eks. ligge? Mange pegede på Markedspladsen (Bindslevs Plads) midt i byen. Den endelige placering blev ved Lunden på en grund, som oprindeligt var udlagt til byens museum. Men da Silkeborg Museum kunne få til huse i byens ældste bygning, Silkeborg Hovedgård, var vejen banet for at bruge grunden ved Lunden til en idrætshal. 

Silkeborg Kommune ønskede nok en idrætshal, men man var lige så interesseret i en udstillingshal til f.eks. erhvervsudstillinger. Idrætshallen fik derfor et dobbelt formål som dels idrætshal og dels udstillingshal.

Økonomien var naturligvis det springende punkt. Og her dukkede det principielle spørgsmål op gang på gang: Hvor meget skal idrætsfolkene selv betale, og hvor meget skal det offentlige yde? Alle parter var enige om, at såvel kommune som idrætsforeningerne skulle betale. Men der var divergerende meninger om, hvordan fordelingen skulle og kunne være (35). 

Idrætssamvirket iværksatte en lang række arrangementer for at få samlet midler ind til hallen. F.eks. en stor Sports- og Folkefest i sommeren 1956. Det gav midler, men slet ikke nok. Silkeborg Kommune var parat til at yde en vis del til projektet f.eks. i form af lånegaranti. Men de lokale kræfter var utilstrækkelige. Kommunen ville eller kunne ikke betale det hele, og idrætsforeningerne kunne – trods mange anstrengelser – ikke klare at indsamle det nødvendige restbeløb. Man henvendte sig derfor til folketing og de politiske partier. Silkeborg var i 1950’erne kendt som en arbejdsløshedsø, og man appellerede til landspolitikerne om, at Silkeborgs trøstesløse beskæftigelsessituation ville blive afhjulpet ved igangsættelsen af et halbyggeri. 

Halbyggeriet havde således mindst tre gode formål: at skabe ideelle rammer for det lokale idrætsliv, at give det lokale erhvervsliv gode muligheder for udstillinger og at skabe lokal beskæftigelse. 

Det endelige gennembrud for halplanerne kom i efteråret 1956, hvor folketinget gav tilsagn om, at man ville yde statslån til byggeriet. Silkeborg Kommune fulgte trop, og den selvejende institution omkring hallen kunne langt om længe gå i gang med byggeriet. Silkeborghallen i Vestergade blev indviet den 2. november 1957. En ny epoke for det samlede idrætsliv i Silkeborg og opland kunne begynde. 

FLUGTEN FRA LANDET

Idrætslivet var også ude for stagnation og tilbagegang i landområderne efter krigen. Gl. Skanderborg Amts Gymnastikforening kunne på sine generalforsamlinger gang på gang konstatere, at tilslutningen til gymnastikken i forsamlingshusene var faldende, mens håndboldspillet på landet i perioder trak medlemstallet op. Idrætslivet på landet oplevede først en markant stigning i medlemstallet i slutningen af 1960’erne. 1940’erne og 1950’erne var på mange måder præget af krise.

Gl. Skanderborg Amts Gymnastikforening søgte på forskellig vis at imødegå den vigende tilslutning. Blandt andet ved at udgive et fælles medlemsblad Gry. Her igennem kunne de enkelte kredse blive orienteret og måske blive inspireret i deres daglige arbejde.  

Medlemstallet i Gl. Skanderborg Amts Gymnastikforening 

(fra 1954 Silkeborgegnens Gymnastikforening) (36) :

1946:             1562

1947:             1180

1948:             1150 (ca)

1949:             1150 (ca)

1950:             1145

1951:             1206

1952:             1518

1953:             1432

1954:             1361

1955:             1338

1956:             1632

1957:             1665

1958:                 -

1959:                 -

1960:                 -

1961:             1236

1962:             1384

1963:             1680 (ca)

1964:             1687

1964/65:        1710

1965/66:        1850

1966/67:        1704

1967/68:        1833 

1968/69:        1829 

1969/70:        1968   

Flugten fra land til by var en væsentlig årsag til krisen i idrætslivet på landet frem til midten af 1960’erne. På amtsforeningens generalforsamling i 1947 anførte formanden følgende som årsag: ”der er færre unge på landet end før, og at interessen blandt de unge er blevet mindre” (Silkeborg Avis 8.12.1947).

Gang på gang vendte man på generalforsamlingerne tilbage til årsagerne. En vifte af grunde var: flugten fra land til by, tidens mange andre fristelser, simpel manglende interesse, slaphed, flere penge blandt de unge, mangel på ledere, den længere skolegang, som også indeholdt idrætsundervisning, aftenundervisning, og at de nye transportmidler gjorde, at de unge lettere kunne komme rundt til de mange andre fritidsfornøjelser (37). I samtiden talte man om, den ”ugebladslæsende” ungdom, som hang på gadehjørnerne (38).  

Tidens unge krævede simpelthen noget mere. Det kunne man også iagttage ved de unges interesse for henholdsvis den traditionelle gymnastik og den nyere aktivitet håndbold. Gymnastikken var for nedadgående, mens håndboldspillet var i rivende fremgang. Håndboldspillet var så småt blevet kendt på Silkeborgegnen i anden halvdel af 1930’erne, og spillet fik sit gennembrud under besættelsen. I efterkrigstiden var det især håndbold, de unge piger og karle på landet flokkedes om. P. Lucas tog problematikken op i medlemsbladet Gry i februar 1951:

Først nævnes, at for 10-15 år siden var gymnastikken enerådende på landet. Men nu havde håndbolden erobret sommeren, og gymnastikken havde kun vinteren tilbage, og her var den endda presset af badminton og lidt indendørs håndbold. Og videre: ”Håndbold virker umiddelbart tiltalende på raske unge mennesker. Målet og hensigten i håndboldspillet er let at få øje på for dens udøvere….. det er  noget med fart, fremgang og fest i. Man kan bogstavelig talt se resultatet i samme sekund, man gør indsatsen. Anderledes med gymnastikken. Det er et arbejde på forholdsvis langt sigt. Resultatet ses tit først flere måneder efter, at indsatsen er gjort. Derfor virker den ikke så fængende på ungdommen som boldspillet, og derfor opfatter mange gymnastikken som noget stillestående, der ikke rigtig fører til noget” og senere: ”Det at gymnastikken er kedelig og uinteressant er et problem, der har været diskuteret stærkt de sidste år”.

Den traditionelle gymnastik var i problemer på Silkeborgegnen i 1940’erne og 1950’erne. Pigegymnastikken var først med fornyelsen. Allerede i 1940’erne var det blevet almindeligt med musikledsagelse til pigegymnastik. Mændene blev flere gange i 1950’erne opfordret til at inddrage musikken, men det blev først accepteret fra omkring 1960. Pigegymnastikken tog tidligt flere og flere rytmiske øvelser ind og inddrog blandt andet tøndebånd, køller og bolde (39). Amtsforeningen fortsatte med den traditionsrige forårsopvisning i Silkeborg. I perioden 1942-1957 foregik opvisningen på Forsamlingsbygningen Sønderport. Her kunne man samle opvisning og efterfølgende bal. Ved opvisningen i 1953 havde man for første gang fælles indmarch med fanerne forrest. Det var med til at skabe højtid og stemning. Fra 1958 flyttede forårsopvisningen ud i den nye hal på Vestergade. Det gav bedre forhold for gymnasterne, men mange af de ældre følte alligevel, at den gamle stemning fra Sønderport manglede. Det afgørende problem var nok, at man ikke på samme sted kunne afholde det store bal. Der blev et sært afbræk, som gjorde, at flere tog hjem efter opvisningen.

TAB OG VIND MED SAMME SIND

Gl. Skanderborg Amts Gymnastikforening tog den faldende interesse for gymnastik særdeles alvorligt. Man kan hævde, at de var mere bekymrede over gymnastikkens tilbagegang, end de var glade for håndboldspillets fremgang. Man søgte på mange måder at holde liv i gymnastikken, udvikle den og ikke mindst få de yngre til at tage gymnastikken til sig. Det var en væsentlig årsag til, at amtsforeningen i samarbejde med egnens lærerforening tog initiativ til et årligt børneidrætsstævne. Sigtet med børneidrætsstævnet var klart: ”Vi håber, at det må lykkes lederne at holde liv i børnegymnastikken med denne dag for øje”. (Gry marts 1950). Stævnet blev holdt en lørdag i juni, fordi man formodede, at landsbylærerne om søndagen var optaget af kirketjeneste, og at de fleste gymnastikforeninger den dag spillede håndbold (Gry maj 1950).

Børneidrætsstævnerne udstillede imidlertid blot det lokale idrætslivs problemer: Til stævnet i Grauballe i 1952 var der tilmeldt otte gymnastikhold (seks pigehold og to drengehold) og ikke mindre end 44 håndboldhold. (Gry juli 1952). Året efter i Lemming-Nisset var det endnu værre: seks gymnastikhold og 64 håndboldhold. I Gry hed det lakonisk: ”Håndbolden dominerede som sædvanlig” (Gry august 1953). I Lemming-Nisset blev der også spillet lidt fodbold og langbold (Gry august 1953). 

Amtsforeningens modtræk kom i 1954, hvor man begyndte med samlet indmarch og opvisning af to store fælleshold i gymnastik – et for piger og et for drenge. Drengenes fælles gymnastikhold bestod i 1955 af ca. 190 drenge fra 14 skoler, mens det fælles pigehold samlede 210 piger fra 13 skoler. På den måde fik gymnastikken alligevel den ønskede centrale placering. Atletik kom senere med på programmet. 

Børneidrætsstævnerne blev afholdt i perioden 1949-1963 i følgende byer: 

1949:  Grauballe

1950:  Linaa      

1951:  Them

1952:  Grauballe

1953:  Lemming-Nisset

1954:  Linaa

1955:  Lemming

1956:  Funder

1957:  Sejling

1958:  Resenbro

1959:  Them

1960:  Voel

1961:  Them

1962:  Voel

1963:  Them

Amtsforeningens syn på idrætten blev altid slået fast i forbindelser med stævnerne. På stævnet i 1955 på Lemming Centralskole udtrykte førstelærer Ginnerup det på denne måde: 

”Jeg vil på denne skønne sommerdag minde jer om to af idrættens mange bud, nemlig ”En sund sjæl i et sundt legeme” og ”Tab og vind med samme sind”. Med ønsket om, at idrætten, der skal vises her i dag, må være besjælet af disse bud, erklærer jeg dette stævne for åbnet”. (Gry juli 1955).

Især sentensen ”Tab og vind med samme sind” gik igen og igen ved stævnerne. Man kunne næsten få det indtryk, at børnene jævnligt glemte det.

Amtsforeningens ønske om at holde konkurrencerne væk fra stævnet kom blandt andet til udtryk ved, at man ikke offentliggjorde resultater fra stævnet. Stævnet blev i vid udstrækning finansieret ved lotterisalg. Som præmier blev i mange år udloddet to stopure blandt de deltagende skoler. 

Amtsforeningen og de enkelte kredse lagde et stort arbejde i dette børnestævne. Efter 1963 var det imidlertid slut. Lærerkredsen og amtsforeningen måtte konstatere, at de ikke længere kunne enes om arrangementet, og man besluttede at stoppe (40). 

DEN RETTE MÅDE

Gl. Skanderborg Amts Gymnastikforening skiftede i 1954 navn til Silkeborgegnens Gymnastikforening (SEG). Navneskiftet ændrede imidlertid intet ved situationen for idrætslivet på landet: Det var fortsat presset fra mange sider. Den defensive position kom til udtryk i formandens nytårshilsen i 1963/64, som slutter af med følgende ord:

”Selv om der  gives ungdommen mange gode tilbud, så tror jeg dog ikke, at den indsats, vore foreninger yder, kan undværes – held og lykke i arbejdet” (Gry januar 1964). 

Silkeborgegnens Gymnastikforening (SEG) søgte på talrige måder at tage de nye udfordringer op. Man søgte at finde ”den rette måde” at drive arbejdet på. Amtsforeningen havde i efterkrigstiden tre faste årlige begivenheder: den festlige forårsopvisning, det store håndboldstævne en sommersøndag og om efteråret en teateraften. Alle tre arrangementer foregik i byen Silkeborg.

Amtsforeningen nedsatte underudvalg for de enkelte idrætsgrene: gymnastik, håndbold og fri idræt (atletik). Senere kom også badminton til som selvstændig idrætsgren. 

Gymnastikken var det største arbejdsområde for amtsforeningen. Det var på mange måder denne traditionelle idrætsgrens ve og vel, som optog sindene og debatten. 

Det gennemgående problem i perioden var ledermangel, og amtsforeningen søgte på talrige måder at afhjælpe dette. Blandt andet ved gode delingsførermøder og kontant støtte til oprettelsen af Idrætshøjskolen i Viborg. Det var håbet, at Viborg Idrætshøjskole kunne levere delingsførere til de midtjyske kredse. Håbet blev generelt ikke indfriet, men mange lokale delingsførere fik gennem årene kortere kurser på højskolen i Viborg. I takt med at de unge mellem 14 og 25 år svigtede gymnastikken, blev vægten lagt på børnegymnastikken og motionsgymnastik. Især motionsgymnastikken fik med årene stigende tilslutning. Det blev mere og mere almindeligt, at man godt kunne fortsætte med gymnastik, også selv om man stiftede familie.   

Den fri idræt blev aldrig den store succes i amtsforeningen eller i kredsene. Flere initiativer blev taget – mest ihærdigt arbejdet med idrætsmærket – men atletik vandt aldrig rigtigt indpas på Silkeborgegnen.

Håndboldudvalget stod for turneringerne, stævnet om amtsmesterskabet og uddannelse af dommere og ledere. Traditionelt var håndbold en sommeraktivitet på landet, men i 1960 begyndte man på en lokal vinterturnering (Gry januar 1961) (41). 
De følgende år blev såvel SIF Håndbold og KFUM Håndbold optaget i amtsforeningen. Det skete efter nogen diskussion, hvor flere gav udtryk for, at byklubberne var for stærke i forhold til landklubberne. Men det store flertal i amtsforeningen ønskede et samarbejde med byklubberne (42). Lokale landklubber som Funder GF og ØBG udviklede fra 1950’erne og 1960’erne egentlige elitehold inden for henholdsvis kvinde- og herrehåndbold. (43) Elitearbejdet tog i vid udstrækning udgangspunkt i et mere systematisk ungdomsarbejde. Elitesatsningen med efterfølgende gode resultater blev vel modtaget i SEG-kredsen, som naturligvis var stolte ved de lokale resultater.       

Amtsforeningen talte i perioden også for øget samarbejde og sammenlægninger mellem kredsene på landet i et forsøg på at styrke det lokale idrætsliv (44). Dette ønske blev hjulpet frem af en anden tendens i tiden: Oprettelse af nye centralskoler. På Silkeborgegnen fik f.eks. de nye centralskoler i Them, Lemming-Nisset og Skægkær betydning for de lokale kredse. 

Ud over idrætten søgte amtsforeningen også at styrke det, man i samtiden kaldte ”andet kulturelt arbejde” i kredsene. Det kunne f.eks. være kammeratskabsaftener, filmforevisning eller debatmøder. 

Men det skulle altid foregå på den rette måde. Det var nemlig ikke nok kun at være en fritidsbeskæftigelse – man ønskede at være en sund beskæftigelse. Formanden udtrykte det på denne måde i Gry i februar 1958: 

”Der lokkes for ungdommen på mange måder, meget af det er letkøbt og dårligt; men det er vor opgave gennem vort foreningsarbejde at drage de unge med til en sund fritidsbeskæftigelse..”. 

Man skulle altså være samlet om noget sundt og godt. I modsætning til meget af det, som ellers var oppe i tiden. Men amtsforeningen og kredsene havde her et internt problem, som latent lå som en skygge over de ideelle hensigter: De mange baller. 

Ballerne havde altid været en vigtig del af kredsenes økonomiske grundlag. Og den tendens blev kun yderligere understreget fra 1940’erne. Medlemmerne var ikke meget for høje kontingenter (45). Men de unge lagde gerne pengene i forbindelse med baller. Idrætslivets baller var simpelthen ved at gå over gevind. En og anden ældre medborger kunne let komme til at sætte spørgsmålstegn ved, om det man samledes om til ballerne nu også var ”sundt og godt”. Især de såkaldte midnatsballer var et problem. Eller rettere, det var en stor succes blandt ungdommen og gav en del problemer for idrætsforeningernes generelle omdømme i befolkningen. Amtsforeningen så sig derfor i 1960’erne nødsaget til at skride ind over for ballerne, og man indførte stramme regler: det blev sværere (og dyrere) at komme til ballerne, hvis man ikke var medlem, det skulle være dyrere at komme ind til ballerne efter kl. 22, og ballerne skulle slutte kl. 2 om natten (46).   

Andre problemer i forhold til det ideelle kan anes, når den gamle formand i medlemsbladet så sig nødsaget til at understrege, at det naturligvis ingen steder hørte hjemme, at idrætsledere var berusede til ballerne eller stod og bandede på idrætspladsen (Gry juni 1964).  

Idrætslivet på landet var i perioden presset mellem det ideelle og det mulige. Det optog i tiden lederne ganske meget, mens de enkelte gymnaster og håndboldspillere brugte energien på at nyde deres idræt og fællesskabet. Og i dette spændingsfelt udviklede idrætslivet sig på landet frem mod 1970 (47).

BREDDE OG ELITE I BYEN

Sporten i Silkeborg fik sit folkelige gennembrud i 1940’erne. Fodbold blev lokalt en massesport. Og spillerne blev yngre og yngre. Der blev spillet fodbold i SIF, KFUM og ABK (48).  

Breddeidrætten i byen fik i efterkrigstiden endnu en facet i form af firmaidrætsklubber. Silkeborg Papirfabrik tog i 1948 initiativ til oprettelse af firmaidrætsklubben Viking, og papirfabrikken understøttede aktiviteten med anlæggelse af idrætsplads i umiddelbar nærhed af fabrikken. Klubben Viking etablerede sig med fodbold, håndbold, skak, badminton m.m., og i 1952 blev klubben optaget i Idrætssamvirket i Silkeborg. Silkeborgs firmaklubber stiftede i 1962 deres egen lokale paraplyorganisation, Silkeborg Firma-Sport (49).

SIF havde så stor tilstrømning af unge spillere, at man i 1953 simpelthen nedsatte et ungdomsudvalg med henblik på at forbedre ungdomsfodbolden i klubben. Det lykkedes til fulde (50). Ungdomsarbejdet indeholdt både bredde- og eliteambitioner. SIF var suverænt byens elitefodboldhold, og SIF opnåede i 1966 sit hidtil bedste resultat ved oprykning til 2. division. J.C. Ravn havde været med til at grundlægge SIF i 1917 og var på mange måder klubbens nestor. I jubilæumsskriftet i 1967 gav han sin gamle klub følgende ord med på vejen:

”I 1966 nåede det bedste fodboldhold sin hidtil største triumf; for mig er det dog langt vigtigere, at det ligefrem vrimler med drenge og unge, når der trænes på sportspladsen, at de dygtige ledere ikke alene mestrer indøvelsen af grundelementerne indenfor fodbold, kricket, håndbold og fri idræt, men at de også har øje for andre sider af livet på idrætspladserne. Der skal være orden og disciplin, der skal herske en god tone, de unge skal opmuntres og støttes, de skal lære samarbejdets betydning, lære at tage hensyn til hinanden, være med til at skabe et godt kammeratskab og stille de største krav til sig selv. Derved bliver idrætten karakterdannende, og den unge udøver vil blive mødt med respekt og sympati” (SIFs jubilæumsskrift 1967). 

SIF var i 1967 en stor klub med 1400 medlemmer fordelt på fire afdelinger (SIFs jubilæumsskriftet 1967). Fodbold og håndbold havde de fleste medlemmer, mens medlemstallet var markant mindre til kricket og atletik. 

SIF rummede såvel elite som bredde. Men klubben var i 1960’erne alvorligt presset på sin status som traditionel amatørklub. Gang på gang rejses problemet i SIFs medlemsblad Sytten. Det drejer sig om problemer som reklamer, særpleje af de bedste spillere fortrinsret til civilt arbejde og naturligvis om penge under diverse former (51). 

SIFs hovedformand Johs. Qvortrup anså kampen om den rene amatørstatus for tabt, hvilket fremgik af et nytårsinterview på overgangen til 1970’erne:

”I fodbold vil der i det næste årti ske store ting, som jeg gamle amatør ikke rigtig helt kan acceptere endnu, selv om jeg godt kan se, at det ikke kan nytte noget at stampe  imod udviklingens lov, og jeg kan også se, at med de krav, der i dag stilles til en 1. holds spiller, forsvinder noget af amatørens glæde ved spillet, så penge – om vi vil eller ej – kommer i løbet af 70’erne….” (Sytten februar 1970).

Byens idræt var på mange måder ved at sprænge sine gamle rammer i slutningen af 1960’erne. Elitesatsningen udfordrede alvorligt det gamle amatørbegreb, og sportens succes som masseaktivitet stillede store krav til træningsfaciliteter og klublokaler. Velvilje og/eller penge fra kommune og erhvervsliv var en stadig større nødvendighed i denne udvikling. 

SØHOLT IDRÆTSANLÆG 

KFUM Parken på Sølystvej dannede rammen om et alsidigt idrætsliv. KFUMerne opførte et klubhus på stedet i 1960, og fremtiden så lys ud. Men byudviklingen var ved at presse KFUMs lokale idrætsanlæg. Bydelen Alderslyst voksede ud til parken og rundt om den. Det fik økonomiske konsekvenser for KFUM, som blandt andet skulle betale ekstra kommunale afgifter. Problemet var allerede oppe at vende i Idrætssamvirket i 1959. Noget måtte gøres (52).

Idrætssamvirket henvendte sig til kommunen med opfordring om at finde plads til den lokale idræt. Samvirket pegede på Odden som et oplagt kommende idrætsområde. Silkeborg Kommune afviste tanken om at inddrage Odden, men foreslog derimod den såkaldte flyveplads ved Søholt. Og så spillede kommunen ellers bolden tilbage til Idrætssamvirket og klubberne – hvad var deres ønsker?

Idrætssamvirket og klubberne reagerede med en lang ønskeseddel i marts 1961. Heraf fremgik, at KFUM og SB gerne ville flytte over på Søholt-området, men man var enig med SIF om, at det var en dårlig ide at samle alle tre klubber på området. Man mente, at det var naturligt, at SIF forblev syd for Silkeborg Langsø. 

SIF ønskede derimod at sikre deres fremtid ved at udvide ved Silkeborg Stadion, og klubben rettede øjnene mod kolonihaverne ved Sanatorievej. Det afstedkom en skarp polemik først i 1960’erne, som bevirkede, at kommunen nægtede at nedlægge kolonihaver til fordel for boldbaner (53). Resultatet blev, at SIF også flyttede over på Søholt. Som naboklub til SB og KFUM.

SIF havde siden slutningen af 1950’erne indsamlet penge til opførelse af et klubhus. Med beslutningen om at flytte til Søholt blev planerne målrettet hertil, og ved 50 års jubilæet i 1967 kunne SIF tage det første spadestik til det nye klubhus, Søholthuset. SIF flyttede i juni 1968 ved en stor markering deres aktiviteter til Søholt Idrætsanlæg. 

Hermed var de tre store traditionelle byklubber blevet naboer! Ved kommunens mellemkomst. Klubberne etablerede sig ved at bygge egne klubhuse til aktiviteterne. SIF kunne indvi Søholthuset i 1968, mens KFUM og SB fik deres klubhuse på området i henholdsvis 1971 og 1974.     

DET OFFENTLIGE OG IDRÆTSFORENINGERNE

Silkeborg Kommune støttede byens idrætsforeninger på talrige måder. Blandt andet ved at stille træningsbaner og andre idrætsfaciliteter gratis til rådighed. Kommunen ydede desuden et årligt tilskud, som Idrætssamvirket reelt fordelte. I løbet af 1960’erne forhøjede kommunen beløbet betragteligt. Tilskuddet var i 1957 3300 kr, i 1960 6000 kr og i 1964/65 10.500 kr. På Idrætssamvirkets repræsentantskab i 1966 omtales kommunens bidrag som ”det sædvanlige tilskud på 12.000 kr”. Og i samme forbindelse nævnes, at Idrætssamvirket har søgt om til tilskud på 20.000 kr. Men kommunen fandt åbenbart denne ansøgning for ublu. Det kunne Idrætssamvirkets formand sådan set godt forstå, og i hans beretning er problematikken fremstillet sådan:

”Fra Silkeborg byråd har vi modtaget det sædvanlige tilskud på kr. 12.000, som vi efter ansøgningerne fra foreningerne har fordelt efter bedste evne. Beløbets størrelse kan man jo diskutere, men som det er nu, opfatter vi det som en opmuntring og påskønnelse til idrætten og ikke som nogen egentlig støtte. Vi har søgt om forhøjet tilskud kr. 20.000. Vi har ikke fået svar, men kan af aviserne læse os til, at anmodningen er afslået….Personlig græder jeg tørre tårer over den manglende forhøjelse af tilskuddet. Idrætsbevægelsen i vort land hviler traditionsmæssigt på frivillige og af staten og kommunen uafhængige organisationer. Det må være en af amatøridrættens største opgaver at hindre, at krævementaliteten får overhånd. Vi løfter i flok. Skal idrætten også i fremtiden – og det skal og bør den – nyde godt af statslige og kommunale bevillinger, må vi fortsat gøre os klart, at her er tale om hjælp til selvhjælp. Kravet om penge og støtte må ikke blive så stærkt, at man glemmer, at idrætten er noget langt mere. Den er idealisme, livsudfoldelse, og den er livsglæde”. (54)

Silkeborg Kommune forhøjede beløbet til 15.000 kr i 1967. Men det tilfredsstillede slet ikke Idrætssamvirkets formand:

”Nej, jeg kan ikke være tilfreds med tingenes udvikling. I de sidste par år har vi fra Idrætssamvirkets side ansøgt kommunen om et tilskud på 18.000 kr. Dette beløb vil de fleste ikke finde urimeligt, når man påtænker, at der under samvirket eksisterer 23 idrætsforeninger. Fra forskellig side har vi tidligere fået stukket i næsten, at byens idrætsklubber levede på nas hos kommunen. Den kritik tog vi til efterretning og fremkom med den idé, at vi kunne overtage tegning af reklamer på stadion og den deraf følgende indtægt”. (55).  

Det lokale idrætsliv var udspændt mellem idealisme og et glubende behov for faciliteter og økonomiske midler. 

Forholdene blev noget lignende på landet i efterkrigstiden. Før 1940 havde de forskellige sogneråd kun i meget begrænset omfang støttet de lokale gymnastikforeninger. Men det ændrede sig efter 1945. I 1950’erne var de gamle forsamlingshuse og de private idrætsanlæg ikke længere nok. Også egnens sogneråd måtte hjælpe til med anlæggelse af idrætsanlæg og andre faciliteter. Her kom de nye centralskoler til at spille en vigtig rolle i forbindelse med tilvejebringelse af gode gymnastiksale og gode boldbaner. 

Idrætsforeningernes egne ressourcer rakte i efterkrigstiden ikke til aktiviteterne. Hverken i byen eller på landet. Det offentlige var en garant for foreningernes virke.  

Idrætten var ved indgangen til 1970’erne en del af det danske velfærdssamfund. Vel at mærke på en dansk foreningsmodel: Det offentlige (56) – først og fremmest kommunerne – stillede rammerne og en vis del af de økonomiske midler til rådighed, mens foreningerne selv stod for at udfylde rammerne og indsamle et supplerende økonomisk grundlag for aktiviteterne. Den hårfine balancegang mellem det offentlige og frivillige foreningsarbejde var et ønske fra alle parter, skønt det altid gav og giver anledning til kontroverser og dermed konstant forandring (57).

NOTER

1. Citat fra Jubilæumsskriftet ”SIF 1917 1917-1932. Udgivet i anledning af Silkeborg Idrætsforenings 15 årige beståen” (1932). Herefter SIFs jubilæumsskrift 1932.

2. Historieskrivningen inden for idrætslivet er omfattende og kan groft sagt inddeles i to hovedkategorier: Dels den historiske skrivning, som udspringer fra idrætsforeningerne selv i de mange jubilæumsskrifter og i historiske artikler i diverse foreningsblade. Denne hovedkategori indeholder et væld af gode oplysninger, men er normalt fokuseret på det interne idrætsliv i tiden. Dels en relativt sparsom historisk forskning på området. Denne akademiske forskning perspektiverer idrætshistorien med den generelle historiske udvikling. Morten Mortensen har i sin phd-afhandling ”Idræt som kommunal velfærd. Mentalitet, velfærd og idrætspolitik i København, Ballerup og Skive 1870-1970” (2004) anlagt en frugtbar velfærdshistorisk synsvinkel på idrætshistorien. De store idrætsorganisationer (DIF og DGI) har i deres seneste organisationshistorier i høj grad perspektiveret idrætshistorien med den almindelige samfundsudvikling jf. Else Trangbæk m.fl.: Dansk idrætsliv 1+2 (1995) og Verner Bruhn: Det skæve træ (1997).

3. Vedrørende det lokale idrætsliv før 1929 se min artikel i Århus Stifts Årbøger 2001 ”Kroppen under menneskets vilje – idrættens gennembrud på Silkeborgegnen 1886-1929”. 

4. Se min tidligere artikel jf. note 3. 

5. Silkeborg Kommune havde i flere år projekteret dette nye stadion på den gamle ”sportsplads” ved Sanatorievej. Stadsingeniører og byråd sagde i september 1929 endelig god for benyttelse af anlægget. Indvielsen skete uden nævneværdig markering søndag den 15. september med en fodboldkamp, hvor SIF vandt 5-4 over Struer. Silkeborg Kommune overgav i oktober 1929 det nyanlagte stadion til byens klubber – Silkeborg Idrætsforening (SIF) og Arbejdernes Idræts Klub (AIK) – idet kommunen forhøjede tilskuddet til klubberne fra 100 kr til i alt 500 kr. på årsbasis. Herefter forventede kommunen, at klubberne kunne forestå driften af anlægget. Der blev nedsat et stadionudvalg bestående af repræsentanter for klubberne og kommunen. SIF takkede kommunen på sin halvårlige generalforsamling i oktober 1929 for denne håndsrækning til byens idrætsliv. Se Silkeborg Social-Demokrat 12.9.1929, 16.9.1929, 28.9.1929, 12.10.1929, 15.10.1929 og 26.10.1929.

6. Vedrørende indvielsen af KFUM Parken se senere i artiklen.

7. I den traditionelle idrætsforskning har der været en tendens til at behandle landets og byens idræt hver for sig og i modsætning til hinanden. Man taler om landets idræt og byens sport. Denne artikel ønsker at sammenholde udviklingen på land og i by. På landet belyses udviklingen først og fremmest ved gymnastikken og håndboldspillet. I byen er det først og fremmest fodbold, som tages som eksponent for ”byens sport”. På landet var gymnastik og håndbold i perioden langt de vægtigste idrætsgrene. I byen var der mange flere idrætsgrene at vælge imellem, men fodbold var i hele perioden den store idrætsgren for byens ungdom.      

8. Betegnelsen amtsforening  er lidt misvisende, da foreningen havde medlemskredse uden for Gl. Skanderborg Amt. Alligevel bibeholdes begrebet ”amtsforening” for at understrege foreningens karakter af paraplyorganisation.

9. Silkeborg Avis 7.4.1931. Omtalen af forårsopvisningen i 1931 bygger på denne avisartikel

10. Se omtale i Dansk Ungdom nr. 4 1931.

11. Der kan findes enkelte eksempler på håndboldspil inden for Gl. Skanderborg Amts Gymnastikforening i første halvdel af 1930’erne. I Thorning Kredsen blev der spillet håndbold i 1931-32 (Se Jubilæumsskriftet Thorning Idrætsforening 1905-1980 (1980) s.18) og til amtsforeningens store ”Gymnastikfest” i Grauballe i sommeren 1933 blev der spillet tre håndboldkampe (Se Silkeborg Social-Demokrat 21.6.1933 og 26.6.1933).

12. Tallene er fundet ved gennemgang af Silkeborg Avis’ omtale af amtsforeningens generalforsamlinger. Der er problemer med medlemsopgørelserne, og det vil være rigtigere at betegne dem som vejledende. 

13. Silkeborg Avis 12.12.1933. At byens ønske ikke blev efterkommet, fremgår af datoerne for de senere generalforsamlinger. 

14. Vedrørende KFUM se jubilæumsskriftet Silkeborg KFUMs Idræt 25 års jubilæum 1918-1943 (1943) af Bjarne Madsen og Johannes Nørager. Herefter KFUMs Jubilæumsskrift 1943. Det fremgår i dette jubilæumsskrift, at tennisafdelingen var det eneste sted, hvor kvinder også havde mulighed for at dyrke idræt. 

15. Beskrivelsen af KFUMs aktiviteter i denne periode bygger på KFUMs jubilæumsskrift 1943.  

16. Se Silkeborg Social-Demokrat den 27.5.1926 og 11.6.1926.

17. Silkeborg Social-Demokrat lægger ud med en stor artikel den 1. maj (af alle dage!) 1941.

18. Om det lokale fodboldliv i mellemkrigstiden se Keld Dalsgaard Larsen og Kurt Balle Jensen: Alderslyst – fra sandmark til bydel (1991) og Kurt Balle Jensen: Idræt og fritid (i Silkeborg 1846-1996. Historie. Natur. Kultur (1995)).

19. Se Silkeborg Social-Demokrat 30.7.1938, 3.8.1939, 11.11.1938 og 29.11.1938.

20. Silkeborg Social-Demokrat 6.5.1941 med overskriften ”SIF  mener Silkeborgs fodbold ligger tilstrækkeligt godt!”.

21. Silkeborg Social-Demokrat 19.5.1941, 4.6.1941, 11.6.1941 og 12.6.1941. Den nye klub skulle hedde Silkeborg Idrætsklub (uden ”af 1917”). Det indvilgede SIF af 1917 i, dog skulle navneændringen først træde i kraft efter SIFs 25 års jubilæum i 1942. I en jubilæumsartikel i Silkeborg Avis den 4.5.1971 i forbindelse med Silkeborg Boldklubs 25 års jubilæum (se note 24) nævnes, at ABKs indlemmelse i SIF i 1941 var et ønske fra de aktive ABK-spilleres side.

22. Silkeborg Social-Demokrat 2.2.1942 og 9.2.1942. Det bør bemærkes, at Silkeborg Social-Demokrat slet ikke inddrog AIK i sin kampagne for at styrke den lokale fodbold. Tværtimod tyder meget på, at den socialdemokratiske lokalpresse havde lagt AIK Silkeborg på is i 1940-1941.

23. Silkeborg Social-Demokrat 9.4.1942.

24. SIF betalte Viby et beløb for hjemmebanefordelen. Det var normalt. Men da Alheden i den næste kamp krævede 1500 kr for at spille i Silkeborg, var harmen lokalt stor. SIF havde tilbudt 700 kr. Se Silkeborg Social-Demokrat 2.6.1942. Resultatet blev, at kampen SIF-Alheden blev afviklet på neutral bane i Herning.

25. Silkeborg Social-Demokrat 27.6.1942. På generalforsamlingen i november 1941 nævnes, at SIF da havde 212 aktive og 268 passive medlemmer jf. Silkeborg Social-Demokrat 29.11.1941. På generalforsamlingen i  november 1942 nævnes, at SIF har 791 medlemmer fordelt på 400 aktive mænd, 81 aktive kvinder og 310 passive medlemmer. Succes på stadion har tydeligvis trukket flere unge silkeborgensiske mænd til træningsbanerne.

26. Se f.eks. Silkeborg Social-Demokrat 19.5.1941, 21.5.1941, 7.6.1941, 12.9.1941 og 28.9.1942.

27. Det kan bemærkes, at avisen slet ikke inddrager antallet af aktive som et parameter i ”bølgedalen”.

28. Alderslyst Boldklub genopstod den 6. maj 1946, blandt andet af utilfredse gamle ABK’ere i SIF. ABK af 1946 skiftede i 1952 navn til Silkeborg Boldklub (SB). I 1958 indlemmede SB Afholdsfolkenes Idræts Forening Ajax. Se Silkeborg Avis´ jubilæumsartikel den 4.5.1971.

29. KFUMs Idrætsforening havde på dette tidspunkt tilknyttet navnet Skjold, men navnet blev kun benyttet en begrænset periode, derfor ses bort fra navnet Skjold i denne artikel.

30. Denne idrætsforening i Alderslyst var også i perioder kendt under navnet Ajax.

31. Afsnittet om Idrætssamvirket bygger på Samvirkets protokol 1947-1969, som indeholder maskinskrevne beretninger, håndskrevne mødereferater, indsatte avisartikler m.m.. Protokollen opbevares på Silkeborg Arkiv.

32. Idrætssamvirket havde ikke nogen egentlig ”ideel” formålsparagraf, men det fremgår af §2, at alle de tilsluttede foreninger skal acceptere DIFs amatørregler, og heri ligger implicit en værdinorm for, hvad idræt er for noget. 

33. Fra beretningen i 1949: ”På generalforsamlingen sidste år vedtog vi en resolution til regering og rigsdag til fordel for tipstjenestens gennemførelse. Om et par uger er den en kendsgerning, og vi behøver ikke at lægge skjul på, at vi ser hen til den med store forventninger. …. I forhold til andre landes sportsungdom har sportens udøvere her til lands været en slags stedbørn. Dette skæve forhold vil nu kunne ændres, en betingelse er selvfølgelig, at pengene bliver sat ind på de rette steder. Jeg tror ikke Dansk Idræts Forbund er helt klar over, hvor skoen trykker. Efter udtalelser, der er fremkommet, synes det, som det er på tide, spørgsmålet om pengenes anvendelse tages op til fornyet drøftelse. Det kan dog ikke være meningen, at vi skal starte herhjemme med at bygge dyre klinikker i København med overlægestillinger, og hvad dertil hører, når der landet over mangler trænere, ja mange steder endog tålelige anlæg til at udøve sporten på. Midlerne må i første omgang komme sporten landet over til gode og ikke blive forbeholdt en snæver kreds at høste udbygget heraf. Skulle pengene gå til klinikker og deres drift vil der gå mange år, inden idrætten landet over vil mærke nogen synderlig forandring, og dette må ikke kunne ske”.

34. Sportens Jul i Silkeborg 1944 s.21.

35. Se f.eks. Silkeborg Avis 30. december 1950 og Sytten november 1957. 

36. Medlemstallene er hentet fra Gry og Silkeborg Avis. Der er gennem hele perioden problemer med talopgivelserne, så de må anses for at være vejledende og ikke absolutte.

37. Se f.eks. Silkeborg Avis 9.12.1946, Silkeborg Avis 8.12.1947, Gry februar 1956, Gry februar 1958 og Gry januar 1962.

38. Se Gry februar 1956.

39. Se f.eks. omtale af forårsopvisningerne i Gry april 1952, Gry maj 1953, Gry april 1959.

40. Der faldt nogle knubbede ord ved afslutningen af samarbejdet mellem amtsforeningen og lærerkredsen. Med konkret udgangspunkt i et fælles børnegymnastikstævne i Silkeborghallen den 2. marts 1963 bebrejdede nogle i amtsforeningen lærerne for manglende engagement, mens lærersiden svarede igen ved at hævde, at amtsforeningen ikke så meget var fokuseret på gymnastikken, men derimod på det at give opvisning. Se Gry april og maj 1963. 

41. Der havde i foreningen været bekymring for, at interessen for gymnastikken skulle lide yderligere ved denne øgede konkurrence fra håndboldspillet, men bekymringen havde vist sig ubegrundet (Gry januar 1961).

42. Se Gry april 1959, Gry januar 1963 og Gry januar 1964. Vinterturneringen og samarbejdet med byklubberne resulterede i deltagelse i Jysk Håndbold Forbunds vinterturnering. Lokalt var der således turneringsmæssigt knyttet forbindelse mellem ”landets” gymnastikbevægelse og ”byens” sportsbevægelse i DIF. Hermed skete der en opgradering af håndboldspillet på landet, hvilket man også så sig nødsaget til af frygt for at blive hægtet af udviklingen. De dygtige spillere ville simpelthen gå til andre klubber. Se Gry januar 1962. Kurt Balle Jensen har i bogen ”100 år på banen. ØBG Silkeborg 1905-2005” (2005) s.31ff skildret denne udvikling for landklubben ØBG.

43. Se Funderinger. 70 års jubilæumsnummer 1912 – Funder GF – 1982 (1982) og Kurt Balle Jensen: 100 år på banen ØBG Silkeborg 1905-2005 (2005).

44. Se f.eks. Gry januar 1956, Gry december 1959 og Gry august 1964. 

45. Gry januar 1963

46. Se f.eks. Gry januar 1962, Gry november 1963 og Gry juni 1964.

47. De Danske Gymnastikforeninger og De Danske Ungdomsforeninger sluttede sig sammen til De Danske Gymnastik-og Ungdomsforeninger i 1965. Denne organisatoriske sammenslutning af de to hovedorganisationer gik uhyre stille henover det lokale idrætsliv og er derfor heller ikke nævnt i nærværende historiske gennemhæng. 

48. Fra 1952 Silkeborg Boldklub (SB). Se også note 24.

49. Om firmaidrætten se Keld Dalsgaard Larsen: Dansk papirindustri. Mennesker, teknologi og mennesker 1829-1999 (2000) s. 56 og s.58f, Idrætssamvirkets protokol 1952 og Firmasportens jubilæumsskrift ”40 år i Silkeborg 1962-2002” (2002).

50. Se Jubilæumsskriftet 1967 og jubilæumsavisen Silkeborg Idrætsforening 75 års jubilæum 1992.

51. Se f.eks. Sytten oktober 1961, november 1967, marts 1968, maj 1970 og  august 1970.   

52. Se Jubilæumsskriftet Silkeborg KFUM Idrætsforening 60 år (1978) og Idrætssamvirkets protokol.

53. Se Idrætssamvirkets protokol og Sytten februar 1962 og april 1962.

54. Citatet og talstørrelserne stammer fra Idrætssamvirkets protokol.

55. Sytten december 1967. Kommunen gik ind på klubbens ønske om at overtage reklameindtægten. Man kan vel også hævde, at det blot var en anden måde at få kommunale midler på. 

56. Her kunne man også inkludere Tipsmidlerne, som er en noget særegen indtægtskilde for det danske idrætsliv. Tipsmidlerne er imidlertid en politisk beslutning til fordel for idrætslivet. Tipsmidlerne når dog sjældent helt ud til de enkelte foreninger. 

57. Fra officielt hold har man mange gange fremhævet denne frivillige foreningsordning som en god løsning mellem på den ene side statslig overtagelse af foreningslivet og på den anden side det fuldstændigt ”private” foreningsliv. Denne officielle holdning er f.eks. udtalt i Ungdomskommissionen: Ungdommen og fritiden. Betænkning afgivet af ungdomskommissionen 1952 og Samfund og ungdom. Betænkning nr. 559 (1970).       

Ovennævnte tekst er en lettere forkortet udgave af artiklen i Århus Stifts Årbøger 2005. Forkortelsen skyldes først og fremmest udeladelse af en række interviewcitater, som i øvrigt kan findes dels i rapport 1 og i rapport 2 – i interviewsektionen. 

Gennemset august 2014. 

ARBEJDERNES IDRÆTS KLUB 

En fodboldklub i Silkeborg 1926-1942

Den lokale fodboldverden i mellemkrigstiden 1918-1939 bestod af klubberne Silkeborg Idrætsforening af 1917 (SIF), KFUM, Alderslyst Boldklub (ABK) og Arbejdernes Idræts Klub (AIK).

SIF og KFUM eksisterer stadigvæk i bedste velgående. Og ABK er den historiske baggrund for nutidens Silkeborg Boldklub (SB). Men AIK Silkeborg er og bliver historie. En historie som meget nemt kunne fortone sig i glemsel. I Silkeborg Museums idrætshistoriske undersøgelser har jeg flere gange stødt på AIK Silkeborg. Jeg har derfor sat mig for at fortælle historien i grove træk. 

Silkeborg Social-Demokrat kunne den 27. maj 1926 oplyse, at et udvalg bestående af maskinpasser Fogde, tekstilarbejder Agerbo, papirarbejder J.C. Schou, spinder Schou og tekstilarbejder Otto Jensen var nedsat med henblik på oprettelsen af en Arbejdernes Idrætsklub i Silkeborg. Avisen havde følgende kommentar til initiativet: ”Der kan ikke være tvivl om, at det vil gavne sporten her i byen, hvis den nye klub bliver en kendsgerning, da hver klub selvfølgelig vil gøre sit yderste til at få de bedste sportsmænd frem”. 

Initiativet kom naturligvis ikke ud af ingenting. Inden for arbejderbevægelsen havde man i årtier haft fremgang politisk og fagligt. Arbejderbevægelsen begyndte i 1920’erne at satse på det kulturelle område. Blandt de store initiativer var Arbejdernes Oplysnings Forbund, som blev en realitet i Silkeborg i 1924. To år senere kom der altså et initiativ inden for legemskulturen. 

Silkeborg Social-Demokrat kunne den 11. juni 1926 bringe en artikel fra den stiftende generalforsamling dagen i forvejen på Café Remstrup. Foreningen havde fået navnet AIK Silkeborg og ”formålet er fodbold og al anden idræt og gymnastik”, og alle arbejdere (mænd og kvinder) kan være medlemmer. Dog skal man opfylde DIF’s amatørbestemmelser og må ikke være i restance med kontingent. AIKs klubdragt er sorte bukser og hvid trøje. 

Som formand valgtes J.Chr. Schou. Klubben begyndte sit virke med 75 medlemmer. 

AIK havde fra starten haft planer om andre idrætstilbud end lige netop fodbold. Men det blev aldrig rigtigt til noget. Man forsøgte allerede i 1927 med håndbold for kvinder. Uden succes. Og flere gange forsøgte man sig med atletik. Uden succes. AIK havde dog i mange vintre gymnastik på programmet, men det blev aldrig derfor, medlemmerne valgte klubben. Det var udelukkende fodboldspillet, som samlede unge mænd omkring AIK Silkeborg.   

AIK Silkeborg oplevede en vældig fremgang. I oktober 1927 arrangerede klubben en stor basar, som gav et bragende overskud. Hermed fik klubben et økonomisk rygstød til at opføre et klubhus på Sportspladsen i sommeren 1928 – ikke ret langt fra SIF’s klubhus. AIK havde således i efteråret 1928 ca. 100 aktive og ca. 200 passive medlemmer, eget klubhus og en god økonomi. 

Silkeborg Kommune anlagde i årene 1925-1929 Sportspladsen ved Sanatorievej. Den tidligere sportsplads blev i folkemunde kaldt for ”sandgraven” og var ringe til idrætsaktiviteter. Den nye sportsplads gav gode forhold til Silkeborgs to fodboldklubber: SIF og AIK. Silkeborg Kommune overdrog de to klubber ansvaret for vedligeholdelsen af anlægget. Organisatorisk skete det gennem det såkaldte Stadionudvalg, hvor begge klubber og kommunen var repræsenteret. KFUM og ABK havde baner i Alderslyst, som dengang lå i Balle Kommune. 

Forholdet mellem de fire lokale fodboldklubber var i mellemkrigstiden udmærket. Man spillede mange kampe mod hinanden både de såkaldte private kampe og turneringskampe. SIF havde udsat en pokal, som der blev spillet om. I 1929 vandt AIK denne pokal. Noget overraskende. Alle havde regnet med, at SIF som en selvfølge ville vinde. Men sådan gik det ikke. SIF tabte deres kamp mod ABK med 2-1, og så kom finalen til at stå mellem ABK og AIK, og her vandt AIK i øsende regn så overbevisende som 4-0. AIK havde fået sit lokale gennembrud. 

På generalforsamlingen i november 1930 kunne formand Chr. Petersen slå fast: ”Klubbens fodboldhold står nu fuldt ud på højde med den her i byen ældre klubs, hvilket må siges at være et godt resultat i betragtning af AIK’s forholdsvise unge alder” (Silkeborg Social-Demokrat 17.11.1930). Og ved sæsonbegyndelse i maj 1932 var der en overvældende tilgang af ”fodboldsspillende drenge”. 

AIK måtte hente trænere udefra. I 1929 trænes klubbens spillere af Sofus Petersen, Århus. I 1932 engagerer AIK Silkeborg lærer Ramsing fra Esbjerg til at stå for træningen.  

Silkeborg Social-Demokrat kunne den 23. april 1932 udbasunere ”årets hidtil største fodboldsensation”, idet AIK vandt 5-4 over SIFs mellemrækkehold. SIF førte ellers 3-1 ved halvleg og sad fuldstændigt på kampen. Men efter pausen vendte billedet. AIK kom voldsomt igen med kvikt spil fra fløj til fløj. Især Thomas Jensen var til evig uro for SIF-forsvaret: ”I det 38. minut gik det galt for SIF. Det var Thomas Jensen der efter ligefrem jonglørspil mellem tre modspillere noterede sig for AIKs 4. mål. Og for at der ikke skulle være nogen misforståelse gik samme spiller på en bold fra højreydrewing solo frem og scorede AIKs 5. mål i kampens 41. minut”.    

Styrkeforholdet mellem byens klubber bølgede frem og tilbage i 1930’erne. AIK havde midt i 1930’erne også et mellemrækkehold. I den periode var der nogle gevaldige lokale ”arvefjende”-opgør med klubbernes bedste hold i mellemrækken. 

AIK Silkeborg havde i sin levetid gerne tre seniorhold, et juniorhold og nogle drengehold. Enkelte gange nævnes også et ynglingehold. Seniorholdene og juniorholdet spillede turnering, mens drengeholdene normalt kun spillede ”private” kampe. 

AIK Silkeborg arrangerede basarer, baller, fugleskydning og sportsfester flere gange i sin levetid. Og det gav normalt et godt og helt uundværligt tilskud til klubkassen. 

AIK Silkeborg havde en bestyrelse med formand, kasserer, sekretær og et par menige medlemmer og et matchudvalg på normalt tre medlemmer. Matchudvalget satte holdene. Klubben anskaffede sig i 1934 en fane, og i mange år var Louis Brandstrup fanebærer. 

AIK og SIF boede side om side på Sportspladsen. Spillerne trænede på de samme træningsbaner, og kampene blev afviklet på det nærliggende stadion. Og de to klubhuse stod ved siden af hinanden. En overgang udlejede AIK sit klubhus ud til SIF’s atletikkvinder. 

Hvorfor to klubber? Ideen om en sammenslutning af AIK og SIF opstod flere gange i løbet af 1930’erne. Allerede i 1934 blev tanken luftet. Men det blev aldrig til noget – selv om de to klubber i perioder havde et rigtigt godt samarbejde. Det er som om, at når den ene klub er indstillet på en sammenslutning, så sker det lige netop på et tidspunkt, hvor den anden klub synes, at det er en rigtig dårlig ide. 

AIK kunne i 1936 fejre 10 års jubilæum, og jubilæumsskriftet gav følgende vurdering af udviklingen: 

”10 år er gået, og AIK har fejret sit første jubilæum. De første år, til vi kom i A-rækken, synes mig de bedste i AIKs historie, idet der dengang var betydelig mere energi og arbejdsvilje over vore aktive folk end nu, og mine ønsker i dag for AIK skal derfor være, at alle mand for fremtiden vil give hinanden håndslag på, at nu må det være slut med denne march på stedet, for nu må det atter går fremad som før i tiden. Mottoet: ”AIK kan og AIK skal og vil” bør derfor være alle aktive medlemmers jubilæumsgave til klubben og dens ledelse”. 

Jubilæumsskriftet fortæller her ganske ligefremt, at klubben har problemer. Alt er ikke lyserødt – selv om det er jubilæum. Fremgang er endt i stagnation og måske endog tilbagegang. 

Klubber får ofte deres egne historier – egne mytologier. AIK er ingen undtagelse. I jubilæumsåret 1936 blev det synspunkt et par gange bragt på bane, at AIK’s grundlæggelse skyldtes, at SIF tidligere havde været den ”fine” klub, hvor arbejderne følte sig som fremmede fugle (spurv blandt traner). Det fik en af SIF’s veteraner – typograf Aa. Randlev – til at reagere med et skarpt læserbrev, hvori blandt andet stod: 

”Jeg har som arbejder været aktivt medlem af SIF gennem 15-16 år, uden at jeg nogensinde har følt mig som spurv blandt traner, og jeg har heller ikke hos nogen af mine klubkammerater mærket noget til denne mindreværdsfølelse, tværtimod har der altid været et særdeles godt kammeratskab mellem SIFs spillere. Naturligvis har man ikke helt kunnet undgå gnidninger ved holdenes sammensætning, men det kendes jo i alle klubber. Når Rolle (AIK’s daværende formand) påstår, at en arbejder ikke kunne finde sig tilrette i Silkeborg Idrætsforening, så vil jeg hævde, at han ikke kender forholdene i SIF, og at han langt mindre kendte dem i 1925. For at tage 1. holdet, så bestod dette i sæson 1925 af 6 arbejdere og 5 kontorfolk …. Og på 2. holdet var vi 9 arbejdere. Nej, det er kun ævl, når sådanne meningsløse påstande af og til har været fremsat”. (Silkeborg Social-Demokrat 13. november 1936).

Jeg tror, at Aa. Randlev kommer meget nærved sandheden. SIF’s var som sådan også en ”arbejderklub”, hvor arbejderne udgjorde grundstammen blandt spillerne. Og det er da også bemærkelsesværdigt, at Silkeborg Social-Demokrat i sin foromtale af AIK-planerne i 1926 på ingen måde inddrog SIF som en ”årsag” til klubbens fremkomst. 

AIK Silkeborg oplevede nogle rigtigt dårlige år rent resultatmæssigt i slutningen af 1930’erne. Det ser ud som, de gamle spillere var ved at falde af på den, og de unge spillere manglede erfaring og fighterånd. AIK var dog ikke ene om problemerne; SIF mærkede også stagnerende interesse for fodbold blandt byens unge. Fodboldspillet var slet og ret i krise i Silkeborg. 

Avispolemikken i november 1936 udsprang af et læserbrev, som påpegede fodboldens ringe niveau i Silkeborg og som modsætning fremhævede, hvor godt det gik i Holstebro. AIK-formand J. Rolle gav følgende interessante forklaring på det forhold: ”Der er stor forskel på fodboldinteressen i Holstebro og Silkeborg. Måske ligger det i, at vi ingen store virksomheder har, hvis fabrikanter eller direktører er interesserede i sporten, hos hvem vi kunne få støtte og eventuelt kunne skaffe arbejde til en dygtig målmand eller center-forward” (Silkeborg Social-Demokrat 9.11.1936). Udsagnet er interessant derved, at det signalerer ønske om på en eller anden form for ”professionelle” forhold i den lokale fodboldverden. Helt på tværs af tidens gængse amatøridealer. At J. Rolle sådan lige nævner en ”målmand” er nok heller ikke tilfældigt, idet ABKs målmand Steffen Johansen i perioden blev fisket netop til Holstebro med tilbud om arbejde og bolig på Færch Tobaksfabrik.  

Polemikken mellem AIK og SIF hindrede dog på ingen måde et udmærket samarbejde de følgende år. Byens fodboldklubber havde flere gange gennem 1930’erne arrangeret sportsfester, og i august 1938 arrangerede AIK og SIF sammen en stor lokal sportsfest, Til Sportsfesten i 1938 bød programmet på fodboldkampe mellem de lokale klubber, fodboldkampe med prominente udenbys klubber (AGF og AIA begge fra Århus), håndbold, cykelløb, atletik, boksning og motorrodeo ved Silkeborg Motorklub. På Sportspladsen var der cirkus og tivoli og om søndagen også restaurationstelt. Søndag den 7. august var den store sportsdag, og entreprisen den dag var 1 kr. for voksne og 25 øre for børn. Søndag aften holdt de to klubber stort ”sportsbal” i Håndværkerforeningen. 

Og mellem år og dag poppede spørgsmålet om en sammenslutning af klubberne op. I pressen og mand og mand imellem. Men det blev ikke til noget. AIKs sportslige resultater var ikke prangende i anden halvdel af 1930’erne, og det blev ikke bedre i 1940. Silkeborg Social-Demokrat bragte den 7. november 1940 følgende omtale fra AIKs generalforsamling:  

”Arbejdernes Idræts Klub afholdt i aftes generalforsamling på Sønderport. Som dirigent fungerede sekretæren Ludvig Andersen, der ligeledes oplæste forhandlingsprotokollen. Næstformanden Carl Christensen aflagde beretning i formandens fravær. Det fremgik heraf, at AIK havde tilmeldt sig Dansk Ungdoms Samvirke, at klubbens fane havde været med i fanetoget på kongens fødselsdag, ene af alle sportsforeninger, at klubhuset for tiden undergår en større reparation og endelig at klubbens økonomi stod godt, idet festerne gav overskud. Dette gav næstformanden anledning til at bemærke, at det havde været bedre for så vidt, at sporten havde stået bedre og festerne sløjere, for det var for tiden lovlig sløjt med fodboldspillet………….Under eventuelt udviklede sig en diskussion om boldspillet i klubben, idet der fra alle sider ytredes utilfredshed med de unge spilleres interesse for træning og også med hensyn til de unges spillelyst og energi i kampene, hvis man var kommet et mål eller to bagud. Man enedes om, at der til foråret skal tages energisk fat, navnlig vil de lidt ældre, der var repræsenteret på generalforsamlingen, atter tage fat på træningen for derved at få de unge til at gøre en bedre indsats. Et kraftigt leve satte punktum for generalforsamlingen”.   

Opsangen til arbejderklubben ved jubilæet i 1936 havde altså ikke givet resultat. I hvert fald ikke noget varigt resultat. Det var imidlertid ikke kun AIK, som sportsligt var nede i bølgedal. Det gjaldt alle byens fodboldhold. Det er på den baggrund, Silkeborg Social-Demokrat i maj 1941 udsendte en indtrængende opfordring til sammenslutning af byens fodboldklubber for at højne niveauet. En fuldstændig kovending i forhold til avisens holdning i 1926, hvor eksistensen af flere klubber skulle borge for kvalitet. Det forunderlige i Silkeborg Social-Demokrats initiativ var, at avisen slet ikke inddrog AIK Silkeborg. Tværtimod er det som om, avisen lægger klubben på is i dens sidste leveår. SIF og ABK bliver sammensluttet den 1. juli 1941, men AIK nægter kategorisk at indgå i sammenslutningen. Til gengæld beslutter klubben at nedlægge sig selv i al stilfærdighed på en ekstraordinær generalforsamling på Sønderport den 8. februar 1942. Klubbens kassebeholdning blev doneret til velgørenhedsformål. 

AIK’s FORMÆND 1926-1942

Jens Chr. Schou 1926

S. Fogde 1927

Marius Jensen 1927-1929

Chr. Petersen 1929-1930

Marius Jensen 1930-1931

Carl Kjær 1931-1932

Kr. Pedersen 1932-1934

J. Rolle 1934-1936

Carl Christensen 1936-1939

Chr. Hede 1940-1941

Arthur Bangsø 1941

Carl Christensen 1941-1942

Ovenstående tekst er en justeret og udvidet udgave af en artikel bragt i Midtjyllands Avis 1.4.2006. I avisartiklen blev læserne opfordret til at indlevere effekter m.m. fra AIK. Der kom kun en henvendelse i form af et fint holdtfoto fra 1930’erne, som blev scannet.  
ARBEJDERKULTUR OG LEGEMSKULTUR 

Teori og virkelighed 1932.  

Den socialdemokratiske arbejderbevægelse stiftede den 19. maj 1929 Dansk Arbejder Idræt (DAI). Den socialdemokratiske bevægelse ønskede at påvirke og perspektivere idrætsbevægelsen, som på mange måder var såvel en massebevægelse som en ungdomsbevægelse. Socialdemokraterne gjorde det også for at imødegå kommunistisk og nazistisk indflydelse i idrætsbevægelsen. Julius Bomholt var i årtier en af Socialdemokratiets førende kulturpersonligheder, og han formulerede i 1932 sin opfattelse af arbejderkultur og legemskultur. Julius Bomholt har et særligt forhold til Silkeborg, idet han er født og opvokset i Silkeborg og Alderslyst. 

I værket ”Arbejderkultur” fra 1932 har Julius Bomholt et afsnit om legemskultur, som giver et godt indblik i nogle af de overvejelser, der var i tiden omkring idræt. Julius Bomholt bruger i dette skrift en markant klassekampsretorik, men bag denne kan skimtes en position, som var mere almen i tiden, og som kan karakteriseres som ”idræt ikke kun for idrættens egen skyld”. Med andre ord at idrætten skulle have et mere ideelt mål. Her bringes et fyldigt uddrag af Julius Bomholts betragtninger over legemskulturen i bogen Arbejderkultur: 

”Under arbejdet med en aktiv åndskultur må det ikke glemmes, at den rationelle legemskultur med rette indtager en fremtrædende plads i kulturbilledet. Det skulle ikke være så vanskeligt for en marxist at forstå, at et sundt fungerende legeme betyder et plus for et frigjort åndsarbejde. 

Gennem sport og idræt, vandring og friluftsliv tilføres der det arbejdende menneske ny sundhed. Idrætten kan ophæve virkningerne af det ensidige muskelarbejde, der så nøje er knyttet til den arbejdsdelte industri, og fremme den harmoniske udvikling af hele legemet. Idrættens virkninger er mangeartede: den skaffer udløsning for det jævne menneskes naturlige trang til både leg og kamp, og samtidig opdrager den i sine bedste former til samspil og selvdisciplin, til fællesskabssind og kammeratskab. Den bringer glæder og befrielse til det enkelte individ, så at kræfterne kommer i indbyrdes balance, og vækker samtidig kollektiv-følelsen, den solidariske kampånd. Den forstærker menneskets energi, stålsætter viljen, tvinger til anspændelse og befrier for mange af de hæmninger, der er ensomhedens forbandelse. Ikke mindst på seksuelt område er legemskulturen en opdrager til sundhed og harmoni.

Den fysiske styrke har altid været et stort aktiv for den jævne arbejder, og i vore dage, hvor det åndelige arbejde medfører forøgede byrder, stilles der endnu videregående krav til styrken. Hvis nerverne ikke alt for tidligt skal sønderslides, kræves der fysisk træning, metodisk og rationelt gennemført. Og den moderne unge arbejder forstår desuden den æstetiske værdi, der knytter sig til legemets skønhed.

Det er rigtigt, når Arbejder-kommunerne bestræber sig for at bygge badeanstalter og sportspladser, at skaffe befolkningen adgang til skov og strand, at indrette vandreherberger for ungdommen osv. Men samtidig må der skarpt advares mod sportens vildskud.

Der gives en individualistisk sport, der afkopierer de værste foreteelser i det kapitalistiske samfund, en sport, der direkte sigter mod sensation, rekordjageri og avisreklame. Ligesom Hollywood har sine filmstjerner, hvis indtagende smil betales med millioner af dollars, således har sporten sine kroppe, der hyldes og tiljubles alene for muskulaturens skyld. Der er ikke megen værdi i den sport, der aktivt består af to boksere og passivt af 16000 tilskuere, navnlig ikke, hvis kampen i virkeligheden kun gælder de størst mulige præmier, de højest mulige pengesummer. Adskillig sport kan samles under mottoet: ”Enhver for sig! Pyt med bagtroppen og masserne, når blot eneren er i stand til at præstere det hidtil usete”.

Også på sportens område melder spørgsmålet: Hvad er formålet? Det er ikke formålet fra et arbejderstandpunkt at samle hovedinteressen om den blændende undtagelsespræstation, ej heller at opøve muskler for musklernes egen skyld. Det er heller ikke nok, at sporten i nogen grad fjerner de unge fra den kapitalistiske forlystelsesindustri. 

Sport og idræt skal omfatte masserne og indgå som led i en effektiv folkehygiejne. Navnlig gælder det om at fremme de former for idræt (som metodisk gymnastik f.eks.), der udvikler samspillets ånd. Sporten må indgå forbindelse med det socialistiske kulturideal og arbejderklassens opgaver. Formålet er til syvende og sidst: at dygtiggøre arbejderen til ny samfundsmæssig indsats i arbejderklassens tjeneste. Sporten skal gøre arbejderen til en frontkæmper i kulturarmeen. Gennem fysisk opdragelse skal han udvikle sine kræfter til ”endnu en bitte nyk”, thi vor tids store organisatoriske opgaver kan kun løses af mennesker, der råder over både fysisk og intellektuel sundhed.

Den gammeldags akademiske kritik af sporten er intet værd. En nyorientering kan kun skabes inde fra gennem positivt arbejde med opgaverne. Under ledelse af socialistisk tænkende mennesker opstår der overalt i Europa Arbejder-Sport-Forbund, der atter er tilsluttet Socialistisk Arbejder-Sport-Internationale.

Grundsynspunktet er, at sporten ikke kan udskilles af det samlede socialistiske kulturarbejde. Alle forgreninger af kulturarbejdet befrugter gensidigt hinanden og må indordnes under samme idé. Arbejdersportens mænd og kvinder deltager i Centraleuropa i arbejderklassens politiske demonstrationer og fester, bekæmper aktivt fascisme, militarisme og officerernes indflydelse på sportsudøvelsen. Den rette arbejdersport er tjener for arbejde og kammeratskab i socialistisk ånd” (Arbejderkultur s. 168-169) 

Socialdemokratiet udfoldede sig få år senere som et bredt folkeparti under mottoet ”Danmark for folket”, og Julius Bomholts synspunkter og ikke mindst retorik fra 1932 gled i baggrunden. Det skal bemærkes, at sådanne teoretiske overvejelser på ingen måde kan skimtes i AIK-Silkeborgs virke. AIK-Silkeborg gik på banen for at vinde. Og deres indstilling til idrætslivet ligger helt i tråd med de jævnaldrenes indstilling i SIF, ABK og KFUM. DAIs eksistens på landsplan er heller ikke at se i AIK Silkeborgs virke i årene 1926-1942. 

KFUM IDRÆT I SILKEBORG 

En skitse……… 

I ”Idræt går jo i blodet  - rapport 1” fra 1998 blev følgende spørgsmål rejst: ”Hvad med missionsfolkene?”. Det aspekt er noget stedmoderligt behandlet i den idrætshistoriske forskning, og i den første rapport var der heller ikke meget fokus på denne problematik. Det blev dog slået fast i rapporten fra 1998, at missionsfolkene – i f.eks. FDF og KFUM – på ingen måde var fremmed over for idræt og friluftsliv.  

I museets opfølgende udforskning er det faktum blevet mere eksplicit ved inddragelse af Silkeborg KFUM som en integreret del af det lokale idrætsliv. Silkeborg KFUMs idrætsengagement er endog ganske markant. F.eks. fik KFUM lokalt stadionanlæg i 1929 før Silkeborg by. Indvielsen af KFUM Parken på Sølystvej den 9. juni 1929 var noget af en folkefest og manifestation for KFUM og idrætslivet. Silkeborg KFUM har i to jubilæumsskrifter – 1943 og 1978 – sammenfattet idrætsforeningens historie. De to jubilæumsskrifter og avisomtalen af indvielsen af KFUM Parken i juni 1929 danner grundlag for nærværende skitse, som er et vidnesbyrd om, at KFUM – og dermed ”missionsfolkene” i bred betydning – er en fuldgyldig del af den lokale idrætshistorie.  

KFUM i Silkeborg forsøgte i 1917 at starte et fodboldhold – men formodentligt uden resultat. KFUM forsøgte igen i foråret 1918 – og denne gang med succes. Silkeborg KFUM regner derfor årstallet 1918 for stiftelsesåret. 

Færgebakken i Alderslyst dannede i nogle år rammen om KFUMs fodbold. Der blev trænet og spillet tidligt søndag morgen, så man bagefter kunne nå søndagsgudstjenesten. Om vinteren var der mulighed for gymnastik. Og ellers tog man af og til på en vandretur ud i den omkringliggende skønne natur. Efter et par år kom ”fri idræt” (atletik) til som idrætsgren. 

Færgebakken forsvandt med tiden, og KFUM måtte flytte til Sanatorievej – til den såkaldte ”Sandgrav”, som også Silkeborg Idræts Forening af 1917 brugte. KFUM’erne var ikke glade for forholdene her: 

”Desuden savnede vi et sted, hvor vi i fred og ro kunne slutte træningen med sang og andagt” (Jubilæumsskrift 1943 s. 5). 

De ringe træningsforhold resulterede i, at KFUM søgte at finde egne permanente baner. Primusmotor i dette arbejde var ifølge jubilæumsskriftet (1943) lærer Andreas Andersen, som var ansat på H.G. Junkers Institut i Silkeborg. KFUM kunne i august 1927 købe et areal ved Sølystvej af gårdejer Poul Christensen, Ny Kjærsgaard:

”Arealet var så stort, at der kunne blive en kampbane, en træningsbane, løbe- og springbaner samt plads til tennis- og håndboldbaner” (Jubilæumsskriftet 1943 s. 5). 

På det tidspunkt kunne KFUM i Silkeborg tilbyde følgende idrætsgrene: fodbold, atletik, gymnastik om vinteren og baseball. Andreas Andersen introducerede baseball for silkeborgenserne, men spillet forsvandt, da Andreas Andersen flyttede fra byen. 

Silkeborg Avis bragte den 10. juni 1929 en fyldig reportage fra indvielsen af KFUM Parken på Sølystvej – den gang langt uden for beboet område. Næstformanden for KFUM, Martin Jensen bød velkommen:

”Der er mange, der har set hen til denne dag med forventning og glæde, og jo mere arbejdet er skredet frem, des mere er glæden vokset. Det er ikke sjældent, når man har været herude på Sportspladsen om aftenen, at man da har hørt disse ord: ”Hvor har vi fået en dejlig sportsplads, og hvor er vi glade for denne plads”. Vi ved godt, det er et vanskeligt arbejde at drive idræt på den rette måde, men vi beder alle om at være os behjælpelige i dette vanskelige arbejde. Den første tak på denne dag vil vi lade gå opad mod Gud og sige ham tak for denne dejlige plads. Det skal være vort ønske og bøn til Gud, at der aldrig må ske andet her, end hvad der kan være den kristne ungdomsbevægelse værdig. Vi vil gerne sige tak til alle dem, der på en eller anden måde har været med til at hjælpe os til denne plads. Jeg vil da gerne på KFUMs vegne byde Dem alle rigtigt velkommen”. 

Generalsekretær Gunner Engberg holdt den egentlige indvielsestale og sagde blandt andet: 

”En idrætsplads er en legeplads, og leg er en velsignet ting. …. En idrætsplads er en legeplads, hvor Gud får sin tak. At lege betyder, at man gør, hvad man kan, eller hvad man ikke kan lade være med. At øve sig eller træne betyder, at man gør noget, man ikke rigtig kan, noget, man vil sætte noget ind på at lære. Leg er udtryk for den ubevidste munterhed. Træning og øvelse er udtryk for den bevidste villen. Der er mange her, som har hørt, at en af Englands store generaler har sagt, at Englands sejre er vundet på Englands ungdoms idrætspladser. Al træning og øvelse er træning til krig, ikke til krig med mennesker, men mod sløvhed og dvaskhed. En idrætsplads er en skole i samarbejde. Det er af den største betydning for hjemmelivet, for forretningslivet, for samfundslivet, for fædrelandslivet og det internationale fællesskab, at vi øves i samarbejde, at den enkelte har sin plads i spillet og holder denne plads og regner med de andre og regnes med i samarbejdet. En idrætsplads er en skole i samarbejde, som hjælper den enkelte til at ville mere end sit eget, til også at samvirke med de andre kammerater med et fælles mål….”.

Ingeniør Jens Engberg, Horsens, holdt dernæst en tale, hvor han kom ind på tidens ungdom og idræt:

”På idrætspladsen færdes ungdommen nu. Det må være klart for alle, at der i nutiden er en meget stor interesse for idræt, og vil KFUM derfor have fat i ungdommen og føre den frem til foreningens egentlige mål, må vi ud på idrætspladserne. Det er det, der foregår i disse år. Det, der skulle lykkes her på denne idrætsplads, er det kammeratskab, som vinder kammeraterne ind i foreningen. Det må være mit ønske, at der på denne idrætsplads må trives kristent kammeratskab, og at unge, der er vundet for Kristus, må lægge sig i selen for at få deres kammerater med ind i foreningen og få dem til at lytte til de toner, de selv har lyttet til”. 

Om aftenen var der sammenkomst i Missionshuset. Ifølge avisen sluttede pastor Gram aftenen af ”med det ønske, at mange unge må blive draget nærmere til Gud gennem denne plads”. 

KFUM Parken lå frem til 1940’erne ude på landet. Vagn Ove Jorn har givet følgende skildring om forholdene i 1930’erne:

”Jeg boede dengang i en baggård, Vestergade 121. Min mor var et troende menneske, og det var derfor naturligt, at vi kom i KFUM. Vi var spejdere hos tropsfører, sæbehandler Knudsen, Nygade, og vi spillede altså fodbold ”derovre”. ”Derovre”. Hvad vil det sige? Det vil sige, at det var som at rejse til et andet land. Jeg cyklede over Kærsgårdsbroen til Alderslyst. På den anden side af broen lå kun Gl. Kjærsgaard – nu Impala. Der var kun en vej, der gik lige ud til Østerbording, ikke en eneste vej til højre. Der var kun korn, græs og køer. Jeg havde lov til at løfte pigtråden, og jeg kunne så gå eller cykle langs søen, til jeg kom til det første hus på Sølystvej … Næsten overfor var indgangen til KFUM Parken, ”Den gyldne Port”. Det var helt fantastisk, hvad nogle fremsynede mennesker her havde skabt” (Jubilæumsskriftet 1978).

Fodbold var udgangspunktet for KFUM idræt, og denne idrætsgren har altid været den største. I perioden 1918-1933 spillede man udelukkende i interne KFUM-turneringer. Men i takt med at andre KFUM-klubber gik over til JBU, valgte Silkeborg KFUM også at gøre det. På den måde kom Silkeborg KFUM til at deltage i strukturerede turneringer på et mere udfordrende niveau.     

Silkeborg KFUM startede i 1933 i B-rækken, men i årene 1934-1940 spillede klubben i A-rækken. Først i 1940’erne kom KFUM endog i mellemrækken. I denne periode spillede KFUM på samme niveau som Silkeborgs øvrige klubber (ABK, SIF og AIK). 

Om forholdet til de lokale klubber giver jubilæumsskriftet fra 1943 følgende oplysninger:

”Med hensyn til vort samarbejde med byens øvrige klubber, ABK, AIK og i det sidste år SIF, må det siges, at det i det store og hele har været godt. Selvfølgelig kan der komme uoverensstemmelser; men de har aldrig været større, end at de har kunnet fjernes. Mange spillere har fået deres første fodboldopdragelse hos os og har derefter søgt andre græsgange. Det er selvfølgelig beklageligt med klubskifter, men uundgåeligt. Der vil altid være spillere, som er utilfredse, eller spillere, som ikke synes, at de kan få lov til at udfolde deres evner og derfor søger væk. Noget sådan må vi også vente i fremtiden, selv om vi naturligvis vil lægge al vor kraft i at opdrage vore medlemmer til trofasthed mod klubben, en trofasthed, der skal stå sin prøve netop i nedgangstider” (Jubilæumsskriftet 1943 s. 8). 

Fodboldspillet var i jubilæumsåret 1943 i krise i KFUM. Også derfor påpegningen af sammenholdets betydning i nedgangs tider. 

Silkeborg KFUM havde også tennis på programmet, og hermed fik kvinder mulighed for at deltage i KFUM idræt. Jubilæumsskriftet 1943 lader skinne igennem, at flere mænd spiller tennis, fordi der her er mulighed for at møde det andet køn. Og så slår jubilæumsskriftet fast, at niveauet ikke er overvældende højt! Uden det dog er kvindernes skyld. 

Håndbold blev en stor idrætsgren i Silkeborg KFUM. Det startede omkring 1930, hvor man om vinteren sluttede gymnastikken af med 10 minutters håndbold i gymnastiksalen. KFUM håndbold var de første mange år en indendørs vinterfornøjelse. Konkurrencementaliteten fejler intet i KFUM – når man ser bort fra tennisafdelingen! – og i 1938 vover man springet og indmelder sig i Jysk Håndbold Forbund. Silkeborg KFUM opnår hurtigt gode resultater og bliver byens førende håndbold klub i en lang årrække. 

Omkring 1940 begynder Silkeborg KFUM at spille udendørs om sommeren. Herved kommer KFUM i kontakt med omegnens håndboldforeninger:

”Udendørsspillet har givet os lejlighed til at komme ud på mange kortere eller længere ture, fra hvilke vi har hentet os mange gode minder. Da håndboldspillet for få år siden begyndte at vinde indpas i landklubberne her på egnen, blev vi gang på gang inviteret ud på landet for at spille opvisningskampe, ofte mod stærke hold fra Århus, men i andre tilfælde mod udvalgte hold fra oplandet. Vi har således spillet ved sportsfester i Brande, Bjerringbro, Kjellerup og Gjern, samt ved håndboldstævner i Linå, Voel, Tømmerby, Them, Kragelund, Frederiksdal og mange andre steder. Altid blev vi godt modtaget, så vi lærte at sætte stor pris på de håndboldspillere på landet, som vi fik lært at kende” (Jubilæumsskriftet 1943 s. 14).

Silkeborg KFUM havde også bordtennis på programmet i mellemkrigstiden. Det blev spillet i KFUM-bygningen i Nygade.    

Idrætslivet i Silkeborg KFUM var de første årtier præget af unge mænd, som dyrkede mere end en idrætsgren. Det var helt normalt, at man spillede fodbold, håndbold og bordtennis. Og ind i mellem gik de samme unge mænd på løbebanen for at tage idrætsmærke. Specialisering var ikke udpræget. Den kommer først i større udstrækning efter 1945.

Silkeborg KFUM udsprang nok af det lokale missionske miljø, men idrætsafdelingen udviklede sig hurtigt til at være en idrætsklub ”som alle andre”. Den kristne forkyndelse var ikke påtrængende, og medlemmerne har efter alt at dømme først og fremmest opfattet sig som idrætsfolk. Nogle (kristne) forældre har nok påskyndet deres sønner til at søge KFUM frem for andre idrætsklubber, som eksempelvis Vagn Ove Jorn – men det er ligeledes sigende, at Vagn Ove Jorn ikke angiver sin egen tro som relevant i denne forbindelse. 

KFUM har dog nogle træk, som gjorde klubben lidt anderledes. KFUM var en del af et større hele – lokalt, nationalt og internationalt. Det gav muligheder for interne turneringer, for at møde stærke og kendte hold og for internationalt besøg. Lokalt betød medlemskabet af KFUM-familien, at man her kunne få hjælp fra mennesker, som havde forstand på at fremskaffe og forvalte penge til diverse tiltag. Det kunne f.eks. være til et klubhus ved KFUM Parken og senere klubhuset på Søholt. 

KFUM Parken blev under besættelsen inddraget af tyskerne, og idrætsanlægget var i en sørgelig forfatning ved befrielsen i 1945. E. Bojesen har i jubilæumsskriftet fra 1978 givet følgende korte situationsbeskrivelse:

”Besættelsesmagten havde under krigen brugt den til øvelsesterræn, så den trængte til planering og ukrudtsbekæmpelse. Derfor blev idrætspladsen forvandlet til en kartoffelmark (jeg var selv med til at samle kartofler op). Året efter tog man fat på planeringen, der blev anlagt fodbold- og håndboldbaner. Tennisanlægget blev restaureret, vi fik ny indgangsportal, og som et stort aktiv blev der bygget et nyt klubhus i sten til afløsning af det ca. 20 år gamle træhus. Nu var Idrætsparken igen samlingssted for mange aktiviteter, et pragtfuldt sted, såvel i forhold til natur, sport, kammeratskab som foreningsmæssigt”. 

Nordre Skole blev bygget i 1950, og Silkeborg KFUM udviklede sig til også at være en lokalklub i denne skoles skoledistrikt. Vagn Ove Jorn var lærer på Nordre Skole og var i mange år leder af KFUMs fodboldafdeling.

KFUM Parken var i 1929 anlagt på bar mark langt væk fra bebyggelse, men Alderslysts kraftige udbygning kom med tiden til at blive anlæggets skæbne. KFUM så sig først nødsaget til at sælge dele af grunden og senere helt at opgive deres gamle idrætsanlæg og flytte til Søholt-anlægget i 1970. En ny epoke kunne begynde. 

Silkeborg KFUM kombinerede bredde og elite på en lidt anden måde end de øvrige klubber og foreninger. KFUM tog udgangspunkt i breddeidrætten – men havde blik for elitesatsning, hvis muligheden bød sig. En sådan satsning lå ikke lige for inden for fodbold, men på områder som håndbold og volleyball fik Silkeborg KFUM lokalt status som eliteklub. 

Silkeborg KFUM har siden begyndelsen af 1930’erne været en del af det lokale idrætsliv med et såre pragmatisk forhold indbyrdes. Man kan gang på gang se trænere komme og gå i de forskellige foreninger. Da KFUM ønskede at satse på fodbold, engagerede klubben således den tidligere topspiller i SIF, Svend Fisker. 

Jubilæumsskriftet i 1943 rundes af med en efterskrift med nogle mere overordnede betragtninger:

”Hvad er der så blevet ud af arbejdet i de 25 år? Idrætsligt er det i høj grad gået op og ned, men åndeligt? For vi må indrømme åbent og ærligt, at vi har et større formål end andre klubber. Vi har taget idrætten op som et middel for at møde ungdommen der, hvor den findes, og forsøge at drage de unge til Kristus. Vi har været i forbindelse med en mængde unge, og langt de fleste forlod os efter kortere eller længere tids forløb. Forlod de os, fordi vi forlangte for meget af dem, eller fordi de blev skuffet over det, de mødte. Ingen kan svare på det. Men vi ønsker og håber, at alle de unge idrætsfolk, vi var sammen med, dog fik noget hos os, som har gavnet dem senere hen i livet, og så må vi også beskæmmet bøje hovedet og sige, at vi ikke er nået ret langt. Fik vi lært den ungdom, vi mødte, at en ”tur” godt kan tages uden eder; fik vi lært den, at kirketiden bør respekteres og bruges til kirkegang; fik vi vist den, at kristendom også kan praktiseres på en idrætsbane. Vi har ofte mødt modgang, vi har ofte mødt ”uærlige” mennesker, som rettede grove beskyldninger mod os; men vi har fortsat arbejdet, og tiden, vi nu oplever, har vist os som aldrig før, at der er brug for kristen ungdom på idrætsbanen, og at ungdommen netop trænger til det kristne budskab for at finde et sikkert ståsted i en verden, hvor alt er kaos. Lad os så gå ind i de næste 25 år i håb om, at Gud vil bruge også vor idrætsafdeling i sin tjeneste, og lad os så være rede til at tjene ham ved at bringe vor bys ungdom i forbindelse med Kristus”. (s.20-21).

At dømme efter jubilæumsskriftet fra 1978 fik Kristus og forkyndelsen ikke nogen fremtrædende plads i idrætsafdelingens virke de følgende 25-35 år. Silkeborg KFUMs mere idealistiske rødder med udspring i det lokale missionske miljø er svære at skimte. Men det historiske udspring er med til at antyde nogle nuancer ved Silkeborg KFUM, som fortjener nærmere undersøgelse.   

Med i en nærmere historisk analyse af Silkeborg KFUM bør lyset også rettes mod de mange lærere, der virkede i klubben som ledere, f.eks. Bjarne Madsen, Johannes Nørager, Chr. Vad, Iver Vad og Vagn Ove Jorn. Sidstnævnte trak flere seminarister til KFUM – blandt andre Finn Saaby. 

Silkeborg KFUM er fortsat en stor og velfungerende idrætsklub i Silkeborg. Det kan gå op og ned, men fundamentet er solidt og stort. I dag tilbydes følgende idrætsgrene: fodbold, bordtennis, volleyball, basketball og senior-håndbold. KFUM var initiativtager til at inddrage nyere idrætsgrene som volleyball og basketball i 1970’erne i takt med de nye halfaciliteter i kommunen (her på henholdsvis Balleskolen og Amtsgymnasiet). De enkelte idrætsgrene i KFUM lever på mange måder deres eget liv uafhængigt af hinanden. Klubbladet Pulsen og klubhuset på Søholt giver et vist internt klubfællesskab. 

IDRÆTSHALLER

Velfærdssamfundets indtog.

Idrætslivets fysiske rammer har skiftet karakter gennem årene. Forsamlingshusene var i årtier det naturlige samlingssted for ungdommens vinteridræt, gymnastikken. Men i takt med velfærdssamfundets udbygning har idrætshallerne overtaget forsamlingshusenes historiske position inden for idrætslivet. Idrætshallerne er i dag rammen om meget af den folkelige idræt på land og i by. 

Det er en udvikling, som lokalt satte ind for alvor fra 1970’erne. ”I Betænkning om idrætten og friluftslivet. Betænkning nr. 709” fra 1974 er den nuværende Silkeborg Kommune et af de næsten hvide pletter på det danske idrætskort over idrætsanlæg. I Silkeborg, Them, Gjern og Kjellerup kommuner var der medio 1971 kun to idrætshaller – en i Silkeborg og en i Kjellerup (1).

I det følgende vil der blive givet en introduktion til ”hal-epoken” i Silkeborg Kommune for herved at perspektivere nutidens idrætsliv. 

KJELLERUPHALLEN 

Kjelleruphallen blev indviet i weekenden den 20.-21. august 1968 med pomp og pragt. Lørdagsballet var med Rocking Ghosts og Søren Kloster, og om søndagen var der gymnastik, håndbold, folkedans og jazzballet. Over 1000 mennesker besøgte Kjelleruphallen – Kjellerups nye stolthed hin sommerweekend i 1968. Og alle var imponerede over, hvad fælles lokal indsats kunne føre til. For forud for indvielsen var gået flere års intenst forarbejde (2).

På Kjellerup Idrætsforenings generalforsamling den 1. december 1961 udtalte formanden, murermester Sigurd Høgfeldt, at det ville være dejligt med en hal i Kjellerup. Ideen var hermed lanceret, og Kjellerup Erhvervsråd indkaldte til møde om sagen i januar 1962, og et haludvalg blev nedsat (3). Det næste års tid gik med at sondere økonomi og muligheder. Udvalget var blandt andet en tur i Varde, hvor de fandt en udmærket hal, som man mente kunne bruges som forbillede med nogle forbedringer hist og her. Altafgørende var imidlertid, om kommunen var positivt indstillet over for halinitiativet. 

Kjellerup Kommune ønskede at få afklaret nogle forhold i forbindelse med kommunens skolevæsen, og i efteråret 1963 kom en klar tilbagemelding: Hvis udvalget kunne fremskaffe 100.000 kr. ved privat indsamling og stille med en realistisk plan for driftsøkonomien inden 1.november 1963, ville kommunen yde 200.000 kr. og en byggegrund på den daværende markedsplads umiddelbart op ad Kjellerup Skole. Kommunen ønskede at bruge hallen som idrætshal for kommuneskolen, og derfor stillede kommunen et årligt driftstilskud på 15.000 kr. i udsigt, hvis halplanen blev realiseret. Med kommunens kontante udmelding skulle udvalget handle hurtigt.

Udvalget indkaldte til møde på Schous Hotel den 26. september 1963, og man vedtog en storstilet, lokal indsamling. Et indsamlingsbarometer blev opstillet på Torvet, og inden mange dage var de første 12.000 kr. indsamlet. Husstandsindsamlingen blev fastsat til 14 dage sidst i oktober, og Kjellerup blev inddelt i 17 indsamlingsdistrikter, hvor udvalgsmedlemmer gik fra husstand til husstand for at tegne ”kontrakter” på et privat beløb til Kjelleruphallen. 

Udvalget kunne oplyse til aviserne den 18. november 1963, at indsamlingen havde givet 140.250 kr. fordelt på 108.250 kr. ved personlige kontrakter og resten fra følgende virksomheder og foreninger: Kjellerup Bank 5.000 kr., Kjellerup Haandværkerlaug 3.500 kr., Kjellerup Idrætsforening 1.000 kr., Kjellerup Sparekasse 1.000 kr., Dansk Arbejdsmands- og Specialarbejderforbunds Kjellerup-afdeling 1.000 kr. og Kjellerup og Omegns Landboforening 500 kr. – i alt 32.000 kr. Udvalget nævnte endvidere, at man fortsat regnede med lidt flere midler fra indsamlingen, idet alle husstande endnu ikke var blevet kontaktet. 

Kjellerup sogneråd kunne på sit møde den 18. november 1963 konstatere, at kommunens krav til haludvalget var indfriet, og kommunen kvitterede med bevilling af de 200.000 kr. til byggeriet, grunden til en anslået værdi af 90.000 kr. og et årligt driftstilskud på 15.000 kr. Dertil kom nogle lidt ukonkrete udgiftsposter til parkeringsplads m.m. 

Midt i dette hektiske efterår nåede haludvalget også at få vedtaget ”Midlertidig vedtægt for den selvejende institution Kjelleruphallen” på et møde den 10. oktober 1963. De to første paragraffer lød således:

”§1 Institutionens navn er Kjelleruphallen. Dens hjemsted er Kjellerup. Institutionen er selvejende”.

 ”§2. Institutionen har til formål at opføre og drive en idrætshal beliggende i Kjellerup og indeholdende fritids- og forsamlingslokaler beregnet til benyttelse af byens og oplandets beboere og foreninger, særligt sportsklubber samt ungdomsforeninger og andre oplysende foreninger med fortrinsvis kulturelle formål og til store møder, stævner samt teaterforestillinger, koncerter, udstillinger og lignende. Hallen tjener endvidere det formål at være til disposition for Kjellerup kommuneskole som gymnastiksal. Skolen har fortrinsret til hallens benyttelse i den normale skoletid. Hallen kan ikke uden samtykke fra skolens ledelse benyttes til andet formål i den tid, skolen i h.t. foranstående disponerer over den”. (4).

Kjellerup lagde i slutningen af 1963 fundamentet for den kommende hal. Og lokalbefolkningen var stolt. Det kom også tydeligt til udtryk i en avisomtale den 23. november 1963:

”143.000 kroner på tre uger i et sogn med 1000-1100 husstande. Et fornemt resultat. … Sådan kan man i Kjellerup. Sådan kan man samles om en fælles opgave, stille sig et mål og nå det. Man har gjort det før. I mindre format ganske vist, men i princippet det samme. I sommer lavede man fest sammen, så der kunne blive penge til Forsvarsbrødrenes skydebane, keglebane og klubhus. Tidligere har man samlet ind, så Kjellerup kunne få sit museum, og endnu tidligere så byen kunne få ungdomsskole” (5).

Kjelleruphallens udgangspunkt var med andre ord bredere end de lokale idrætsforeninger. Alle byens betydningsfulde foreninger er involveret – til glæde for idrætslivet, men så sandelig også for kommunen som sådan. Gang på gang blev det pointeret, at hallen også var til møder, koncerter, teater og udstillinger. Af andre bidragydere var endvidere DIF og Tipsmidlerne. Krumtappen i hele projektet var dog først og sidst kommunen – uden kommunens engagement og evne til at finde løsninger, havde forløbet set helt anderledes vanskeligt ud. Kjelleruphallen var således et tidstypisk eksempel på offentligt og privat samarbejde om et konkret initiativ. 

Grundlaget for Kjelleruphallen var lagt i november 1963, men der skulle gå endnu små fem år, før hallen stod klar til indvielse. Staten skulle give byggetilladelse, og den trak ud. Der var licitation på byggeriet i marts 1965 – men endnu ingen byggetilladelse. Staten gav på et tidspunkt tilsagn om byggetilladelse, hvis byggeriet kunne ske udelukkende ved frivillig arbejdskraft. Det blev der sagt klart nej til. Men i 1966 kom byggetilladelsen, og sognerådsformand Th. Vestergaard kunne den 28. oktober 1966 tage det første spadestik til Kjelleruphallen. 

Halbyggeriet var i begyndelsen anslået til at koste omkring 600.000-700.000 kr., men i 1966 var tallet stort set fordoblet til 1,2 millioner kr. Til en hal på ca. 2000 kvadratmeter med restaurant, mødelokaler, scene og moderne badefaciliteter. 

Haludvalget ønskede at skabe et bedre økonomisk fundament for den kommende hal, og der blev foretaget en lang række initiativer i den forbindelse lige fra bankospil, lotteri til Lyngfesten i weekenden 8.-10.september 1967. Det skabte stor aktivitet i lokalsamfundet, fællesskab og økonomiske midler til halbyggeriet. Alt imens dette skete, rejste Kjelleruphallen sig på den tidligere markedsplads ved skolen – og store jernbetonspær blev forsigtigt bugseret gennem byen og hen til byggepladsen. 

Det lokale samvirke gav resultat: Kjelleruphallen blev indviet den 20.-21. august 1968. Også ved denne lejlighed kom der flere midler ind, og avisen kunne berette, at Kjellerup Håndværker og borgerforenings samlede tilskud til hallen alt i alt kom op på 84.000 kr., hvoraf et beløb stammede fra salg af Teknisk Skole (6).

Lyngfesten 1968 blev igen en stor byfest, hvor overskuddet gik til den nye hal. Kjelleruphallen var et samlingspunkt for by og land – ikke kun inden for sognegrænsen, men også fra en række foreninger i de omkringliggende kommuner. 

Kjellerup havde gjort sig bemærket på det regionale idrætslandkort. Et forhold, som også afspejles i folketingets betænkning i 1974, hvor Kjellerup Kommune er bedre forsynet med idrætshaller end Silkeborg, Them og Gjern kommuner.      

SILKEBORGHALLERNE 

Silkeborghallerne ved Søholt blev indviet den 31. oktober 1986, og det gav Midtjyllands Avis anledning i dagene op til den store begivenhed at sætte det nye halbyggeri i historisk perspektiv.

Avisoverskriften den 29. oktober 1986 var ”10 haller i løbet af 30 år”, og underoverskriften lød ”Silkeborghallen i Vestergade var den første – i de sidste knap 10 år er der kommet 8 haller”. Journalisten funderer lidt over, at der nogenlunde er gået 14 år mellem de tre store halbyggerier: I Vestergade i 1957, på Søholt i 1972 og så igen samme sted i 1986. Ved siden af disse tre markante halbyggerier var der så i de seneste år kommet følgende haller til, som var så store, at der kunne spilles håndbold i dem: 

1979: Hallen ved Balleskolen og hallen ved Sejs skole (7)  

1980: Skægkærhallen, opført som beskæftigelsesarbejde

1981: Hallen i Virklund 

1986: Hallen i Funder og hallen i Hvinningdal 

I kommunen var der et par mindre haller i forbindelse med Nordre Skole (1954) og Nørrevangsskolen (1967). I 1986 var hallerne kommunale med undtagelse af hallen på Amtsgymnasiet (1977).  

Det kommunale skolevæsen var tydeligvis omdrejningspunktet i udbygningen af nye og større idrætsfaciliteter for det lokale idrætsliv.  

Betegnelsen Silkeborghallerne har sin egen historie i historien. Den første hal i Vestergade fik navnet ”Silkeborghallen” ved starten i 1957. Den næste store hal fik navnet Søholthallen, da den blev etableret ved idrætsanlægget på Søholt i 1972. Men begge haller blev drevet af den selvejende institution Silkeborghallerne. Ved indvielsen af den nye store opvisningshal i tilknytning til Søholthallen i 1986 fik halkomplekset på Søholt navnet ”Silkeborghallerne”, mens den gamle ”Silkeborghallen” tog navneforandring til ”Vestergadehallen”. 

Silkeborghallen i Vestergade blev indviet den 2. november 1957. Det havde holdt hårdt med at få hallen etableret. Ønskerne var godt nok store og velmente, men evnerne lokalt til at rejse pengene stod ikke mål hermed. Allerede under besættelsen havde der været ønsker fremme, men der skulle gå helt frem til oktober 1956, før der kom realiteter bag ønsket. Med nødvendig hjælp fra stat og tipsmidlerne. Silkeborghallen var nok som udgangspunkt tænkt som en idrætshal, men hallen skulle også bruges til udstillinger og lignende.  

Arbejdsministeriet bevilgede 55.000 kr. som beskæftigelsesmidler, og fra tipsmidlerne kom 25.000 kr. Kommunens bidrag var grunden ved Lunden. Idrætslivet havde i første omgang indsamlet 40.000 kr., og i en afsluttende indsamling i 1957 kom der yderligere 11.500 kr. til inventar m.m. Dertil kom så et stort ulønnet arbejde fra de mange frivillige (8). Halbyggeriet kunne have trukket endnu længere ud, men den 27. oktober 1956 gav staten sin byggetilladelse, og gravearbejdet kunne påbegyndes den 2. februar 1957 (9). 

Arkitekt Knud Sørensen tegnede hallen, og det blev i tidens byggestil, den såkaldte ”utraditionelle” stil med betonelementer. På mange måder kunne den minde om industribyggeri. Ved sommerens rejsegilde lød avisoverskriften: ”Silkeborghallen er måske ikke køn, men den er vældig praktisk lavet” (10).     

Det økonomiske fundament var ikke solidt for den nye hal, og Silkeborg Turistforening, Silkeborg Handelsstandsforening, Arbejdernes Fællesorganisation og Idrætssamvirket i Silkeborg gik sammen om et ”Silkeborghallens indsamlingsudvalg”, som iværksatte en indsamling i oktober 1957. På indsamlingslisterne stod følgende opråb:

”Som det gennem pressen sikkert vil være Dem bekendt, foretager Silkeborghallens indsamlingsudvalg i denne måned en indsamling blandt vor bys borgere med det formål at skaffe midler til indkøb af inventar, stole o.lign. til Silkeborghallen. Vi appellerer herved til Silkeborg bys borgere, foreninger, institutioner og firmaer om at tage vel imod vore tillidsmænd. Ræk os en hjælpende hånd og støt os økonomisk, så man kan sige, at hele Silkeborg by står bag ved sin ungdom og derved bag rejsningen af Silkeborghallen”. 

Indsamlingen blev ikke nogen overvældende succes, og den omtales tankevækkende nok heller ikke i forbindelse med indvielsen. 

Silkeborg Avis omtalte indvielsen under overskriften ”Stor og festlig indvielse af den nye hal i Silkeborg”. 600 deltog i begivenheden med efterfølgende bal. Byens idrætsforeninger deltog med fanemarch, og Silkeborgegnens Gymnastikforening ønskede tillykke med en check. Blandt talerne var borgmester Aage Christensen, som omtalte hallen som en gave, han håbede, ungdommen ville passe godt på. Frede Hvidtved Larsen nævnte i sin tale, at hans firma havde skænket hallen et ur i håbet om, ”at uret måtte hænge som et symbol på, at tiden skulle udnyttes bedst muligt”. 

Silkeborg fik sin hal. Men nærmest uden den store begejstring. Opbakningen havde ikke været prangende, og resultatet var mere praktisk end imponerende. Altså ”godt nok” med pil nedad. Og hurtigt viste det sig, at hallen slet ikke kunne dække det store behov for indendørs idræt. 

Silkeborg Kommune etablerede i perioden 1968-1972 et stort idrætsanlæg på Søholt. Klubberne Silkeborg Idrætsforening (SIF), Silkeborg Boldklub og KFUM Silkeborg flyttede i denne periode over på anlægget. I forlængelse heraf virkede det naturligt, at byens næste store hal kom til at ligge ved dette idrætsområde. 

Søholthallen blev indviet den 14. december 1972 uden den store folkelige opmærksomhed. Entusiasmen var ikke iøjnefaldende. Igen havde det trukket ud med realiseringen af ønskerne. Blandt årsagerne til det langtrukne forløb var kommunalreformen i 1970, konkurrerende planer i Funder og hovedentreprenørens (JME-Silkeborg) dramatiske konkurs i foråret 1972 (11). 

Silkeborg Avis bragte omtalen den 15. december 1972 på side 12 under overskriften ”Fornuftigt byggeri” med mellemoverskriften ”Søholt-hallen blev i går officielt indviet”. Formanden for den selvejende institution Silkeborghallerne, Arne Krogh, kunne takke kommunen, men i øvrigt slå fast, at målet ikke var nået. Der var brug for flere haller! Haltiderne var for længst overtegnede. Borgmesteren hørte nok idrætsformandens ord, men uden at ændre sin holdning af den grund: 

”Borgmester Ernst Thomsen ville imidlertid ikke give noget løfte om en ny hal foreløbig. Jeg tvivler ikke på, at der er brug for flere haller, men samtidig må man ikke glemme at se på den økonomiske side af sagen. Jeg synes dog, at Søholthallen er et vældigt fornuftigt byggeri. Det er et hensigtsmæssigt byggeri, når det nu engang er skatteyderne, der skal betale gildet, sagde han. Ernst Thomsen anerkendte, at samfundet har brug for haller til at beskæftige ungdommen i fritiden. Men samtidig mente han også, at der var en lang række interesseområder, som måske ikke blev tilgodeset tilstrækkeligt. Det var ikke altid nogen behagelig opgave at skulle dele sol og vind lige” (12).

I forbindelse med etableringen af Søholthallen måtte den selvejende institution Silkeborghallen tage navneforandring i efteråret 1971 til ”Den selvejende institution Silkeborghallerne”, da den ville få ansvaret for to haller – en i Vestergade og en på Søholt. Vedtægternes formålsparagraf lød således: 

”Formålet for institutionen er at tilvejebringe fritids- og forsamlingslokaler for befolkningen i Silkeborg kommune, herunder i særdeles ved opførelse af større haller med tilstødende mindre lokaler, beregnet til afholdelse af møder, kongresser, koncerter, udstillinger, idrætsudøvelse og lignende. Hallerne og øvrige lokaler skal således ved udleje kunne stilles til rådighed for ethvert formål, der varetages af organisationer, foreninger eller enkeltpersoner, der er hjemmehørende i eller har tilknytning til Silkeborg kommune, og det skal tilstræbes, at hallerne fortrinsvis danner ramme om kulturelle foranstaltninger, der er af betydning for ungdommens fritidsbeskæftigelse, fritidsinteresser og åndelige eller legemlige dygtiggørelse” (13).  

Idrætslivets behov og ønsker voksede konstant. Søholthallen var allerede utilstrækkelig ved etableringen, og det lokale idrætsliv – blandt andet organiseret gennem Idrætssamvirket i Silkeborg – pressede ihærdigt på for at få endnu bedre halforhold. Men de økonomiske konjunkturer var ikke til nye, store udgifter. Tværtimod begyndte kommunen i 1982 at rasle med ideer om besparelser på idrætsområdet, blandt andet om at varsle ændringer i halleje. Under alle omstændigheder var det nu tydeligt for alle, at det lokale idrætsliv var helt afhængigt af det kommunale engagement. Midt i 1980’erne kunne Silkeborg Kommune signalere ny økonomisk velvillighed over for idrættens ønske om en ny stor opvisningshal. I sin sidste beretning som formand for Idrætssamvirket kunne Johan Evensen i foråret 1986 slå de optimistiske toner an med ordene: ”Nu lysner det, brødre” (14).  

Den nye opvisningshal blev opført i forlængelse af Søholthallen, hvorved fremkom et halkompleks med stort midterparti mellem de to haller med plads til blandt andet cafeteriet. Den nye hal med plads til ca. 2100 tilskuere ved håndboldkampe og ca. 2500 tilskuere til rockkoncerter var velforsynet med tidens nyeste teknik og med lægeværelse og separat omklædningsrum til dommerne (15). 

Fredag den 31. oktober og lørdag den 1. november 1986 var der folkefest i Silkeborg. Den nye opvisningshal blev indviet. Stemningen var præget af optimisme og stolthed. På mange måder markant forskellig fra de lidt matte indvielser af de forudgående ”Silkeborghaller” i 1957 og 1972. Ved de forudgående indvielser var holdningen, at det var ”godt nok” og ”praktisk”, mens holdningen i 1986 mere var, at det var ”flot” og ”imponerende”. Og Midtjyllands Avis slog også begivenheden stort op.  

Silkeborgs nye borgmester Jørn Würtz og udvalgsformand Lena Kolding var kommunens repræsentanter ved åbningen. Jørn Würtz sagde blandt andet:

”Det er nok 25 år siden, ideen om en opvisningshal første gang opstod. Nu står den her med plads til mange arrangementer, som vi har savnet i Silkeborg. Det er først og fremmest en idrætshal. Men hele byen skal kunne bruge den, og den skal også kunne danne ramme om koncerter, udstillinger, messer og konferencer” (16).  

Lena Kolding kaldte hallen imponerende flot og var opbevist om, at borgerne ville udnytte de nye muligheder. For, som hun udtrykte det med en tidens vending: ”Kun fantasien sætter grænser” (17). Med de nye forhold var alle sikre på, at Silkeborgs muligheder for at hente nationale sportsbegivenheder til byen var skabt. 

Skønsmæssigt var ca. 12.000 silkeborgensere og andre inde at bese de nye forhold i indvielsesdagene, og her kunne de blandt andet høre Balle Blæserne, Sejs Blæserne og Skægkær Skoleorkester, se sportsudøvelse med Silkeborg KFUMs 1. divisionshold i volleyball, Silkeborg KFUMs 2. divisionshold i håndbold, Silkeborg Taekwondoklub, Silkeborg Gymnastikforening med rytmisk gymnastik og springgymnastik, Silkeborg Bordtennisklub, puslingefodbold fra SIF, Lemming Gymnastikforening og SB, folkedans og meget mere. Noget i tidens ånd kunne Silkeborg KFUM også præsentere en basketballkamp mellem mixede herre- og damehold (18).     

Med etableringen af Silkeborghallerne på Søholt var en ny epoke indtruffet. Kommunen havde siden 1940’erne været garanten for idrætslivet, men nu blev det yderligere cementeret. Den selvejende institution Silkeborghallerne blev opløst, og hallerne blev kommunale. Tidens rammer for idræt krævede så store ressourcer, at det kun kunne realiseres gennem kommunale investeringer (19). Og indvielsen i 1986 viste, at denne tingenes tilstand havde bred folkelig opbakning. Idrætslivets eget bidrag var stort set begrænset til, at man påtog sig opgaven at fylde de nye rammer ud (20).    

THEM-HALLEN

Them-hallen blev indviet søndag den 27. oktober 1974 under navnet ”Them Fritidscenter”. Om formiddagen mødte knap 100 gæster op, og om eftermiddagen var hallen fyldt til bristepunktet til den folkelige indvielse med gymnastik, håndbold, volleyball, folkedans m.m. 

Initiativet til hallen skete i forbindelse med kommunesammenlægningen i 1970. Der havde været planer om at udbygge Frisholm Skole med en ekstra aula, men politikerne valgte at bakke op omkring en hal ved skolen.

Haludvalgets formand, pastor Mulvad, Them, udtalte ved rejsegildet den 21. marts 1974, at to ting havde ligget udvalget på sinde, hvilket havde gjort, at byggeriet havde trukket ud, nemlig:

· at det skulle være et fælles initiativ for hele kommunen

· økonomien skulle være på plads 

Den nye Them Kommune opstod i 1970 med to lokalsamfund (Them og Bryrup), som vogtede noget på hinanden. Derfor var det haludvalget magtpåliggende, at også Bryrup skulle opfatte den nye hal som deres. Denne intention led imidlertid flere gange skibbrud. Idrætsanlægget ved Frisholm var i flere år en kilde til strid mellem Them og Bryrup. 

Them Kommune var en forudsætning for etableringen af Them-hallen. Them-hallen kostede ca. 2,5 millioner kroner. Lokalt havde man indsamlet 90.000 kr., hvilket udløste samme beløb fra kommunen. De Danske Gymnastik- og Ungdomsforeninger ydede et rentefrit lån på 10.000 kr., og fra tipsmidlerne fik man et tilskud på 50.000 kr. Men det forslog ikke ret meget i det samlede budget. Them Kommunes bidrag til selve opførelsen var således altafgørende. Kommunen ydede et tilskud på godt en kvart million kroner foruden de 90.000 kr. Også på driftssiden var kommunens engagement en nødvendighed. Frisholm Skole brugte hallen i skoletiden og var hermed med til at finansiere driften. Kommunen betalte endvidere en del af de lokale foreningers halleje. 

Them-hallen er endnu et lokalt eksempel på det offentliges dominerende position i udbygningen af idrætsfaciliteterne i det danske velfærdssamfund. 

De nye idrætsanlæg kostede penge. Derfor så man sig om efter andre indtægter i form af reklame- og sponsorbidrag. Men i det samlede regnskab var reklame- og sponsorindtægterne kun et supplement til driften. I det første driftsregnskab fra marts 1975 udgør hallejen ca. 115.00 kr., mens reklameindtægterne er på 15.800 kr. 

Them-hallen satte en god spiral i gang med nye initiativer. Hurtigt kom der forslag om anlæggelse af fodbold- og håndboldbaner ved hallen, så der kunne blive et egentligt idrætsanlæg. Mere ville således have mere. Fra Them GF og politisk hold var der røster fremme om at udbygge faciliteterne ved Them-hallen og nedtone udbygningen i Bryrup. Det skabte naturligvis kontroverser med lokalsamfundet i Bryrup. 

I forbindelse med et større beløb i momsrefusion ved halbyggeriet kom det på tale at bygge en svømmehal ved Them-hallen i 1975. Bryrupfolk var lodret imod en sådan udbygning ved Them-hallen. Svømmehallen blev ikke til noget, idet midlerne blev anvendt til at udbygge badefaciliteterne ved hallen. 

Idrætsanlægget voksede op uden for hallen i årene 1978-81, og Them fik herved bedre forhold til udendørs fodbold og håndbold. 

Bryrup-hallen kom til i 1980. Nogle gav udtryk for, at det måske var lidt vel flot med to haller, kommunens størrelse taget i betragtning. Men man var glade for på dette punkt nu at være lidt foran i udviklingen. Og de interne gnidninger mellem de to lokalsamfund havde så også mulighed for bedre at kunne heles. 

Them GF var den store bruger af Them-hallen. Men også Salten Skov Idrætsforening, Them Badmintonforening og Gjessø Ungdomsforening havde haltid til deres aktiviteter. 

Them-hallen skabte øjeblikkeligt rammer for indefodbold med store tilbagevendende turneringer.

Them-hallen dannede også rammen om store møder og fester. Blandt andet flere brugsforeningsmøder. I mange år var der hver søndag et stort bankospil, som reelt var Them GF’s økonomiske fundament. 600-700 ivrige bankospillere fyldte Them-hallen hver søndag i sæsonen. (21). 

Them-hallens eksistens gjorde det naturligt, at den længe ønskede svømmehal blev etableret ved hallen. Them Svømmehal blev indviet den 30. september 1989 (22). Them-hallen var blevet til Them-hallerne, og halkomplekset er yderligere blevet udvidet med nybyggeri, som blev indviet den 2. februar 2008. Them-hallerne var i tidens ånd blevet til en multihal, hvor det samlede bygningskompleks kunne danne en fleksibel ramme om nutidens fleksible og individuelle idrætsønsker. Blandt andet med mulighed for fitness (23).

HAL-EPOKEN 

Idrætshaller er i dag samlingssteder for idræt og aktivitet for befolkningen. I mange lokalsamfund er idrætshallen et omdrejningspunkt for meget af det lokale fællesskab. Frem til oktober 1972 var der kun to haller i den nuværende Silkeborg Kommune – Silkeborghallen i Vestergade i Silkeborg og Kjelleruphallen – men herefter er det gået stærkt. I en opgørelse fra sommeren 2008 er opgjort, at der findes 24 kommunale haller og 11 selvejende haller i Silkeborg Kommune. Som noget nyt er skabelsen af de såkaldte multihaller. Og udviklingen er på ingen måde stoppet. Nyt stort halbyggeri er i fuld gang i Kjellerup, og i offentligheden raser debatten om skabelsen af en ”arena” til blandt andet topidræt i Silkeborg. Midtjyllands Avis kunne den 8. juli 2009 bringe en historie om fremtidens halbyggerier under overskriften: ”Umætteligt behov for nye idrætshaller”. Og artiklen indledes med følgende konstatering:

”Hvis idrætsforeningerne i Silkeborg Kommune kunne få deres ønsker opfyldt, så ville antallet af haller nærmest eksplodere”. Det lokale idrætsliv – bredde som elite – presser således konstant på at udbygge de fysiske rammer for tidens idrætsudøvelse. 

Idrætshallerne har også virket tilbage på det lokale idrætsliv og de enkelte idrætsgrene. Nye idrætsgrene er blomstret op i og med idrætshallerne, f.eks. badminton, volleyball og basketball. Håndbold var tidligere en udendørsidræt, men med hallerne er det i dag forandret til en indendørsidræt, og de to former for håndbold kan dårligt sammenlignes – udendørs og indendørs håndbold er to vidt forskellige idrætter. 

Idrætten har altid været en del af den almindelige samfundsudvikling, og idrætshallernes markante position i nutiden er et eksempel herpå. Idrætslivet er blevet en del af tidens velfærdssamfund, og det offentlige er en altdominerende garant for gode idrætsfaciliteter for befolkningen i alle aldre. Tidens mere individuelle krav kan også aflæses i de seneste udbygninger af halfaciliteterne, idet de såkaldte multihaller lægger vægt på fleksibilitet til individuel udnyttelse af faciliteterne. 

Idrætshistorien tager således en ny drejning i løbet af 1970’erne – også lokalt. Idrætten har ekspanderet både i bredden og i toppen. Aldrig tidligere har så mange dyrket idræt, og aldrig tidligere har elitesporten stået så markant. Og det offentliges engagement har været en forudsætning for denne historiske udvikling. Dette afsnit om idrætshallerne er medtaget for at skitsere denne afgørende nyudvikling og for at indikere, at ”historien” (her idrætshistorien) bestemt fortsætter. Der er masser af nyt under solen! Det er også en historie, der skal dokumenteres og fortælles, og her er taget de første spadestik. 

Idrætsanlæg har med tiden fået så store dimensioner, at de også er en del af byens og landets kulturlandskab, og det vil i de kommende undersøgelser være oplagt at inddrage dette aspekt, som i den spirende forskning på området er blevet kaldt for ”idrættens topografi” (24).  

NOTER

(1). Betænkning om idrætten og friluftslivet. Betænkning nr. 709 (1974) s. 138.  

(2). Afsnittet bygger på tre scrapbøger udlånt gennem Kjellerup Skole. Scrapbøgerne rummer udklip, hvor nogle af udklippene er uden dato og/eller angivelse på, hvilken avis der er tale om.

(3). Oplysningerne om initiativerne i december 1961 og januar 1962 er hentet i en avisartikel fra 23. november 1963. Formodentlig en landsdækkende avis, f.eks. Jyllands Posten. 

(4) Kopi af vedtægterne er indsat i scrapbogen. 

(5) Tydeligvis en landavis (landsdelsavis) – formodentlig Jyllands Posten, jf. note 2. 

(6) Avis 22. august 1968 under overskriften ”Indvielsen af Kjelleruphallen bekræftede sammenholdet om den”.

(7) De to haller var tidligere mindre haller, som i 1979 blev udvidet til 20 x 40 meters gulv, så der kunne spilles håndbold på dem. 

(8) Midtjyllands Avis 29.10.1986 

(9) Silkeborg Avis 4.11.1957 

(10) Avisen 5. juli 1957 – fra udklip fra forhandlingsprotokollen for Idrætshallens byggeudvalg (Silkeborg Lokalhistorisk Arkiv). 

(11) Vagn Fiskers artikel om Idrætshaller i Silkeborg kommune i ”50 år. Idrætssamvirket Silkeborg 1947-1997” (1997). 

(12) Silkeborg Avis 15.12.1972.

(13) Vedtægter for Den selvejende institution Silkeborghallerne. Indsat i protokollen for Idrætshallens byggeudvalg ved den 28.10.1971. Protokollen er på Lokalhistorisk Arkiv. 

(14) ”50 år. Idrætssamvirket Silkeborg 1947-1997” (1997) s. 11-12  

(15) Midtjyllands Avis 29.10.1986 

(16) Midtjyllands Avis 1.11.1986

(17) Midtjyllands Avis 1.11.1986.

(18) Midtjyllands Avis 29.10.1986 

(19). De tre ”Silkeborghaller”’s pris kan med en vis usikkerhed signalere lidt om prisniveauet for tidssvarende idrætsanlæg. Den første hal (i Vestergade) kostede ca. 800.000 kr., den næste hal (Søholthallen) kostede 3,6 mill. kr., mens den sidste i 1986 kostede ca. 33 mill. kr. jf. Midtjyllands Avis 29.10.1986. 

(20) I avisomtalerne nævnes på intet tidspunkt bidrag fra idrætslivet i form af indsamlede midler eller frivillig arbejdskraft. Den kommunale embedsmand, viceskoleinspektør Vagn Fisker får dog lige stillet idrætslivets bidrag lidt i perspektiv, da han til avisen den 29.10.1986 udtaler følgende: ”Vi har mødt kolossal stor velvillighed omkring dette åbningsarrangement, og mellem 300 og 400 aktive vil give opvisning fra gulvet i løbet af de to dage. Og det gør de ganske frivilligt og gratis i sagens interesse og for at være med til at demonstrere, at hallerne trods alt er et fælles aktiv, som alle kan få del i. Det vil vi gerne takke dem for”. 

(21) Afsnittet om Them-hallen bygger på Them-hallens scrapbøger – udlånt af Harder Pedersen, Them: Scrapbog for årene 1974, 1975, 1976-78, 1979, 1980-81, 1980-83 og 1984.

(22) Erik Andreassen: Them fik en svømmehal (i Årsskrift 2004. Egnsarkivet for Them kommune 2004). 

(23) Klubbladet Them GF. Sports- og Sponsor Nyt maj 2008.      

(24) Sine Agergaard og Niels Kayser Nielsen (red): Århus som idrætslandskab – topografiske fortællinger og analyser (Aarhus Universitetsforlag 2007) kan siges at være et første bud på denne nye vinkel idrætshistorien. 

AAGE BAY ANDERSEN FORTÆLLER

Jeg er født i 1920 i Sejling. Som 17-18. årig blev jeg valgt ind i bestyrelsen for Sejling Gymnastikforening, og så syntes jeg også, at jeg selv måtte gå til gymnastik. Det var unge mennesker, der dengang sad i bestyrelsen. Formanden var en tjenestekarl fra Illerhuse og et andet medlem var kommis i brugsforeningen. Bestyrelsesarbejdet gik noget på skift, og der var jo også en stor udskiftning, fordi mange af karlene kun var på egnen for en kort periode. Jeg har også spillet lidt håndbold i Sejling, men det var nu ikke så meget. 

Ejner Thøgersen ledte gymnastikken de første år. Han var landmand og uddannet på Ollerup. Ejnar Thøgersen havde både pigerne og karlene, og som Ollerup-mand skulle alt være perfekt og gå efter en snor. Vi havde gymnastik i Forsamlingshuset. Først havde karlene gymnastik og bagefter pigerne. De skulle jo lige have vasket op først. Forsamlingshuset havde store sal, lille sal og en balkon. Jeg mener, at karlene klædte om på balkonen, mens pigerne klædte om i den lille sal. Vi karle havde de små sorte på. Forsamlingshuset havde redskaber - hest, plint, buk, rullemåtte og en 10-12 ribber. Jeg mener, at redskaberne tilhørte gymnastikforeningen. Skolen havde nemlig noget usædvanligt egen gymnastiksal, idet lærer Binderup havde fået gennemført det. Det var også Binderup, som havde et hold skoleelever med over til Bellahøj i 1938 for at vise gymnastik.

Gymnastikholdene i Sejling var vel på  15-20 karle og mindst lige så mange piger. Vi gik indmarch med sang. Jeg var såmænd ikke nogen stor gymnast, men jeg var med længe. Vi forstod da en kommando. Det var en lokal opvisning i forsamlingshuset, og det var en stor begivenhed. Vi havde også den store opvisning i Silkeborg. De første år foregik det på Borgerskolen. Vi dyrkede ikke konkurrenceidræt, men vi kunne jo se, hvem der kunne deres sager. Og der blev vel særlig lagt mærke til dem, som var dygtige til spring. Sejling klarede sig altid pænt, Thorning gjorde det også godt, og Bøgildgårds gymnastik var vel nærmest militærgymnastik. Jeg mener, at der allerede på Borgerskolen var musik til pigernes opvisning, og det var generende for os karle, når vi skulle gøre gymnastik i salen ved siden af. Det blev dog endnu værre på Sønderport. Det var først, da jeg selv begyndte at lede gymnastik, at jeg spekulerede på, om vi kunne være vores præstation bekendt i forhold til de andre.   

Gymnastikforeningen i Sejling havde ikke så megen konkurrence fra andre tilbud til de unge. Der var til at begynde med en Ungdomsforening, som lagde vægten på lødige foredrag og den slags. Gymnastikforeningen havde bal vel en gang om måneden. Det var jazzbal. Valdemar Andersen, Voel, kom gerne og spillede. Det var baller uden spiritus. Vi bød pigerne på kaffe og kage eller en sodavand. De ældre kunne måske se lidt skævt til vi unges iver efter at holde bal. Jeg husker den første sommer, hvor jeg var i bestyrelsen, da var Forsamlingshuset lukket på grund af ombygning. Så fandt vi på, som nogle af de første, at arrangere et teltbal. Mange af de ældre mente, at vi nu nok kunne have ventet de par måneder med at holde bal. 

Folmer Petersen fra den kendte Petersen-familie i Them købte en ejendom her ved Sejling, jeg mener, det var i 1939. Da det rygtedes, at han kom til egnen, var vi oppe på tæerne for at få ham til at lede gymnastik. Og det ville han da gerne. Folmer Petersen var en kendt og dygtig gymnast og ligeledes uddannet på Ollerup. Han var en af den slags gymnaster, der kunne slå et flik-flak overalt, f.eks. når han flyttede køerne. Det var også Folmer Petersen, der siden hen fik mig inddraget i arbejdet.

Min far døde, da jeg var 10 år, og min mor drev gården videre med skiftende bestyrere og piger. Som 18-19.årig kom jeg så til at stå for driften. Der var således hverken råd eller tid for mig til at komme på højskole, men det kom jeg altså alligevel i vinteren 1947-48. Jeg tog på Vallekilde. Ollerup havde i nogle år ikke en god klang, og jeg havde også en anden ide med gymnastikken end både Thøgersen og Folmer Petersen. Jeg følte nok, at de skubbede de svage fra. Efter min mening skulle alle kunne være med. At det lige blev Vallekilde hang blandt andet sammen med, at vi havde haft Kildemose fra Vallekilde til et delingsførermøde, og han var en inspirerende leder og en god fortæller. 

Det var ikke givet, at jeg efter højskoleopholdet skulle hjem for at lede gymnastik. Men Folmer Petersen kom til mig og sagde: Nu har du været på højskole, så nu må det være din tur til at lede gymnastikken. Og sådan blev det. Jeg har kun ledt karlenes gymnastik. 

Det var en omvæltning selv at lede gymnastikken. Det var en anden udfordring, som jeg syntes var spændende. Min styrke var at få inddraget alle. Jeg har aldrig gjort forskel på folk og meget sjældent trukket nogen frem for andre. Der kunne da være et spring, som en af gymnasterne demonstrerede for os andre, men det var undtagelsen. Hvis der var noget i vejen, så gik jeg ikke hen til vedkommende, men jeg tog øvelsen en gang til med alle og nævnte, at de lige skulle være opmærksomme på det og det. Mine timesedler var selvfølgelig påvirket af min tid på Vallekilde, hvor vi havde mange øvelser med hjem. Det var nogle andre øvelser, end dem de lærte på Ollerup. Vi fik også megen inspiration ved de lokale delingsførermøder. Der var det lille møde i november og så det større delingsførermøde gerne i februar. Vi har også holdt delingsførermøde i Sejling Forsamlingshus, selv om det var noget lille til det formål. De, som ledte disse møder, var ofte vel hårde, og der blev slidt og slæbt den lørdag og søndag.  

Blandt gymnasterne var bønderkarle, kommiser og også mejerister fra Ebstrup Mejeri. Vi var alle lige, men mejeristerne var nok lidt mindre stive i det. Mange af bønderkarlene var noget forslæbte. Der var også håndværkere blandt gymnasterne f.eks. Vagn og Søren Sørensen og Niels Peter, og de kunne deres sager. De var jævnaldrende med mig.

Når vi var til opvisning i Silkeborg, afleverede vi vore timesedler, og dommerne skrev så en kommentar ved de enkelte øvelser. Mads Nielsen var særlig grundig med sine kommentarer, både når noget var godt, og når det kunne gøres bedre. Det kunne man bestemt blive klogere af, og Mads Nielsen var en mand, man ikke begyndte at diskutere med. 

Vi havde folkedans i Sejling f.eks. under besættelsen. Det foregik efter gymnastikken, og det kan nok være, at vi sluttede lidt før med gymnastikken for at få tid til folkedansen. Murer Vilhelm Andersen, Silkeborg ledte folkedansen, og det var et helt kup med ham. Han var dygtig, og han havde gerne musikken med fra Silkeborg. Jeg tror nok, at han fik en skilling for at lede folkedansen. Under besættelsen var det ikke til for Vilhelm Andersen at komme hjem til Silkeborg, men så overnattede han hos mig eller en anden i Sejling. Sådan var det dengang. Vi havde også dilettant i gymnastikforeningen. 

Gymnastiksæsonen var efter den 1. november og inden den 1. maj. Jeg mener, at der blev slået et opslag op hos købmanden om, at sæsonen nu begyndte. Sejling havde dengang både købmand, brugsforening, brødudsalg, slagter, smed, to møbelforretninger, ja det var vel nærmest møbelfabrikker. 

Jeg kom ind i amtsforeningen. Først i gymnastikudvalget og siden som næstformand under Glargaard. Da Glargaard blev formand, havde det været på tale, at jeg skulle stille op til formandsposten, og der var også en anden kandidat på tale, men så blev Glargaard overraskende bragt frem og valgt. Men det var et godt valg, og Glargaard gav Silkeborgegnens Gymnastikforening (SEG) et løft. Jeg blev næstformand og afløste sidst i 1950'erne ham på formandsposten. Senere blev jeg forretningsfører og var i mange år redaktør af vort blad, Gry. Forretningsførerposten var en administrativ post, men selv om der var meget arbejde, så var der også meget sjovt i arbejdet. Ellers gjorde vi det vel heller ikke. 

Amtsforeningen havde tre store årlige arrangementer: forårsopvisningen, håndboldturneringen på Silkeborg Stadion om sommeren og en teateraften i Teatersalen i Silkeborg om efteråret. Til forårsopvisningen var der i nogle år fællesspisning blandt lederne og dommerne på Sønderport. Jeg har været med til at sælge billetter til teateraftenen, hvor folk ringede til mig privat. Jeg solgte 715-718 billetter, som var det, vi måtte være. Og jeg kunne let have solgt flere, men det tillod brandmyndighederne ikke. Som formand kom man rundt til de forskellige foreninger f.eks. i forbindelse med jubilæer. Jeg havde nærmest altid en tale i baglommen, da man aldrig vidste, hvornår man blev kaldt ud til et møde i en eller anden forening.  

Vi havde også en tid en børneidrætsdag, hvor et pigehold og et drengehold gav opvisning. Jeg har ledet drengeholdet. Børneidrætsdagene skete i et samarbejde med skolerne, men da lærerne ønskede dagen lagt i skoletiden på en hverdag, så sygnede det hen. Jeg har også ledet amtsholdet, der var med på Rindsholm-stævnerne i Viborg Amt. Det var et fint stævne, hvor vi fra SEG gerne var inviteret med. Jeg holdt ellers op med at lede gymnastik i Sejling, da jeg blev formand i SEG. Vi havde andre aktiviteter f.eks. orienteringsløb. Vi solgte også vandrekort, men det blev nu ikke den store succes. 

Vi fik et godt samarbejde med gymnastiklærerne på Silkeborg Seminarium f.eks. Ejsing og Rugholm. Vi inviterede en af dem ud en træningsaften, og bagefter drøftede vi så programmet over en kop kaffe. Det var en god ordning, og vi fik meget ud af det. 

Samarbejdet med lærerne var nok også med til, at vi var de første med springbræt og musik til mændenes gymnastik. Vi brugte springbræt ved landsstævnet i Odense, og det fik vi bestemt på puklen for. De mente, at vi gjorde det for at prale. Og så mente de, at vi bare skulle bruge vore fodled ordentlig, så ville vi glemme springbrættet igen. Men sådan gik det jo ikke. Musik til mændenes gymnastik fik vi heller ingen ros for. Det er ellers godt at gøre gymnastik til klaver, mens det slet ikke er det samme ved bånd. 

Jeg synes ikke, at der var nogen indbyrdes konkurrence mellem f.eks. gymnastik og håndbold. Man gjorde gymnastik om vinteren og spillede håndbold om sommeren. Der var nogle foreninger, som fik et stærkt håndboldhold, men det foregik ikke ved, at de trak egnens dygtige spillere til deres forening. Man dyrkede idræt, hvor man boede. Derimod kunne man godt have trænere udefra. Jeg har også ledet gymnastik f.eks. i Lemming. Vi havde lidt fri idræt, og der kom noget badminton. Fodbold var derimod ikke noget, vi dyrkede. Vi havde slet ikke baner til fodbold, og det var også en ret dyr sport. 

Silkeborg Gymnastikforening havde lidt konkurrencegymnastik. Men det var ikke noget, vi andre tog op. 

Der var naturligvis hele tiden en udvikling i gang, og jeg synes, at vi i SEG har været ganske gode til at omstille os. Delingsførermøderne blev afløst af kurser på idrætshøjskolerne. Mange af foreningerne slog sig sammen. F.eks. blev gymnastikken her på egnen samlet på Skægkærskolen, da den blev bygget.  

Jeg solgte gården i 1969. Som landmand havde man mulighed for at deltage i foreningsarbejde. Vi havde dengang hjælp i landbruget. Mit organisatoriske arbejde har været inden for den frivillige idræt. Jeg har kun som landmand deltaget i et dyrskue. Det lod jeg andre om. Og jeg havde ikke køer nok til for alvor at gøre mig gældende i landboorganisationerne eller mejeriet. Jeg har deltaget i det, som jeg fandt sjovt og spændende. 

Samtalen fandt sted sommeren 1999

FREDE BAKKÆR FORTÆLLER

Jeg er født her i Tømmerby i 1929. Min mor var ivrig gymnastikkvinde, min far var ikke gymnast, men begge var de meget højskoleinteresseret.. Jeg begyndte med at gå til gymnastik på drengeholdet som 8 årig. Det foregik i Tømmerby Forsamlingshus. Vi havde aldrig det helt store drengeholde i Tømmerby, som jeg husker det, så var vi måske 10-15 drenge, og det samme antal var der vel også på karlenes hold. Det var lidt forskelligt, hvem der ledte drengeholdet. Lærer Nielsen, Sepstrup, og lærer Okkels Jensen, Gjessø har ledt det. De kom så cyklende her til Tømmerby. De greb gymnastikken noget forskelligt an. Lærer Nielsen lagde vægt på at få alle gymnaster med, mens Okkels Jensen lagde vægten på de dygtige gymnaster. Til andre tider var det nogle af egnens yngre gårdmænd, som ledte gymnastikken. 

Drengeholdet gav også opvisning i Forsamlingshuset. Publikum sad på balkonen og på tre rækker bænke i den ene side. Det var noget tæt, og gymnasterne skulle passe på ikke at støde ind i tilskuerne. Forholdet Them og Tømmerby var udmærket, men alligevel sådan, at det var almindeligt, at vi fra Tømmerby gerne tog ind for at se opvisningen i Them, mens det var noget af en sjældenhed, hvis folk fra Them kom til opvisningen i Tømmerby. 

Grundstammen i Tømmerby Gymnastikforening var de unge i en radius på ca. 3-4 km. fra Tømmerby. Rekrutteringsgrundlaget var egnens karle og piger. Men der kunne også komme andre. Måske en kommis fra Tømmerby Brugs. Det var bestemt et plus med en kommis, for han blev regnet lidt mere end en almindelig karl. Vi havde også Katrinedal Mejeri og Katrinedal Fiskeri. Katrinedal har altid følt sig knyttet mod Tømmerby fremfor Bryrup. Hvis vi var heldige, så deltog et par mejerister og måske en fiskerist i gymnastikken. Gymnastiklederen for karleholdet, Jørgen Kiil, kom også fra Katrinedal. Han var teglværksarbejder og kommunist. Det var selvfølgelig noget af en skuffelse at erfare, at han var kommunist, men det lagde man ikke mærke til under gymnastikken. 

Jeg mindes ikke den store forskel på den gymnastik, vi havde på henholdsvis drenge- og karleholdet. Vi fulgte altid en timeseddel, og der blev ikke lagt vægt på legen hos drengene. Som 14 årig og konfirmeret kom jeg ganske automatisk på karleholdet. 

Gymnastikken foregik to aftenen om ugen i forsamlingshuset. Karlene havde gymnastik 8-9, mens pigerne gjorde gymnastik fra 9-10. Omklædningen foregik i den lille sal, hvor der var kakkelovn. Der var så godt som aldrig tændt op i kakkelovnen i selve salen, her måtte vi arbejde os til varmen. At klæde om bestod jo kun i at tage overtøj, skjorte og bukser af. Vi havde vor gymnastiktøj - trøje og bukser - på hjemmefra. Når vi var færdige, var der naturligvis ikke bad, og vi tog blot vort tøj på igen ovenpå det svedige gymnastiktøj. Sådan var det. 

Karlene sad gerne et times tid i den lille sal, mens pigerne havde gymnastik. Så blev der spillet kort. Der var en vis hakkeorden, og man kendte bestemt godt sin plads som 14-årig. Jeg ville da gerne spille kort, men jeg respekterede fuldt ud, at de ældre karle havde fortrinsret til kortbordet. Jørgen Kiil gik også forrest ved kortspillet. Når pigerne var færdige, kunne det da hænde, at nogle blev fulgt hjem. 

Vi marcherede ind på øveaftenerne af og til under sang. Især "Stræk din fod" og "I alle de rige og lande" blev sunget. Vi gik først rundt, løb så og blev inddelt på tre rækker. Derefter gulvøvelser, ribbeøvelser og til sidst springøvelserne. Det hele foregik under kommando. Vi så noget hen til springøvelserne, og det helt store var at kunne slå et flik-flak. Vi marcherede til slut ud i samlet trop. De 10 ribber var i den ene ende under balkonen. Af redskaber var der plint, rullemåtte og springstøtter til højdespring. Vi havde også højdespring, hvor vi brugte en snor eller en bambusstang til overligger.

På holdet var en fløjmand, som var den dygtigste gymnast. Der var egentlig ingen konkurrence om den plads, det viste sig nærmest naturligt, hvem der skulle være fløjmand. Det var et spørgsmål om dygtighed. Anderledes med håndbolden, hvor man til at begynde med satte hold efter, hvor de kom fra, eller om de kunne kvæle nogle bajere osv. Det gav også nogle underlige resultater, således at et 2. hold kunne være stærkere end 1. holdet. Siden ændrede dette sig dog. Fløjmanden blev ikke brugt til at demonstrere øvelserne. Det var gymnastiklederens opgave. 

Vi begyndte med gymnastikken først i november og sluttede i april. Tid og sted blev annonceret i den lokale annonceavis, Bryrup Avis, og jeg mindes ikke, at der blev slået opslag op f.eks. ved brugsen. Forårsopvisningen i forsamlingshuset var en stor begivenhed, hvor folk strømmede til. Gymnasterne ønskede naturligvis at gøre det så godt som muligt, og det skabte ofte en noget stiv præstation.  

Gymnastikforeningens arbejde var at leje Forsamlingshuset de to aftener om ugen, finde ledere, afholde forårsopvisning og så afholde de månedlige baller. Gymnastikforeningen i Tømmerby var den store og samlende forening for områdets unge. Der var også en Ungdomsforening, men den holdt kun nogle baller og så en årlig udflugt. Det var ikke en ungdomsforening i traditionel forstand med foredrag. Der var ganske vist foredrag i Tømmerby, men det var noget bestyrelsen for Forsamlingshuset arrangerede. Den lokale ungdomsforening kunne slet ikke klare sig i konkurrence, og den blev også sammensluttet med gymnastikforeningen, da jeg var ganske ung til fællesforeningen: Tømmerby Gymnastik- og Ungdomsforening. Vi havde skam en fin fane. Den kostede 1000 kr., og pengene blev fremskaffet ved indsamling, og lavet af Fane-Mette i Silkeborg. Den blev indviet i forsamlingshuset ved et storslået arrangement. 

Som jeg husker det, fandt man frem til opvisningsprogrammet sidst i januar eller først i februar. Nogle af sæsonens øvelser udgik og erstattet af andre. Vi blev fokuseret på opvisningsprogrammet. Vi ville selvfølgelig gerne gøre det så godt som muligt og gerne en tand bedre end f.eks. Gjern og Voel. Jo mere erfarne man blev, jo mere blev man klar over, hvor holdet lå i forhold til de andre hold. Der var en meget stram tidsplan ved opvisningen, og det blev der også lagt vægt på under øvelsesaftenerne. 

Forårsopvisningen på Sønderport var en stor begivenhed. Den glædede vi os til, når vi var kommet godt over nytårsaften. Vi blev gerne kørt i busser. Den dag var man indstillet på at bruge penge f.eks. på at spise på stedets restauration. Andre havde dog deres madpakker med. Forårsopvisningen og håndbolddagen i august, hvor holdmesterskabet skulle afgøres var de helt store begivenheder, hvor vi kom til Silkeborg i busser. Som gymnast kom jeg på et elitehold i 1946 i forbindelse med Silkeborgs byjubilæum. Det var August Hansen, som ledte holdet.  

Jørgen Kiil fik mig med i lederarbejdet, idet han tog mig med til mit første delingsførerkursus. Jørgen Kiil kom simpelthen en dag hen og sagde, at jeg skulle med, fordi jeg med tiden skulle afløse ham. Det blev jeg noget forskrækket over, men inderst inde ville jeg jo gerne. Men det sagde jeg bestemt ikke til nogen. 

Jeg har nok været 16 år, da jeg var med på det første delingsførermøde. Det foregik i Lemming. Jørgen Kiil og jeg cyklede til Fogstrup Station, tog toget til Silkeborg, ventede og tog så toget til Lemming. Det tog vel 2-2½ time at nå de ca. 25 km. Delingsførermøderne havde en vis struktur. Lørdag eftermiddag startede vi kl.3. Mens karlene havde teori, gjorde pigerne gymnastik. Og så byttede vi. Vi må vel have haft madpakker med til aftensmaden, for henad ved 8-tiden kom vore kvarterværter. Og det var spændende. Hvor kom man hen? Man kunne være heldig at blive indlogeret tæt ved, men man kunne også komme ud for at skulle indlogeres 3-4 km. væk. Nogle steder var der varmedunk i sengen, og man blev budt på smørrebrød. Andre steder kom man i en iskold seng, som ingen havde ligget i i flere måneder, og hvor vaskemuligheden var et vandfad med koldt vand. Men sådan var forholdene. Søndag formiddag samledes gymnasterne igen. Til middag spiste vi hos kvarterværterne. Over middag var der gerne et foredrag. Om eftermiddagen var vore værter inviteret til opvisning. Her kunne værterne og kvinderne se, hvad vi havde arbejdet med. Og vi fik set, hvad kvinderne havde øvet sig på. Aftensmaden blev igen spist hos kvarterværterne. Endelig var der om aften fælles kaffebord med værterne og gerne et par taler, sange og folkedans. Og så henimod kl.22 var det med at komme hjem igen. 

Disse delingsførermøder var bestemt med til at give inspiration. Det var først og fremmest beregnet på lederne rundt om i kredsen, men derudover blev også enkelte gymnaster inviteret. Vi fik også på den måde et kendskab til hinanden.

I efteråret 1948 deltog jeg i det såkaldte septemberkursus på Snoghøj. Det var Rasmus Hansen, Ryslinge, og Kildemose, Vallekilde, der ledte det kursus. Det var meget koncentreret, og jeg vil tro, at alle, som deltog, skulle hjem for at lede gymnastik. Jeg startede med et drengehold på 25 i Them og et drengehold og et karlehold i Tømmerby. Det kunne være lidt sammenpresset. Jeg startede med drengeholdet i Them kl.18, kl.18.55 cyklede jeg alt, hvad jeg kunne mod Tømmerby, hvor jeg havde drengehold kl.19.05. Og kl.20 var det så karleholdet. 

Det var et problem som ung at komme tilbage for at lede gymnastik. Da stak Janteloven nok lidt frem, idet nogle af de ældre erfarne gymnaster blev væk. De skulle ikke ledes af sådan en "knægt".  Det var selvfølgelig skuffende. 

Foreningsarbejdet var frivilligt, og vi fik ingen penge for det. Men jeg husker tydeligt, en dreng fra det første drengehold i Them. Under udmarchen ved opvisningen kom han susende og afleverede 4 25 øre til mig, idet han sagde: "Jeg har glemt at betale". De gav altså hver især 1 kr. til gaven, som, såvidt jeg husker, var et par sandaler. Det var jo meget fornuftigt sammenlignet med så meget andet sølvtøj, man kunne få. 

At lede gymnastik er en ganske anden udfordring, end at være dygtig til gymnastik. En leder skal både sørge for at selve gymnastikken er i orden, at de enkelte øvelser udføres korrekt. Og måske nok så vigtigt også sørge for de mere udefinerbare forhold som at give gymnasterne en god oplevelse, gøre dem friere og gladere. Selvfølgelig spørger man sig selv, om man nu også kan klare det. Jeg havde bestemt sommerfugle i maven, da jeg første gang skulle aflevere mine timesedler til dommerne ved en forårsopvisning. Nogle dommere gav en fin kritik, mens andres kritik var sådan, at man et kort øjeblik overvejede at holde op. Rugholm fra Silkeborg Seminarium var i den henseende en pragtfuld pædagog. Når han gav bedømmelse, så fik man indtryk af, at det var så fortræffeligt, men han fik så lige i en sidebemærkning nævnt, at der måske med fordel kunne rettes lidt her og der. Det gav lyst til at fortsætte velvidende, at noget kunne og skulle gøres bedre. På et tidspunkt kom dommerne ud til en af vore øvelsesaftener, hvor de kunne følge timen og komme med gode råd. Det var en god ordning. 

Silkeborgegnens gymnastik fik et løft ved vort samarbejde med lærere og studerende fra Silkeborg seminarierne.       

Tømmerby havde en overgang et stærkt håndboldhold. Jeg har spillet meget håndbold, og jeg har også ledt et håndbold for småpiger. En af grundene til, at karleholdet var stærkt, var, at vi havde nogle gode udefrakommende trænere i Eigil Brøchner, Lau (KFUM) og Palle Lemminger. Et år blev vi mester i mesterrækken, og det fejrede vi på Resenbro kro. Det næste år rykkede vi ned, og det fejrede vi også på Resenbro Kro. 

Vi spillede håndbold på en græsmark, som en gårdmand stillede til vor rådighed. Vi måtte så håbe, at han ikke satte køerne ind på det område, hvor vi skulle spille. Vi har af og til måtte bruge en skovl, før vi gik i gang. Håndbold var både for piger og karle hos os. Fodbold blev kun spillet i Them. Det var der nok ikke folk nok til at stille et fodboldhold i de mindre lokalområder. 

Det var gymnastik om vinteren og håndbold om sommeren. Jeg bemærkede, at der var et slip fra håndbolden sluttede i august ved høsten, til gymnastikken gik i gang først i november. I september og oktober var der ikke noget for de unge. Jeg husker ikke, hvor jeg fik ideen fra, men jeg begyndte så med nogle klubaftener, hvor de unge frivilligt en aften om ugen kunne komme op i forsamlingshuset. Klubaftenerne foregik i den lille sal, hvor der så var spil. Kortspil var der også, men det skulle nu ikke overdrives. På Katrinedal Savværk fik vi lavet et par bordtennisborde af spånplader, og de blev stillet op i den store sal, mens de mere stille spil som dam og mølle foregik i den lille sal. Sådan forløb 1½ time, hvorefter forsamlingshusets værtinde solgte kaffe og brød. Vi sang også sådanne aftener. Klubaftenerne vakte så stor opmærksomhed, at jeg måtte rundt andre steder i organisationen for at fortælle om erfaringerne i Tømmerby. 

Med Frisholm Skole var der lagt op til sammenslutning af gymnastikforeningerne i Them og Tømmerby. Jeg var ikke tæt på begivenhederne omkring 1953, men det forekom nærmest naturligt. Afvandringen fra landet var så småt i gang, og gymnastikholdene blev efter sammenslutningen ikke dobbelt så store. De blev nogenlunde, som de tidligere havde været i henholdsvis i Them eller Tømmerby. 

Jeg husker, at jeg her første gang søgte sognerådet om støtte. Det var til et springbræt, som kostede 135 kr. Jeg ringede til sognerådsformand Brønd. Efter lidt snak frem og tilbage spurgte han: "Om det også var nødvendigt". Hertil svarede jeg, at det var i hvert fald nødvendigt, hvis vi skulle følge med udviklingen. Og var der noget Brønd ønskede, var det at følge udviklingen, ja være forrest i udviklingen. Så hermed var den sag klaret. Jeg kunne få halvdelen af beløbet, hvis jeg blot kom med kvitteringen. Der skulle ikke indsendes ansøgning eller foretages en behandling af sagen. Den blev afgjort her og nu.   

Da jeg begyndte at deltage i de store forårsopvisninger, foregik det på Sønderport med stort bal om aftenen. Det bal var alle tiders. For selve gymnastikken var det naturligvis et fremskridt, da opvisningen kom ud i Vestergadehallen, men aftenballet forsvandt samtidig, og det savnede vi erfarne meget. Det lykkedes aldrig at få etableret en tilsvarende fest et andet sted i forlængelse af forårsopvisningen. 

Med i foreningsarbejdet hørte også dilettant. Vi havde også dilettant i Tømmerby. Det lå i kortene, at formanden også deltog i dilettanten. Det kom af og til som en overraskelse for en og anden formand. De store teaterforestillinger i Silkeborg om efteråret var også en af årets store begivenheder.

Fri idræt (atletik) vandt aldrig den helt store tilslutning i kredsen. Vi fik jo stadion ved Frisholm, og jeg har da også været med, når der skulle tages idrætsmærke. Jeg erfarede senere, at da Stadion blev anlagt, var der smidt sand på løbebanen og slagger i springgraven. Det var ikke særlig hensigtsmæssigt, men man inddrog ikke kommunen af den grund. Vi fik organiseret det med et par trillebøre, og så fik vi kørt noget af slaggeren ud på løbebanen og sand i springgraven. 

Et enkelt år stod jeg for Børneidrætsdagen. Det var skiftevis en lærer og en af os frivillige, der ledte det arrangement. Det år foregik det på Voel Skole. Før dagen var jeg ude på 3-4 skoler for at gennemgå timesedlen med de pågældende lærere. På selve dagen var der øvelse om formiddagen og opvisning om eftermiddagen. 

Jeg har været borte fra egnen i perioder. Og jeg har således ledt gymnastik i Grauballe og på Sjælland. 

Samtalen fandt sted i december 1998

BODIL BRØNDUM FORTÆLLER

Jeg er født i 1937. Min far, Jens Zakariassen, havde nogle gymnastikbøger fra Ollerup, og dem stod jeg som barn hjemme og gjorde gymnastik efter. Jeg begyndte at gå til gymnastik i 1. klasse om eftermiddagen. Som jeg mindes det, var vi ganske mange piger, som gik på pigeholdet i Afholdshjemmet i Them. Det er imidlertid håndbold, som altid har haft min store interesse. Jeg har hele tiden dyrket gymnastik om vinteren og så spillet håndbold om sommeren.  

Vi spillede håndbold på Them Stadion. På pigeholdet spillede vi i vor egen bluse, og så havde vi et farvet bånd på, når vi spillede kamp. Senere fik vi blå bluser, som var klubbens bluser, mens vi selv lagde bukser og sko til. Vi fik et meget stærkt håndbold i Them, og det skyldtes, at vi på holdet havde spillet sammen lige siden barnsben, og vi fortsatte også efter, at vi var blevet gift og fik børn. Jeg fortsatte med at spille håndbold, til jeg var 50 år. Håndboldsæsonen var maj-august, og først i de sidste år begyndte vi også at spille lidt om vinteren, da vi kunne bruge Silkeborghallen i Vestergade til kampe. 

Vore lokale modstandere i håndbold var Virklund, Salten Skov, Gjessø, Bryrup og Glarbo. Da vi senere spillede om kredsmesterskaberne, var det Funder, som var vor hovedmodstander. Vi gik bestemt meget op i, om vi vandt eller tabte. Vi spillede i Jyllandsserien, og jeg har været med til at spille om Danmarksmesterskabet to gange. Det var en stor begivenhed. Vi blev begge gange nummer 2, og det var skammeligt, og vi fældede da også nogle tårer i den forbindelse, men det er højdepunkter, vi fortsat kan leve højt på. 

Vi kørte til kampene i vor Morris 1000, hvor vi lige kunne være 7. Så var vi godt pakket, og der var ikke plads til udskiftning.

At vi blev gode skyldtes også, at vi fik betalte trænere. Vi havde en fra Jaungyde og Gunni, som var gift med barberens datter. De var strikse, og vi trænede et par gange om ugen også sammen med mændene. Vi måtte som voksne godt røre ved hinanden under kampene, så det var en fysisk kontaktsport. Derimod måtte vi overhovedet ikke røre hinanden, da vi spillede pigehåndbold.   

På Them Stadion var der omklædningsrum og bademuligheder. Men vi blev nu ikke vasket. Forholdene blev med tiden noget nedslidt på Them Stadion.  

Da jeg blev konfirmeret, begyndte jeg at gå til gymnastik om vinteren med de voksne. Irma Andersen ledte i mange år gymnastikken. Det var Ollerup-gymnastik. Vi vidste godt, at der fandtes Ollerup- og Snoghøj-gymnastik, men vi tænkte ikke over de forskellige måder, gymnastikken var bygget op på. Vi gjorde bare gymnastik. Men Ollerup-gymnastikken passer meget godt til mit temperament. Jeg har aldrig været fløjmand, jeg gik bagerst sammen med en anden, fordi vi var de højeste. Det var langt fra alle, der både gik til håndbold og gymnastik. Vi var vel 2-3 fra håndboldholdet, som også gik til gymnastik om vinteren. 

Vi gjorde gymnastik på Afholdshotellet i Them, og alle redskaberne stod under scenen. Vi havde såmænd nok med redskaber f.eks. plint, buk, rullemåtte, men det var tungt og besværligt at få frem under scenen. Vi brugte bænkene ved at vende dem om og bruge dem til at gå balancegang. Vi brugte ikke springbræt. Da vi på et senere tidspunkt fik springbræt, var det meget underligt at vende sig til det. Vi var jo vant til ved egen styrke at springe. Vi kvinder havde lidt spring af og til på øveaftenerne men aldrig til opvisningen. Jeg mindes ikke, at vi nogensinde har haft sanglege eller lignende på øveaftenerne.  

Vi gav opvisning på Sønderport i Silkeborg, og det var en meget spændende dag, hvor vi hver gang var meget spændte på at gøre det så godt som muligt. Opvisningen i Silkeborg opfattede vi klart som en større begivenhed end den lokale opvisning i Them. Mændenes spring til opvisningerne var bestemt flotte og seværdige.  

Gymnastikforeningen i Them afholdt nytårsfest på kroen, og der var pinsebal i Tømmerby. Hvert år var der dilettant på afholdshotellet, men det var måske borgerforeningen, som arrangerede det.

Jeg var selv på Ollerup i maj 1954. Mine forældre betalte opholdet, og vi nåede meget på den korte tid. Arne Mortensen var dengang leder på Ollerup, men der var stadig mange af lærerne fra Niels Bukhs tid. Vi kunne på Ollerup vælge os ind på de linier, der passede os bedst f.eks. til gymnastik eller boldspil. Det lå lidt i kortene, at man efter sådant et ophold skulle hjem for at lede idræt lokalt. Jeg kom da også til at lede både gymnastik og håndbold. 

Det var meget spændende at lede gymnastik. Selv at gøre gymnastik har aldrig rigtig sagt mig noget, men det var derimod spændende at få andre til at gøre det. En øveaften havde sit eget skema. Vi gik først rundt i salen, mens vi sang. Så blev gymnasterne talt ind på række, så gulvøvelser, efterfulgt at ribbeøvelser og til sidst, når vi var varmet godt op, afsluttede vi af og til med spring. Det hele foregik til kommandoer: arme stræk, arme bøj, 1, 2. På den måde holdt man takten. Jeg fik også musik til øveaftenerne, idet Magnus Munk eller Karen Kristiansen spillede klaver til. Som leder skulle man sørge for, at alle kom med. Det kunne godt gå lidt ud over de dygtige gymnaster, men så kan man sige, at springene til gengæld var en håndsrækning til netop de dygtige. 

Them Gymnastikforening var kendt for, at vi altid kom mange gymnaster til de store opvisninger. Vi var ikke specielt dygtige, men vi var altså mange. Selvfølgelig har man sommerfugle i maven, når man som leder skal aflevere sine timesedler til dommerne. Jeg synes generelt, at dommernes kommentarer har været saglige og fornuftige. I de senere år kom dommeren - senere fik de navn af vejledere - ud før opvisningen og så en øveaftenen. Så var der mulighed for at få rettet på noget, og det var en god ordning. Det er jo lidt omsonst ved sæsonens afslutning at få at vide, hvad der burde være gjort anderledes. Med den nye ordning var der mulighed for inden for samme sæson at få rettet på tingene.   

Midt i 1950'erne tjente jeg på Dr. Louises Asyl i Silkeborg. På det tidspunkt kom jeg til at spille håndbold i Østerbording et par sæsoner. Det resulterede samtidig i, at jeg kom til at lede gymnastik to vintre i Østerbording. Det foregik i forsamlingshuset, og her oplevede jeg, hvordan det var med gymnastik i forsamlingshuset, sådan som min far så tit havde fortalt om, med iskolde lokaler og opvarmning ved kakkelovn. Pigerne gjorde først gymnastik, og bagefter var det mændenes tur. Jeg fik ikke noget for at lede selve gymnastikken, men de betalte togbilletten til Østerbording, og så fik jeg sølvskåle i gave. Det har altid været tradition at give lederne gaver efter sæsonen, min far har i sin tid f.eks. fået en skrivebordstol med læderbetræk, stueur og et lille sofabord. 

Østerbording var ingen stor forening, men det var en god forening med et godt sammenhold. Palle Lemminger ledte håndbold i Østerbording, og jeg husker engang, hvor jeg var syg og mente, at jeg ikke kunne deltage i en vigtig kamp. Men Palle Lemminger hentede mig på min bopæl, gav mig en lille snaps (en kylling), og så kom jeg med ud til kampen.

I 1958 blev vi gift, og jeg begyndte igen at spille i Them. Når vi var til kamp, måtte Preben så passe børnene. 

Der var delingsførermøde hver vinter. Det var noget vi så frem til. Til disse møder kom der gerne en leder fra en af gymnastikhøjskolerne. Det foregik fra lørdag til søndag. Vi mødtes på den lokale skole, hvor der så var gymnastik, fordrag og igen gymnastik. På den måde lærte vi nyt. Det var gerne den samme, som ledte gymnastikken og holdt foredraget. Vore værtsfolk kom og spiste sammen med os til aften. Bagefter var der lidt underholdning. Jeg mindes ikke, at der var gudstjeneste i forbindelse med delingsførermøderne. Men vi sang meget.

Vi blev 2-4 mennesker privat indkvarteret. Jeg husker engang, hvor konen om morgenen sagde til os: "Jamen, I behøver ikke at spare på sengetøjet, I behøver ikke at sove i samme seng". Problemet var blot, at sengene var så iskolde, så vi krøb sammen for at holde varmen. Til at begynde med blev disse delingsførermøder holdt lokalt f.eks. i Østerbording eller i Linå. Senere på Fuglsø eller i Viborg på gymnastikhøjskolen, og så holdt de lokale delingsførermøder op. Fuglsømødet var gerne i februar lige i den allerværste vinter, og det var altid spændende, hvordan vejforholdene var. Dengang var der barakker på Fuglsø.    

Jeg fortsatte med idræt både som udøver og som leder. En periode var jeg i bestyrelsen i Them og i en tid i bestyrelsen for amtsforeningen, da den hed Silkeborgegnens Gymnastikforening (SEG). Det er nok især formanden, der trækker det store læs, og det er altid de samme mennesker, der igen og igen står for arbejdet. I 1970'erne spillede jeg håndbold i Gjessø, fordi de spillede på tider, som passede ind i vort arbejde. Jeg kom da også til at lede håndbold i Gjessø. Det var der ikke noget mærkeligt i. Jeg mindes ikke, at vi i Them dengang havde svært med at få frivillige ledere til at stå for gymnastik og håndbold. Gymnastikken har været stabil, indtil vi fik svømmehallen her i Them for nogle år siden. Det kan godt mærkes på interessen for gymnastik. Jeg har i 10 år ledt far-mor-barn-gymnastik. Det holdt jeg op med for 4-5 år siden. Nu er jeg med i  DGI Midtjyllands "Idræt uden alder" og "Idræt om dagen" i Them Gymnastikforening.

Gymnastikken har udviklet sig. Jeg synes ikke længere der gås i dybden med de enkelte øvelser. Det hele går i dag så hurtigt, at det er der simpelthen ikke tid til. 

Samtalen fandt sted december 1998.

VALBORG PEDERSEN FORTÆLLER

Jeg er født i 1930 i Sønderjylland. Jeg lærte min mand at kende på Stevns, hvor vi tjente på samme gård. Vi blev gift i 1952 og overtog hans fødegård her i Sinding. Gården var på 16 tønder land og fire tønder skov. Det kunne man godt leve af dengang. Vi stod selv for driften af gården og havde ingen hjælp. Min mand kørte mælk til mejeriet, hvilket var en god og stabil biindtægt. 

Jeg har altid gjort gymnastik. Det startede i skolen, hvor man på min barndomsegn lukkede nogle mindre skoler og åbnede en ny centralskole. Det gav gode forhold til gymnastik, og her gik jeg til gymnastik fra 10 års alderen. 

Min delingsføreruddannelse fik jeg på Frederiksborg Højskole i 1950. Rigmor Nielsen stod for gymnastikken, og hun kom året efter ned på Idrætshøjskolen i Sønderborg. Hendes gymnastik var vel en mellemting mellem de hårde Ollerup-gymnastik og den svævende Snoghøj-gymnastik. Efter højskoleopholdet ledte jeg gymnastik på min hjemegn i Sønderjylland en sæson. 

Min svoger var formand for Sinding Gymnastikforening, og han havde allerede før, jeg kom herop, spurgt, om jeg ville lede gymnastik. I Sinding havde de i nogle år ikke haft gymnastik på grund af mangel på en leder. Nogle af de dygtige gymnaster var gået til Østerbording, mens andre blot var holdt op. Så man var glad for, at jeg kunne og ville påtage mig opgave. Og den begyndte jeg på allerede i november 1952.   

Min mand har altid gjort alt for, at jeg kunne passe min gymnastik. Også dengang vi fik børn. Og vi fik med årene fem børn. Men han har altid passet dem, når jeg var til gymnastik eller til delingsførermøder eller til andre møder. Jeg passede min del af arbejdet på gården, og gymnastikken var trods alt kun en aften om ugen i vinterhalvåret og så lidt håndbold om sommeren. Vore delingsførermøder var en lørdag og søndag, hvor vi startede over middag lørdag og kom hjem søndag aften. De gav en god inspiration til det daglige arbejde. Vi fik vore dagsprogrammer suppleret op. Vi var privat indkvarteret, og værterne gjorde alt for, at vi skulle føle os vel tilpas. Jeg har været til delingsførermøder i Sejling, Lemming, Them og Thorning. Vi kunne være op til 100 mænd og kvinder til et sådan møde. Vi var derfor delt op i mænd og kvinder. Når mændene havde praktisk gymnastik, havde vi kvinder noget teoretisk undervisning, og bagefter byttede vi.  

Gymnastikken i Sinding var en aften om ugen i skolens gymnastiksal. Den var udmærket, selv om det da godt kunne regne lidt ind. Skolelæreren havde fyret op i kakkelovnen, som stod i den ene ende af salen. Så der var en smule varme. Karlene gjorde først gymnastik, og så kom pigerne. Jeg tror, det var klokken 20.30, måske kl. 20. Karlene skulle være væk, når vi kom. Omklædning foregik i selve salen, og der var naturligvis ikke mulighed for bad bagefter. 

Pigerne kom fra Sinding og gårdene heromkring. De kom, når de havde vasket op. Som jeg mindes det, var de oplagte til at gøre gymnastik. De glædede sig. Vi havde en god grundstamme med søstrene Bøje. Der var to tvillinger, Ann Kirstine og Lisbeth, og den lidt yngre Grethe. Det var dygtige gymnaster. Tvillingerne var vel kun et par år yngre end jeg. Vi fik nogle gode hold på 15-20 piger. De store piger på 13-14 år fik også lov til at komme med. 

Som jeg husker det, havde vi ikke musik til det første år, men det kom de følgende år. Overgaard spillede på klaver. Det var en stor fordel med musik til gymnastikken. 

Vi startede med at gå rundt i salen, mens vi sang en sang eller to. Det gav varmen og takten. Vi stillede herefter op på 3-4 rækker, alt efter hvor mange vi var. Vi havde ikke bestemte pladser, men det normale var, at de dygtigste piger stod foran i forreste række, så de andre havde nogle at følge. Fløjmanden stod naturligvis oppe foran, men de andre på den række var altså også gerne dygtige piger. Som leder skulle jeg gøre øvelserne, men da jeg stod med front mod gymnasterne, skulle jeg gøre det spejlvendt. Men det har nu aldrig været et problem for mig. 

Vi havde bomme i gymnastiksalen, og dem brugte vi til balancegang og armgang. Vi brugte altid ribberne. F.eks. til maveøvelser og til at strække ryggen ud. Vi brugte også plinten til lidt spring. 

Før jul skiftede programmet fra gang til gang, men efter jul arbejdede vi med det samme program med henblik på opvisningen i Silkeborg. Vi havde to opvisninger i foråret. Den lokale i forsamlingshuset og så amtsopvisningen i Silkeborg. Opvisningen i Sinding var en lokal begivenhed. Forsamlingshuset var fuldt af mennesker, så vi knapt kunne være der. Der var fælles indmarch med fanen, og der har nok været bal bagefter. Men den lokale opvisning var for mennesker, vi kendte. Derfor var vi slet ikke så nervøse, som når vi skulle til Silkeborg. Her skulle vi give opvisning sammen med 20-30 andre hold for et stort og ukendt publikum. De første år foregik amtsopvisningen på Sønderport. Det var også trangt. Vi fik kritik af nogle dommere, som kom udefra. Det, har jeg altid syntes, var vældigt spændende og givtigt. Måske nok også fordi jeg normalt fik en fin kritik. I forbindelse med opvisningerne i Silkeborg blev holdene gerne fotograferet. Blandt de store foreninger til amtsopvisningerne kan nævnes Thorning. De kom altid med deres store flotte hold. De har altid haft nogle rigtig dygtige ledere i Thorning. 

Til daglig kom pigerne i deres egne dragter. Til opvisningerne ønskede vi at have ens dragter. Derfor lejede vi normalt dragter til opvisningerne. Men vi har nu også her i Sinding selv syet vore dragter. 

Vi var jo ikke på timeløn. Vi fik ingenting for at lede gymnastik. Jo, når sæsonen var forbi, fik vi ofte en erkendtlighed i form af f.eks. en sølvplatte eller et pyntekrus. 

Håndbold har jeg også spillet. Også i Sinding. Vi spillede oppe på sportspladsen bag ved brugsforeningen. Det var en udmærket sportsplads med en håndboldbane og en fodboldbane. Vi fik også på et tidspunkt bygget et klubhus. Vi havde nogle rigtige dygtige mænd som trænere. Forskellige trænere. Jeg mindes blandt andet en mejerist fra mejeriet. Vi fik et helt godt hold i Sinding. Mange dyrkede gymnastik om vinteren og spillede håndbold om sommeren. De forskellige hold spillede mod hinanden i løbet af en sommersæson, og så spillede de bedste om amtsmesterskabet på håndbolddagen i Silkeborg. Vi her i Sinding har skam været amtsmestre i håndbold. Serup var også gode til håndbold, så dem så vi frem til at spille mod og helst slå. Jeg stod gerne i mål.

Børn har som nævnt ikke været en hindring for mig til at lede gymnastik eller spille håndbold. Vi fik vort første barn i november 1953, men allerede mellem jul og nytår kom de og spurgte, om jeg ikke godt kunne tage gymnastikken efter nytår. Og det gjorde jeg så. Da jeg var til landsstævnet i 1961, passede min mand de fire børn, hvoraf den yngste ikke var mere end et år gammelt. I 1968 ledede jeg amtsholdet, som gav opvisning ved åbning af Thorstedhallen ved Horsens. Den indvielse skulle transmitteres i fjernsynet. Jeg havde sagt ja til det, selv om jeg var gravid, men efter planen skulle åbningen ske i november, og det ville ikke være noget problem. Men halbyggeriet trak naturligvis ud, og åbningen skete først i februar, hvor jeg var højgravid. Vort yngste barn blev født den 12. marts. Men det gik endda. 

Af nyt i gymnastikken kan nævnes bolde og køller. Det havde jeg ikke prøvet som ung, eller da jeg tog min delingsføreruddannelse. Men jeg blev hele tiden ajourført dels på delingsførermøderne og dels på nogle endags-kurser på f.eks. højskolen i Viborg. Mit indtryk er, at mange af gymnasterne blev ved i mange år. Med tiden gik jeg over til at lede motionisthold. Det sidste hold havde jeg i 1988. Når jeg ser på gymnastikken i dag, synes jeg ikke rigtigt, de kommer i dybden med de enkelte øvelser. Det skal gå så hurtigt det hele. Pigerne er også nogle andre nu end dengang. De er langt mere smidige på grund af, at de ikke havde det hårde arbejde, vi havde. 

Jeg kom med i bestyrelsen i Sinding, hvor jeg blandt andet har været kasserer. Vore fester var nødvendige for foreningens økonomi. Vi havde nogle store fester med 3-4 mands orkester. Jeg har også været aktiv i amtsforeningen. Her har jeg blandt andet midt i 1960’erne stået for et sommergymnastikhold på omkring 100 piger. Det foregik på Skægkærskolen. 

Med Skægkærskolen var det naturligt at slå foreningerne i Sejling og Sinding sammen. Og med tiden kom også Serup med. Det var dejligt at komme til Skægkær på den nye skole. Her var masser af plads, gode opklædningsforhold og bademulighed. Folkene fra Sinding, Sejling og Serup er meget forskellige, men sammenslutningen blev alligevel en realitet. Nok også fordi den var en nødvendighed, da vi simpelthen blev for få folk i de gamle foreninger.

Med tiden måtte min mand og jeg tage udearbejde. Min mand blev murerarbejdsmand, og jeg kom i 1964 ned på Gudenå Kurbad. Jeg var også i civilforsvarets ambulancetjeneste, hvor jeg fik den teoretiske del af sygehjælperuddannelsen. Den praktiske del af uddannelsen tog jeg på Kjellerup Sygehus, hvor jeg også kom til at arbejde fra 1971 til 1998. 

Hvordan jeg har fået tid til det hele? Man har altid tid til det, som interesserer en. Så det har jeg aldrig tænkt på. Jeg har haft et langt liv med gymnastik, og jeg har haft den glæde at være med til hele ni landsstævner. Det har altid været en selvfølge, at jeg skulle have tid til min gymnastik. 

Samtalen fandt sted februar 2005 

HANS OG AASE VESTERGAARD FORTÆLLER

Aase Vestergaard: Jeg er født i 1936 i Ry sogn. Mine forældre flyttede til Them sogn i 1938, og det er her jeg er vokset op. Min far Troels Gedsø var ivrig gymnast og en årrække formand for amtsforeningen. Han holdt strengt på, at jeg skulle være 10 år, før jeg måtte komme til håndbold. Med gymnastik var det noget andet, så jeg har gjort gymnastik nærmest fra barnsben. 

Vi gik til gymnastik i Afholdshotellet over for kirken i Them. Vi var to børnehold, da de også kom fra Salten. Annette, bagerens kone, havde en periode børneholdene i Them. Lokalet var udmærket til gymnastik, som jeg husker det. Vi var heller ikke bedre vant. Men jeg tror ikke, at der var ribber i lokalet, da afholdshotellet blev brugt til så meget andet. Gymnastik var en gang om ugen, men en tid som voksen gik jeg til gymnastik både i Them og i Tømmerby.  

Vi havde lokal opvisning i Them på Afholdshotellet. Det var en stor begivenhed med publikum langs den ene side i salen, og gymnasterne marcherede ind med fanen forrest. Men amtsopvisningen i Silkeborg var dog toppen. Dengang foregik den på Sønderport. 

Jeg var nok 12 år, før jeg også begyndte at gå til håndbold, som foregik om sommeren. 

Hans Vestergaard: Jeg er født i 1928. Så længe vi ikke var konfirmerede, gik vi børn ikke til ”sådan noget pjat”. Først efter konfirmationen kunne vi begynde med gymnastik og håndbold. Jeg gik til gymnastik og håndbold i Gjessø. Gymnastik foregik i forsamlingshuset, hvor der var ribber. Det kunne være koldt i forsamlingshuset, og jeg har da været med til at skulle lægge mere brænde i kakkelovnen. Håndbold spillede vi om sommeren på en velegnet græsmark. Og så måtte vi jo håbe, at vi ikke skulle fjerne alt for mange sten eller koklatter. 

Jeg var mest til håndbold. Gymnastik gjorde jeg måske mest af hensyn til fællesskabet i gymnastikforeningen. Man følte en forpligtelse over for foreningen. Vi havde nogle seminarister til at lede gymnastik i Gjessø. I det hele taget har gymnastikken her på egnen haft stor gavn af seminariet, hvor både lærere og studerende har ydet en indsats. Gymnastikken var Niels Bukh-gymnastik.  

Forholdene var nogle ganske andre dengang. Til at illustrere det kan jeg fortælle om en hændelse i Gjessø. Gymnastikforeningen ejede gymnastikredskaberne i forsamlingshuset. Om sommeren gjorde skolebørnene også gymnastik i forsamlingshuset, og de brugte som den største selvfølge vores redskaber. Det gjorde det lidt svært at holde redskaberne, og på et tidspunkt ansøgte gymnastikforeningen Them sogneråd om midler til reparationer. Sognerådet svarede med at yde et bidrag på 50 kr men med understregning af, at det var en engangsforeteelse. 

Åse Vestergaard: Jeg kom ud at tjene allerede som 15-årig. Og så har jeg ellers tjent forskellige steder og altid gjort gymnastik, hvor jeg var. Jeg har også tjent i Them sogn, og her kom jeg allerede som 17-årig til at lede et hold småpiger. Frede Bakkær opfordrede mig til det, og det gjorde jeg så. Inden jeg begyndte, fik jeg et uges kursus på højskolen i Viborg.  

I 1955 tog jeg min delingsføreruddannelse på Idrætshøjskolen i Sønderborg. Det var et tre måneders kursus, hvor vi også lærte svømning, atletik m.m. Vi er fortsat syv piger fra det kursus, som holder sammen. Vi sender vandrebog rundt og mødes en gang imellem. I år er det så 50 år siden.

Da jeg kom tilbage fra Sønderborg, kom jeg på eliteholdet i Silkeborg Gymnastikforening. Og her lærte jeg den dengang nye totalgymnastik med bolde og køller. Det havde jeg ikke lært på højskolen. Jeg havde også atletik på det tidspunkt. 

Hans Vestergaard: Jeg har også spillet håndbold og gjort gymnastik de steder, jeg har tjent rundt omkring. På nogle gårde var det nærmest underforstået, at her kunne forkarlen og fodermesteren lede gymnastik. Det var karle, som havde været på højskole og på den måde fået en lederuddannelse i gymnastik. Jeg spillede håndbold og var også håndbolddommer. Før vi blev gift og flyttede til Serup, var jeg blevet formand for amtsforeningens håndboldudvalg. Jeg var således vældigt involveret med at holde kursus for dommere, lave turneringsplaner, få planen trykt og sendt ud og så selv spille eller dømme håndbold. Det gik der meget tid med. Jeg spillede tre år i SIF, før vi blev gift. Her har jeg været med til at spille håndboldturnering med fem mand på hvert hold på Sønderport. 

Aase Vestergaard: Vi kom til Serup i februar 1957, og vi var begge indstillet på at være med i de aktiviteter, som der nu var her. Jeg var trods alt kun 20 år, og som sådan slet ikke indstillet på at holde op med at gøre gymnastik eller spille håndbold. Og det samme gjaldt for Hans. Da vi kom, var det husholdningsforeningen, som stod for gymnastikken. De henvendte sig til mig for at høre, om jeg ikke ville lede gymnastik. Det ville jeg godt, men kun hvis det foregik under gymnastikforeningen. Og sådan blev det. 

Hans Vestergaard: Vi købte gården i november 1956 med overtagelse den 1. februar 1957. Gården var på 40 tønder land, og i de første år havde vi en karl. Jeg kom meget hurtigt til at stå for dilettant i forsamlingshuset. Og det har jeg gjort i rigtig mange år. 

Vi gjorde gymnastik i forsamlingshuset. Forsamlingshuset i Serup har i al vor tid haft vært, og det var værten, som sørgede for, at der var varme i kakkelovnen, når vi gjorde gymnastik. Håndbold om sommeren foregik til at begynde med på en bane ude ved den gamle skole. Der var dengang på tale at bygge en ny skole i Serup, og man fik også anlagt en sportsplads. Den kunne vi tage i brug vist i 1958. Jeg tror, at vi fik lov til at bruge den første gang til et dommerkursus i håndbold. 

Aase Vestergaard: Jeg startede i Serup med to børnehold og et hold voksne piger. I Them var jeg vant til, at der blev sunget til børneholdene. Men vor nabokone, Anne Fritz, spillede klaver, og hun ville gerne hjælpe, selv om hun aldrig havde spillet til gymnastik. Og det var noget ganske andet, end hun havde regnet med. Øvelserne skal følge musikken. Det er det svære. Jeg har altid gjort meget ud af, at øvelser og musik passer sammen. Når man strækker armene op, skal det ske til de høje toner. Anne Fritz og jeg har øvet mange eftermiddage for at få musik og øvelser til at passe sammen. Heldigvis ville Anne Fritz gerne spille og være ude blandt unge mennesker. Det var også et afbræk i hendes hverdag. Vi havde et godt samarbejde i rigtig mange år. Jeg havde en gang i vinterens løb de unge gymnaster med hjemme på gården til kaffe. 

I Serup havde vi også en lokal opvisning i forsamlingshuset, hvor vi viste sæsonens arbejde. Publikum sad på bænke langs den ene side af salen. Gymnasterne kom marcherende ind med fanen forrest. Senere gentog vi opvisningen til amtsforeningens store arrangement i Silkeborg. 

Hans Vestergaard: De store dage var amtsforeningens arrangementer: forårsopvisningen, håndbolddagen i Silkeborg og teateraftenen. Det var her, vi mødte alle de andre fra de andre foreninger. Den lokale opvisning var nok en lokal begivenhed, men forårsopvisningen var toppen. 

Da vi kom til Serup, begyndte man at bruge den nye Silkeborghal i Vestergade. Tidligere foregik opvisningen på Sønderport, og her var en helt speciel stemning, som ikke sådan kunne føres med over i Silkeborghallen. Men til selve opvisningen var hallen bestemt at foretrække. Sønderports gulv var et fantastisk godt dansegulv, men måske knapt så godt til gymnastik. Vi havde tradition for bal om aftenen på Sønderport. Det fortsatte også, efter vi kom ud i hallen, da blev ballet holdt på La Strada.           

Håndbolddagen var en søndag om sommeren på Silkeborg Stadion. Det var her, der blev spillet om amtsmesterskabet. Vi havde en turnering mellem klubberne, og vinderne mødtes så til amtsmesterskabet på håndbolddagen. 

Teateraftenen var om efteråret. I mange år brugte vi Kaj Abrahamsen turneen, men så fandt vi på, at vi selv kunne stå for dilettantforestillingen. Vi opførte ”Landmandsliv”. Det var en hård tørn. Stykket varede i 2½ time. Vi havde generalprøve om eftermiddagen og spillede stykket igen om aftenen. Klokken kunne blive midnat, inden vi fik vort velfortjente smørrebrød. Men det var nogle gode aftener. 

Aase Vestergaard: Til amtsopvisningen blev vi bedømt af en dommer. Det kunne være en lektor fra Seminariet. Før opvisningen afleverede vi en fortrykt timeseddel med navn og øvelserne. Der var så plads til dommerens bemærkninger på sedlen. Jeg har mange af de sedler endnu. Her kan man blandt andet se, at en dommer har skrevet ”fikse opstillinger”.  

Vi havde delingsførermøder, hvor vi mødtes et eller andet sted i amtskredsen. Jeg har været med til talrige sådanne møder, og som formand for gymnastikudvalget har jeg også været med til at arrangere disse møder. Møderne forløb fra lørdag eftermiddag til søndag aften, og dengang var bilen ikke så udbredt som transportmiddel, så vi måtte overnatte de pågældende steder. Det foregik privat. Det kunne være koldt, men måske var der en varmedunk under dynen, når vi skulle i seng. Det var nogle gode møder, hvor vi fik god inspiration om den nyeste udvikling inden for gymnastikken. Søndag aften var der gerne kaffebord og folkedans, hvor vore værter var inviteret med som tak for deres gæstfrihed.  

Jeg ledte amtsforeningens gymnastikhold til landsstævnet i Århus i 1966. Bestyrelsen opfordrede mig til det, og det var noget af en tillidserklæring. Man drømmer ikke om, hvor mange timer og søvnløse nætter, man bruger. Mange af mine øvelser blevet udtænkt om natten, og hvis jeg ikke fik skrevet det ned, kunne det være glemt om morgenen. 

Amtsholdet bestod af piger fra alle foreninger. Vi havde ikke halfacilitet. Vi øvede på Vestre Skole. Og her var pladsen lidt trang, så hele holdet kunne ikke træne på én gang. Det var et problem. Og måske gjorde jeg også øvelserne lidt for komplicerede. Lige så snart vi kunne komme ud at øve, gjorde vi det. Frede Bakkær og Jens Buchreitz kom hver aften og placerede korkplader fæstnet med et søm rundt om på jorden, så hver gymnast fik sin bestemte plads. Det blev flot til sidst, men holdet var ikke specielt stort. Holdet var på omkring 50 gymnaster. Ved klaveret sad Inger Overgaard. Under stævnet i Århus boede jeg ved en veninde. Lærer Larsen stod for karleholdet.

Amtsholdet havde også en opvisning på Silkeborg Stadion.  

Hans Vestergaard: Håndbold var en yngre idrætsgren end gymnastik i amtsforeningen, og for nogle af de ældre gymnaster var håndbold en gøgeunge. Det kunne man også høre til årsmøder og ved særlige lejligheder. Men ude i foreningerne har jeg aldrig følt, at man så ned på håndbolden. Det var også de samme, som gjorde gymnastik om vinteren, som spillede håndbold om sommeren. Vi havde i amtsforeningen nogle opslidende diskussioner om byklubberne. Skulle de med eller ikke? Jeg talte for, at de skulle være med. Af flere årsager. Mange af landsbyholdene blev med tiden lige så stærke som byklubberne, og så var der også hele problematikken med afvandringen fra land til by. En mand som Palle Lemminger talte stærkt imod, at byklubberne kom med. Men jeg vil mene, at hans synspunkt tabte. Håndbolden blev med tiden et hårdere spil. Spillerne blev hele tiden dygtigere også til unoderne. Man kunne også få det indtryk, at nogle ligefrem trænede i unoderne. Under alle omstændigheder blev der stillet store krav til dommerne.    

I min tid har det været gymnastik og håndbold. Fodbold vandt aldrig rigtig indpas. Og min simple forklaring herpå er, at der skal 11 mand til et fodboldhold men kun 7 mand til et håndboldhold. Det er simpelthen sværere at stille med et homogent og helt fodboldhold. 

Aase Vestergaard: Vi havde en overgang de såkaldte kammeratskabsaftener, hvor vi mødtes på tværs af foreningerne. Ved sådanne lejligheder havde vi gerne folkedans, og det er noget, som Hans og jeg siden har slået os på.

Jeg har stået for opvisning af gammeldags gymnastik anno 1915. Det skete i forbindelse med Landboforeningens jubilæum. Dragter og instruktion fik jeg fra Randers. Vi gav også opvisning i Linå og Sejling. Det var gymnastik med kommandoer. 

Der skete en udvikling inden for gymnastikken. Mange af pigerne fortsatte i mange år. Med tiden blev det motionsgymnastikken som dominerede. Interessen for at deltage i opvisningen dalede med årene. Og det er meget trist at møde op med et hold til opvisning, når 5-6 stykker melder fra. Oplevelsen bliver en helt anden. Tidligere var det en selvfølge, at man deltog i opvisningen. Det var jo et vidnesbyrd om, hvad man havde nået i vinterens løb.  

Man begyndte også at gøre gymnastik til båndoptager. Pludselig forsvandt klaveret fra skolerne. Det var noget helt andet, og jeg har ikke ledet gymnastik til båndmusik. I det hele taget skete der mangt og meget i 1970’erne efter det såkaldte ungdomsoprør. Gymnastikforeningen i Serup gik med i Centrum, og vi har da også haft vort virke her, men vi kom aldrig til at føle os rigtigt hjemme i Centrum.

Hans Vestergaard: Gymnastikforeningen i Serup havde sit nytårsbal, hvor foreningen tjente penge til årets aktiviteter. Dengang var man ikke meget for at betale for at gå til gymnastik. I hvert fald ikke ret meget. Økonomien skulle derfor sikres ved ballerne. Det kunne gå ret vildt for sig.

Aase Vestergaard: Når jeg tænker tilbage, kan jeg slet ikke forstå, hvordan vi fik tiden til alt det foreningsarbejde. Vi fik børn i 1958, 1960 og 1962. Og jeg fik udearbejde først på Kjellerup Sygehus og siden på Gudenå Kurbad. Men det gik alt sammen. Under landsstævnet i Århus passede Gudrun i Forsamlingshuset en af drengene. Og heldigvis har vi altid haft let ved at få barnepige.  

Vi var med i en tid i foreningsarbejdet, hvor vi ikke fik penge for det. Vi fik en erkendtlighed til afslutningen. Måske var det en familietradition. Min far havde ledet gymnastik, og mange af mine søskende har også været aktive gymnaster.

Hans Vestergaard: Dengang kan man sige, at vi var hinandens nødvendighed i de små byer. Det er man ikke længere. Der er sket utroligt meget i de år, vi har været i Serup. I vor tid har der været købmand, brugs, radioforretning, trikotageforretning, smed, bager og mejeri. I dag arbejder man langt væk. Man kan i dag sådan set godt bo i Serup uden at have noget med ens naboer at gøre.  

Aase Vestergaard: Jeg vil sige at landsbysamfundet har fået et vældigt dyk i vor tid. På den måde er det blevet historie. 

Samtalen fandt sted februar 2005 

JENS BUCHREITZ JENSEN FORTÆLLER

Jeg var i Thorning i årene 1949-1955. Jeg havde været på højskole, og en kammerat fra Skræ foreslog mig at få plads på Thorningegnen. Jeg fik plads hos en ung landmand, der lige var blevet gift med en sygeplejerske fra Kjellerup. Jeg var eneste karl. Her var jeg fra maj 1949 til maj 1950. Det var en fin plads, og min yngre bror overtog den efter mig. 

Noget af det første, jeg blev involveret i, var et friluftsspil, som foregik på pladsen bag kirken. Vi spillede ”De danske i Paris”, og jeg lærte en masse mennesker at kende allerede her. 

Normalt har jeg ikke haft nogen problemer med at falde til nye steder, men det første bal, jeg var til i Thorning i maj 1949, var dog alligevel en noget mærkelig oplevelse for mig. Til det bal var det pigerne, som bød op. Det er en gammel tradition, de åbenbart havde. Jeg holder af at danse, men til det bal fik jeg kun tre danse. En pige, som vi havde haft indlogeret til et delingsførerkursus, bød mig op. 

Til november sagde min husbond: ”Du skal endelig med til gymnastik”, og jeg kunne kun svare, at det havde jeg så sandelig også tænkt mig. Husbond var selv gammel gymnast. 

Gymnastikken i Thorning foregik i forsamlingshuset. Efter den tid var det udmærkede forhold. Jeg mener, at karlene først gjorde gymnastik fra kl.19.30-20.30, og så havde pigerne en time. Af og til var der så fælles folkedans bagefter. Vi klædte om i kaffestuen, hvor der var nogle borde. Karlene lagde deres tøj ved det ene bord, og pigerne havde så et andet bord. Der var også to toiletter i forsamlingshuset – et til mænd og et til kvinder. Vi gjorde gymnastik to gange om ugen. 

Det første år var det Jens Henrik Bøggild, som ledede gymnastikken. Derefter tog Herluf Rask over. Gymnastikken var den traditionelle, som jeg kendte hjemmefra. Herluf Rask indførte dog musik til et par af karlenes øvelser, og det vakte opsigt. Til opvisningen i 1951 fik vi en voldsom kritik – musik var for piger ikke for karle. Og det drejede sig ellers kun om fire øvelser. 

Thorning Gymnastikforening havde eget klaver i forsamlingshuset. Vi havde meget døje med det klaver på grund af fugt. Det var et generelt problem i alle forsamlingshuse. Vi fik syet et tæppe til klaveret og havde to elektriske pærer tændt ved det. Alligevel gik det ud af stemning. Vi skulle jævnligt have det stemt. I hvert fald til opvisningen. Edith Bertelsen spillede til gymnastik. Hun var en ung pige, organist i kirken og havde hjemme private elever. 

Når vi gik i gang med gymnastikken, sang vi, mens vi gik rundt. F.eks. Du danske mand og Jylland mellem tvende have. I det hele taget sang vi meget, og højskolesangbogen blev flittig brugt. 

Gymnastikforeningen havde nogle traditioner. Juletræsfesten var altid 5. juledag i forsamlingshuset. Alle, som ellers tjente langt væk, deltog, da de var hjemme i julen. Så forsamlingshuset var stuvende fyldt. Der var et stort pyntet juletræ med tre rækker lys plantet på gulvet. Vi gik rundt om træet med hinanden i hænderne og sang nogle julesalmer. Pastor Frank holdt en tale, og så sang vi lidt igen. Så kom der en kasse æbler ind, som blev delt ud. Til sidst blev træet båret ud, og ballet kunne begynde. Af musikere har vi haft Alsia fra Silkeborg, Jylland Resenbro og Valdemar Andersen fra Linå. Det var sjovt at høre de unge, som havde plads på Fyn, de snakkede mere fynsk end fynboerne, når de kom hjem i julen.

Gymnastikforeningen havde opvisning 2. påskedag. Thorningborgerne bakkede altid foreningen flot op, så de mødte talstærkt op. Det var trangt og varmt. Tilskuerne fyldte så meget, at gymnasterne havde al for lidt plads, især til springene. Og varmen i lokalet steg til 40 grader. 

Til opvisning havde vi mænd hvide benklæder, rødt bælte og hvide gymnastiksko, de såkaldte gyfa-sko fra Fyn. 

Thorning deltog naturligvis også til amtsforeningens forårsopvisning, som de år foregik på Sønderport i Silkeborg. Så vidt jeg husker, sørgede man hver især for at komme til Silkeborg. Man havde madpakke med. Efter opvisning var der fællesspisning med dommerkritik. Og til sidst var der bal. 

Jeg kom ret hurtigt ind i gymnastikforeningens bestyrelse. Måske fordi jeg ikke kunne holde min mund. Jeg var også formand et par år. Det kunne ikke have ladet sig gøre, hvis ikke min husbond var positiv over for, at jeg påtog mig den opgave. Jeg var ved to forskellige i Thorning. Først hos den unge landmand i 1949-50, så et halvt år hjemme i Nørskov og så tilbage hos en anden landmand ved Thorning. Det sidste sted var en lidt speciel ejendom, idet det også var en frugtplantage. Og jeg solgte frugt i vinterhalvåret. Det var et dejligt arbejde, som jeg fandt mere interessant end at køre roer ind. Min husbond var meget large med hensyn til, at jeg kunne passe mit formandshverv i gymnastikforeningen, og jeg kunne bruge telefonen til formålet. Jeg ledede også et par sæsoner gymnastikken for drenge, og så skulle madmor jo lave tidligere mad til mig. Jeg var meget heldig med den plads. 

Bestyrelsen holdt møder på Afholdshjemmet eller hos de enkelte medlemmer. Afholdshjemmet lå midt i byen, og hende, som stod for det, var meget involveret i amatørteater.

Vi har haft delingsførermøder i Thorning. Man tilmeldte sig på forhånd, og så var det bestyrelsens opgave at få fordelt deltagerne rundt omkring hos folk i Thorning. Det gik fint. Om søndagen havde vi gerne kirkegang med pastor Frank. 

Vi havde også nogle kammeratskabsaftener, hvor vi efter gymnastikken havde fælles kaffebord. Det kunne være sammen med nogle af naboforeningerne. 

Vi havde et godt samarbejde med Ungdomsforeningen i Thorning. Det var såmænd også stort set de samme mennesker. Men der var dog en del – også unge mennesker – i ungdomsforeningen, som vi ikke så i gymnastikforeningen. Vi var fælles om juletræsfesten, en sommerudflugt og så vidt jeg husker også om dilettant. Jeg var også med i dilettantforestillingen som skuespiller. Vi spillede for publikum i februar eller først i marts. Når vi havde spillet i Thorning, gav vi en forestilling i Kjellerup på hotellet. 

Jeg var også med til at arrangere håndboldturnering. Ikke så meget at spille det, men det hændte dog. Vi havde ikke noget stadion i min tid. Vi spillede på en mark ved Thorning Overby. KFUM i Thorning spillede også håndbold, men der var ikke noget samarbejde mellem de to foreninger. En kamp mellem de to foreninger blev aflyst, og jeg har senere fået at vide, at det var fordi, jeg var for tidligt ude. Vi var gerne så mange til håndbold, at vi kunne dele spillerne op på to hold, som kunne spille mod hinanden. Det ene hold fik så et bånd på overkroppen, så man kunne hitte rede på holdene. Ellers spillede vi mod naboforeningerne. Man skal huske på, at man dengang cyklede til kampene. Det var problemet for fodbolden, at man skulle så langt for at finde modstandere at spille imod. 

Klubben Stjernen var nedlagt, da jeg kom til Thorning, men jeg har da hørt lidt om de problemer, der havde været. Ja, man kan vel kalde det for et brud. Men jeg har ikke selv været involveret, da det lå før min tid i Thorning. 

En stor oplevelse var landsstævnet i Odense i 1954. Fra Thorning deltog vi så mange, at vi kunne fylde en bus. Måske var den omkring Vinderslev for at tage et par folk op her, når bussen skulle ned til øveaften på Vestre Skole. Amtsforeningen havde en tradition med, at man begyndte øvningerne til landsstævne fire forskellige steder i amtskredsen for at indfange så mange som muligt. Senere samledes de interesserede gymnaster til fællestræning på Vestre Skole i Silkeborg. Jens Ejsing ledede karlenes hold, mens Ingse stod for pigernes hold. Jeg var fløjmand hos karlene sammen med en lærer Bent Jørgensen. Vi var fire busser fra Silkeborg, da vi skulle til Odense i 1954.

Jeg mindes det sådan, at det især var de unge fra landbruget, som deltog i gymnastikforeningen i Thorning. Knapt så meget de unge fra selve byen. Dengang var der jo ikke fjernsyn, så de unge havde et kontaktbehov, som gymnastikforeningen kunne hjælpe på. Nogle kom tydeligvis ikke for gymnastikkens skyld. Det kunne man også godt se på deres gymnastik. Men det gjorde ikke noget, bare de kom. 

Foreningen havde aktive medlemmer og passive medlemmer. De passive medlemmer var balmedlemmer. Egentlig skulle man have købt passivt medlemskort tre dage før ballet. Vi havde en fast mand ved indgangen, som solgte billetter. De aktive medlemmer var naturligvis de aktive gymnaster og håndboldspillere, men det kunne også være borgere, som ønskede at støtte foreningen på denne måde. I Thorning var der aldrig problemer med spiritus ved ballerne. Det foregik stille og fredeligt. Hvis et bal trak ud til hen ad morgenen, kunne der købes rundstykker ved en lokal bager.    

Thorning havde dengang ikke nogen større virksomheder. Der var heller ingen brugs. Den lå i Knudstrup. Og i Knudstrup lå også kroen. I Thorning var der både forsamlingshus og missionshus. Den nye skole var ikke bygget endnu. Men man havde lige bygget Bakkegården, hvor man havde kommunekontor. I kælderen var der mulighed for at få et bad. Jeg tog gerne derned for at få et bad lørdag aften eller søndag formiddag. Af og til måtte man vente lidt på andre, som tog bad. Min husbond havde godt nok bad på gården, men så skulle man op igennem deres soveværelse. Så jeg foretrak Bakkegårdens badefaciliteter.

Samtalen fandt sted august 2005 

VERNER OG RUTH VAD FORTÆLLER

Verner Vad: Jeg er født i 1926 på et husmandsbrug på Thorning Nørremark. Jeg begyndte at gå til gymnastik i Thorning Forsamlingshus, da jeg var 10-11 år. Det har vel været skolekammeraterne, som syntes, at det skulle man gå til. Jeg mindes ikke, at jeg hjemmefra sådan blev opfordret til at gå til gymnastik. Vi havde dengang ikke så meget at gå til, og vi havde ikke gymnastik i skolen, så det var sjovt for os drenge at gå til gymnastik. Jeg tror, vi gik to gange om ugen, om eftermiddagen. Thorning Forsamlingshus er bygget til gymnastik, og der var ribber i den ene side. Af ledere kan jeg huske en smed Højland fra Vattrup, som vist havde os et års tid. Vi havde også en lokal mejerist Halvor Mogensen og militærnægtere fra Kompedal Lejren. 

Ruth Vad: Jeg er født Sørensen i 1933 i Gråe. Min far var meget idrætsinteresseret, så jeg fik lov til at gå til gymnastik som 7-8 årig. Det var herligt med bare ben, spring og hop. Vi havde Karoline Lysdahl Jensen og senere Asta Gadegaard. Thorning havde dengang to pigehold, et for de 7-10 årige og et for de 10-14 årige. Da jeg blev konfirmeret, kom jeg på det voksne pigehold. 

På børneholdene havde vi ikke musik til gymnastikken. Det kom først på de voksnes hold. Børnene sang. Det var dejligt at få musik til gymnastikken. Vi havde en rigtig dygtig pianist i Edith Berthelsen, som var organist i kirken. Jeg beundrede de pianister, der kunne spille til gymnastik, for man skal kunne følge gymnasternes bevægelse. Og det kunne Edith Berthelsen. 

Verner Vad: Efter konfirmationen faldt min interesse på husflid, så jeg droppede gymnastikken i nogle år og gik på husflidsskole. Måske var det en medvirkende årsag til, at jeg senere blev tømrer. 

Jeg kom til Vium og kom i tømrerlære. Her genoptog jeg så gymnastikken. Min mester ledede gymnastikken i Vium. 

Ruth Vad: Vi dyrkede vel en slags Snoghøjgymnastik. I hvert fald ikke Ollerupgymnastik. Ingse havde været på Rødding Højskole hos Anne Marie Børup. Gymnastikken var nok feminin men også meget grundig med mange gulvøvelser. 

Vi gik til gymnastik to aftener om ugen, tirsdag og torsdag om vinteren. Pigerne havde først en time, og derefter kom karlene. Vi samledes i den lille sal og lagde vort tøj på et bord. Her var fyret lidt op i en kakkelovn. Inde i salen var den berømte store sorte kakkelovn, men den var nu ikke altid varm. Vi marcherede rundt parvis, og så fik vi varmen. Normalt stod vi derefter i salen i fire rækker. Jeg mindes ikke, at der var nogen bestemt opstilling, sådan at de bedste stod forrest. Det, tror jeg mere, var til opvisningerne. Vi startede med gulvøvelser, som vel tog ¾ af tiden, så ribberne med forskellige øvelser så som høje knæløftninger, spændbøjninger, bensving og sidebøjning, dernæst lidt rundt igen, og vi havde også altid spring i løbet af timen. Der var naturligvis ingen vaskemuligheder efter gymnastikken. 

Om torsdagen havde vi gerne folkedans, så vi piger ventede i den lille sal, ind til karlene var færdige. Det kunne hænde sig, at vi piger bandt karlenes tøj sammen, mens vi ventede. Lidt sjovt måtte vi jo få tiden til at gå med. Vi spillede aldrig kort eller den slags. Efter folkedans sluttede vi altid af med fællesang efter højskolesangbogen. 

Det var alle slags piger, som gjorde gymnastik i Thorning. Tyk og tynd, høj og lav. Det tænkte vi overhovedet ikke på. Vi havde selv en dragt – blå – som vi også brugte til opvisning, men vi måtte sande, at blå kan ses i mange nuancer, så med tiden lejede vi dragter til opvisningerne, så dragterne blev ensartede. 

Verner Vad: Jeg kom tilbage til Thorning i 1950-51 og begyndte straks at gå til gymnastik igen. På det tidspunkt var gymnastikken på sit højeste i foreningen. Vi var 40 på holdet. Der var naturligvis heller ikke så meget andet at gå til, og de fleste af os havde heller ikke bil eller knallert.  

Jeg var med i Ungdomsforeningen, hvor jeg ret hurtig blev formand efter pastor Frank. Der var ingen konkurrence mellem Ungdomsforeningen og Gymnastikforeningen. Vi havde et fint samarbejde, og det var også gerne de samme mennesker, som var med i begge foreninger. Ruth var også med i Ungdomsforeningen, men man kan vel sige, at Ruth mest tog del i Gymnastikforeningens arbejde, mens jeg for mit vedkommende lagde mange kræfter i Ungdomsforeningen. De to foreninger samarbejdede om dilettant. Jeg kan huske, at pastor Frank mente, at de to bestyrelser så at sige stod til rådighed, når der skulle arrangeres dilettant. Grundstammen i dilettanten var de to foreningers bestyrelse, men der kunne da være andre med. Jeg har været med som skuespiller og senere også som instruktør.

Ungdomsforeningen og gymnastikforeningen havde også en sommerudflugt, Grundlovsdag. Vi kunne samle 2-3 busser til en sådan udflugt. Busserne var godt nok ikke så store dengang men alligevel. Vi brugte gerne vognmand Aage Iversen, Skægkær. De udflugter var også med til at skabe fællesskab. 

Ruth Vad: Dilettanten blev opført i februar eller marts. Vi øvede først i de forskellige hjem, hvor husets frue servede kaffe og kager. Når vi så skulle til at øve i Forsamlingshuset, kunne det trække ud til langt ud på natten. Kakkelovnen gik gerne ud, og vi måtte ligge på springmadrassen for at holde os lidt varme, indtil det blev ens tur til at sige nogle replikker. 

Dilettanten gjorde også i nogle uger gymnastikaftenerne sværere, fordi man tog noget af gulvpladsen til scene. Men man måtte så blot gøre gymnastik på mindre plads.

Dilettantforestillingen havde generalprøve lørdag eftermiddag, forestilling for de unge lørdag aften og for de ældre søndag aften. Af og til ønskede forsamlingshuset, at vi spillede en ekstra aften, så de fik lidt indtægt herved. Vi har også bagefter spillet forestillingen på Schous Hotel i Kjellerup. Verner har også været med i amtsforeningens amatørteater i Teatersalen i Silkeborg.

Verner Vad: Der var gymnastik om vinteren, og håndbold om sommeren. Jeg har spillet en del håndbold. Vi var vel tre hold damer og tre hold karle i Thorning i 1950’erne. Jeg har trænet drenge i håndbold og været dommer. Det at være dommer blev jeg nu hurtig træt af, for man får så mange skældud af det tabende holds spillere. Jeg kom med i håndboldudvalget både i Thorning og i amtsforeningen. 

Jeg har også haft en del med fri idræt at gøre. Altså atletik. Vi dyrkede fri idræt de steder, hvor der blev spillet håndbold. Vi anlagde sandgrav til længdespring og målte bane op til 100 meter løb. Man kunne tage idrætsmærket, hvor man skulle klare en række discipliner, f.eks. løb, spring m.m. men også cykling og gymnastik. Man kunne få en bronze-, sølv- og guldnål. Det første år kunne man opnå en bronzenål, hvis man ellers klarede kravene. Næste år kunne man så få en sølvnål, hvis man klarede de samme krav som til bronzenålen. Og tredje år kunne man så – igen hvis man klarede de samme krav som tidligere – opnå guldnålen. Det følgende år kunne man så få en sløjfe for hver gang, man klarede kravene. Man skulle blandt andet cykle 20 km, hvilket skete på en strækning fra Knudstrup Kro til korsvejen ved Frederiks Kirke og tilbage igen. Den strækning var præcis 20 km. 

Ruth Vad: Ifølge protokollen kom jeg i bestyrelsen allerede som 15 årig. Det var en ære at komme i bestyrelsen, og der var altid mange kandidater og hemmelig afstemning. Forsamlingshuset var fyldt, når vi havde generalforsamling. 

Jeg har også ledet gymnastik. Min uddannelse har jeg fået på Viborg Gymnastikhøjskole. Jeg var på det første pigehold på skolen. Der havde været et karlehold vinteren før. Vi var nærmest døtre af forstanderparret Herdis og Mads Nielsen. Vi følte med dem. Nogle af karlene fra vinterholdet var blevet for at hjælpe til med anlæggelse af have og fliser. På højskolen havde vi til gymnastikledere Lisbeth Hasselager og Martha Stræde. 

Mange af mine holdkammerater havde fået besked på hjemmefra, at når de kom hjem, forventede man, at de tog et hold gymnaster. Det havde jeg ikke fået at vide, men da jeg kom hjem, blev jeg spurgt og begyndte at lede to børnehold af piger. Der var småbørn helt ned til 3 år, og til at spille klaver havde jeg en skoleelev, Bitten Skovborg. Senere kom jeg til at lede gymnastik for voksne pigehold, og jeg har også ledet folkedans i mange år.  

Vi begyndte efter 1952 med køller og rytmepinde. Til landsstævnet i 1954, hvor Ingse var leder af amtsholdet, brugte vi små bolde. I 1959 ledede jeg det store hold af piger til børneidrætsdagen på Frisholm Stadion. Her brugte vi hula-hopringe, som var meget populære på det tidspunkt. Ringene blev også brugt til at holde rækkerne, idet pigerne stod i selve ringen. 

Karlene i Thorning begyndte tidligt med musik og springbræt. Ideen med springbrættet kom fra Kroghedes opvisningshold fra Gerlev, som gæstede Thorning. Det var en vældig oplevelse, og man måtte slå yderdøren op, for at gymnasterne kunne få det rigtige tilløb. Og så skulle de også passe på lamperne i loftet. Der var nu megen diskussion om springbrættet, men det gav et sus at bruge det. Karlene var også udsat for en vis kritik, da de begyndte at bruge musik til øvelserne. Det var kun noget for piger, mente mange dengang. 

Verner Vad: Thorning Centralskole blev bygget i 1960, og det skabte langt bedre forhold for gymnasterne. Med al respekt for forsamlingshuset, så var det ikke altid lige hygiejnisk. Gulvet kunne godt være noget beskidt, f.eks. hvis der havde været begravelsesselskab om eftermiddagen, og vi så skulle gøre gymnastik om aftenen. For der blev ikke fejet eller gjort rent. Det var en noget blandet fornøjelse at ligge på et sådan gulv. Vi fik en sportsplads i slutningen af 1950’erne. Faktisk hvor skolen kom til at ligge. Det havde krævet en del opfyldningsarbejde at få anlagt de håndboldbaner, og så viste det sig få år efter, at de alligevel måtte forsvinde til fordel for skolen. Det rystede man noget på hovedet af. Det var nok også i forbindelse med etableringen af sportspladsen, at man igen begyndte med fodboldspillet. Købmand Evald Duch, dyrlæge Pallesen, vognmand Aage Sørensen og flere var med til at få gang i fodboldspillet. Det kunne være svært ude på landet at få plads til fodbold. Det var nemmere at låne et stykke mark til en håndboldbane. Tidligere havde vi i en årrække haft nogle baner ved Ilkumgård. Her blev også afholdt sportsfester med blandt andet ringridning.

Ruth Vad: Vi havde gymnastikopvisning 2. påskedag i Thorning. Det var fast tradition, og alle, som var ude at tjene, kom hjem til den begivenhed. Amtsopvisningen foregik i Silkeborg, i mange år på Sønderport og senere i Silkeborghallen. Vi tænkte ikke på, om forholdene var ideelle. Normalt var der to hold ad gangen på gulvet, og det kunne være lidt kompliceret. Vi fra Thorning var ofte så mange, at vi fyldte hele gulvet med henholdsvis vort karlehold og pigehold. 

Der var to dommere, som gav en bedømmelse, og jeg har endnu nogle af de gamle timesedler og dommernes påtegnelse. 

Efter opvisningen fandt vi selv ud af at få noget at spise, og om aftenen var der bal. Det var dejligt at møde de andre gymnaster fra andre foreninger, og efterhånden kom vi til at lære rigtig mange at kende. Og det gør vi såmænd den dag i dag så mange år efter. 

Vi havde også flere delingsførermøder i Thorning. Deltagerne kom lørdag over middag. Lørdag eftermiddag var der gymnastik og teori. Karlene og pigerne skiftedes til at have gymnastik og teori. Jeg mener, at det foregik på den måde, at teoriholdet holdt til i den gamle skole, hvor Edith Berthelsen boede sammen med sine forældre. Gymnastikken foregik selvfølgelig i forsamlingshuset. Lørdag aften spiste man vel sin medbragte mad og senere på aftenen kom kvarterværterne og hentede de gymnaster, som skulle bo hos dem. Det var altid spændende for gymnasterne at se, hvor de skulle bo. Søndag morgen fik man så morgenmad hos kvarterværterne og drog ind til henholdsvis gymnastik og teori. Til middag tog man igen ud til kvarterværterne og fik varm mad. Om eftermiddagen var der gerne kirkegang kl.14.00 og derefter opvisning for de deltagende og kvarterværterne. Herefter igen hjem til værtsfamilien for at få aftensmad, for til sidst at slutte af med kaffebord og måske folkedans og lidt underholdning i forsamlingshuset om aftenen. Kvarterværterne var naturligvis med søndag aften.  

Verner Vad: Vi havde i mange år Thorning Ålestangersangerlaug, som var et kor på fire, som sang flerstemmigt. Edith Berthelsen stod også her for klaverspillet, og hun var flere gange ved at falde ned af klaverbænken af morskab over alle de underlige påhit, vi fandt på. Vi havde også et kaffekandeorkester med 15-20 stemmer på kaffekander, nikkelkaffekander. Det kaffekandeorkester havde vi megen sjov med. Vi var alle – både mænd og kvinder – klædt i festtøj. Vor dirigent kom i fornem svalehale. Orkestret begyndte med at stemme kaffekanderne, hvilket skete med at hælde vand på og af. Det tog nogen tid. Og det skulle også tage sin tid. På et tidspunkt får dirigenten en ølkasse, som han skal bruge som forhøjning. Men dirigenten kan ikke blive enig med sig selv om, hvordan den kasse skal vende. Den bliver vendt og drejet – hvorefter dirigenten til sidst stiller sig i selve kassen. Til stor morskab for publikum. Jens Henrik Bøgild var i mange år orkestrets dirigent. 

Ruth Vad: Gymnastikforeningen og Ungdomsforeningen havde juletræ 5. juledag. Det var fast tradition. Bestyrelserne mødtes en aften i den lille sal for at lave juleroser, stjerner og flette julehjerter. Det var bestyrelsen, som pyntede det store juletræ. Træet havde levende lys, og der var stillet levende lys på gulvet rundt om træet. På selve aftenen skulle alle deltagerne stuves sammen i den lille sal, mens træet blev færdigt – for man måtte først se det, når lysene var tændte. Og så skulle man jo gerne betages og sige, at det var det smukkeste træ, de nogensinde havde set. 

Vi gik rundt om træet med hinanden i hånden og sang mange af julens salmer. Pastor Frank holdt gerne en tale og læste lidt op. Træet blev senere skubbet hen i hjørnet, og orkestret begyndte at spille op til dans. Juletræet blev brugt til alle juletræsarrangementer mellem jul og nytår i forsamlingshuset. Skolen havde tradition for juletræ den næste dag, 6. juledag. Derudover havde f.eks. husmandsforeningen også juletræsfest i forsamlingshuset. Der blev ikke uddelt pakker eller lignende til denne juletræsfest. Værten Ejnar Adamsen solgte kaffe m.m. i den lille sal. 

Thorning Gymnastikforening holdt også baller for at få lidt penge i kassen. Nogle fra bestyrelsen sad ved indgangen og solgte medlemskort og billetter. Vi havde en fast kontrollør i barbermester Amandus Espersen, som var en stor og kraftig mand, som man havde respekt for. Han var også kontrollør i Hauge og sikkert andre steder. Jeg synes ikke, at vi havde problemer med spiritus og slagsmål ved ballerne. Jeg kan faktisk kun mindes et tilfælde, og det var efter 1960. Folk kom for at more sig, og der var normalt gang i dansen klokken 21. 

Verner Vad: Missionsfolkene spillede håndbold i KFUM. Vist på de samme baner som os, men vi havde ingen samarbejde med dem. Jeg mindes ikke, at unge fra missionske hjem gik til gymnastik. Det tror jeg faktisk ikke, de gjorde. Der var et skel på dette område, og vi passede hver sit. 

Ruth Vad: Vi havde nogle gode kammeratskabsaftener. Vi inviterede gerne andre foreninger med til disse aftener. Vi begyndte med gymnastik. Pigerne for sig og karlene for sig i forlængelse af hinanden. Og så kunne vi jo sidde og nyde synet af karlene. Og de kunne forhåbentlig også nyde synet af os. Efter gymnastikken var der det obligatoriske fælles kaffebord, hvor vi selv stod for lidt underholdning. Det kunne være en sketch eller en degnedans. Og til sidst var der folkedans og med tiden også moderne dans.   

Samtalen fandt sted september 2005  

INGSE GLITRUP FORTÆLLER

Jeg er født i Vestjylland men kom til Thorning som 1-årig i 1930. Min far var lærer og fik stilling i Thorning. Jeg begyndte at gå til gymnastik som barn. Det var så spændende for os børn. Børnegymnastikken i forsamlingshuset var om eftermiddagen, efter skoletid. Af ledere husker jeg Karoline Lysdal, Edith Nørgaard og en militærnægter fra Kompedal, Schmidt. Vi har måske også haft andre, men det er dem, jeg kan huske. 

Når jeg kom fra gymnastik, så legede jeg selv gymnastik hjemme i vort køkken. Vi havde fire taburetter, som jeg vendte om, og legede så, at benene var gymnaster, som jeg ledede. Og de gjorde altid, som jeg sagde de her 16 ”gymnaster” på køkkengulvet. Det var en af mine kæreste lege. 

Børneholdet var altid med til opvisning i forsamlingshuset, og vi var også et par gange med til Gl. Skanderborg Amts Gymnastikforenings opvisning i Silkeborg. Vi havde mørkeblå gymnastikdragter, hvide ankelstrømper og sorte sko på. 

Vi havde ikke musik til børnegymnastikken, men vi sang til. Denne sang marcherede vi til:

Det er så godt at ha’ ryggen ret

Og hovedet løftet og gangen let

Så går vi så frit gennem verdenen

Så går vi så frit gennem verdenen

Da ved vi godt den kraft vi får

Den ses på slægten i hundrede år

Så går vi så frit gennem verdenen

Så går vi så frit gennem verdenen. 

Den sang var rigtig god, og den hænger fortsat ved.

De voksne piger gik til gymnastik om aftenen. Tirsdag og fredag aften. Pigerne gik fra kl.  8 til 9, og så kom karlene og havde gymnastik til kl.10. De voksne piger havde klaver til gymnastikken. Under krigen var der en pause i gymnastikken. Tyskerne havde beslaglagt blandt andet forsamlingshuset. Der gik nogle år efter krigen, inden gymnastikken igen faldt ind i en god gænge. En af de første som ledede pigegymnastikken efter krigen var Asta Iversen. Jeg overtog selv holdet i 1948/1949. 

Jeg tog min delingsføreruddannelse på Rødding Højskole i sommeren 1947 hos fru Anne Marie Børup. Hun var en meget anerkendt gymnastikleder, og jeg syntes, at hendes gymnastik var sådan en god og jævn gymnastik mellem de to yderpunkter Ollerup og Snoghøj. Den sommer var Anne Marie Børup på en Amerikaturne med et udvalgt hold de første 5-6 uger af vort ophold i Rødding, og da havde vi Nanna Bjelke i stedet for. Men hun var også dygtig. Nanna Bjelke var den unge generation, mens fru Børup efter vor opfattelse dengang var ældre. Nanna Bjelke afløste senere fru Børup i Rødding. 

Anne Marie Børup havde sådan en god måde at lede gymnastikken på. Snoghøj-folkene ledede ved kommandoer og talte hele tiden: 1-2-3, osv. På Rødding lærte vi at lede med almindelige ord. Selve gymnastikken lignede såmænd hinanden til forveksling. Det var måde, der var forskellen. 

Man behøver ikke at være nogen fremragende gymnast for at blive en god leder. Blot man kan se, hvordan øvelserne skal gøres. Og det med elitegymnastik har aldrig været noget, jeg beskæftigede mig med. Det nærmeste jeg har været på elitegymnastik, var da jeg var med til den store Lingiade i Stockholm i 1949. 

Fra Rødding fik jeg plads som stuepige hos en lærer på Askov Højskole. De søgte en pige, som kunne lede gymnastik om vinteren. Det var mit første hold. Det var dejligt. Vi gjorde gymnastik i højskolens gymnastiksal, og vi boede i selve skolemiljøet. Jeg var noget ung, men det gik rigtig godt. En aften kom lærerfruen ind i gymnastiksalen og satte sig op på balkonen for at overvære gymnastikken. Jeg bemærkede godt, at hun kom. Men alle var jo velkomne. Næste dag sagde hun til mig, at hun lige ville se, hvordan det gik, da det jo var hende, som havde skaffet mig til at lede gymnastikken, så hun ville så gerne, at det gik godt. Og det kunne hun se, at det gjorde. Mit Askov ophold var en god oplevelse og gav mig kun endnu mere lyst til at lede gymnastik. Den næste sæson blev så i Thorning, fordi familien havde brug for mig derhjemme. 

Jeg var med til Lingiaden i Stockholm i 1949. Vi blev udvalgt i forbindelse med en øveaften i Silkeborg. Fra Gl. Skanderborg Amts Gymnastikforening deltog vi 11 piger og lidt færre karle i Lingiaden. Vi var fem fra Thorning, som var med i Stockholm: Herluf Rask, Jens Henrik Bøgild, Ejnar Graversen, Else Bidstrup og mig. Vi øvede os til Lingiaden i Silkeborg, og vi cyklede frem og tilbage. Landsledere var Gudrun Worm og Mads Nielsen, men de kunne jo ikke komme forbi hver gang, så der var også en lokal leder til at lede os, nemlig Ellen Verner. Det var en stor oplevelse.

Gymnastikken i Thorning var først og fremmest fællesskab og glæde. Det er det vigtigste. Selve gymnastikken drejer sig om at opøve kropsbevidsthed, at bruge sin krop hensigtsmæssigt. Pigerne skal arbejdes rigtigt igennem, så de får sved på panden uden på nogen måde at blive ødelagt. Der er et vist system i øvelserne, idet vi havde syv hovedpunkter, som vi skulle huske på at få bearbejdet: nakke, hoved, ryg, lænd osv.  Vi startede en aften med at gå rundt enkeltvis eller parvis. Når vi gik rundt kunne man lave lidt øvelser, f.eks. høje knæløftninger eller benstramp. Så rykkede vi ud på pladserne og gik i gang med gulvøvelserne, som nok tog det meste af timen. Vi brugte også ribberne, som var gode til udspændingsøvelser. Vi havde lidt spring over plint, skråspring, hvor vi havde tre skridts tilløb. Mændene havde meget mere spring end pigerne. Vi havde også ligevægtsbomme, som vi kunne hente frem og gå balance på. Det var en fin øvelse, som vi gerne brugte. Vi havde også øvelser parvis eller i små klynger. Det var vel nærmest leg. Og til sidst kunne vi have en lille stafet eller en anden lille konkurrence. 

Hovedparten af pigerne var ugifte piger, men vi havde da også et par yngre gifte kvinder, og dem var vi meget glade for. Min ældre søster har gået til gymnastik og ledet gymnastik et års tid, men da hun blev gift, holdt hun helt op med gymnastikken. 

I begyndelsen af 1950’erne kom bolde og køller frem. Vi brugte bolde på amtsholdet i 1954. Desværre var boldene for små, og det var min skyld. Vi var i hvide dragter og boldene var røde, så det så godt nok ud. Men de var for små. Køller kom til senere. En kølle kostede 7 kroner, og vi kunne godt nøjes med at bruge en til hver pige, men det var nu bedst, hvis pigerne havde to køller hver at arbejde med. 

Vi klædte om i den lille sal og gjorde gymnastik i den store sal i forsamlingshuset. Der var ikke noget med bad bagefter. Vi tog blot vort tøj på igen og tog hjem. Vi gjorde gymnastik to gange om ugen, tirsdag og torsdag, mens man senere gik over til kun en aften om ugen. Vi havde såmænd ikke så meget med karlene at gøre til hverdag, men på et tidspunkt begyndte vi med folkedans hver anden torsdag efter karlenes gymnastik. Pigerne sad så i den lille sal og ventede mellem kl.9 og 10. Folkedans sluttede vi altid af med et par sange. Vi har altid sunget meget i Thorning. 

Thorning Gymnastikforening havde opvisning 2. påskedag. I den ene halvdel af salen langs væggen blev der sat bænke op til tilskuerne, mens gymnasterne brugte den anden halvdel af gulvet til opvisningen. Det var trangt. Gymnasterne stod meget tæt, og vi kunne næsten ikke være der. Men det skulle gå, og det gik. 

Til hverdag var det ikke så nødvendigt med en fløjmand, men til opvisning er det nødvendigt med en fløjmand. Der var en fløjmand for hver række, og hun stod naturligvis foran. En fløjmand skal være en stabil og sikker gymnast til øvelserne. Til opvisningerne er det også vigtigt, at pigerne er stillet rigtigt op med hensyn til højde. 

Vi havde i mange år egne dragter, lyseblå dragter. Men de kunne falme lidt forskelligt, så vi alligevel ikke så ens ud. Vi lejede derfor i perioder dragter hos et firma i Østbirk. I Thorning havde vi en lille manufaktur, og de fik syet nogle hvide dragter til pigerne, og vi følte ikke, at vi kunne være andet bekendt end at bruge dem. Så i mange år havde vi hvide dragter. En overgang var det moderne at gøre gymnastik i bare fødder.   

Organist Edith Berthelsen spillede klaver til gymnastikken. Hun var en dygtig og beskeden pige, men hun kunne måske nok et år eller to springe over. Men så var der nogle unge piger, som kunne tage over, fordi Edith Berthelsen også var spillelærerinde, og hun havde så nogle dygtige elever, som trådte til.

Det er en omvæltning at gå fra selv at gøre gymnastik til at lede den. Lederen står jo med front mod holdet, og derfor skal lederen gøre øvelserne spejlvendte. Det kræver øvelse. Men når det først er indøvet, er det ikke noget problem. Det kunne være fristende lige at vende sig om og gøre øvelserne i samme retning som gymnasterne, men det må man altså ikke.  

Gl. Skanderborg Amts Gymnastikforening opfordrede mig til at lede foreningens pigehold til landsstævnet i Odense i 1954. Seminarielærer Jens Ejsing stod for karleholdet. Det var lærer Glargaard fra Linå, som spurgte mig. Det var en stor ære, og jeg sagde straks ja, selv om man bestemt godt kan have sine betænkeligheder, om man nu også magtede det. Det handlede også om at repræsentere amtsforeningen, så det skulle gøres ordentligt. Det var et stort arbejde. Edith Berthelsen ville godt spille, og det var en stor hjælp. Vi begyndte med at øve rundt om i kredsene, mens de sidste øvesamlinger foregik på en skole i Silkeborg. Holdets piger var særligt interesserede og dygtige piger, så øvelserne kunne godt være noget sværere end i de enkelte kredse. På landsstævnet i Odense skulle der være to hold samtidig på stadion til opvisning. Og det gik hverken værre eller bedre end, at vi skulle give opvisning på stadion sammen med Snoghøj Gymnastikhøjskoles store hold. Alle var så spændte på at se Snoghøj-holdet, og de var også dygtige. På den baggrund faldt vi jo igennem. Men sådan skulle det altså være.

I august 1954 gav holdet opvisning på Silkeborg Stadion, og det var en nærmest historisk begivenhed. Gl. Skanderborg Amts Gymnastikforening skiftede nemlig det år navn til Silkeborgegnens Gymnastikforening, og til opvisningen på stadion blev den nye fane indviet. 

Amtsforeningen gav mig en pengegave på 200-250 kr. for mit arbejde i forbindelse med Landsstævnet, og desuden fik jeg en anden erkendtlighed. Normalt var vort arbejde jo frivilligt og ulønnet, men for det arbejde fik jeg også en kontant påskønnelse. 

Håndbold har aldrig haft min interesse. De piger, som jeg ledede til gymnastik, kunne bestemt ikke forstå, hvorfor jeg ikke gik med til håndbold om sommeren. Men det med boldspil har aldrig sagt mig noget. For mig var det kun gymnastikken.    

Thorning Gymnastikforening har haft nogle traditioner. Juletræsfest, fastelavnsfest, Sankt Hansfest, en sportsfest om sommeren osv. Vi havde en stor ungdomsforening, og de to foreningen havde et godt samarbejde. Der var en del baller, og de har altid forløbet sjovt og fredeligt. Forsamlingshuset havde ingen spiritusbevilling, så drikkeri var der ikke noget af. Det var noget andet på Knudstrup Kro, men der har jeg kun været ude en gang. 

Vi havde også en overgang et kaffekandeorkester. Af nikkelkaffekander. Der blev fyldt mere eller mindre vand i de her kander, og så kunne man blæse en melodi gennem tuden. Det lyder vældig sjovt. Vi var rundt for at låne de her kander, hos folk som ejede nikkelkaffekander. 

Når vi skulle til opvisning i Silkeborg tog vi gerne ind med rutebil. Opvisningen var om eftermiddagen, vi spiste medbragte madpakker til aftensmad og så var der bal om aftenen. Det foregik dengang på Sønderport. Vi kom noget sent hjem til Thorning. Til amtsopvisningerne var man altid lidt nervøs for, om det nu også var godt nok. Vi fik en kritik, og jeg lod timesedlen med dommerens bemærkninger gå rundt, så man kunne se, hvad der var skrevet. 

Vi hentede naturligvis også inspiration til opvisningen. Måske var der nogle detaljer hos de andre hold, vi kunne lære noget af. Jeg husker så tydeligt et hold fra Sejling. Nej, hvor var de dygtige. Det var også et lille hold, så kravene kunne sættes højere. Men det hold fra Sejling husker jeg tydeligt. 

Vi havde også nogle delingsførermøder to gange om året. Det var noget, vi deltog i. Her fik vi inspiration til vort arbejde. Amtsforeningen havde inviteret en kapacitet udefra til at stå for nogle øvelser og teori. Vi begyndte lørdag over middag og sluttede af søndag aften. Jeg mindes ikke, at vi havde gudstjeneste i forbindelse med et delingsførermøde. Senere gik det man over til noget, man kaldte for fællestræning.

Til delingsførermøderne var vi privat indkvarteret to og to. Normalt deltog også nogle seminariestuderende fra seminarierne i Silkeborg. 

Der var også et efterårskursus, som til at begynde med blev holdt Houbro Efterskole i efterårsferien. Det flyttede senere over på Viborg Idrætshøjskole, da den blev bygget. Det var nogle gode kurser med en masse mennesker. 

Jeg holdt op med at lede pigeholdet i Thorning i 1956. Jeg blev gift, flyttede til Ulvedal og fik børn. Omkring 1960-61 begyndte jeg så igen at lede gymnastik, motionsdamer. Jeg har ledet motionsdamer gennem mange år i Krarup, Frederiks og Thorning. Sidste år holdt jeg så endelig op med at lede et hold motionsdamer i alderen over 60 år. Men jeg går da fortsat selv til gymnastik. 

Det var en stor overgang at gå fra klaver til båndmusik. Men også det lærte vi. Jeg gik på nogle båndkurser.  

Samtalen fandt sted september 2005  

HERLUF RASK FORTÆLLER

Jeg er født i 1924 på en ejendom på Thorning Vestermark. Jeg var vel 8-10 år, da jeg begyndte at gå til gymnastik i forsamlingshuset. Mejerist Halvor Mogensen ledede gymnastik for drengene. Det var almindelig gymnastik, som man brugte på den tid. Vi var ikke elitegymnaster. 

Drengeholdet var også med til opvisning 2. påskedag, hvor forsamlingshuset var fyldt. Mine forældre fulgte vi børns aktiviteter, så de var naturligvis også med til opvisningen. Jeg mindes ikke, at vi var specielt nervøse, men vi gjorde os nok en lidt større anstrengelser for at gøre det rigtigt. 

Under krigen var nogle kolde vintre, og vinduerne kunne være frosne, når vi skulle gøre gymnastik. Men vi gjorde gymnastik alligevel, så måtte vi arbejde os til varmen. Der var dengang ikke så meget at samles om. I en periode kunne vi ikke gøre gymnastik, fordi tyskerne beslaglagde forsamlingshuset. Jeg mindes det ikke som vanskeligt at komme som ung til karlenes gymnastik. Jeg tror, at man dengang var glad for alle, som ville deltage og være sammen om gymnastikken. Man skulle naturligvis ikke stille sig an og gøre sig vigtig, så skulle man nok få noget andet at vide, men ellers synes jeg, at man blev taget godt imod.  

Vi gjorde gymnastik to gange om ugen. Tirsdag og torsdag. Børnene om eftermiddagen inden aftensmaden. De voksne karle og piger om aftenen. Pigerne havde gymnastik før karlene. Vi havde ingen omklædningsrum eller brusebad. Vi klædte om i den lille sal. Vi havde gymnastiktøjet på, når vi kom. Det bestod af korte gymnastikbukser, undertrøje uden ærmer og gymnastiksko. På et tidspunkt blev det moderne med bar overkrop, og nogle ville gerne gøre gymnastik i bare fødder. Og det fik de så lov til. Til opvisningerne var vi dog ens påklædte. 

Vi startede aftenen med at gå rundt og synge en sang. Vi stilledes så op i rækker, 3-4 rækker alt efter hvor mange vi var. Var vi 12 karle, var det nok med 3 rækker, mens det var mere hensigtsmæssigt med 4 rækker, hvis vi var 20. Så begyndte gulvøvelserne, som vi brugte det meste tid på. Der var også ribber i forsamlingshuset, og dem brugte vi flittigt til f.eks. at hænge i og gøre knæløftninger osv. Timen sluttede altid af med spring. Vi havde dengang plint, hest og en rullemåtte til rådighed. 

Jeg kom på Harbro Ungdomsskole. Det var en god ungdomsskole med gymnastik og sang. Her blev jeg fløjmand. Jeg kom ind til militæret, kom ud at tjene, kom på landbrugsskole og i 1949 på Askov Højskole.

På Askov Højskole havde vi Mads Nielsen til gymnastik. Mads Nielsen ledede karlene på den store Lingiaden i Stockholm i 1949. Vi fra Askov var med, og jeg må sige, at jeg ikke var vild med den måde, det blev grebet an på. Der blev råbt alt for meget ad karlene. Det kunne aldrig blive rigtigt nok. Det er ikke en måde at behandle landbokarle på. Mange tålte behandlingen, fordi vi gerne ville have turen til Stockholm, men jeg brød mig ikke om metoden. Det var ikke den måde, jeg ønskede at lede gymnastik på. For mig har det altid været afgørende, at man fik alle med. Og at alle var glade for at komme.

Jeg kom tilbage til Thorning i sommeren 1949, hvor jeg blev formand og kom til at lede karlegymnastikken. Vi overtog en gymnastikforening, hvor der var underskud i kassen. Der var altså noget at gå i gang med. Orden i økonomien er en forudsætning for, at tingene kan hænge sammen i en forening. Så vi gik i gang med at få orden på sagerne, og det gik over al forventning. Og når det rygtes ude omkring, at det går godt i Thorning, så kommer folk til. På den måde oplevede vi noget af en storhedstid først i 1950’erne i Thorning Gymnastikforening. Vi tog også fat på dilettant, holdt kammeratskabsaftener og sommerudflugter. Vi havde også tiden med os, da der var et vældigt behov her efter krigen for at være sammen. Og der var ikke så meget andet at være sammen om. Det var før fjernsynets tid. På gårdene var der dengang karle og piger, og de havde godt af at mødes og være aktive, og det kunne meget passende være i den lokale gymnastikforening. Forældrene og de forskellige familier, som havde karle og piger ansatte, bakkede op om foreningen. 

Det var frivilligt arbejde. Vi fik ikke løn for vort arbejde. Vi fik gerne en erkendtlighed til afslutningen og nogle pæne ord med på vejen. Men vi gjorde det også for os selv. Generalforsamlingen var noget af et tilløbsstykke.   

Ungdomsforeningen i Thorning var på det tidspunkt førende, og de to foreninger – ungdomsforeningen og gymnastikforeningen – havde et godt og nært samarbejde. Vi samarbejdede om f.eks. dilettant, sommerudflugten og juletræsfesten den 29. december. 

Der havde tidligere været dilettant i Thorning, og vi unge mente så, at det måtte vi også kunne klare. Vi fik en lærer Larsen fra Lysgaard til at være instruktør. Det var vigtigt, at det var os unge selv, som var aktive. Det skabte et vældigt sammenhold. 

Pastor Frank var formand for Ungdomsforeningen, og han støttede os meget. Når vi skulle bestemme dilettantstykket, fik vi nogle forskellige rollehæfter til gennemsyn. På mødet, hvor vi gennemgik de forskellige muligheder, fik pastor Frank altid et ærinde at gøre oppe hos sin hustru. Når pastor Frank kom tilbage, havde vi unge altid besluttet, hvilket stykke vi ønskede at spille den vinter. Og Frank bifaldt altid vort valg.  

Forsamlingshuset havde ingen scene, så den måtte vi bygge op til hvert dilettantstykke. Men også det problem løste vi. Og vi byggede selv vore kulisser og fik syet et scenetæppe osv. Dilettanten blev gerne vist tre gange i februar og marts. Først var der generalprøve for børnene og dernæst to forestillinger for de unge og de ældre borgere.

Vi holdt nogle dejlige kammeratskabsaftener, hvor vi inviterede andre kredse med. Det kunne være Sejling, Østerbording osv. Vi begyndte altid med gymnastik, så kaffebord med lidt underholdning og bagefter folkedans. Jeg ledede også folkedans, og Ingse Glitrup spillede til. Vi sluttede aftenen af med at synge i højskolesangbogen. Gymnastikforeningen købte et sæt af højskolesangbogen, som vi brugte flittigt, og man sagde altid, at der var så god en sang i Thorning. At synge gør glad. 

Sommerudflugten var Grundlovsdag. Vi mente, at den dag kunne de unge mennesker nok få fri. I hvert fald den halve dag. Den første tur gik til Pøt Mølle, og vi kunne med det samme fylde fire busser. Sommerudflugterne fungerede i mange år. Vi havde også et par ture til Århus Teater, hvor vi så en operette. 

Jeg begyndte med rytmisk gymnastik for mænd i Thorning. Jeg havde fået inspirationen ved et af de såkaldte delingsførermøde, vi havde inden for Gl. Skanderborg Amts Gymnastikforening. Det var lige noget, syntes jeg. Kvinderne havde længe haft musik til gymnastikken, og herved blevet mere frie og løsslupne. Og når kvinderne af en eller anden årsag en aften ikke havde klaver til øvelserne, så virkede det hele jo dødkedeligt. Musikken og rytmen gjorde så meget. Det måtte det også kunne gøre for karlene, mente jeg. Ingse Glitrup hjalp mig. Ingse Glitrup ledede pigernes hold, og hun kunne spille klaver. Hun syntes, det var helt spændende at forsøge med klaverspil til nogle af karlenes øvelser. Og det lykkedes. Karlene var med det samme med på ideen. Og sådan en march på klaver, det giver rytme i kroppen, så landbokarlene får mod på gymnastikken og kan gå i takt. 

Det første år – 1949/50 – var der 18 på karleholdet. Det næste år begyndte vi med musik, og vi blev 32 karle. Da vi kom til forårsopvisningen i Silkeborg, var der nogle, som mente, at det med musik til karlegymnastik måtte være en misforståelse. Vi var det tredje år igen 32 karle til opvisning, mens vi det sidste år i 1953 stillede med et hold på 40 karle fra Thorning til opvisningen på Sønderport i Silkeborg. Det var helt enestående. Og al tale om, at musikken ikke passede til karlegymnastik, var forstummet. 

Vi gjorde det til noget af en festdag. Til Lingiaden i 1949 havde vi karle haft lange hvide gymnastikbukser med rødt bælte, og det, syntes jeg, kunne være flot, hvis karleholdet fra Thorning mødte sådan til opvisning. Og karlene var med på ideen og bekostede af egen lomme de hvide bukser og det røde bælte, som vi købte hos et firma på Fyn. Til selve opvisningen havde jeg også indstuderet en bestemt måde, hvorpå alle 40 karle pludselig kunne træde ind på deres rette pladser i rækker. Der kom således en gnist ind i opvisningen.  

Til opvisning er det vigtigt, at opstillingen af karlene er rigtig. Højderne skal passe, så alle kan ses. Og de stabile kræfter skal stå som fløjmænd. Til øveaftener er det ikke så nødvendig med en bestemt fløjmand, men det er det til opvisningerne.

Jeg begyndte også i min tid som leder med springbræt. Nu kunne selv de noget tunge karle gøre nogle spring. Det skabte mere glæde i gymnastikken.       

Vi var en kerne af unge mennesker, som stod for alt dette arbejde. Og vi stod selv for det. Jeg mindes ikke, at vi fik nogen støtte fra kommunen. Vi henvendte os af og til kommunen for at få nogle håndboldbaner. Jeg husker engang, at kommunen mente, at vi kunne få noget jord ude ved Gråmose. Der havde man jord nok. Men det kunne vi jo ikke bruge til noget, for som en på bestyrelsesmødet sagde: Den jord kan vi da ikke flytte til Thorning! Vi lejede nogle arealer til håndbold. Og vi planerede selv området og sørgede for, at der kunne spilles håndbold på stedet. 

Jeg har også spillet meget håndbold. Det normale var, at man gjorde gymnastik om vinteren og spillede håndbold om sommeren. Måske var det et trækplaster, at man begge steder mødte det andet køn på en god og naturlig måde. Den mulighed havde man ikke som fodboldspiller.  

Vi var velanskrevet i amtsforeningen. Og vi har følt os veltilpasse i amtsforeningen. Thorning var i disse år i fokus ved amtsforeningens forårsopvisninger. Amtsforeningen havde de såkaldte delingsførermøder, hvor foreningens delingsførere fik inspiration ved undervisning af en kapacitet, som man hentede uden for foreningens kreds. 

I Thorning var der et skel mellem Indre Mission og vi andre. Indre Mission deltog ikke i gymnastikforeningen eller Ungdomsforeningen. De havde deres egne aktiviteter i KFUM og K. 

Gymnastikforeningen havde nogle stærke traditioner. Vi havde juletræsfest 5. juledag og gymnastikopvisning 2. påskedag. Begge dele foregik i forsamlingshuset, og det var noget, alle skulle med til. Jeg mener, at det egentlig var Ungdomsforeningen, som stod for juletræsfesten, mens det var gymnastikforeningen, som stod for arrangementet 2. påskedag. Men vi var sammen om det. Bal var der hver måned, Ungdomsforeningen og gymnastikforeningen holdt på skift. Drikkeri var ikke noget problem. Værten i forsamlingshuset solgte kaffe, sodavand m.m. Hvis man ville drikke, måtte man tage på Knudstrup Kro.   

Jeg overtog min fødegård i 1953. Min far døde senere på året 1953, og min mor var alvorlig syg. Jeg måtte derfor samle mig om gården og om at passe min mor. Jeg trådte derfor ud af bestyrelsen og stoppede med at lede gymnastik. Først i 1960’erne sluttede Ungdomsforeningen og gymnastikforeningen sig sammen til én forening. Man henvendte sig til mig for at høre, om jeg ville være formand for den sammensluttede forening. Det sagde jeg ja til, men det fortrød jeg. Det var en stor skuffelse. Mentaliteten var blevet en anden, og mit fundament i tilværelsen var også blevet et andet med kone og børn. Jeg sagde derfor fra efter et års tid. Men skuffelsen i begyndelsen af 1960’erne skal bestemt ikke skygge for den store og dejlige tid, jeg havde med gymnastikforeningen i de første år af 1950’erne.

Samtalen fandt sted september 2005   

HANS JØRGEN RAVN FORTÆLLER

Jeg er født i 1922 her i Silkeborg. Jeg begyndte at spille kricket i SIF i 1934-35. SIF holdt til på Stadionområdet med træningsbanerne. Kricket var dengang en vigtig idrætsgren i SIF. SIF havde i 1930’erne et godt krickethold, og vi havde en af landets allerbedste kricketspillere i Oskar Jørgensen. Jeg husker engang i en matchkamp mellem København og Jylland, hvor Oskar Jørgensen stod ved gærdet. Københavnerne satte en slowbowler til at kaste, men Oskar Jørgensen skød fem 6’ere ud. Det var mange, rigtig mange. 

En klassekammerat og jeg begyndte at gå til kricket, og vi spillede på et drengehold. Vi fik nok nogen instruktion af en voksen, men hvem husker jeg ikke. SIF Kricket afdeling havde bane på arealet hen imod skoven ved Vejlbo Mose. En kricketbane fylder mindst lige så meget som en fodboldbane, og det duer ikke, at der også bliver spillet fodbold på området. Kricket har en piste og en kastebås, som vil blive ødelagt ved fodboldspil. 

Vi trænede i almindeligt tøj, men til kampene havde vi vor uniform på med hvide lange bukser. Vi skulle selv sørge for vor uniform. Klubben stillede bolde til rådighed, og man kunne også låne bat. Jeg havde nu mit eget bat. Ofte blev boldene skudt over i skoven, men de blev skam fundet igen, da de var dyre. 

Kricketklubben havde et hus, som vi brugte til matcherne. Jeg erindrer ikke, at fodboldspillere også brugte huset.  

SIF spillede matcher mod klubber i Skanderborg, Viborg, Århus og Herning. I Silkeborg var det kun i SIF, der blev spillet kricket. En match tog en hel dag. Og under sådan en match var der pauser, hvor man ikke rigtig var aktiv. Det var træls at stå uvirksom i marken i halve timer, før der pludselig kom en bold, man skulle fange. Det var nok årsagen til, at jeg efter ca. tre år med kricket i SIF gik over til at spille tennis og håndbold.

Da jeg begyndte i gymnasiet i 1937, kom vi til at spille håndbold. Vi havde en lærer Munk, som var meget glad for det spil. Og det må vel have smittet af, for vi var så nogle stykker, som begyndte at spille håndbold i KFUM på Sølystvej. Jeg mener, at KFUM var det eneste sted i Silkeborg, hvor der blev spillet håndbold dengang. 

Jeg kom straks til at spille håndbold med de voksne. Vore trænere var vel lærer Vad og Eigil Brøckner. Men vi gjorde nu ikke så meget ud af træningen. Vi spillede blot. 

KFUM havde baner på Sølystvej. Der var håndboldbaner, fodboldbaner og tennisbaner. For mig var KFUM en klub som alle andre. Jeg gik der for at spille håndbold. At den skulle være speciel kristen, var ikke noget, der optog mig. Og i det daglige lagde vi heller ikke mærke til det kristne islæt. Det kunne man opleve til nogle sammenkomster, som blev afholdt i KFUMs bygning i Nygade, hvor der blev bedt og missioneret på forskellig vis. Men det var ikke noget, som interesserede mig. I Nygade kunne man også spille bordtennis, idet der var bordtennisrum i kælderen i en bagbygning. 

Vi spillede håndbold både sommer og vinter. Om sommeren foregik det på græsbane i KFUM Parken, og om vinteren trænede vi på Vestre Skole i gymnastiksalen. Vi spillede også turnering vinter og sommer. Om sommeren foregik det gerne på cykel. Jeg har været med til at cykle til Horsens og Voel. Vi har også spillet mod klubber i Brande, Viborg og Århus. Vi havde et ret godt hold, som kunne klare sig mod de fleste – dog ikke de gode Århus-klubber. Jeg rejste fra Silkeborg i 1940, hvor jeg begyndte at læse i København. Nogen tid efter læste jeg i en københavneravis, at Silkeborg KFUM havde været i Århus og spille håndbold mod Århus KFUM og AGF – og nedsablet med henholdsvis 25-0 og 40-3. Da tænkte jeg, at det var godt, at jeg ikke var med! Men Århus-klubberne havde også langt bedre træningsforhold, da de kunne træne og spille i en hal. Dengang spillede man i øvrigt gerne to kampe på samme dag i turneringen. 

Lokalt mindes jeg kun kampe mod Voel. De havde et ret godt hold. Engang vi havde spillet derude, vaskede vi fødder i et aflangt trug, og det fik en af karlene til at udbryde: ”De vasker fødder de svin”. Det er et udsagn, man husker. 

Eigil Brøchner arrangerede i 1940 en cykeltur til Sjælland for håndboldholdet, hvor vi blandt andet spillede mod hold i Ringsted og Uggeløse.  

Jeg begyndte at spille tennis før håndbold. I Silkeborg Tennis Klub som havde baner på Odden. Klubben havde tre baner og et klubhus med omklædningsrum og brusebad for henholdsvis mænd og kvinder. Tennisklubben var for både mænd og kvinder og har altid været det. Tennisklubben havde en del medlemmer blandt lærere, bankfunktionærer og lignende folk. Den dominerende spiller og person i klubben i 1930’erne var bogtrykker Kai Sørensen. Enkelte af de engelske kvindelige elever fra Junkers Institut spillede også tennis i klubben i 1930’erne. 

Tennisklubben havde en intern klubturnering for mænd og kvinder. Og klubben spillede naturligvis også i unionens turnering. Jeg spillede selv i juniorturneringen. 

Til at begynde med havde man hver især reserveret nogle bestemte timer til at spille i, og så kunne man desuden komme og håbe på en ledig bane. Senere kunne man løbende tegne sig for træningstidspunkter.  

Tennis var måske en lidt dyrere sport end andre, men det tænkte jeg nu ikke specielt over. Mine forældre bakkede op om min idræt og betalte gerne mit kontingent.

Jeg mindes ikke at have deltaget i nogen klubballer før krigen. Jeg har deltaget i generalforsamlinger, som mest foregik på Dania. Der var stor stabilitet i klubben uden dramatiske generalforsamlinger og kampvalg. Genvalg var det normale.       

KFUM havde også tennis på programmet, og foregangsmanden – både i håndbold og tennis – var Johannes Nørager. Men jeg har aldrig overvejet at spille tennis i KFUM. For mig var klubben Silkeborg Tennis Klub.

Jeg var væk fra Silkeborg i perioden 1940-1954. I København spillede jeg tennis, kricket og håndbold. Jeg stiftede de tandlægestuderendes håndboldklub. Efter endt studie var jeg tre år i Ålborg, hvor jeg også spillede håndbold og tennis. Derefter gik turen til Randers, hvor jeg var i 8 år. I Randers spillede jeg også håndbold og tennis. I tennisklubben var jeg en overgang formand. Det var i Randers, at jeg holdt op med at spille håndbold, idet jeg engang blev slagtet på banen og bøjede nogle ribben. Det blev simpelthen for dyrt for mig. Håndboldspillet var også den gang en hård sport. Ud over tennis og håndbold har jeg også i denne periode spillet badminton og bordtennis. Jeg har derimod aldrig spillet fodbold. Det har ikke sagt mig noget. Og heller ikke gået til gymnastik – ud over i skolen – selv om både min far og min mor havde været aktive gymnaster og gymnastiklærere. 

Jeg kom tilbage til Silkeborg i 1954. Byen kunne jeg let kende. Jeg havde jo haft min jævnlige gang i byen, da mit barndomshjem fortsat var her. Men kammeraterne var rejst og spredt for alle vinde, så det var alligevel lidt af en omvæltning at komme tilbage.

Tennis har altid ligget mit hjerte nær. Også mere end f.eks. håndbold. Jeg fortsatte med at spille tennis, da jeg kom tilbage til Silkeborg i 1954 i Silkeborg Tennis Klub. I mange år var jeg turneringsleder. 

Anlægget på Odden var hyggeligt, men der var ingen udviklingsmuligheder. Det var derfor naturligt, at vi måtte flytte fra Odden til vort nye anlæg med bedre muligheder. Ud over de allerede nævnte idrætter, så har jeg i mange år spillet bridge på højt niveau. Bridge lærte jeg at spille som 10 årig i familien, og i min gymnasietid arrangerede jeg en bridgeturnering. Da jeg kom tilbage til Silkeborg i 1954 begyndte jeg at spille i Silkeborg Bridgeklub, som er den gamle bridgeklub i byen, stiftet i 1930. Jeg opfatter også bridge som en idræt, selv om der er nogen diskussion om bridgens status som idræt eller sport. 

Samtalen fandt sted januar 2006
FINN MØLGAARD FORTÆLLER

Jeg er født i 1935. På Skovvejen, det der i dag hedder Lyngsøvej. Vi flyttede i min barndom lidt rundt – til Vestre Alle, Saxogade, Knudsgade og Landlystvej. Min far var karetmager og arbejdede i mange år på DAB i Silkeborg. 

Min far havde selv spillet fodbold, og det mente han så også, at jeg skulle. På min 7 års fødselsdag tog far mig med hen til SIFs kasserer, som boede på Bredgade, og meldte mig ind i SIF. Det var min fødselsdagsgave. Vi var mange drenge, som blev meldt ind i SIF netop det år, 1942, for det år rykkede SIF op i mesterrækken. 

Vi trænede på det gamle stadion, og vi havde Typo – Åge Randlev som træner. Langt de fleste af os spillede i skistøvler. Det var en stor dag, da min far kom hjem med et par brugte fodboldstøvler til mig. Som drengespiller var det mest træning og kampe mod hinanden. Vi spillede ikke så mange kampe. Med tiden blev der arrangeret private kampe og senere kom så de egentlige turneringer. 

Vi havde klubbluser, og vi brugte benbeskyttere. Den første tid klædte vi om i et gammelt hus med stråtag, men i 1943 kom stadionhuset, hvor vi så kunne klæde om. Typo trænede os, men med tiden kom så også Poul Bjerre og Børge Westergaard Rasmussen. De havde alle sammen spillet på SIFs første hold. Og lidt efter Ditlevsen og Svend Fisker. Svend Fisker var også 1. holds spiller, mens Ditlevsen på det tidspunkt var holdt op.  

Jeg blev selv drengetræner som 13 årig på følgende måde: Poul Bjerre skulle giftes, og så blev der et problem med et hold lilleputter, som skulle til Kjellerup for at spille. Men så sagde Poul Bjerre, at det kunne jeg ordne. Han vidste, at mine bedsteforældre boede i Kjellerup, og at min onkel var leder i Kjellerup IF, og så kunne han hjælpe mig. Det gik også fint, og den næste dag sagde Poul Bjerre: ”Det gik jo fint, så møder du og træner drenge i morgen”. Sådan gik det til. Jeg kan på sin vis godt forstå Poul Bjerre, for han stod på det tidspunkt ret alene om det – Børge Rasmussen var rejst til Kølvrå. 

Til Kjellerup kørte vi med tog, og SIF betalte billetten. Men ellers cyklede vi, når vi spillede mod hold i Fårvang, Them, Virklund osv. 

Poul Bjerre var en god læremester. Han lagde vægt på det tekniske. Men vi indøvede slet ikke alle de systemer, som man gør i dag. Vi spillede blot. Og opvarmningen gjorde vi heller ikke ret meget ud af, et par gange rundt om banen i løb eller sådan noget. Når vi skulle spille kamp, skulle alle gerne lige have rørt ved bolden.  

Vi gik også meget til gymnastik. Jeg gik på Vestre Skole, og her var der en høj gymnastikkultur. Lærerne Eigil Brøchner og Karl Pedersen var lærere på skolen, og de underviste også i gymnastik. Vi havde Eigil Brøchner, og ham forgudede vi. Vi havde et gymnastikhold på Vestre Skole, og jeg blev meldt ind i Silkeborg Gymnastikforening, hvor Eigil Brøchner også ledte gymnastikken. Vi var med på Silkeborg Gymnastikforenings første hold i drengegymnastik i 1945. Vi var med til Gl. Skanderborg Amts Gymnastikforenings forårsopvisning på Sønderport i mange år. 

Eigil Brøchner og Karl Pedersen var begge dygtige håndboldspillere, og de var med på SIFs herrehold sammen med f.eks. Peter Bjørnholt, som stod på mål og Svend Rasmussen. 

Jeg spillede en masse håndbold. Vi spillede også i SEGs turnering. Det var herligt sådan en sommeraften at spille i Sejling eller en anden af oplandsbyerne. Vi deltog i mange år i et håndboldstævne i Pårup. Efter stævnet kom deltagerne ud på de enkelte gårde, hvor vi fik aftensmad, og så var der om aftenen bal på Pårup Kro. Om sommeren deltog vi i amtsforeningens amtsmesterskab. SIF havde et rigtigt godt damehold i håndbold med blandt andre Helen Pedersen på mål. Hun var en overgang reserve til landsholdet. Også SIFs herrer havde et stærkt håndboldhold. Men det var nu ikke sådan, at vi fra SIF altid vandt over oplandsklubberne. Det kunne gå begge veje. Sejling havde på et tidspunkt et rigtigt stærkt hold. Og vi har spillet mange gange mod Østerbording, hvor vi skulle klæde om i en jernbanevogn. 

Jeg kom i lære på kontor på Stassano. Det var en god plads, og Hørdum – som selv var SIF’er – hjalp godt til. Der var aldrig problemer, hvis jeg skulle have fri til at spille. Min hverdag kunne let gå sådan, at jeg tog direkte fra Stassano og ud på stadion for at træne drenge, så cyklede jeg hjem for at spise aftensmad, og så om aftenen trænede jeg selv. Der skulle dog også lige være plads til handelsskolen et par aftener om ugen i den tid, jeg var i lære. 

I SIF var det alle slags mennesker, som spillede. Aage Randlev var – som tilnavnet mere end antyder – typograf, det samme var Svend Fisker, Ditlevsen var oprindeligt mejerist, Poul Bjerre var snedker, og jeg var altså kontormand. Men vi var altså alle SIF’ere.

Med tiden kom der mange drengespillere, men det kneb med at få trænere nok. Derfor nedsatte vi i 1953 et ungdomsudvalg, hvor vi fik inddraget nogle forældre i arbejdet. De blev en slags holdledere for drengene. Jeg kom med i ungdomsudvalget fra starten som 18 årig. Det var også nødvendigt at gøre noget. Det er ikke lyv, når jeg siger, at jeg har været med til alene at stå med 200 drenge, som skulle træne. Så var det bare med hurtigst muligt at få inddelt drengene i nogle store hold, så de kunne begynde at spille mod hinanden. Der kunne godt være 20 drenge på hvert hold. 

Med tiden kom også Pewi, Ib Hjort og Jørgen Riemenschneider. Og vi var så med til at udspotte nye træneremner, f.eks. Visti Nielsen og Jørgen Sørensen. I ungdomsudvalget snakkede vi meget om de rigtige måder at træne på. Og vi trænere fik med tiden forskellige kurser, gerne weekendkurser.

Noget af det vi havde med ungdomsafdelingen var den årlige sommerlejr ved Vingsted, som blev drevet af De Danske Skytter og Gymnastikforeninger. Det var nogle dejlige ture, vi havde her.   

Ungdomsafdelingen havde en årlig afslutning sidst på efteråret. På Sønderport eller i Lunden. Her blev leget, holdt taler og uddelt pokaler, f.eks. flidspokaler. Ved den lejlighed kunne vi frivillige ledere godt få en erkendtlighed fra drengene.

En overgang havde vi også noget, vi kaldte lagkageturnering en weekend, hvor drengene blev inddelt i hold, som fik navne efter kendte internationale klubber, og så spillede de mod hinanden. Ved afslutningen fik alle drengene en sølvnål, og så spiste vi lagkager, som mødrene havde bagt til lejligheden. 

I 1960’erne havde vi juletræsfester for børnene med nisser og gaver. Vi havde vore egne børn med. Med tiden døde det så ud. 

Lige så snart jeg var fyldt 18 år, begyndte jeg at deltage i SIFs generalforsamlingen. I 1955 var der et vældigt spektakel på generalforsamlingen, da Karl Pedersen foreslog og fik gennemført en omfattende strukturændring i SIF, så man fik en hovedafdeling og nogle underafdelinger (fodbold, håndbold, kricket og atletik). Mange var imod, da de frygtede, at det ville gå ud over det store fællesskab. Men det gjorde det nu ikke. Jeg vil sige, at Karl Pedersen havde set rigtigt. Nu fik hver afdeling sin egen bestyrelse og sit eget budget. 

Fodbold og håndbold var de store afdelinger, og fodbold var hele tiden den største afdeling. Kricket blev også spillet ude ved Stadion ud mod Sanatorievej og op mod skoven ved Marienlundsvej, nærmest nabo til Silkeborg Gymnastikforenings klubhus. Her var et lille træhus, som kricketspillerne brugte til omklædning m.m.

Ideen til indsamling til klubhuset udsprang af ungdomsarbejdet. På et tidspunkt kunne drengene ikke klæde om i stadionhuset. Der var simpelthen ikke plads til dem til hverdag – undtagen om fredagen. Og det var vi utilfredse med. Hvis vi skulle træne en anden hverdagsaften, måtte drengene klæde om i krickethuset. Det var ikke tilfredsstillende. Vi savnede altså omklædningsplads, og SIF manglede også lokaler til møder. Vi var vant til at holde møder rundt omkring på Jernbanehotellet, Sønderport, Den folkelige Forsamlingsbygning osv. Der var et mødelokale i stadionhuset, men det var slet ikke tilstrækkeligt. Vi gik derfor i gang med indsamling af penge. Og der var bestemt ikke ret mange om nogen, der troede, at vi skulle få held med det.

Vi indsamlede gamle aviser, frimærker, solgte juletræer, solgte rød- og hvidkålshoveder, lavede en fødselsdagsforening osv. Hørdum på Stassano hjalp os ved at indrykke en annonce om, at folk kunne få afhentet deres gamle aviser eller andet hos os. Vi havde tombolaer og alt muligt. Vi fik også det berømte bronzehold fra London til byen til en opvisningskamp. Det gav en god skilling, men de gamle gutter var ikke lette at få puttet i seng.   

SIF havde ønsket at blive ved stadion og udvide ved at nedlægge kolonihaver. Det kom der en masse spektakel ud af. Vi kom derfor over på Søholt, og det var en god løsning. Naturligvis var vi bekymrede for, om vi nu kunne få alle medlemmerne med derover, og om vi fik de medlemmer, vi normalt ville få fra lokalområdet syd for Langsøen. Men det gik jo fint. Vi gik i samlet trop gennem byen, da vi flyttede fra stadion til Søholt. 

Vi vænnede os hurtigt til tanken, at vi skulle over på Søholt. Grethe og jeg købte selv hus her på Ege Alle i 1965, så vi var jo allerede flyttet herover. Søholthuset var et stort og godt aktiv for klubben. Omklædningsrum er der ikke så mange af, fordi kommunen byggede den gule bygning nærved med mange omklædningsrum til banerne. Det var en god hjælp for os. 

Jeg har ikke haft meget med Idrætssamvirket at gøre. Men jeg har bestemt været med til de nordiske venskabsolympiader. Det har givet venner for livet. Vi har også en venskabsklub i Arendal, og her var jeg med på den allerførste tur i 1950. Der er knyttet mange forbindelser ved disse lege. 

Der var en idrætslægeordning, som jeg benyttede, da min ben gik i stykker. Idrætslægen holdt til på mellemskolen. 

Vi spillede næsten alle firmafodbold og håndbold. Det var rigtigt hyggeligt. Normalt spillede jeg for HK, men jeg har tit været udlånt til avisen, DSB, murerne, tømrerne osv. 

Tidligere har der været nogle gevaldige kampe mellem os og SB og KFUM. Men det er vi kommet over, og i dag har vi det bedste forhold klubberne imellem. SIF har altid været den store klub, men jeg synes, at vi har givet plads til de andre klubber. Og der er brug for os alle sammen. Det kan gå lidt op og ned med de forskellige idrætsgrene, men i det store hele supplere vi hinanden godt. 

Professionaliseringen skete lige så langsomt. Og for mig at se så var det en naturlig udvikling. Jeg har ikke haft så meget med seniorafdelingen at gøre, men den frygt, man kunne have for, at professionalisering skulle gå ud over ungdomsarbejdet, var i hvert fald ubegrundet. Nærmest tværtimod. Til gengæld har professionaliseringen betydet væsentligt færre seniorspillere og dermed færre seniorhold i SIF. Det var vi meget opmærksomme på en overgang og også bekymret over. Men sådan skulle det altså være.  

Samtalen fandt sted juni 2005  

MOGENS SCHOU FORTÆLLER

Jeg er født i 1922. Min far, Jens Chr. Schou, var aktiv socialdemokrat og interesseret i fodbold. Derfor var han med til at stifte Arbejdernes Idræts Klub i Silkeborg. Vel fordi man mente, at arbejderne ikke var så velkomne i SIF. Man følte vist nok, at SIF’erne var ”finere” på den. Jeg har ikke selv oplevet min far spille fodbold eller være dommer, men han var medlem af den såkaldte matchkomite i AIK. Matchkomiteen udvalgte de spillere, som skulle på hold. 

Jeg mener, at AIK allerførst spillede på baner ved Sølystvej, der hvor senere KFUM fik deres anlæg. Men ellers fik de baner og klubhus ved Silkeborg Stadion – nabo til SIF. 

Forholdet til SIF var naturligvis noget anstrengt. De to klubber var ærkerivaler. Banerne blev holdt ved lige af kommunen ved en pladsforvalter.  

AIKs klubhus var et bjælkehus. Efter datidens målestok var det et fint klubhus med to omklædningsrum, et til modstanderne og et til AIK, og et bruserum imellem de to omklædningsrum. SIFs klubhus lå ca. 10 meter fra AIKs klubhus, så vidt jeg husker, så havde det kun et omklædningsrum og bruserum. AIKs klubhus kunne altså sagtens måle sig med SIFs klubhus. Jeg mindes ikke, at der var wc eller lokum i forbindelse med klubhuset. Og der var ikke mødelokale eller lignende. Når AIK holdt generalforsamling og andre møder foregik det ude i byen, f.eks. på Café Remstrup eller på Sommerlyst. 

Jeg begyndte tidligt som dreng at spille i AIK. Jeg tror, vi havde 2 drengehold og 2 juniorhold. Men det svingede lidt alt efter interessen. Vi kunne udmærket som drenge- og juniorhold spille lige op med SIF’erne. Vi trænede to gange om ugen og spillede kamp i weekenden. Træningen var slet ikke som nu til dags. Jeg husker ikke nogen bestemt træner for os drenge, men det var gerne en fra bestyrelsen eller en spiller fra seniorholdet. Vi spillede normalt kamp søndag formiddag, men mod KFUM kunne det ikke lade sig gøre. KFUM spillede ikke i kirketiden. Men ellers opfattede vi egentlig ikke KFUM som en ”religiøs” klub. Men de havde altså dengang den regel med ikke at spille i kirketiden. Vi har spillet mod hold i Ry, Ikast, Gjern osv. Vi kørte gerne med bus.  

AIK Silkeborg spillede i sort og hvidt. Hvid trøje og sorte benklæder. Trøjerne var klubbens, og klubben sørgede for, at de blev vasket fra kamp til kamp. Bukserne måtte vi selv ordne. Til træning spillede vi i vort eget tøj. 

Af seniorspillere kan jeg huske Walter Fisker, Lyneborg, Thomsen, Thomas Jensen, Magnus og målmanden Hempel. Thomas Jensen var en hurtig forward, som lavede mange mål. Målmanden Hempel var tysker og arbejdede som teglværksarbejder i Lysbro. Hempel var en meget dygtig målmand og i det hele taget en elegant mand både på og uden for banen. Hempel var flere gange målmand, når Silkeborg skulle sammensætte et byhold. 

Der var selvfølgelig papirarbejdere med i AIK, men det var ikke dem, som dominerede. Jeg havde en onkel, Marius Jensen, som en overgang var formand for AIK. I hans civile liv var han vævemester på Tekstilfabrikken Silkeborg. 

Jeg mindes ikke, at vi havde gymnastik i vinterhalvåret for at holde os i form. Den eneste vintertræning, jeg husker, var at nogle løb en tur i skoven søndag formiddag. 

AIK holdt en række arrangementet for at få skillinger i kassen. Jeg husker, at jeg som barn var med til karneval. Det foregik i den gamle teatersal i Håndværkerforeningen. Mine forældre var med til selve karnevalet, mens jeg sad sammen med mine bedsteforældre på balkonen og så til. 

AIK havde mange almindelige baller, og i vinterhalvåret var der også en søndag eftermiddag fugleskydning af og til. Fugleskydningen kunne foregå på Cafe Remstrup, hvor fuglen blev stillet op, og man skød efter den. Man behøvede ikke selv at møde og skyde. Man kunne få andre til det. Man kunne således godt blive fuglekonge, selv om man slet ikke havde været til stede. Men man skulle naturligvis betale for at deltage – om man var til stede eller ej. 

Dengang var der ikke mange fritidstilbud til os børn. Vi kunne gå til fodbold eller lege på gaden eller i skoven. Og det var også dejligt. Jeg tror nok, at vi drenge valgte AIK eller SIF alt efter, hvem man var kammerater med. Og der var dengang mere med familier. Hvis man kom fra den og den familie, så spillede man enten i SIF eller i AIK. 

Modviljen mod SIF var dog ikke større, end at jeg godt som ung kunne gå på Stadion for at se SIF spille. Og da AIK blev opløst, gik flere af spillerne over i SIF som helhjertede SIF’ere.  

Samtalen fandt sted august 2005. 

FINN SAABY FORTÆLLER

Jeg er født i 1937 og opvokset i Ringkøbing, og kom til Silkeborg i 1956 efter at have boet 2½ år i Randers. Årsagen til at jeg flyttede til Silkeborg var, at jeg begyndte på lærerseminariet. I Randers havde jeg spillet yngling i Randers Freja på højt niveau, og jeg var derfor ikke i tvivl om, at SIF skulle være min klub, når jeg kom til Silkeborg. Men sådan skulle det ikke blive. Efter et års tid fik jeg nok af SIF og flyttede over til KFUM Silkeborg. Det var der flere årsager til.

Blandt andet at flere af mine seminariekammerater spillede i KFUM. Man kan nærmest sige, at der var en tradition for, at mange seminariestuderende spillede i KFUM. Og klubben havde også en helt speciel formand i Vagn Ove Jorn. Med hans entusiasme og snakketøj gik der ikke lang tid, før flere af os seminarister både var seniorspillere og drengetrænere i KFUM. Sådan gik det også mig. Tidligere havde anlægsgartner H. P. Rasmussen nærmest alene stået for træningen af drengene, og det var ham, vi begyndte at aflaste. Fordelen ved at have seminarister – eller lærere – som trænere til drenge var, at vi kunne træne drengene om eftermiddagen. Og så var banerne ledige til de ældre drenge og seniorerne om aftenen.

I KFUM gik vi også på banen for at vinde. Men på et mere jævnt niveau. Til at begynde med tror jeg nok, at vi seniorer trænede os selv. Senere fik vi et par tidligere topspillere i SIF som trænere, blandt andet Svend Fisker. Under hans ledelse kom vi også op i serie 2. Dog kun for at ryge ned igen året efter. 

KFUM holdt dengang til i KFUM Parken ved Sølystvej og Langelinie. Klubben havde i 1950’erne et stort problem med gadegæld. Foreningen søgte at klare økonomien ved at sælge parceller fra ud mod Sølystvej. Men her var blandt andet klubhuset og nogle tennisbaner. Først havde man haft planer om at flytte det grundmurede klubhus, men det måtte opgives. Og så var vi så at sige hjemløse. Vi klædte om på Nordre Skole, men det var ikke ideelt. Vagn Ove Jorn købte en gammel zigøjnervogn og fik den rullet ind på grunden. Så kunne vi en periode klæde om her. 

Omkring 1960 fandt man ud af, at Langsøen ikke var så god at bade i. Kommunen nedlagde den gamle badeanstalt ved Sølystvej. KFUM fik overdraget de gule badehuse. Og så gik vi ellers i gang med at grave ud, støbe sokkel og bygge nyt klubhus ved at genbruge de gamle badehuse. Vagn Ove Jorn skridtede af og ledte og fordelte arbejdet. Murermester Henriksen hjalp os, når vi havde brug for det. Resultatet blev et fint lille klubhus med to omklædningsrum og et lille bruserum. 

KFUM Fodbold var nede i en bølgedal omkring 1960. Nogle drenge var holdt op med at spille fodbold, mens mange andre skyldte i kontingent. Vagn Ove Jorn og jeg påtog os den opgave at gøre noget ved det, så vi tog vore cykler og cyklede rundt for at indkræve kontingent. Vi tog gerne turen henad mod aftensmadstid, hvor vi normalt kunne regne med, at folk var hjemme. På den måde fik vi faktisk inddrevet meget kontingent og fik en god snak med forældrene, og langsomt men sikkert fik vi igen en stor ungdomsafdeling. Vi blev en klub med normalt to seniorhold og en kæmpe ungdomsafdeling.  

Pengene var små, og vi måtte også ud at tigge penge af KFUM-venlige firmaer. Jeg har været med Vagn Ove Jorn oppe hos Peter Jessen, hvor der var en direktør Toustrup, som Vagn Ove Jorn kendte og havde et godt forhold til. Vi blev ført ind på et mørkt og forment kontor. Direktør Toustrup slog ud med hånden og bad os sidde ned og sagde: ”Og så hr. Jorn vil jeg gerne høre, hvordan det går derovre”. Vagn Ove Jorn fortalte lidt om, hvor mange drenge der var i klubben, hvor mange frivillige, der trænede dem og så videre. På den måde gik en halvtimes tid. Toustrup ringede så med en lille klokke og til damen, som kom ind, sagde han: ”Vil De skrive en check til lærer Vagn Ove Jorn på 500 kr”. Det var et svimlende beløb. 

En anden gang var vi hos cykelhandler Madsen i Nygade. Her bad fruen os komme tilbage næste uge, for de ville gerne lige tænke over vor anmodning. Vi tog det som særdeles gode tegn – at vi nu skulle have et rigtigt stort beløb. Vi gik og pjankede med, at vi nok skulle arve. Da vi så kom ind ugen efter, tog fruen pænt imod os og meddelte, at hun havde tænkt over det, og at vi kunne få 20 kr. Vagn Ove Jorn takkede så meget for beløbet, og vi gik igen – lidt lange i ansigtet. 

Vi fik også støtte fra andre firmaer. F.eks. hjalp murermester Henriksen gerne med praktiske ting i klubben. Bageren og gartneren i Ringgården kunne også give lidt til klubben. Bojesen Isenkram var også en god støtte.  

KFUM var en lokalklub for Nordre Skoles skoledistrikt. Vagn Ove Jorn var lærer på Nordre Skole. Træningen dengang var noget anderledes end i dag. En periode var vi to trænere – Ib Jessen og mig – til 70 miniputter. Men så havde vi også en juniorspiller, Poul Hald til at hjælpe os. Vi forsøgte at lege bold med drengene. Vi satsede på at skaffe en bold til hver to drenge. Læderbolde var dyre, og det normale dengang var, at klubberne havde en kampbold og enkelte træningsbolde. Vi ønskede altså flere bolde til drengene, og hvis det ikke kunne blive læderbolde, så brugte vi gummibolde. Vi legede med boldene, så efter hvor længe de kunne holde bolden i gang med fødder, knæ og hoved osv. Træningen blev også meget med boldøvelser mellem to drenge over for hinanden. Drengene var ivrige og søde, og de var lutter øre, når vi voksne sagde noget. 

Vi deltog i 1960’erne i en såkaldt allianceturnering for de mindste drenge. Det foregik med store klubber fra Vejle, Horsens, Randers, Hobro, Struer, Herning osv. SIF deltog også. Man spillede alle mod alle, og det foregik lørdag formiddag. Vi tog af sted med fire hold – to hold miniputter (8-10 årige) og to hold lilleputter (10-12 årige) og spillede mellem kl. 10-12 på to baner. Efter to timer tog man så hjem igen. Vi havde forældre til at køre drengene. I det hele taget har KFUM altid været kendetegnet ved stor forældreopbakning. Et år vandt vi denne turnering blandt disse store klubber. Vore forhold i KFUM Parken var dog ikke ideelle, idet vi vel nærmest kun havde 1½ bane. Men det gik altså.    

KFUM havde i begyndelsen en parallelturnering med andre KFUM-klubber ved siden af DBUs og SEGs turneringer. Vi har spillet mod KFUM hold fra Herning, Ikast, Horsens og så videre. Men det ebbede ud. De interne turneringer blev afløst af KFUM stævner om interne KFUM mesterskaber. Her har vi altid deltaget. I 1973 vandt vi KFUM mesterskabet i Odense. 

Træneren er altafgørende for en klub. I KFUM søgte vi at udse os træneremner blandt juniorspillere, og klubben tilbød dem alle de kurser, de havde brug for. Enten KFUMs egne interne kurser eller JBUs kurser. KFUM havde kursuscenter på Hellebjerg. Fortrinlige kurser helt på højde med JBUs tilbud. En juniorspiller kunne også hjælpe os lidt ældre med at træne drengene, sådan som f.eks. Poul Hald hjalp Ib Jessen og mig. 

Vi havde også sommerlejr, f.eks. i Vingsted eller i Frørup, KFUMs træningscenter i Sønderjylland, eller Hellebjerg. Vi ledere betalte ikke for at deltage, men vi fik heller ikke noget for det. Jo, man kan sige, at vi fik opholdet. 

KFUMs afslutningsfester blev mange år holdt i Lunden, hvor Ib Jessen var klubleder. Ellers holdt vi den hos KFUM i Nygade. Afslutningsfesterne bød på sodavand og pølser til drengene, præmier og filmforevisning. Vi har fremvist  Gøg og Gokke-film og andre film på skolernes gamle filmapparat. 

Vi var en del af KFUM familien, men i al min tid har vi efter min opfattelse været mere en social klub end en kristen klub. Vi lavede et stykke arbejde for nogle børn, og det var så det. Vi prøvede naturligvis at sørge for en god tone i klubben og blandt drengene, men på det punkt mener jeg ikke, at vi skilte os ud fra andre klubber.

Der var nok kræfter i KFUM hovedafdelingen, som kunne ønske sig et mere kristent islæt i arbejdet, og nogle forsøgte sig da også på det. Men uden held. 

Vi holdt generalforsamling på KFUM i Nygade. KFUMs idrætsgrene var dengang fodbold og håndbold. Jeg har spillet lidt håndbold og har også været dansk mester i herre A sammen med Lorenz Sørensen, som kunne alt med en bold, og Mogens Christiansen, som var målmand. 

Jeg blev færdig som lærer i 1960 og fik stilling på Vestre Skole. Det første jeg havde med Idrætssamvirket at gøre var i 1960, hvor jeg deltog som spiller i den nordiske olympiade mellem venskabsbyerne. Jeg mener, Vagn Ove Jorn det år var holdleder for holdet, og vi var 5-6 fodboldspillere fra KFUM. Vi skulle til Finland, og det var en tur, som tog 2½ døgn hver vej, og så havde vi 3 døgn i Finland. Anna – min senere hustru – var med som håndboldspiller, og de var indkvarteret på en sygeplejeskole, mens vi fodboldspillere sov i en gymnastiksal på en af de almindelige skoler i byen. På turen blev der sunget meget, og Torben Jalk havde været med i en kvartet – Four Teachers – og den blev genskabt på turen og holdt nogle år. Senere deltog Anna og jeg både som aktive og ledere flere gange i disse nordiske venskabslege. Vi har deltaget i alle venskabsbyerne Kalmar, Arendal, Savonlinna og naturligvis også i Silkeborg.  

I 1962 skulle KFUM stille med et bestyrelsesmedlem til Idrætssamvirket. Og det blev mig. Jeg afløste Helge Lund Christiansen som kasserer. Idrætssamvirket var bindeled mellem klubberne og kommunens udvalg for mark og skov. Vi havde et par møder med udvalget om året, hvor vi fremsatte vore ønsker. Idrætssamvirket fordelte også kommunens tilskud til klubberne. Det var ikke store midler, men de var vigtige for klubberne. Fordelingen skete efter nogle vedtagne retningslinier. Og det var så min opgave som kasserer at cykle ud til de enkelte klubber med beløbet. Jeg mindes ikke, at der har været de store problemer i samarbejdet. Vi følte dog nok, at SIF – som byens store klub – af og til gik uden om Samvirket og direkte til byrådsmedlemmer for at opnå nogle specielle ønsker. Og SIF havde en god mand i byrådet i Karl Pedersen. Men vi mente, at SIF – som alle andre – burde fremføre deres ønsker til kommunen gennem Samvirket. 

Vi har haft en sjov episode med uddeling af penge. Vi boede dengang på Bakkevænget 45, og vor dreng havde lavet nogle skarnsstreger sammen med nogle andre drenge i området. Og en kvinde havde skældt ud og sagt, at hun ville ringe efter politiet. Drengene kom ind og var noget bekymret for det med politiet. Anna foreholdt drengene det forkerte i deres handling, men beroligede dem med, at politiet absolut ikke ville komme. Men mindre end time senere ringede de inde fra politistationen for at høre, om de kunne komme for at hente deres penge til Politiets Idrætsklub. Det var de velkomne til, og så blev der meddelt, at en patruljebil ville køre forbi bopælen. Nu måtte Anna så hurtigt have drengene sammenkaldt for at fortælle, at politiet godt nok kom forbi, men det var ikke på grund af deres drengestreger.

Idrætssamvirket har også bevirket, at jeg kom til at stå for idrætslederuddannelsen. Baggrunden var, at svømmeklubbens formand i Silkeborg, Carl Larsen, kom i DIFs bestyrelse. DIF oprettede idrætslederuddannelsen, og Carl Larsen ville gerne have denne uddannelse også til Silkeborg. Han kaprede derfor Flemming Krogstrup fra svømme- og orienteringsklubben og så mig til opgaven, som han selv ledede i en årrække. Jeg overtog tjansen efter Carl Larsen. Gennem det arbejde fik jeg mange gode oplevelser. Blandt andet ture til Tyskland og Finland, hvor vi så på disse landes idrætsliv. 

Silkeborg Kommune ønskede i 1960’erne byens idrætsklubber samlet på Søholt. Vi var ikke meget for det, men vi havde store problemer med gadegælden og renholdelse af omgivelserne ved KFUM Parken. Vagn Ove Jorn tog en stor tørn med at renholde omgivelserne, og vi andre hjalp da til, men det var ikke lige det, vi havde mest lyst til. Vi havde altså problemer med KFUM Parken, og banerne var efterhånden så nedslidte, at de ikke var sjove at spille på. Vi lånte baner ved Nordre Skole, men det var ikke nogen god løsning, da pedellen mente, at klubbens drenge sled alt for meget på skolen og brugte for meget varmt vand. 

Dertil kom, at kommunen havde brug for området til boligbyggeri. Silkeborg Boldklub (SB) havde også baner på et område, som kommunen gerne ville inddrage til boligbyggeri. Kommunens løsning var at samle aktiviteterne på Søholt anlægget. 

Vi var i KFUM meget betænkelige ved en flytning. Vi vidste, at vore medlemmer kom fra Nordre Skole, og vi tvivlede på, om de ville finde vej helt ud i den fjerneste afkrog af Søholt anlægget. SIF fik som den store klub den fine plads, mens SB og KFUM fik de fjerneste baner. Men flytte skulle vi, og det gjorde vi i 1970. Det første år havde vi intet klubhus, så vi klædte om i de gule omklædningsbygninger tæt på SIF. I 1971 fik vi vort eget klubhus, og det var en stor hjælp. Vi havde følt, at vor hovedafdeling svigtede os ved at sælge ud af KFUM Parken. Men hovedafdelingen lod midlerne fra salget af KFUM Parken overføre til det nye klubhus. Det var et godt skulderklap. 

Men flytningen havde en markant negativ indflydelse på medlemstallet, og vi blev en tid en lille afdeling. Vi havde i 1969-70-71 forsøgt os med at starte et medlemsblad, ”Fodbold Nyt”, som var et lille duplikeret blad. Det gik ind, men i 1978 tog blandt andre Lilly Jensen og Leo Christensen initiativ til et nyt klubblad, ”Pulsen”. Og denne gang lykkedes det. Jeg havde været med i opstartsfasen, men havde ellers ikke noget med bladet at gøre de første mange år. Pulsen udkom seks gange om året – tre gange før og tre gange efter sommerferien. Men i 1985 holdt initiativtagerne op på bladet, og jeg sagde ja til at være med for en kort stund, ind til man fandt nye folk til bladet. Jeg skulle lige være med et par numre. Det blev til 18 år som redaktør. De første numre var fortsat klippe og klistre, men til sidst foregik det hele på min computer, og en cd blev afleveret til trykkeriet. Man kan sige, at arbejdet med bladet var med til at sikre, at jeg fik et godt kendskab til computerteknologien. I 2003 overtog Peter Lindbjerg opgaven som redaktør. Jeg har endnu ikke helt sluppet bladet. De nye portoregler var i 2003 ved at betyde døden for vort medlemsblad. Vi var så 12 Old Boys i fodboldafdelingen, som tilbød at bringe bladet ud pr. cykel inden for 8600-området. Og det har vi gjort i 2004 og 2005. 

Klubhuset og medlemsbladet var tænkt som initiativer til at samle foreningen. Det har medlemsbladet også gjort, mens klubhuset nok aldrig har haft helt den samlende betydning, som det var tiltænkt. KFUM fik med årene flere afdelinger – bordtennis, volleyball og basketball. Og disse afdelinger holder til andre steder, f.eks. på Nordre Skole, Balleskolen og gymnasiet. Det er her, de føler, at de hører hjemme. Ikke i klubhuset. Bordtennisafdelingen havde sit udspring i klubhuset, hvor vi stillede et bordtennisbord op. Og med tiden udviklede det sig til, at man oprettede en egentlig afdeling, som i dag holder til i kælderen på Nordre Skole 

Med medlemsbladet Pulsen har vi bestræbt os på at gøre det så dækkende som muligt for hele klubben. Og det skulle ikke blot indeholde resultater, som alle alligevel kunne læse i avisen. Vi byggede det derfor op med kontaktpersoner til hver afdeling, og denne kontaktperson sørgede så for indlæg fra vedkommendes afdeling. På den måde er det generelt lykkedes at tegne et billede af klublivet med tiltag og episoder, som også kan have interesse for de øvrige afdelingers medlemmer. Man har taget lidt gas på hinanden og spillet op til hinanden. 

Vi begyndte i en tid, hvor man ikke kendte til sponsorer eller reklamer på bluserne eller annoncer i klubbladet. Men det kom, og selv om nogle har advaret mod den udvikling, så har KFUM ikke kunnet stå imod. Annoncerne er helt nødvendige for udgivelsen af Pulsen. Vi har dog vedtaget, at hvert blad højest må indeholde fire sider annoncer, hvilket vil sige max. 25 procent af bladet.     

I 1970 oprettede vi en forældreforening i KFUM. Leo Mouritzen var primusmotor i det arbejde. Forældrene har altid bakket godt op om klubben, og det ville vi gerne udbygge. F.eks. fik forældrene turneringsplanen, og så kunne de selv indbyrdes arrangere kørslen. Og hvis en træner måtte melde afbud, så var der altid nogle forældre til at tage over. Der var mange praktiske opgaver for forældrene at gøre. Forældreforeningen er desværre nu opløst. 

Økonomisk har det været sådan, at hver afdeling klarer sig selv. Men hvis det går rigtigt skidt, og det er sket et par gange, så træder hovedbestyrelsen til og prøver at finde en fælles løsning. På den måde skal man vide, at man er en del af et større fællesskab. Vi er også privilegeret ved at have KFUM hovedforening bag os. Den har som mål, at alle afdelingerne skal sidde gratis til leje. Det har i praksis ikke helt kunnet lade sig gøre, men vi får et godt og nødvendigt tilskud til klubhuset fra hovedforeningen. 

KFUM fodbold tjener også en del penge ved store musikarrangementer. Det kan der tjenes store penge på – og tabes penge på. Vi stiller så arbejdskraft til arrangementerne. Og vi har nu fået det ordnet sådan, at vi kun kan ”tabe” vor arbejdsindsats ved arrangementerne. 

KFUM kom op af bølgedalen efter flytningen i 1970. Og vi har i dag en god ungdomsafdeling. I perioder har vi ikke haft ynglinge, juniorer og drengespillere, men også det er vendt igen. Vi har et udmærket samarbejde med de andre klubber. Der er naturligvis fortsat tale om ”de gule” (SB), ”de røde” (SIF) og ”de hvide” (KFUM). Og der bliver gået til den, når klubberne spiller mod hinanden. Men uden for banen har vi et fint samarbejde. Tidligere mente vi, at SIF brugte ufine metoder og ”fiskede” de dygtige spillere hos os over til dem. F.eks. ved at stille gratis støvler eller bluse i udsigt. I dag er vi kommet ud over det. Hvis vi har nogle spillere med evner til et højere niveau, end vi kan tilbyde dem, så skubber vi selv på for, at de skal prøve lykken i SIF. KFUM har leveret flere spillere til SIFs førstehold, senest kan nævnes Thomas Olsen og Henrik Schnedler.

Det har aldrig været på tale at slå klubberne sammen. Nok samarbejde men ikke sammenslutning på fodboldsiden. 

Arbejdet i KFUM var frivilligt og ulønnet. Vi fik ikke noget for det ud over tak. Det kunne hænde, at forældrene skillingede lidt sammen til en gave til afslutningen. Og da jeg holdt op efter en to-årig periode som seniortræner, holdt Vagn Ove Jorn en pæn tale for mig og gav mig så en sammenrullet tegning som afslutning: ”Put du den i inderlommen, ellers griner de andre bare”, hviskede han. Det var en tegning med storebroderens signatur, så sådan én har jeg da erhvervet for mit virke i KFUM. En kort overgang havde vi noget, som hed ”interessegrupper”, som betød, at vi fik lidt lommepenge for vort frivillige arbejde. Trænergerningen for drenge er fortsat ulønnet. Ja, de får vist henvisning til en sportsforretning, hvor de kan købe tøj og udstyr for 1000 kr, og aflevere regningen til klubben, som så betaler.   

KFUM Silkeborg er en klub, man holder fast ved. Flere af dem, jeg spillede sammen med i slutningen af 1950’erne, er stadig en del af klubben. Og i den forbindelse spiller oldboys afdelingen en helt unik rolle. Det begyndte vel for 15-20 år siden, hvor vi havde to oldboys hold, som deltog i SEGs turnering med det resultat, at der ikke rigtig kom spillere nok til træningen mandag aften. Vi var derfor nogle stykker, som besluttede at droppe turneringen og i stedet altid møde op mandag aften til træning. Så var man sikker på, at der var nogle at træne sammen med. Og resultatet blev, at der hver mandag aften mødte – og fortsat møder – 20-30 spillere op. Det er jo oldboys fodbold, hvor opvarmningen kan være en cigaret eller en kort snak. Man går direkte i gang med at spille bold. Og så får vi en øl til tredje halvleg. Når vi har fødselsdag, giver vi naturligvis en øl, og det er efterhånden temmelig mange mandage, hvor øllen er en fødselsdagsøl. Man kan næsten sige, at man kan få sin mandagsøl ved til sin egen fødselsdag at give en omgang til de andre. Til de her fødselsdage sang vi altid en fødselsdagssang. Men det blev lidt trivielt i længden, og så digtede vor huspoet, Holger Malling, en sang til Knud Triers fødselsdag, og den har vi senere brugt som vor fødselsdagssang. Og den må i princippet kun bruges i klubhuset. 

Veteranafdelingen holder afslutningsfest den første lørdag i november. Vi møder kl.13.00 og er omklædte på banerne kl.13.30. Her trækker vi et nummer i en hat, så vi bliver fordelt på femmandshold. Og så spilles der en five-a-side-turnering alle mod alle. Vinderholdet får ænder, nr. 2 får rødvin, nr. 3 noget sjovt og nr. 4 får en pose havregryn eller vitaminpiller eller en sæk jord, de kan sparke i eller lignende. Så får vi en øl, hvorefter vi tager hjem og henter damerne til spisning og fest kl. 18.00 i klubhuset. 

Jeg spillede på KFUMs førstehold sammen med Vagn Ove Jorn i 1957, dengang var jeg 20 år, og han var 40 år. Tyve år senere var jeg 40 år og han 60 år, og vi spillede stadig på hold sammen, nu som oldboys. Da tænkte jeg, ja, hvis man kan spille sådan fodbold som 60 årige, så har livet ikke været levet forgæves. Og minsandten om jeg ikke som 60 årig kom til at spille oldboysfodbold med Vagn Ove Jorn, som så var blevet 80 år. Og han kunne fortsat løbe – om ikke stærkt – og skyde til en bold. Vagn Ove Jorn spillede frem til 1999, hvor han som 82 årig kom ud for et sort uheld, idet en modspiller kom til at løbe ind i ham, så han brækkede foden. Det tog et halvt år at få den helet. Siden har han ikke turdet spille. 

Veteranafdelingen er på mange måder en samlende kraft i KFUM. Gamle KFUMere vil meget ofte kunne møde andre gamle KFUMere i klubhuset. Veteranerne er heller ikke blege for at tage nogle initiativer. F.eks. med at cykle penge ind på Jyllands Ringen. Det begyndte vel for en 10 år siden. Vi går rundt hos sponsorer for at høre, hvor mange penge de ville give for hver kilometer, vi cykler på Jyllands Ringen. I år har vi været med til at køre 50.000 kr ind ved en times cykling. Penge som går til fodboldafdelingen. Vi er også nogle stykker blandt veteranerne, som har dannet en onsdagsklub, hvor vi mødes hver anden onsdag formiddag i klubhuset og hjælper med nogle praktiske gøremål. Vi har hjulpet med maling, loft og tag i klubhuset. På den måde sparer vi klubben for mange penge. 

Der var stor kontinuitet i KFUM. Men det blev såmænd også til lidt af et problem, at vi gamle sådan år efter år blev genvalgt til hovedbestyrelsen. Tænk, hvis vi pludselig af den ene eller anden årsag holdt op på en og samme tid. Vi var derfor fem gamle hovedbestyrelsesmedlemmer – Leif Allentoft, Leo Henriksen, Leif Dahl, Bent Kruse og mig selv – som simpelthen udfærdigede en konkret plan for successiv afgang af vi gamle og tilgang af nye og yngre kræfter. Processen forløb planmæssigt og afsluttedes, da Lars Rasmussen blev valgt som hovedformand i stedet for Leif Allentoft.  

Det er for mit vedkommende efterhånden blevet til små 50 år i KFUM Silkeborg. Måske var det en tilfældighed, at jeg kom ind på den bane. Og måske alligevel ikke. Jeg kom fra et indremissionsk hjem i Ringkøbing, og min far var formand for KFUM Ringkøbing. Så jeg var fortrolig med KFUM lige fra barnsben. Jeg er ikke selv indremissionsk, men man kan sige, at der hele tiden har ligget en fortrolighed med KFUM-arbejdet i mig.

Samtalen fandt sted oktober 2005 

CARL STRUNGE JENSEN OG ANNE LISE MYRHØJ JENSEN FORTÆLLER

Carl Strunge Jensen: Jeg er født i 1939 her i Svejbæk. Jeg begyndte at gå til håndbold i Sejs-Svejbæk i 1953. Vi spillede udendørshåndbold på en bane, som lå, hvor Sejs Skole ligger i dag. Det var primitive forhold, men pladsen var godt udnyttet, for cykelstien gik tværs over banen. Vi var ikke så mange, så jeg trænede med seniorerne. Det var meningen, at jeg skulle spille på seniorholdet, men det, syntes jeg, var vel voldsomt for en knægt som mig på 14 år. Der var ingen omklædningsmuligheder, så vi kom omklædte til træning og kamp. Min storbror spillede på holdet, og på den måde kom jeg med. Træneren var Peter Sørensen, søn af vognmand Valdemar Sørensen. Peter Sørensen blev senere kendt under navnet Peter ”Spar” eller Peter ”Julemand”, fordi han solgte julesparemærker. Foreningen her i Sejs-Svejbæk gik lidt op og ned, for på et tidspunkt begyndte først min storebror og siden jeg at spille i Linå. Det var større forhold, fordi Linå var et mere sammentømret samfund. Da kom vi ud at spille kamp og komme til sportsfester.  

Min far havde også dyrket sport her i Svejbæk. Dengang var det fodbold. Der havde været flere baner rundt omkring. Blandt andet bag ved vor gård og nord for banen ved banehuset. Min far fortalte, at de spillede i bare fødder.  

Lige inden jeg skulle ind som soldat i 1958, spurgte man i Sejs-Svejbæk, om jeg ville være træner, men det kunne jo ikke lade sig gøre på det tidspunkt. I min soldatertid var vi nogle stykker, som spillede håndbold, og i en påske var vi i Århus for at spille turnering. Det gav en ekstra fridag. 

Anne Lise Myrhøj Jensen: Jeg er født i 1948 i Himmerland. Vi flyttede til Østerbording, da jeg var 11 år. I Himmerland var vi slet ikke vant til gymnastik og idræt. En sjælden gang havde vi lidt gymnastik på skolen. I Østerbording var det en helt anden verden. Her var det en selvfølge, at man skulle gå til gymnastik om vinteren og spille håndbold om sommeren. Så det begyndte jeg også med. Østerbording var en rimelig stor forening med børnehold og en god seniorafdeling med et rigtigt godt håndboldhold. Gymnastik foregik i Østerbording forsamlingshus, mens håndbold foregik på sportspladsen i selve Østerbording by. Det var egentligt fine forhold, et godt stadion med læhegn, og allerede dengang havde Østerbording fået opstillet en jernbanevogn, hvor man kunne klæde om, og der var også mulighed for et brusebad. Min interesse var først og fremmest håndbold. 

Carl Strunge Jensen: Jeg kom på landboskole i 1961, her forsøgte vi også et par stykker at få gang i håndbold, men det lykkedes nu ikke rigtigt. Efter landboskolen havde jeg en plads på Odderkanten. Jeg spillede håndbold i Randlev, hvor vi om sommeren spillede på Randlev Stadion og om vinteren spillede kampe om søndagen i Odderhallen. Men jeg spillede fortsat lidt i Linå, og på et tidspunkt prøvede jeg at komme til Silkeborg for at deltage i amtsforeningens fredagsturnering i Silkeborghallen i Vestergade. Det var noget af en køretur på motorcykel om vinteren, så det blev ikke til så meget. Regnvejr gjorde det for farligt og for trælst at køre de ture. Amtsforeningens fredagsturnering fredag aften var ellers stedet for oplandsforeninger, hvor vi kunne snakke med bekendte på tværs af foreningerne. Da jeg flyttede tilbage, fortsatte jeg med at spille fodbold i Randlev, samtidig med at jeg også spillede håndbold i Linå. 

Linå havde en forbindelse til Silkeborg KFUM, idet flere spillere fra Linå også spillede i KFUM. Blandt andre Stenskjær, Henning Dyhr og Mølleren fra Laven. Det var helt almindeligt at spille to steder, og her spillede det også ind, at Linå spillede i amtsforeningens turnering som sommeren, mens KFUM spillede under Jysk Håndbold Forbund om vinteren. De dygtige Linå-spillere tog til KFUM for at spille om vinteren, mens flere af de gode KFUM-spillere omvendt tog til Linå for at spille her om sommeren. På den måde fik Linå et rigtigt stærkt håndboldhold i amtsturneringen. Jeg begyndte at spille i KFUM, men blev træt af det. Jeg følte ikke, at mit potentiale blev udnyttet godt nok i KFUM. Derfor begyndte jeg i Østerbording. Det var ikke sådan, at de headhuntede mig, men til et amtsstævne kontaktede jeg dem, og så kom jeg til at spille i Østerbording.

Det var nu ikke så let at komme ind i Østerbording. Jeg følte, at de indfødte så at sige havde et fortrin frem for os, der kom udefra, når der skulle stilles hold. Men jeg blev bestemt accepteret, og på et tidspunkt kom en og meddelte mig, at jeg var valgt ind i bestyrelsen og fået kassererposten.

Som kasserer havde jeg tjansen at sidde og sælge billetter ved lugen i Silkeborghallen, når Østerbordings førstehold spillede. Jeg skulle også indkræve kontingent, og Anne Lise var ikke så flink til at betale til tiden, så hende måtte jeg jævnligt rykke for kontingent. Det spillede nok også ind, at jeg havde fået et godt øje til hende. Og så til en afslutningsfest i Østerbording lærte vi hinanden bedre at kende, hvis man kan udtrykke det på den måde. 

Mens jeg spillede i Østerbording, kom jeg også til at spille på hold i Frederiksdal. De må vel have manglet en spiller, og jeg mente nok, at jeg godt kunne træde til i den forbindelse. Anne Lise spillede også to steder: i Østerbording og i Gødvad. På et tidspunkt bliver jeg så headhuntet til at træne dameholdet i håndbold i Gødvad. Damerne i Gødvad trænede i Kjelleruphallen kl. 23 til midnat. Mens jeg trænede Gødvads damer, spillede jeg selv på Gødvads herrehold. Som træner i Gødvad opnåede jeg at komme til at spille om landsdelsmesterskabet med pigerne i Frederikshavn. Anne Lise spillede med på holdet.  

Anne Lise Myrhøj Jensen: Halkapaciteten var dengang begrænset. Jeg har som juniorspiller i ØBG – Østerbording – været med til at træne i Silkeborghallen fra kl.10 til 11 om aftenen sammen med damerne, og så trænede herrerne fra kl.11 til midnat. ØBG var god til at organisere, og vi blev kørt ind til hallen i en lille minibus. Som junior trænede jeg med damerne, og vi trænede en gang om ugen, og spillede så gerne en kamp om ugen. Palle Lemminger trænede damerne i ØBG. Om sommeren kom vi til sportsstævner. En klub inviterede en række andre klubber, og så spillede vi håndbold og havde sportsfest bagefter. Vi havde levende musik til ballerne. Men det hørte op, da jeg var ca. 20 år, så kom pladespilleren frem i stedet for.  

Håndbold var til at begynde med en sommeridræt. I dag betragtes håndbold vel som en vinteridræt. Det var hallerne, som gjorde håndbold mulig om vinteren. I mange år havde vi både udendørs sommerhåndbold og indendørs vinterhåndbold. Det gav mulighed for at spille i flere forskellige foreninger, hvis den ene forening spillede om vinteren, så spillede den anden forening måske mest om sommeren. Men indendørshåndbold er noget helt andet. Det er ikke præget af så mange tilfældigheder, som en ujævn græsbane uvilkårligt giver. Derfor er det ikke noget at sige til, at det var indendørshåndbolden, som vandt med tiden. Med tiden blev det mere og mere uinteressant med sommerhåndbold, og med tiden gled det ud. Håndboldspillet blev også noget andet. Sommerhåndbold var ikke så fysisk eller hurtigt. Indendørshåndbold udviklede spillet både teknisk og fysisk, idet det jo ind imellem blev noget af en brydekamp. Østerbording var i foreningens velmagtsdage kendt for et førstehold med tempo, hurtige wings og nogle hårdskydende backs. Da kvinderne i Funder blev rigtigt stærke, blev nogle af de bedste i ØBG headhuntet til holdet i Funder.   

Mine forældre flyttede til Nørrekovbakke, da jeg var 16 år. Og da det var bedst at spille håndbold, hvor man boede, kom jeg til at spille i Gødvad. I Gødvad var det mest sommerhåndbold under amtsforeningen, og derfor spurgte ØBG, om jeg ikke kunne hjælpe dem i den JHF-turnering, de deltog i. Det gjorde jeg så. 

Hvert år var der håndboldstævne på Silkeborg Stadion, hvor vinderne fra de forskellige turneringer mødte hinanden i kampen om amtsmesterskabet. Med Gødvad vandt vi amtsmesterskabet og skulle så deltage i et landsdelsstævne. Det foregik i Frederikshavn. Vi fik godt nok store klø, men det var alligevel en oplevelse, som vi husker. Gødvad havde et godt dame- og herrehold omkring 1968 og 1969. I hvert fald inden for den lokale amtsforening. Men på det tidspunkt begyndte JHFs turneringerne at være på et højere niveau end amtsforeningens turneringer.

Pengene var ikke store i idrætten dengang. Trænerne fik ikke løn, men det var almindeligt, at vi samlede penge sammen til en gave til træneren som tak for indsatsen.

Carl Strunge Jensen: Af trænere havde jeg i KFUM Bach Pedersen, og kendte håndboldspillere som Jørgen Vodsgaard og Knud Skaarup og i Gødvad Knud Pedersen, som var post. Der er ikke nødvendigvis nogen sammenhæng mellem at være en kendt håndboldspiller og så en god træner. Knud Pedersen er den bedste træner, jeg har haft. Bent Bjergbæk fra Voel har jeg også haft som træner, og han var en udmærket træner. 

Jeg har også spillet meget fodbold. Også i Randlev. Engang kunne jeg lige nå at spille en fodboldkamp i Odder, og så skynde mig hjem til Silkeborg for at spille en håndboldkamp på en sportsplads ved Mariehøj Kirke. Håndbold og fodbold var bare sagen for mig, og jeg brugte rigtigt meget tid på det. Som fodboldspiller har jeg også spillet i SIF. Heldigvis havde jeg bil, så jeg havde mulighed for at komme rundt til alt min sport.  

Jeg holdt som kasserer og bestyrelsesmedlem i ØBG, da foreningens medlemmer afviste bestyrelsens forslag om at gå ind i Centrum sammen med Sinding, Sejling og Serup. Bestyrelsen valgte at trække sig, da medlemmerne åbenlyst ønskede noget andet.   

Anne Lise Myrhøj Jensen: Vi har begge spillet håndbold under såvel amtsforeningen som Jysk Håndbold Forbund, men med tiden blev niveauet inden for amtsforeningen simpelthen for dårlig. Når ambitionerne kom ind i håndboldspillet, valgte folk JHFs turnering. Tilbage blev så lidt hyggebold i amtsforeningen, hvilket kun gjorde niveauet endnu dårligere. I perioden ca. 1980-2000 tog JHF helt over, og amtsforeningens håndbold blev løbet over ende. Hvorfor gik det sådan? Ja, det er svært at sige. Måske skyldes det, at JHF var hurtigere til at inddrage vinterhåndbold, mens amtsforeningen måske havde en tendens til at forbeholde vinteren til gymnastik. Jeg kan også pege på, at amtsforeningens turnering var om aftenen, mens JHF begyndte med søndagsturnering og dagkampe. Det tror jeg også spillede ind.    

Carl Strunge Jensen: Anne Lise og jeg blev gift i 1970 og bosatte os i Svejbæk. Jeg begyndte at spille håndbold i Sejs-Svejbæk lige så snart hallen i Sejs var færdig. Anne Lise begyndte hurtigt efter, vi havde fået vore to piger. Vi var med til at genetablere håndbolden i Sejs-Svejbæk. Det hjalp også godt, da vi fik hallen. Den første hal var imidlertid kun en trekvart hal, som vi ikke kunne bruge til turneringskampe. Hallen blev brugt til træning, mens vi spillede turneringerne på udebane. I denne første hal var der kun et omklædningsrum, og det kunne give lidt pudsige scene, når mænd og kvinder skulle benytte omklædningsrummet på skift. Nogle år senere fik Sejs Hallen fuld størrelse, og vi kunne så også spille vore hjemmekampe her. Klubhuset kom også i 1970’erne. Jeg ryddede grunden for træer, og herefter tog en ”byggebanden” over med selve huset.

Efter generalforsamlingen i 1977 fik jeg at vide, at jeg var valgt ind i bestyrelsen for håndboldafdelingen. Og ikke længe efter at jeg var blevet træner for herrejunior. Det blev starten på en tyveårig trænerkarriere, og dem der ikke har prøvet det, kan dårligt forestille sig, hvor meget man også selv får ud af det. Men der er selvfølgelig meget arbejde ved det. Og det ene tager let det andet med sig. På et tidspunkt var jeg nærmest træner for tre hold.

Jeg blev også kasserer i Sejs-Svejbæk og fik øgenavnet ”giro-uhyret”, fordi jeg var så ivrig efter at få inddrevet kontingent. For nogle år siden mødte jeg en af de juniorer, jeg havde haft i 1977, og han spurgte mig, om jeg vidste, hvilket øgenavn de brugte om mig. Det viste sig ikke at være ”giro-uhyret” men derimod ”Carl Overarm”, fordi jeg skød så hårdt. Men jeg var jo også vant til fysisk arbejde som landmand. 

Amtsforeningen var gode til at give os trænerkurser. Og på et tidspunkt var jeg på et trænerkursus i Silkeborghallerne med Jack Rudith. Det var dog vist JHF, som afholdt det kursus, hvor vi fik diplom som bevis for deltagelse. 

Anne Lise og jeg har været rigtig meget involveret i Sejs-Svejbæk håndboldafdeling. I lange perioder var Anne Lise formand, jeg var kasserer, og desuden var vi med i turneringsudvalg, festudvalg og tilrettelæggelse af kurser. Hver 14. dag var der søndagsstævne i Sejs Hallen, og vi mødte gerne fra morgenstunden af og var der hele dagen. Og ved siden af var jeg så træner. Hele familien var engageret. Vore to piger spillede også håndbold. 

Det er en kæmpeoplevelse at være træner. Man kommer tæt på de unge. Flere gange kommer de til at sige ”far” til en. På et tidspunkt midt i 1980’erne startede jeg med nogle småpiger, som skulle begynde at spille håndbold, og dem havde jeg i syv år, indtil de var godt og vel konfirmeret. Egentlig var jeg stoppet som træner, men da Anne Lise blev formand, og foreningen inviterede skolebørnene til gratis håndbold en måned, da blev jeg igen nødt til at træde til som træner. Jeg har altid været interesseret i såvel elite som bredde. De bedste piger – 1. holdet – kom til at spille i JHF’s turnering, mens de andre fik mulighed for at spille i amtsturnerningen.   

Efter et par år sørgede jeg altid for at have en mor eller en større pige med som hjælpetræner, da jeg ikke fandt det rigtigt at gå ind i pigernes omklædningsrum. Engang var vi til et stævne i Engesvang, og jeg havde 18 pigespillere med i alderen 8-10 år. Ved den lejlighed kunne hjælpetræneren ikke være med. Ene mand til 18 piger er noget af en opgave. Hvis ikke den ene spørger til klokken, eller hvornår de skal spille eller oplyser, at hun har ondt i benet eller er tørstig, så er det en eller flere af de andre piger, der gør.  

Nogle år deltog pigeholdet i Bording julecup. Flere foreninger arrangerer sådanne store stævner for at tjene nogle penge. Deltagerne betaler et gebyr pr. spiller, mens overnatning er gratis på de forskellige skoler og mange frivillige bidrager med at få alt til at klappe. Bording julecup var et meget stort stævne, hvor deltagerne bor spredt ud over områdets skoler. Til et sådant stævne kommer man som træner tæt på sine spillere. Jeg havde en mor med som hjælpetræner, og vi sov i samme klasselokale som pigerne. Det er utroligt, hvor meget tillid sådanne unge viser én, når man først har vundet deres tillid. 

Jeg kan f.eks. nævne en episode fra det hold, da de var kommet i puberteten. En dag kom en pige, hun klædte godt nok om, men hun ville ikke være med til opvarmningen, da hun var noget så dårlig. Sagde hun. Vi fik varmet op, og så sagde jeg til hende, at nu måtte hun da være med. Men nej, hun var helt elendig. Og så kom det frem: ”Jeg har kærestesorg”. Tænk sig at betro sig til sådan en gammel mand som mig. ”Pyt” sagde jeg ”det er han slet ikke værd. Den næste bliver meget bedre”. Og herefter var der ikke noget i vejen. En anden gang kom den samme pige med en champagneflaske fra hendes forældre. Den skulle jeg have, fordi jeg havde gjort så meget for dem. Så godt nok fik vi ikke løn som sådan, men vi fik belønning på anden vis.    

Anne Lise Myrhøj Jensen: Jeg var formand for håndboldafdelingen i perioden 1987-1992. Afdelingen var blevet lidt sløv, og jeg syntes, der skulle ske noget nyt. Jeg havde da også den glæde, at foreningen havde 80 medlemmer, da jeg startede som formand, og det tal var fordoblet, da jeg holdt igen. Jeg ønskede at skabe aktivitet ved at nedsætte en række underudvalg, så der kom flere mennesker med i arbejdet. Og måske kunne de på den måde blive lært op til at tage en bestyrelsespost og mere ansvar. Det var helt bevidst fra min side. Jeg startede med at sætte et oplag op i klasserne på skolen, med tilbud om prøvetræning gratis fire gange. Hele 53 børn tog imod det tilbud, og det var vi dårligt forberedte på. Men det gik endda, og mange af dem fortsatte med at spille håndbold. Jeg ønskede også, at niveauet blev højere, så jeg kæmpede for, at holdene kom til at træne to gange om ugen i stedet for kun én gang, som ellers havde været det normale. Trænerne skulle også helst blive bedre, så jeg tog nogle initiativer med hensyn til kurser for trænerne. Alt sammen for at opnå nogle bedre resultater. Håndbold er i vor tid blevet meget mere fysisk krævende.  

I min formandstid var kravene til trænere og udstyr blevet større. Spillere skulle have tøj, og træneren et eller andet beløb eller i det mindste beklædning. Det var i hvert fald nødvendigt med flere penge. Sponsorpenge begyndte at komme ind i foreningerne, og Carl var god til at skaffe sponsorer. På et tidspunkt havde Carl skaffet 25 sponsorer til håndboldafdelingen. Først og fremmest lokale sponsorer. Udviklingen betød også større behov for flere bolde. Tidligere kunne vi nøjes med en enkelt bold, men så blev det sådan, at hver spiller skulle have en bold til at varme op med. Og det kostede penge alt sammen. 

Jeg fortsatte med at spille håndbold, og jeg har haft den oplevelse at spille senior med begge vore piger. Det havde jeg bestemt ikke troet muligt, men det kan ske i en sådan mindre klub. Det var meget sjovt at prøve, og jeg kunne såmænd fortsat følge med. Men alligevel føltes det lidt mærkeligt, så jeg var med til at starte et oldgirlshold, som jeg spillede på i mange år. 

Noget af det sværeste som formand var at finde tilstrækkeligt med trænere til holdene. Det var et problem at finde omkring 20 trænere til hver sæson. Så vore to piger har da også været ledere i afdelingen. 

Sejs-Svejbæk er en paraplyorganisation, hvor håndboldafdelingen er en af flere afdelinger. Formændene i de enkelte afdelinger er med i hovedbestyrelsen. Man kommer ikke uden om, at fodboldafdelingen fyldte rigtigt meget. Det var den store afdeling i Sejs-Svejbæk. Men jeg synes, vi havde et godt samarbejde, men håndboldafdelingen skulle da kæmpe lidt mere for sine synspunkter end den store fodboldafdeling. De øvrige formænd var normalt mænd, idet der ikke var ret mange piger og kvinder i f.eks. fodboldafdelingen. Pigerne og kvinderne dyrkede håndbold, gymnastik eller badminton. Sejs-Svejbæk havde i 1970’erne en ret stor gymnastikafdeling, hvor to lærere på Sejs Skole – Thorkild Skovbo og Inga Gribsholt – havde hold med springgymnastik. 

På et tidspunkt var der nogen surhed i hovedbestyrelsen mod os i håndboldafdelingen. Det er en sjov lille anekdote. Sejs-Svejbæk har al den tid, jeg kan huske haft grønne bluser. Men det var noget svært at se forskel på fodbold- og håndboldbluser. Jeg fandt derfor på et logo til håndboldafdelingen, så man kunne se forskel på bluserne. Men nej, hvor det skabte surhed. Hvad lignede det, at håndboldafdelingen skulle have et selvstændigt logo. Men det fik vi, og så fik vi vore bluser for os selv.   

Carl Strunge Jensen: Som kasserer har jeg prøvet at overdrage det til en ny kasserer to gange. Men det gik ikke, så jeg fik det tilbage. I arbejdet med sponsorer lod jeg altid dem komme med udspillet til bidraget. Jeg er aldrig kommet med et forslag på f.eks. 1000 kr. For tænk sig, hvis sponsoren kun havde tænkt sig at give 500 år, så ville jeg fremstå som grisk. Eller omvendt, hvis sponsoren havde tænkt sig at give 2000 kr., så ville afdelingen jo være gået glip af 1000 kr. Når et beløb kom frem, kunne jeg altid prøve at hæve det ved at spørge: Og så skal momsen lægges ovenpå? Det bedste sponsorår var dengang, jeg fik ni virksomheder til at sponsorer ni hold med nye spilledragter. I forbindelse med udstykningen til Georg Krügers Vej kom jeg i forbindelse med et byggerådgivningsfirma fra Vejle, Sønderåen A/S, og dem fik jeg overtalt til at være sponsor i flere år. 

Der var et vist konkurrenceforhold mellem afdelingerne. På det pigehold, jeg havde gennem syv år, var der flere, som også spillede badminton. Men på et tidspunkt sagde jeg, at de måtte vælge. Og til min glæde valgte de håndbolden. 

Man kan også sige, at klubhuset lå godt for fodboldspillerne men mindre godt for håndboldspillerne, da vi trænede i hallen. Der var således langt at gå for os, hvis vi ville ned og købe en sodavand eller lignende. Jeg påtog mig så opgaven med at fremskaffe nogle sodavand til salg i hallen. Jeg startede traktoren og købte sodavand hos Poul E. minisuper og kørte så hen i hallen, hvor jeg kørte kasserne ind på en sækkevogn til et skab. Når der var træning eller kamp kom sodavandene frem til høflig selvbetjening. Prisen var favorabel, men nogle glemte nu at betale. Vi havde også ønske om at sælge ostemadder i hallen, men det blev forhindret af sundhedsmyndighederne.      

Anne Lise Myrhøj Jensen: Carl og jeg har været i den lidt mærkelige situation, at vi var de eneste bønder i foreningen. Ellers er det jo bymennesker, som bor i Sejs og Svejbæk. Og bymennesker har bestemt deres fordomme over for os bønder. De kan ikke forestille sig, at vi skulle være på samme stadie som de selv. Vi må være dummere, mere naiv og mere primitive. Ja, nogle tror såmænd ikke, at bønder arbejder! Men Carl har haft mulighed for at tilrettelægge arbejdet sådan, at han kunne passe idrætten ved siden af. Det kan knibe bymennesker at gøre det. Det er lidt besynderligt at blive mødt med sådanne fordomme. Men vi har altid haft foreningskulturen dybt i os. Vi har slet ikke kunnet lade være. Og sådan er det såmænd stadigvæk.  

Foreningen har mange børn og ældre. Derimod kan det godt knibe med mellemgruppen. Måske kan man fastholde de unge, mens de tager en ungdomsuddannelse, men derefter er det svært. Derimod er det ikke til at komme af med os gamle! Foreningslivet har haft godt fast i vor generation. Vi har flere venner, vi har spillet håndbold med i 25 år. Carl var den første som holdt sin 60 års fødselsdag i klubhuset. Og det har jeg også gjort. Med masser af venner fra håndbold. Vi er blevet ved med at spille håndbold så længe som muligt. Når man ikke kan andet, kan man altid spille badminton. Sejs-Svejbæk har en stor badmintonafdeling, hvor blandt andet en række tidligere politikere spiller om formiddagen. F.eks. Jørn Würtz, Christian Aagaard og SF’eren Benny Jensen. Jeg spiller også badminton, og Carl gjorde det, indtil han sprang akilleshælen. 

Carl Strunge Jensen: Det er rigtigt, at jeg som landmand kunne planlægge arbejdet sådan, at der også blev tid til idrætsaktiviteterne. En gang jeg skulle med herrejunior til Juelsminde, stod jeg op for at fodre dyrene kl. 4.30 for at kunne nå det hele. Dengang var det ikke forældrekørsel, men vi kørte med Sejs minitaxa, som havde en lille minibus. Den lød godt nok noget usikker, men vi kom da både frem og tilbage. Kommunen har bestemt støttet det lokale idrætsliv. I mange år har kommunen ydet et bestemt beløb til hver aktiv under 25 år. På et tidspunkt fandtes der noget, som hed interessegrupper, som gav mulighed for at aflønne træneren med et vist beløb. Under interessegrupperne skulle der være 12 til hver træningsaften. Og det var der altid! På en måde fremmes den kreative tænkning, når det gælder om at få penge ud af det offentlige. Her i Sejs-Svejbæk har man også opfundet en metode på at sikre et så højt medlemstal af tilskudsberettede medlemmer som muligt. Et system som andre foreninger i kommunen har taget til sig – med kommunens vidende.

Idræt holder ved hele livet. Jeg fortsatte med at spille fodbold til, jeg var over 60 år. Og jeg fortsatte med håndbold til, jeg var langt op i 50’erne. Jeg mener, det var i 1996, jeg holdt med turneringshåndbold, da fik jeg en skæv finger, som blev sat forkert sammen. Vi har haft rigtigt mange sammenkomster med de forskellige hold gennem årene. Også herhjemme privat. Trænergerningen savner jeg såmænd den dag i dag. For et par år siden blev jeg spurgt, om jeg ikke godt kunne tage et hold. Jeg takkede nej, men det kriblede bestemt i mig. Men nu må tiden være inde til, at andre tager over. Jeg bliver trods alt 70 år næste gang. 

Vi har haft rigtigt mange dejlige stunder inden for idrætslivet. Gennem hele livet. Det ville jeg ikke være foruden. I dag spiller jeg fortsat – nemlig kort i klubhuset hver tirsdag eftermiddag. Vi er mange ældre, som hygger os med det. Og det er svært at komme til skade i kortspil, det skulle da lige være, hvis jeg slår hånden for hårdt i bordet. 

Samtalen fandt sted 10. juni 2008  

TREDJE HOVEDAFSNIT

H.G. Junkers Institut

INDLEDNING

Museumsudstillingen i forbindelse med Silkeborgs mesterskab i fodbold i 1994 var noget af en øjenåbner. Det viste sig at være rigtigt svært at ”udstille” idrætslivet og anskueliggøre dets nerve for udøvere og publikum. På den anden side var det uomtvisteligt, at idrætten havde betydet utroligt meget for mange mennesker. 

Udstillingen fik et uventet indslag, som gav det hele nogle ekstra dimensioner. Gennem et dansk mellemled tilbød gamle engelske idrætslærere at bidrage med et udstillingsindslag om deres gamle gymnastikinstitut, H.G. Junkers Institut i Silkeborg. Det var rørende, oplivende og tankevækkende at møde entusiastiske idrætsfolk i 80’erne på denne konkrete måde tilkendegive deres gamle kærlighed til gymnastikinstituttet og Silkeborg. De gamle englænderes engagement gav et uudsletteligt vidnesbyrd om idrættens store menneskelige betydning. 

H.G. Junkers Institut i Silkeborg var stort set gået i den historiske glemmebog først i  1990’erne, men med museumsudstillingen i 1994 fik instituttet sin plads i den lokale idrætshistorie og i museets videre arbejde med emnet. Nærværende rapport rummer således også en mere samlet præsentation af dette internationale gymnastikinstitut i form af en oversigtsartikel, en artikel fra 2001 baseret på en rundrejse i England hos gamle elever fra H.G. Junkers Institut og gengivelse af en række samtale, som er skrevet ud.

H.G. JUNKERS INSTITUT

Et internationalt gymnastikinstitut i Silkeborg 1910-1940. 

Silkeborg havde i årene 1910-1940 et stort internationalt gymnastikinstitut midt i byen. Unge mennesker fra hele den engelsktalende verden kom i disse år til Silkeborg for at dygtiggøre sig eller direkte tage en idrætsuddannelse på højt niveau. Historien om H.G. Junkers Institut er et stykke lokalhistorie på international baggrund. 

PROLOG

Industrisamfundets fremmarch ændrede menneskenes vilkår i stort og småt. De nye tider krævede også nye mennesker, som var indstillet på selvdisciplin, sundhed og målrettethed. Idrætten og sporten voksede frem som en del af tidens sundhedsbevægelse, der skulle være med til at skabe tidens nye mennesker. Skoleungdommen skulle naturligvis opdrages til den nye tid og dens krav, og derfor fik skoleidrætten en ny og ganske betydningsfuld rolle at spille. 

Den svenske gymnastik (den lingske) kom til at spille en central rolle i den nye idræt. Engelske skoleautoriteter ønskede i begyndelsen af 1900-tallet at få introduceret den svenske gymnastik til de engelske skoler. Og hjælpen fik de i Danmark. Dansk skoleidræts førstemand, K.A. Knudsen sendte sin assistent H.G. Junker til England i perioden 1905-1910. 

H.G. Junker havde i årene 1905-1910 et krævende todelt arbejdsliv: Gymnastikinspektør om vinteren i England og om sommeren i Danmark. Dertil kom, at han i 1905-1907 også havde sommerkurser i England. H.G. Junker besluttede i 1908 at droppe turen til England, idet han i stedet for inviterede englænderne til sommerkursus i Silkeborg. Og med stor succes. Englænderne drog gerne til Danmark for at dygtiggøre sig i idræt. 

H.G. Junker tog derfor i 1910 den store beslutning at stoppe som gymnastikinspektør og etablerede eget gymnastikinstitut i Silkeborg for engelsktalende elever.

INSTITUTTET 

Det nye instituts virke var de første år noget spredt. De teoretiske fag foregik i Junkers private bolig, Aahuset, Åhavevej 101. Senere blev nabohuset, nr. 99, bygget og inddraget. Den praktiske uddannelse skete på byens skoler og sportspladsen. Men disse forhold var i længden utilfredsstillende, og H.G. Junker tog derfor i 1914 initiativ til et storstilet byggeri: Institutbygningen på Åhavevej nr. 95. 

Silkeborg Kommune støttede projektet ved at garantere for 1. prioritet, men der skulle andre garanter til. Og her fik H.G. Junker hjælp fra to ledende industrifolk og en internationalt kendt idrætsmand, idet Poul Larsen, Alexander Foss og J.P. Müller gav garanti for 2. prioritet. Den danskfødte engelske dronning Alexandra ydede også et bidrag til instituttet. 

H.G. Junkers nye Institut blev en imponerende bygning med ca. 25 elevværelser, gymnastiksal, dagligrum, spiserum, lærerværelser og undervisningsrum. Gymnastiksalen var imponerende efter datidens målestok. Aldrig havde man set en så stor og velindrettet gymnastiksal. Nogle talte ligefrem om den flotteste gymnastiksal i hele Norden. Og de engelsktalende elever havde i hvert fald aldrig set noget så storslået. Her blev gymnastikken så sandelig taget alvorligt!  

Instituttet blev bygget på det værst tænkelige tidspunkt. 1. verdenskrig var nærved at kuldkaste alle de store visioner, før de var kommet rigtig i gang. Instituttet blev derfor først endeligt udbygget i 1924, idet der blev bygget elevværelser i to etager over gymnastiksalen. Der var nu 52 elevværelser – alle sammen enkeltværelser. Familien Junker – Hans Grunnet Junker (1875-1947) og Agnes Junker (f. Holm) (1881-1957) og deres syv børn, Gunhild (f.1907), Ragnhild (f.1907), Rolf (f.1908), Inger (f.1911), Bodil (f.1913), Karen (f.1916) og Palle (f.1919) – boede også i det imposante bygningskompleks.   

I haven ved åen blev der bygget et solidt lysthus, og en gang i 1930’erne blev der i den store have anlagt tennisbaner. Der var endvidere god plads til at dyrke dans og øve gymnastik i haven. 

H.G. Junkers Institut lå lige ned til Gudenåen, og ad vandvejen havde man jævnligt kontakt til Junker-familiens landejendom Stengården i Sejs. Stengården forsynede Instituttet med friske grøntsager – specielt tomater var en specialitet. 

UDDANNELSEN

De mange udenlandske elever kom på Junkers Institut for at få sig en uddannelse i ”Physical Education” (PE), for derved at kunne blive ansat som faglærere i idræt og fritidsaktiviteter i det engelske skolesystem. Det var faktisk en lang og akademisk uddannelse – vel nærmest på universitetsniveau.

H.G. Junkers idrætsuddannelse var alsidig. Uddannelsen indeholdt teoretiske fag som pædagogik, psykologi, anatomi, fysiologi og praktiske fag som dans, svømning, gymnastik og alle former for sport. Udgangspunktet var den svenske gymnastik med vægt på, at alle muskler i kroppen skulle bruges og udvikles under øvelserne. Eleverne fik også undervisning i massage og sygegymnastik, og de skulle selv udøve dette på lægehenviste silkeborgensere. 

Der blev undervist seks dage om ugen. Mandag til fredag fra kl.8 morgen til kl.14 eller kl.16. Om lørdagen var der undervisning til kl.12. Generelt foregik undervisningen i gymnastik og de teoretiske fag om formiddagen, mens man om eftermiddagen normalt dyrkede sport (games) og dans.   

Uddannelsen var i perioden 1910-1916 etårig, i perioden 1916-1929 toårig og i perioden 1929-1940 treårig. Frem til 1929 uddannede Instituttet både mænd og kvinder, men efter 1929 kun kvinder. De tre årgange blev kaldt for juniors, inters og seniors. 

Uddannelsens forandringer skyldtes krav fra de engelske og skotske skolemyndigheder. Physical Education blev på mange måder opfattet som et kvindefag. Og kvinderne havde altid været i overtal på Instituttet. Det var således naturligt, at det var kvinderne, der blev satset på, da Instituttet ikke kunne rumme både mænd og kvinder ved en treårig uddannelse.  

I forbindelse med overgangen til den treårige uddannelse blev uddannelsen også udbygget med spejderaktiviteter og svømmeundervisning. Instituttet fik sin egen trop – Silkeborg 2. Trop.  H.G. Junker havde håbet på at få overtalt Silkeborg Kommune til at bygge en svømmehal på Bindslevs Plads, men da det ikke lykkedes etablerede han eget badeanlæg ved Almindsø. 

Skoleåret startede i september og sluttede i maj – og i sommermånederne havde eleverne fri. Frem til 1925 holdt H.G. Junker i sommerferien sommerkurser i idræt for engelsktalende kursister.

Instituttets stærke side var gymnastik, dans, de teoretiske fag og det at undervise i idræt. Instituttets svage side var ”games” (sport f.eks. hockey og tennis) og svømning. Det var således et stort problem, at svømmeundervisningen i Almindsø i bedste fald skulle foregå i september og maj. Noget af svømmeundervisningen var dog også henlagt til svømmehallen i Århus. Dans – især folkedans – var noget, som H.G. Junker gik meget op i, og som eleverne elskede. Eleverne skulle som et led i uddannelsen selv skabe en dans til musik.  

Instituttets absolutte styrke var, at de studerende lærte kunsten at undervise. Det drejede sig ikke om individuelle præstationer – men om at kunne lære fra sig. Instituttet havde en avanceret elevpraktik, som foregik på den kommunale folkeskole i Silkeborg. I små hold blev de engelsktalende elever sat til at undervise de danske skolebørn i gymnastik. De silkeborgensiske børn fik altså både lært gymnastik og engelsk i de timer. Når timen var forbi, evaluerede en af instituttets lærere og holdkammeraterne forløbet. 

H.G. Junker var en ambitiøs og kvalitetsbevidst mand. I stort og småt. F.eks. i skoleuniformerne og Instituttets karakteristiske emblem sammensat af bogstaverne J (Junker), S (Silkeborg) og D (Danmark). H.G. Junker var også omhyggelig med at give Instituttets eksamensbeviser faglig pondus. Dansk skoleidræts førstemand, K.A. Knudsen var altid censor og i mange år sammen med den anerkendte læge Frode Sadolin. Blandt andre gennemgående eksaminatorer var en af landets store kvindelige idrætspædagoger, Anne Marie Børup, der omkring 1. verdenskrig havde været lærer på Instituttet. Selve eksamensbeviset blev trykt på håndgjort papir. 

ELEVERNE

Hvilke elever kom til Silkeborg? Og hvem var de egentlig? Det er knapt så let at svare på. Men det er muligt at skitsere et svar. 

Kursisterne til sommerkurserne i årene 1910-1925 var talrige – måske 1000-2000. Derimod er tallet på egentlige uddannede kandidater fra Instituttet mere konkret og overskueligt, nemlig 373. Vi ved stort set intet om sommerkursisterne, hvorimod vi ved en del om kandidaterne.

Billedet er særdeles multinationalt: Der er elever fra England, Skotland, Wales, Irland, Canada, Argentina, Sydafrika, USA, Holland, Tyskland, Australien, New Zealand, Indien, Syrien, Kina og Danmark. Men det ser dog mere broget ud, end det reelt er, idet især England og Skotland er hjemlande for Instituttets elever. En opgørelse over juniors (1. års studerende) for perioden 1930-1938 giver følgende oversigt:

England (47), Skotland (42), Sydafrika (18), Danmark (9), Irland (6), Wales (5), Canada (4), Holland (3), USA (3), Argentina (1) og Indien (1). 

Aldersmæssigt drejer det sig om unge mennesker normalt i alderen 18-20 år. Men der er dog eksempler på 17-årige. Eleverne kom fra alle sociale lag. Nogle kom for selv at dyrke idræt, andre kom mere målbevidst for at opnå en kompetence og derved muligheden for et kommende levebrød – i tilfælde af, at de ikke skulle blive gift. 

Hvorfor tog eleverne til Silkeborg i stedet for at tage uddannelsen i hjemlandet? Det er svært at svare på. Måske manglede uddannelsen (f.eks. i Sydafrika). Måske var der for få pladser i hjemlandet (f.eks. England og Skotland). Under samtaler med gamle elever er andre muligheder nævnt: H.G. Junkers Institut var relativ billigt (125 pund pr. år), instituttet tillod, at man begyndte studiet som 17-årig, der var måske knapt så skrappe krav til forudgående eksamenspapirer for at blive optaget, og endelig var der nok også nogle, som syntes, at det var eksotisk at komme til et fjerntliggende land som Danmark. Den måske største tilskyndelse var opfordringer fra gamle kursister og elever, som kendte H.G. Junkers Institut.

HVERDAGEN

Opholdet på H.G. Junkers Institut mærkede eleverne for livet. H.G. Junker var en god organisator, som sørgede for, at alt var i orden i stort og småt. De nye elever fik en ”gudmor” – en ældre studerende – som havde til opgave at hjælpe den nye elev ind i Instituttets verden. Gudmoderen kontaktede den kommende elev i god tid for at give gode råd, og hun var også en slags guide fra Harwich til Esbjerg. I Esbjerg stod H.G. Junker på kajen og råbte sit velkendte ”Hallo”. Og så gik turen til Silkeborg.

Hverdagen havde sin faste rytme. Vækning kl.7, morgenmad kl.7.30 og påbegyndelse af undervisningen kl.8. Varm mad kl.12 og kold aftensmad kl.18. H.G. Junker var særdeles bevidst om, at eleverne skulle have dansk mad. Kærnemælkssuppe og rugbrød var ganske ukendt for eleverne – men mange af dem kom til at elske det. 

Institutlivet var på mange måder et beskyttet liv. Der blev sørget for alt. Oldfruen Anna Nielsen (”Tinky”) og køkkenchefen Kristine Sørensen (”Cook”) sørgede med hjælp af unge piger for orden, renlighed og god og rigelig føde. Eleverne havde stort set ingen praktiske forpligtigelser. Dog var der tradition for, at eleverne selv skulle svabre gymnastiksalens gulv efter dagens øvelser. Og en gang imellem deltog eleverne i en slags hovedrengøring af gymnastiksalen.  

Hverdagssproget var engelsk, men der sneg sig dog enkelte danske ord ind. F.eks. når H.G. Junker begyndte den fælles spisning med ”Værsgo” og afsluttede det med ”Velbekomme”. 

Omgangstonen på Instituttet var afslappet og naturlig. H.G. Junker viste eleverne stor tillid – og forventede, at det ikke blev misbrugt. Det kom som et chok for eleverne, at de skulle bade nøgne sammen efter gymnastik, men også det fik de lært. 

H.G. Junker var en meget nationalsindet dansker, og han sørgede for, at eleverne kom rundt i Danmark og fik et godt indblik i den danske natur og kultur. Himmelbjerget, København, Ebeltoft, Henne Strand, Ribe, Århus, Svinkløv osv. var nogle af de traditionelle turmål for ekskursionerne. I oktober tog H.G. Junker alle med på den store årlige svampetur. 

Instituttet havde en stor storkerede på taget, og en periode havde H.G. Junker en tam stork. Storken var også en del af institutlivet. 

H.G. JUNKER

Hans Grunnet Junker (1875-1948) var landmandssøn fra Kolding-kanten, men han sprang fra ploven for at blive lærer. Lærereksamen blev taget på Vinthers Seminarium i Silkeborg i 1897. Og dette bekendtskab med Silkeborg er givetvis årsagen til, at han senere valgte netop Silkeborg til sit virke. Efter lærereksamen tog H.G. Junker på statens etårige lærerkursus i gymnastik og kom i forbindelse med dansk gymnastiks førstemand, gymnastikinspektør K.A. Knudsen. 

H.G. Junker kunne være blevet en af dansk idræts helt store personligheder. Han virkede som K.A. Knudsens assistent frem til 1910, og under det store stævne i Silkeborg i 1908 ledede han gymnastikken for Vejle Amts Gymnastikhold. H.G. Junker valgte imidlertid en livsgerning, som kom til at betyde, at han stort set blev glemt i den danske idrætsverden. 

H.G. Junker var gymnastikkens, dansens og idrætspædagogikkens mand. Konkurrencesport interesserede ham klart mindre. Han var en dygtig underviser, en formidabel organisator og et ganske selvbevidst menneske. H.G. Junker vidste, hvad han ville. Der var således ingen tvivl om, hvem der bestemte på Instituttet. Skulle H.G. Junker blive for firkantet, trådte hustruen, Agnes, gerne til og glattede ud. 

Politisk var H.G. Junker retsstatsmand, og blandt hans nærmeste venner var Instituttets læge, Viggo Starcke. H.G. Junker var fritænker, og en konsekvens heraf var, at han ikke blev begravet i indviet jord.       

H.G. Junker var en kendt skikkelse i Silkeborg. Blandt andet kendt for sit noget afvigende tøj af engelsk tilsnit. H.G. Junkers virke var normalt helt koncentreret omkring Instituttet, men han var dog lokalt pioner inden for Rotary-bevægelsen, idet han i 1933 tog initiativ til Rotary-afdelingen i Silkeborg. 

EPILOG

H.G. Junkers Institut overlevede ikke tyskernes besættelse af Danmark. Instituttet fortsatte ganske vist sin virksomhed efter den 9. april 1940, men kort inde i september samme år overtog tyskerne Instituttet. De engelske elever så at sige strandede i Danmark, og selv om de blev fordelt hos danske værtsfamilier, var det en sørgelig afslutning på dette internationale gymnastikinstitut. For grundlæggeren H.G. Junker blev det en personlig tragedie, idet han rent fysisk sygnede hen ved at se sit livsværk blive besat af den tyske besættelsesmagt. 

Lokalhistorisk Arkiv og Silkeborg Museum har gennem en årrække arbejdet på at sikre denne historie. Det er sket gennem indsamling af arkivalier, fotografier, erindringer og genstande. Mange har bidraget til dette arbejde. Ikke mindst de gamle elever fra Instituttet. Grå Starcke (Borup-Nielsen) har været et uvurderligt mellemled mellem det gamle Institutmiljø og eftertiden. Grå Starcke (Borup-Nielsen) havde på et relativt tidligt tidspunkt sørget for at samle materiale om Instituttet på Institut for Legemsøvelser i København. Dette materiale er nu også overført til Lokalhistorisk Arkiv i Silkeborg. Historien er nu samlet i Silkeborg – og sikret for eftertiden (1). 

TO BE A SILKEBORGIAN

H.G. Junkers Institut og den store verden.

KÆRNEMÆLKESSUPPE?

”Kærnemælkssuppe? Spiser danskerne ikke længere kærnemælkssuppe? Det var en skam”. Den 90-årige englænder Eldred Holmes ryster lettere forundret på hovedet over denne triste oplysning fra hans kære Danmark. Som en lille trøst kunne jeg dog bekræfte, at danskerne fortsat spiser wienerbrød – akkurat som da Eldred Holmes i årene 1928-30 var i Danmark for at tage sin idrætsuddannelse på Junkers Institut i Silkeborg. Påsken 2001 tilbragte jeg i England og Skotland for at efterspore, hvad der var blevet af de mange englændere og skotter, der i det engelske omtalte sig selv som ”Silkeborgian” og dermed tilkendegav, at de havde taget deres idrætsuddannelse i Silkeborg på Junkers Institut. Det blev til en ubegribelig intens oplevelse af engelsk gæstfrihed, humor, venlighed og med mange minder om en svunden tid i Silkeborg.

RANK RYG OG RENE TÆER

Men lad mig starte med at ridse baggrunden op. Omkring 1900 voksede en generel sundhedsbevægelse frem i de industrialiserede lande. Sundhed og hygiejne kom i højsædet. I kølvandet på denne bevægelse voksede idrætten og sporten op og blev en del af den moderne civilisation. Mottoet: En sund sjæl i et sundt legeme blev en selvfølgelighed. En rank ryg og rene tæer blev det konkrete vidnesbyrd om, at man var et ordentligt menneske.

Norden har måske ikke været storleverandør af store europæiske ideer, men i forbindelse med idrættens moderne opkomst blev det bedste af det bedste kendt under betegnelsen: Svensk gymnastik. Eller Lings gymnastik. På forunderlig vis blev det imidlertid især danskere, der internationalt udbredte den ”svenske” gymnastik. Engelske myndigheder drog i 1905 til Sverige for at finde egnede instruktører til at introducere ”det svenske system” i de engelske skoler. Englænderne gik forgæves til Sverige – men i København fik de fat på den rette kontakt: K.A. Knudsen, dansk (skole-)idræts førstemand. K.A. Knudsen henviste til sin unge assistent H.G. Junker og forbindelsen var skabt. H.G. Junker var uddannet lærer fra Silkeborg Seminarium og på dette tidspunkt en kommende mand i dansk gymnastikundervisning. Men kontakten til englænderne vendte op og ned på den ambitiøse mands fremtidsplaner.

H.G. Junker var i England som instruktør i 1906 og 1907. I året 1908 flyttede H.G. Junker imidlertid sit engelske sommerkursus til Silkeborg! Og hermed lå vejen åben for en meget bemærkelsesværdig konstruktion: Et dansk gymnastikinstitut beregnet for engelsksprogede studerende. H.G. Junker åbnede selve instituttet i privatboligen, Aahuset, på Åhavevej i 1910. Uddannelsen var 1 årig i perioden 1910-1916, 2-årig i perioden 1916-1929 og 3-årig i perioden 1929-1940. Frem til 1929 var uddannelsen for både mænd og kvinder, mens instituttet fra 1929 udelukkende optog kvinder. Junkers Institut byggede i 1915 den markante bygning på Åhavevej 95. En bygning der den dag i dag syner godt ved Remstrup Å. Instituttets undervisnings- og hverdagssprog var engelsk. Silkeborg havde i sin midte et helt lille internationalt samfund. Englændere og skotter var der flest af, men der kom studerende fra andre dele af det gamle engelske imperium, f.eks. Sydafrika og Canada.

Men hvad fik unge englændere, skotter, irer til at drage til Silkeborg for at tage deres idræts-uddannelse? Hvad fik de ud af det? Og hvad fik det af betydning for deres senere virke? Hvad betød det for engelsk idrætsundervisning? Hvad var der i år 2001 i England og Skotland at berette om ”den silkeborgensiske forbindelse”? Med disse og mange andre spørgsmål i bagagen drog jeg som nævnt i påsken til England for at se, om det skulle lykkes at få nogle svar.

DEN RÆDSOMME LUGT I DANMARK

”Jeg troede aldrig, jeg skulle få fast grund under fødderne igen. Sejlturen over Nordsøen var ved at tage livet af mig. Og da vi så endelig kom til Danmark, så lugtede der sådan. Overalt. Det første, der slog mig ved Danmark, var denne rædsomme og ubestemmelige lugt”. Nan Gilchrist (f.1912) sidder i sit hjem ved Lanark, Skotland, og mindes sit første møde med Danmark i 1930. ”Mine medstuderende har siden fortalt mig, at jeg ikke pakkede mine ting ud de første 6 uger. Om det nu kan passe, ved jeg ikke rigtigt, men det var ihvertfald sikkert, at jeg havde ganske svært ved at vænne mig til Danmark, Silkeborg og gymnastikinstituttet”. 

Der er altid et vanskeligt metodisk problem, når man som silkeborgenser drager ud i den vide verden for at høre gammelt om Silkeborg og Danmark. Man har en lidt indbygget trang til helst at ville høre noget positivt! At Danmark skulle lugte!? Og lugte grimt. Det ville jeg helst have overhørt, men jeg vil forsøge at inddrage såvel positive som negative minder. Og de venlige gamle ”Silkeborgians” var kommet op i en alder, hvor de så meget nøgternt på livets tildragelser. Nan Gilchrist undrede sig med et skævt smil over, at da hun året efter kom tilbage fra sommerferie i Skotland, så lugtede det ikke længere. Hun var blevet vant til den rædsomme lugt i Danmark. 

DEN NØGNE SANDHED

Dorothy Watson var på Junkers Institut i 1936-1939, og i 2001 bor hun som nonne midt i London. Dorothy Watson er med årene blevet mere og mere begejstret for sin tid i Silkeborg. ”Vi lærte at være naturlige”, som hun udtrykker det. Hvordan det? ”Jo, vi kvinderne tog bad sammen og oplevede derved hinanden nøgne. Vi lærte at omgås hinanden, som vi var”. Det kan godt lyde forunderligt for en dansker. Men det er et gennemgående træk hos de gamle kvinders minder, at det var en stor omvæltning pludselig at skulle bade nøgne med sine medstuderende. Det var noget helt uhørt for en englænder i mellemkrigstiden. Og i Nan Gilchrists fotoalbums er der endog et fotografi fra Svinkløv Strand i Nordjylland, hvor nogle af kvinderne bader nøgne. En af de generelle holdninger på instituttet blev formuleret således: Junker troede på det naturlige. 

Dorothy Watson beretter videre om, at de var i svømmehallen i Århus, hvor hun oplevede at skulle tage bad før selve bassin-besøget. Her så hun jo nøgne kvinder i alle aldre. Rynker og folder i alle mulige varianter – og den unge Dorothy anså det for fuldstændig utænkeligt, at hun nogensinde skulle komme til at se sådan ud. Og den gamle Dorothy slår en mild latter op i påsken 2001 over dette minde.

Svømmehallen i Århus har i øvrigt en høj stjerne hos de gamle Silkeborgians. Det var en aha-oplevelse af de større i mellemkrigstiden at besøge et sådant propert sted. Flere af dem understregede, at der skulle gå et halvt århundrede, før man i England fik tilsvarende svømmehaller. Danmark var på dette punkt et absolut førerland. 

H.G. Junker havde gerne set, at Silkeborg fik en lignende svømmehal. Men det blev ikke til noget. Instituttet etablerede derfor i 1929 eget svømmebad ved Almindsø. Selv om Instituttet således havde svømmebad, så var forholdene ikke ideelle. Studieåret gik fra september til maj, og det var nogle kolde måneder at tage svømmeundervisning i i Almindsø. 

VÆRSGO

”Værsgo” var et af de ord, der havde en ganske særlig betydning for ”the Silkeborgians”. Elevtidsskriftet hed derfor naturligt nok ”Værsgo”. Det danske ord ”Værsgo” har både noget generøst og noget helt konkret over sig. Som de fleste gamle elever husker det, så indledte H.G. Junker de fælles måltider med at sige ”Værsgo”. Spisningen kunne begynde. Og maden var en ganske væsentlig del af institutlivet. Fænomenet Sørensen stod for den daglige madlavning på Instituttet, og stuepiger sørgede for serveringen. De studerende skulle blot spise den rigelige og gode danske mad. Selv om en del havde lidt indkøringsvanskeligheder med f.eks. kærnemælk, kærnemælkssuppe, rugbrød, så endte det med, at alle kom til at elske den danske mad. I ledige stunder besøgte de studerende gerne bageren skråt overfor Instituttet og åd godt med wienerbrød. Var man en tur på det elskede Hattenæs, så var æblekage med flødeskum en yndet nydelse. Resultatet var naturligvis, at kvinderne tog voldsomt på til deres store forfærdelse. Men tiden og den megen fysiske aktivitet sørgede for, at kvindernes vægt blev reguleret nedad.     

Joan Taylor (f.1909) var i Silkeborg 1928-1930, og hun mindes tydeligt maden og de medfølgende vægtproblemer. På et tidspunkt blev det så problematisk, at H.G. Junker satte en ældre studerende til nøje at følge Joans vægt uge for uge. ”Jeg trøstespiste nok også, for jeg led til at begynde med meget af hjemve”, fortæller Joan Taylor. Og så erindres pludselig en anden pudsig episode. På et tidspunkt var de studerende gået til H.G. Junker for at klage over Sørensens mad. H.G. Junker greb resolut ind og satte de unge til selv at stå for madlavningen! Og siden den tid var der aldrig vrøvl over maden. Joan Taylor slår en stor latter op.

PHYSICAL EDUCATION (PE)

Hvorfor kom disse englændere overhovedet til Junkers Institut. Svaret er: For at få sig en uddannelse i ”Physical Education”, for med andre ord at blive faglærer i idræt og fritidsaktiviteter i det engelske skolesystem. Physical Education bliver konsekvent forkortet til PE. Det var en ganske langvarig og ”akademisk” uddannelse, de studerende tog på Junkers Institut. I perioden 1929-1940 var den som nævnt tre-årig. Til sammenligning kan nævnes, at de kendte danske gymnastikhøjskoler som Ollerup og Snoghøj højst tilbød sine elever et 8 måneders højskoleophold. Junkers Institut var altså en højere læreanstalt med hensyn til at uddanne lærere til at undervise i idræt. 

Mange af de studerende kom selvfølgelig til Instituttet, fordi de selv kunne lide at dyrke idræt og havde et ønske om selv at blive (endnu) dygtigere. At det så sidenhen kunne vise sig at blive et levebrød, var dem derfor mindre væsentligt. Andre af kvinderne gik ret målbevidst efter, at uddannelsen kunne blive deres senere levevej. Det var en mulig erhvervsstrategi for ugifte kvinder. Normalt ville kvinderne kvitte lærergerningen, når de blev gift. 

Der kan godt spores en vis spænding i forventningerne til Instituttet alt efter, om man kom til Silkeborg for selv at blive en bedre idrætsudøver, eller om man kom for at blive en god underviser. Junkers Instituts sigte var først og fremmest at uddanne undervisere. Der er blandt de gamle Silkeborgians ret enslydende vurdering af Instituttets stærke og svage sider. 

Instituttets stærke sider var: Undervisningen i gymnastik, undervisningspraktik, anatomi, dans og massage. Det er et generelt træk, at de gamle var imponeret over Instituttets gymnastiksal. Dens lige var næppe at finde i England på daværende tidspunkt. Da det første engelske institut for uddannelse af mandlige undervisere skulle etableres i Leeds i 1933 var forbilledet derfor klart: Gymnastiksalen på Junkers Institut. Det var måske ikke nogen tilfældighed, idet lederen af Colleget i Leeds, Ernest Major, selv var en ”Silkeborgian”. Og det i Silkeborg velkendte firma A/S Niels Larsen stod for inventaret til Leeds. 

Instituttets svage sider var især games (sport f.eks. hockey og tennis) og svømning. Mange af englænderne var selv meget dygtige f.eks. hockey-spillere eller svømmere. Og her kunne Instituttet i Silkeborg ikke give dem ret meget. Der var simpelthen for få spillere og for få kampe. Men man lærte at undervise i disse games! Og det var målet for H.G. Junker. 

Vurderingen af Instituttets stærke og svage sider afspejler ganske udmærket Junkers faglige udgangspunkt: Den svenske gymnastik. Gymnastikken blev anset for det basale. Gymnastikken tog vare på alle kroppens muskelområder. Der blev helt i tråd med det svenske system lagt vægt på den rette forståelse og udnyttelse af kroppen. Sport og især da konkurrencesport var den traditionelle svenske gymnastik noget skeptisk overfor. Ånden på Instituttet var da heller ikke nævneværdigt præget af konkurrencementalitet. At vinde var ikke det vigtigste.     

GYMNASTIK PÅ ENGELSK

”Silkeborgians var kendt for at undervise meget præcist” fortæller Barbara Churcher (f. 1916), og den samstemmende forklaring på denne positive karakteristik lyder, at Instituttets elever havde undervisningspraktik med skolebørn på Borgerskolen i Silkeborg. På engelsk! De silkeborgensiske skolebørn fik således i 1920’erne og 1930’erne lært både gymnastik og engelsk i idrætstimerne. Englænderne måtte i deres forberedelse af timerne nøje sikre sig, at deres kommandoer var præcise og ikke til at misforstå. De studerende forberedte sig gerne i grupper, men det var kun en af dem, som havde ansvaret for undervisningen. En lærer fra Instituttet og holdkammerater overværende praktiktimen, og bagefter var der evaluering og kritik. Barbara Churcher lagde ikke skjul på, at hun havde haft søvnkvaler og mavepine før en sådan praktikdag, og at den efterfølgende kritik kunne resultere i tårer. ”Men læreren sørgede jo gerne for til sidst under evalueringen at fremhæve de positive sider. Man kan sige puttede lidt sukker på den bitre pille”. Denne ganske avancerede praktikundervisning var de gamle Silkeborgians efterfølgende meget glade for. Det var en hård og givende vej frem mod målet: at blive en god underviser. 

DANSK FOLKEDANS PÅ JERSEY

Eldred Holmes var en total novice ud i dansen, da han ankom til Junkers Institut i 1928. Men han kom efter det. Græsk barfodsdans, klassisk sværddans, engelske og skotske folkedanse og især de skandinaviske folkedanse vandt ganske Eldreds hjerte. Og da han siden kom til den engelske ø Jersey i Den Engelske Kanal som gymnastiklærer fra 1948, var det naturligt at give de forbløffede ø-boere undervisning i disse fremmedartede danse. Skandinaviske danse blev lidt af et fænomen på Jersey. 

H.G. Junker var meget national bevidst. Folkedans var også af denne grund et væsentligt element i undervisningen. Og det var sjovt og fornøjeligt. Da Instituttet underviste begge køn, var det en let og naturlig måde at være tæt sammen på. Men under alle omstændigheder var dansen noget, de gamle Silkeborgians husker med stor glæde. 

”Vi havde en dame til at spille klaver til disse danse”, mindes Eldred Holmes, ”Hun kunne alle melodierne udenad. Vi dansede og havde det varmt, og alle vinduerne var åbne. Men pianisten sad jo stille, og hun må have frosset sine hænder, for hun havde en varmedunk på maven, så hun ind imellem kunne varme hænderne”. Senere blev den kendte musikmand Gustav Thomsen engageret som pianist til danseundervisningen, og hans musikalske kunnen er ligeledes højt skattet i de gamle englænderes erindring.

Familien Junkers engagement i dansk folkedans fik også lokal betydning, idet den ældste Junker-datter, Ragnhild, først i 1930’erne efter et stort forarbejde fik sammenstykket den lokale folkedragt, den såkaldte skovlovringdragt. 

ET MULTI-RELIGIØST SAMFUND

”Der var ingen anti-semitisme på Junkers Institut. Ingen overhovedet” pointerede Joan Taylor over for mig i påsken. Som jøde havde den unge skolepige Joan oplevet anti-semitiske tendenser i den lokale skole, og hun frygtede – ja, nærmest forventede – anti-semitisme, da hun tog til Silkeborg i 1928. Men forventningen blev gjort til skamme. 

Joan Taylor forklarer Instituttets religiøse tolerance ved, at man var en del af et lille internationalt miljø. I moderne sprogbrug kunne man sige, at Instituttet blandt meget andet også var et lille multi-religiøst samfund. De studerende kom normalt fra stærkt religiøst-påvirkede baggrund. Men af forskellige slag: katolikker, protestanter, metodister, jøder m.m. Der blev ikke bedt bordbøn på Instituttet. Blot sagt ”værsgo”. Der var ingen samlet kirkegang hverken om søndagen eller til højtiderne. Og det ville også have været en umulighed. H.G. Junker selv blev af gamle Silkeborgians betegnet som ”ikke-kirkegænger”. Ret beset var Junker nok at karakterisere som irreligiøs eller ateist. Der var plads til alle. Om søndagen kunne katolikkerne så gå til messe i den katolske kirke i Hostrupsgade, mens metodisterne tog til dette trossamfunds kirke i Tværgade. 

MASSAGEKLINIKKEN

Massage var en del af uddannelsen på Junkers Institut. De studerende fik også rigelig lejlighed til i praksis at give massage – på henviste silkeborgensiske børn. Den lokale læge kunne henvise silkeborgensiske børn til massage på Instituttet. Det kunne være for kalveknæethed, dårlig holdning m.m. Og englænderne iført tillidsskabende hvid kittel gik i gang med at rette op på disse legemlige skavanker. Nogle af børnene kom også med beskidte tæer, hvilket naturligvis var en uskik. H.G. Junker mente imidlertid også, at det var en uskik, at englænderne omtalte dette fænomen i en lejlighedssang. 

Nan Gilchrist mindes disse massage-timer med glæde. Man fik et tæt forhold til de henviste børn. Og børnene hilste altid så glade på englænderne, når de tilfældigt mødtes i byen. En pige forærede Nan Gilchrist en lille blomstervase i gave som tak efter endt behandling. Nan Gilchrist har siden passet godt på denne danske taknemmelighedsgave, og blomstervasen er nu overdraget svigerdatteren med besked på at passe godt på gaven fra Silkeborg. 

ET BESKYTTET SAMFUND

Livet på Junkers Institut var lidt af et beskyttet paradis for de studerende. Alt var klart og tilrettelagt for dem. Pligter var der ikke mange af. Stuepiger ordnede deres værelser og serverede den gode mad. Kun skulle de være med til at svabre den store gymnastiksal efter dagens virke. En af de gamle silkeborgians udtrykker tiden således: Det var en ubekymret tilværelse for os. De studerende kunne koncentrere sig om deres undervisning og om at nyde samværet med de mange andre ligestillede. 

På en måde blev det et noget aflukket paradis. Der var rigeligt at tage sig til inden for Instituttets beskyttende mure. I mændenes tid – altså i perioden frem til 1930 – fornemmes, at eleverne (mændene) var mere udadvendt. Eldred Holmes kan i hvert fald fortælle om flere kontakter med silkeborgensere, f.eks. Ørneborgs sønner, barber Henry Christensen og andre. Kvinderne har tilsyneladende haft en større tilbøjelighed til at holde sig for sig selv. Måske har Junker også følt en særlig forpligtigelse til at værne om kvindernes ry og rygte. Men der er nu ingen af kvinderne, der mindes særlige restriktive regler på Instituttet. Tværtimod. 

Englænderne havde flere berøringsflader til Silkeborg. Undervisningspraktikken og massagen er omtalt. Institutuniformerne blev lavet i byen af Martin Jensen og Aage Schmidt, guldsmed Jakobsen var leverandør af instituttets badge m.m., Langhoff i Østergade og (Gammel) Hattenæs var yndede samlingssteder, det lokale bibliotek blev benyttet, og biografture var også almindelige. Instituttet tilbød i perioder offentlig undervisning i dans og gymnastik. Især silkeborgensiske kvinder tog imod dette tilbud. Af og til inviterede Instituttet også til åbne arrangementer. Silkeborg Bank i Vestergade blev rutinemæssigt besøgt, når der skulle hentes overførte lommepenge fra hjemlandet. De studerende elskede at tage til Klüwers Kanal og andre kendte udflugtsmål i omegnen. Og Foto-Magasinet i Østergade har foreviget flere af disse udflugter og mange andre små og store begivenheder blandt de studerende. 

H.G. Junker ønskede at give de studerende et grundigt kendskab til sit fædreland. Der var tradition for en efterårstur, hvor man på skift besøgte udvalgte steder i Jylland, f.eks. Ribe, Grenå, Ebeltoft, Århus, Svinkløv, Henne Strand m.m. En tur til København skulle der også gerne være tid til. Disse ture var ikke en del af uddannelsen – det var et tilbud. De studerende betalte særskilt for disse dannelsesture rundt i Danmark. Og de havde det sjovt, hvilket ses på et utal af de gamle fotografier, som de gamle Silkeborgians har indsat i deres fotoalbums. F.eks. fotografiet af unge mænd, der står håndstand oven på rutebilen. Man var vel ikke gymnast for ingenting. En fast tradition var også besøget på Himmelbjerget og den årlige svampejagt om efteråret. De udenlandske studenter fik – godt organiseret af H.G. Junker – Danmark tæt ind under huden.       

DET FAMILIÆRE INSTITUT

Institutlivet var dybt præget af grundlæggeren H.G. Junker og dennes familie. Der var noget nærmest familiært over instituttet. Det har givetvis virket beroligende på engelske forældre, når de stod overfor beslutningen om at sende deres datter tre år til et vildtfremmed land. 

Hans Grunnet Junker (1875-1948) var en myndig personlighed. De gamle silkeborgians er ret enige i deres karakteristik af grundlæggeren: myndig, en god organisator, en god underviser. En mand med respekt omkring sig. Måske til tider en lidt for dominerende personlighed og lidt for striks. Men så var det godt, at kvinden bag manden ubesværet trådte frem og glattede ud. Agnes Junker var kvinden bag manden, og de gamle elever husker hende med stor hengivenhed. Junker bliver aldrig omtalt som nogen fader-figur, men Agnes Junker bliver ganske ofte karakteriseret som ”en mor for os alle”. Dorothy Watson husker Agnes Junkers vending til ægtefællen, når denne var ved at gå over stregen: ”Oh, Hans don’t be so strict”. 

Familien Junker forstod at skabe en hjemlig og tryg atmosfære. Der blev taget hånd om det hele. De unge skulle kun bekymre sig om deres uddannelse. 

MINEARBEJDERENS DATTER

Hvem var så disse engelsktalende unge mennesker, der drog til Silkeborg for at få en idrætsuddannelse? Umiddelbart ser det ud til, at det var unge mennesker med vidt forskellig baggrund socialt, religiøst og politisk. Der kom unge kvinder struttende af selvtillid, og der var andre uden nævneværdig selvtillid. Der kom relativt velstående unge til Silkeborg, men de kom til at gå sammen med unge, der kom fra ganske jævne kår. Og samstemmende lyder det, at de forskellige baggrunde ikke på nogen måde gav problemer for institutlivet. 

Barbara Churcher (f.1916) var datter af en minearbejder. Alle i nabolaget havde på den ene eller anden måde deres eksistens ved minen. Pengene var små, men viljen til at være ambitiøse på børnenes vegne var til stede. Ifølge Barbara Churcher ikke kun hos hendes fader, men hos alle minearbejdere. Da Barbara Churcher lancerede sit ønske om at tage en tre-årig uddannelse som idrætslærer i Danmark, var svaret ikke automatisk en hånlatter og et klart nej. Det skulle undersøges.

H.G. Junker var i 1935 på en art hvervningsturne i England, hvor eventuelle interesserede (og nok især deres forældre) kunne møde ham til en personlig samtale med henblik på et skoleophold. H.G. Junker indbød til samtale i Manchester. Det kunne ikke komme på tale at sende den 19-årige Barbara til den samtale. Det var alt for langt væk, når man boede ved Newcastle! Heldigvis havde Barbara en ældre bror i Manchester, og han tog til samtale med H.G. Junker om søsterens mulige optagelse på Junkers Institut. Broderen var begejstret for H.G. Junker, og det var i vid udstrækning hans argumenter, der overbeviste forældrene om, at det var en endog meget god ide. Men hvad med pengene? Et årsophold på Junkers Institut kostede i 1930’erne 125 pd., og de penge havde familien slet ikke. Løsningen kom, da en velhavende mand fra deres kirkesamfund tilbød at kautionere for et lån til det tre-årige skoleophold. Faderen optog derefter et lån på Barbaras vegne med den klare og for familien selvfølgelige aftale, at Barbara selv stod for selve betalingen af lånet, når hun blev færdig. Banen var klar til, at minearbejderens datter kunne komme til Silkeborg i årene 1935-1938.  

Under mit påskeophold i England slog det mig under samtalerne, at det lød, som om mange af de unge kvinder var enten enebørn eller enepige i en drengesøskendeflok. Måske derfor var det danske institut attraktivt både for den meget selvstændige (rige og forkælede) pige, som søgte en lidt eksotisk udfordring, og den mere usikre pige, hvis forældrene kunne se en fordel i, at pigen fik mulighed for at udvikle sig under trygge forhold i det fremmede. Men dette kan kun være gisninger. 

EN SPÆNDENDE NØDLØSNING

Hvorfor valgte de unge mennesker så Junkers Institut i Silkeborg? Jeg ville naturligvis helst svare, at det skyldtes, at instituttet var kendt af alle som værende det bedste af sin slags i verden. Det er dog ikke sandheden. Ihvertfald ikke for kvindernes vedkommende. For mændene forholdt det sig således, at der ikke rigtigt var velegnede institutter i England før i 1933. Derfor var Junkers Institut et oplagt valg for engelske mænd i perioden frem til 1929. Junkers Institut har imidlertid hele tiden været domineret af kvinder, og fra 1929 optog instituttet udelukkende kvinder. Og der fandtes faktisk hele fire velrenommerede engelske institutter og et skotsk institut for kvinder. Hvorfor så vælge Silkeborg? Enkelte – som Barbara Churcher – valgte Silkeborg, fordi det lød spændende, og at hun havde fået det varmt anbefalet af en Silkeborgian. Men for de flestes vedkommende vil det nok være mere korrekt at sige, at Silkeborg blev valgt som en spændende nødløsning. 

Mange af kvinderne havde nemlig oprindeligt ønsket optagelse på et af de engelske institutter, men det havde vist sig umuligt af forskellige grunde: for dårlig skoleeksamen, dumpning ved en første helbredsundersøgelse, for ung, eller at de engelske institutter simpelthen var overtegnede. Når optagelsen på et britisk institut var spærret, og man brændende ønskede at komme i gang med en PE-uddannelse, hvad gør man så? Så ser man sig selvfølgelig om efter andre muligheder, og her kom Junkers Institut ind i billedet godt hjulpet af tidligere Silkeborgian, der talte varmt for den Junkerske uddannelse. Mund til mundmetoden var således et væsentlig faktor til, at Silkeborg blev den spændende nødløsning for idrætsivrige englændere og skotter. 

Ingen af de gamle Silkeborgians nævnte betalingen for skoleopholdet som en årsag til at vælge eller fravælge Silkeborg. Barbara Churcher nævner, at man kunne jo søge de lokale myndigheder om støtte til uddannelsen, men at de ville foretrække at støtte uddannelse på et britisk institut frem for et dansk institut. 

EN OFFENTLIG EKSAMEN

Uddannelsen på Junkers Institut beskrives af de gamle Silkeborgians som faglig god, velorganiseret, effektiv og med gode muligheder for personlig udvikling i trygge omgivelser. Der var undervisning seks dage om ugen, pligter i massageklinikken, obligatoriske spejder-aktiviteter, en ugentlig diskussionsaften og desuden forberedelsestid, f.eks. om aftenen. Der blev bestilt noget på instituttet.  Sliddet mundede ud i en stor mundtlig eksamen i maj det sidste år. De gamle Silkeborgians husker kun eksamen meget sporadisk og vidt forskelligt, men der er een ting, de alle husker: At eksamen var offentlig. Junker må have forklaret dem, at alle kunne overvære eksamen. Selv om realiteten oftest var, at højest deres holdkammerater overværede den mundtlige eksamen, så har visheden om den offentlige eksamen i Danmark gjort et stort indtryk på dem alle. Og Nan Gilchrist husker med undren, at det hed eksamen ved ”det grønne bord”.  

H.G. Junker var meget omhyggelig med at give Instituttets eksamen faglig pondus. Dansk skoleidræts førstemand, K.A. Knudsen, var altid eksaminator og i mange år sammen med den dengang meget anerkendte læge Frode Sadolin. Blandt andre gennemgående eksaminatorer var den kendte idrætspædagog Anne Marie Børup, der iøvrigt i sine unge år selv havde været lærer på Instituttet omkring 1. verdenskrig. Selve eksamensbeviset blev trykt på håndgjort papir produceret på Silkeborg Papirfabrik. H.G. Junker var en meget kvalitetsbevidst institutejer. 

DEN ENGELSKE VIRKELIGHED

Efter endt uddannelse vendte studenterne tilbage til deres hjemland som ”Silkeborgian” fuld af gå-på-mod til at optage deres gerning som faglærere i idræt og fritidsliv. Hvordan var det så at komme tilbage til den engelske eller skotske virkelighed i 1930’erne for disse håbefulde Silkeborgians? Det var naturligt ret forskelligt, men virkeligheden var bestemt ikke uden problemer. 

Som ”Silkeborgian” var man pr. automatik ”anderledes”. De engelske institutters kandidater mente naturligvis, at netop deres uddannelse var mere relevant end den danske. Og de britiske skolemyndigheder havde lidt samme grundholdning. ”The Silkeborgians” skulle først i praksis vise, at de var gode nok. Og helst lidt bedre end de andre for at blive accepteret.

Nan Gilchrist fik arbejde, da hun kom tilbage til Skotland i 1933, men det tilskriver hun først og fremmest sin fars position i landet som en relativ kendt politiker og landbrugsprofessor. Men selv for Nan Gilchrist stødte der problemer til, idet de skotske myndigheder krævede, at Nan Gilchrist skulle tage et suppleringskursus på tre måneder, før man endeligt ville godkende hendes kvalifikationer. ”Min far var rasende over denne urimelighed. Her havde jeg taget en tre-årig uddannelse, og så skulle jeg bruge tre måneder for at lære den rette terminologi! Min far ville have taget det op politisk, hvis det ikke havde drejet sig om hans egen datter. Jeg tog derfor på Dunfermline”, fortæller Nan Gilchrist. ”Det eneste jeg egentlig husker er, at læreren hele tiden sagde: ”Se, hvad miss Paterson (Gilchrists pigenavn) gør, hun gør det rigtige”. Min uddannelse i Danmark må jo have været faglig fuldt ud tilstrækkelig”.

Barbara Churcher blev kandidat i 1938, og hun havde et massivt pres på sig for at få et job, så hun kunne begynde tilbagebetalingen af det lån, som havde muliggjort uddannelsen i Silkeborg. Barbara Churcher fandt et arbejde i Wales, men det var ikke uden problemer. Lønnen var yderst moderat: 16 pund om måneden. De 10 pund gik til afdrag på lånet, 5 pund til hendes vært og tilbage var så 1 pund til eget forbrug. ”Der blev ikke købt nyt tøj de første mange år” husker Barbara Churcher. Heldigvis havde de Instituttets gode idrætsuniformer og idrætstøj, og det brugte de nyansatte Silkeborgians i deres nye arbejde.     

Barbara Churchers walisiske virke nærmede sig udnyttelse. Undervisningen skulle naturligvis passes, men derudover blev hun sat til at tage vagterne, mens det øvrige lærerkollegium holdt frokostpause, om morgenen kunne hun blive sat til at give massage til henviste børn, uden for skoletid fik hun pålagt ansvaret for en spejdertrop og desuden forventedes det naturligvis af en idrætslærer, at hun tog sig af alverdens idrætsaktiviteter blandt børnene efter skoletid. 

Det engelske skolesystem havde sin egen ”akademiske” hakkeorden, og PE-undervisningen var med et moderne begreb ”lav-prestige-område”. PE-undervisningen var også et klart kønsopdelt fagområde. Og det normale var, at det var ugifte kvinder, der underviste pigerne i idræt og fritidsliv. Når kvinderne blev gift, var det den almindelige forventning, at de kvittede deres lærergerning for at blive hjemmegående husmødre. 

Den engelske virkelighed var derfor på mange måder barsk. Dertil kom, at der i perioder var et betydeligt overskud af PE-lærere, så kampen om jobbene var hård. The Silkeborgians havde nok en god faglig baggrund, men der var ingen mulighed for at hvile på nogen laurbær. 

THE SILKEBORGIANS ORGANISERER SIG

The Silkeborgians havnede i en engelsk virkelighed, hvor de på mange måde var ”de små” og de ”anderledes”. Modtrækket var at rykke tættere sammen og organisere sig i foreningen The Silkeborg Old Students’ Association (SOSA). Initiativet blev taget i 1928, og det stiftende møde blev holdt den 2. januar 1929 på St. Paul’s Girls School, Hammersmith. 

Foreningens formål var:

· at samle kandidater med eksamensbevis fra Junkers Institut

· at hjælpe medlemmerne i deres arbejde

· at arrangere relevante kurser

· at sikre god intern kommunikation, herunder også en kontakt til instituttet

· at være behjælpelig ved stillingsansøgninger

· generelt at fremme interessen for Physical Education (PE).

Junkers Insitut havde gennem årene sikret udgivelsen af et elevtidsskrift ”Værsgo”. Med det nye initiativ fik ”The Silkeborgians” endnu et redskab til at holde modet oppe og fortsætte arbejdet. Dette kollegiale netværk blev en stor støtte for mange, og man begyndte for alvor at føle sig som ”The Silkeborgian”. Det at være lidt anderledes blev nu opfattet mere positivt, og der er nok en tendens til, at The Silkeborgians følte sig og optrådte som pionerer med den mission at højne PE-undervisningen og dens anseelse i hjemlandet. Med årene blev SOSA en naturlig del af den samlede Svenske (Lingske) gymnastikbevægelse i England. Man deltog eksempelvis gerne i de fælles gymnastikkurser.

Junkers Institut og de gamle kandidater holdt flere ”re-unions”, gymnastikkurser, hvor man både holdt den sociale kontakt ved lige og lærte nyt inden for fagområdet. En særlig re-union blev afholdt i Silkeborg i sommeren 1935 i forbindelse med Instituttets 25-års jubilæum.  

KRIGEN

Krigen 1939-1945 blev skelsættende for Junkers Institut og for mange af de gamle elever. Tyskernes besættelse af Danmark den 9. april 1940 fik ikke umiddelbart indflydelse på Instituttets virke, men det var åbenlyst, at et sådant ”engelsk” institut var i risiko-zonen. Frygten blev til virkelighed i september 1940, hvor tyskerne overtog Instituttet og dermed lukkede det for altid. 

Under mit påskebesøg fik jeg en klar fornemmelse af verdenskrigens totale nærværelse for den engelske befolkning. Dorothy Watson udtrykte det således: ”Alle tænkte på krigen. Alt andet kom i anden række. Idrættens betydning blegnede. Selv kæresteforhold blev lidt uvirkelige. Man udskød naturligvis eventuelle ægteskabsplaner til bedre tider”. 

Krigen fik konkrete konsekvenser for The Silkeborgians. Da mændene blev indkaldt til militæret, måtte kvinderne træde til. De kvindelige Silkeborgians overtog derfor undervisningen af både piger og drenge i PE i skolerne i disse år. De mandlige Silkeborgians fik i flere tilfælde opgaver inden for militæret i forbindelse med den fysiske træning. Silkeborgianeren Ernest Major fik det overordnede ansvar, mens f.eks. brødrene Con og Eldred Holmes havde deres virke i henholdsvis flåden og flyvevåbnet. Eldred Holmes måtte til Rhodesia, hvor flyvevåbnet RAF trænede rekrutter på grund af landets mere stabile gode flyvevejr. Alle måtte tage deres tørn, og alle led personlige tab. 

Marjorie Cawley (f.1909 på Junkers Institut 1928-30) havde giftet sig i 1934, men ægtemanden døde i et slag i Ægypten i 1944. Marjorie Cawley døde i 2000, men selv dette år besøgte hun mindepladsen for de faldne. Jeg boede hos datteren, Susan Ann, og det var en selvfølge, at familien ville fortsætte med sådanne mindeture til krigsskuepladsen. Susan Ann var i Silkeborg i 1994 i forbindelse med museets idrætsudstilling, og ved den lejlighed blev der forevist en smalfilm fra re-unionarrangementet på Junkers Institut i 1935. Og så i det herrens år 1994 i Silkeborg ser Susan Ann pludselig på smalfilmen sin far gående over græsplænen på Junkers Institut. Den far hun mistede i en ganske ung alder. 

Krigen vendte også op og ned på den traditionelle kvindeopfattelse. Den gifte kvindes muligheder på arbejdsmarkedet blev mere accepteret og almindelig. Mange af de kvindelige Silkeborgians droppede lærergerningen, da de blev gift, f.eks. Nan Gilchrist. Men andre fortsatte også efter ægteskabsindgåelse, f.eks. Joan Taylor og Barbara Churcher. Dorothy Watson droppede faget efter 10 års virke, da hun fandt PE-arbejdet for ensformigt, og hun valgte en gerning som katolsk nonne.    

RESULTATERNE

Hvad blev så resultaterne af den gode uddannelse i Silkeborg og det hårde slid i hjemlandet? Kom ”The Silkeborgians” til at gøre en forskel? Det er ganske umulige spørgsmål at besvare. Efter mit påskebesøg i England og Skotland i påsken 2001 har jeg en fornemmelse af, at et foreløbigt svar på disse ubesvarlige spørgsmål kunne være som følger. 

The Silkeborgians var med til at give drenge-gymnastikken et løft. Man kan med god ret hævde, at netop de mandlige Silkeborgians var pionerer på dette område. Den centrale mand i denne indsats var Ernest Major, som tog sin uddannelse på Junkers Institut omkring 1914. Ernest Major blev leder af det første engelske college (institut) for mænd, Carnegie Physical Training College i Leeds. Og han blev drenge-gymnastikkens førstemand i England gennem en menneskealder. Mange andre mandlige Silkeborgians, f.eks. brødrene Holmes virkede som en art inspektører og vejledere i deres områder. Det er mit indtryk, at der var respekt om de ”silkeborgensiske” vejledere i England i den engelske PE-verden. En meget væsentlig forklaring herpå var, at de netop opfattede deres vejledergerning som en hjælp og støtte. De kom ikke med holdningen: Her kommer vi og ved, hvordan det skal gøres rigtigt. Det Junkerske sigte med at styrke undervisningen – ikke de konkrete sportsresultater – ser ud til at have været en selvfølge for vejlederne blandt The Silkeborgians. 

De kvindelige Silkeborgians var ikke på samme måde pionerer på PE-området. De virkede sammen med andre velkvalificerede engelsk uddannede kolleger. Men også kvinderne havde efter alt at dømme et godt ry som vejledere. Joan Taylor var vejleder (adviser) i en lang årrække, og hun fortalte om alle de mange menneskelige hensyn, der skulle tages, når man skulle være behjælpelig med at sikre en god kvalitet i PE-undervisningen. De nødvendige ændringer skulle gerne introduceres, som var de den pågældende lærers egen opfindelse. 

Et par af de kvindelige Silkeborgians har markeret sig som lærebogsforfattere. Kathleen Diggle (1928-30) udgav ret tidligt en lærebog for pigegymnastikken på mellemtrinet. Barbara Churcher blev selv lærer på et college, og hun skrev i 1971 den engelske standardbog for gymnastikundervisningen: ”Physical Education for Teaching”. Barbara Churcher fik i 1999 overrakt en sjælden anerkendelse i form af ”Ling Award” uddelt af The Physical Education Association of UK.        

Det er min klare opfattelse, at The Silkeborgians fik tilkæmpet sig en plads i den engelske PE-verden. At man så at sige naturligt indgik i den Lingske gymnastikbevægelse i Storbritannien. Ikke som generelt toneangivende. Nærmere som en lille del i et større hele, hvor de personlige kvaliteter så har gjort forskellen. 

TANTEN I HIMLEN

Med lukningen af Junkers Institut i 1940 opstod en ny situation for de gamle elever. Man fortsatte med de nære kontakter til familien Junker og Danmark, men det fik nu mere karakter af venskab end faglig erfaringsudveksling. Foreningen SOSA fortsatte med at udgive sit tidsskrift, hvor alle medlemmerne kunne følge med i hinandens karriereudvikling eller ændringer i privatlivet. Som tiden gik indeholdt tidsskriftet af gode grunde mere og mere fra privatsfæren og mindre og mindre fra PE-undervisningens hverdag i de engelske skoler. The Silkeborgians var gået på pension. Triumviratet i elevforeningen var efter 1948 Ernest Major, Conrad Holmes og Barbara Churcher. Foreningen besluttede at nedlægge sig selv i 1990 og slutte med værdighed. Det skete blandt andet ved udgivelse af en jubilæumsudgave af tidsskriftet Værsgo med en god historisk gennemgang. Mange af de gamle Silkeborgians deltog i museets idrætsudstilling i efteråret 1994. Det var en stor oplevelse.

Men tidens malen er ubønhørlig. Langt hovedparten af de gamle Silkeborgians er døde. Eldred Holmes er den sidste mandlige Silkeborgian. Det var en dejlig oplevelse at besøge hans hjem lidt nord for Oxford i påsken. Et billede af Hjejlen hænger i gangen. Og når jeg gik i seng om aftenen, sagde han på dansk ”Sov godt”. Men Eldred Holmes har så småt indset, at han ikke længere får besøgt sit elskede Danmark. Der er nu snart kun minderne tilbage. Og det vil vel også være umuligt at få en portion af Buttermilksoup, eller som danskerne kalder det, kærnemælkssuppe. 

Barbara Churcher havde organiseret min påskerejse til England. Den knap 85-årige dame havde sørget for alt. Gæstfriheden var enorm, og alligevel blev de ved med at påstå, at det manglede da bare, når jeg kom fra Silkeborg og i dette ærinde at få klarhed over Junkers Instituts historiske virke. Henimod slutningen af min rundrejse viste der sig dog et problem med den sidste overnatning. Barbara Churcher tog derfor telefonen og ringede til Liz Hardman, en niece af  Audrey Hobb, en gammel Silkeborgian, og forelagde hende problemet. Eller rettere spurgte, om Liz ikke kunne have en dansk ven overnattende og iøvrigt sørge for, at han kom godt med flyveren til Danmark. Liz Hardman gav prompte tilsagn med den begrundelse, at hendes tante i himlen jo aldrig ville tilgive hende, hvis hun sagde nej til en sådan gæst. 

Den engelske rundtur var til ende: Susan Ann Johnson, Dorothy Watson, Eldred Holmes, Joan Taylor, Nan Gilchrist, Barbara Churcher og Liz Hardman åbnede i påsken deres hjem for mig og gav mig et enestående vidnesbyrd om, at årene i Silkeborg havde haft enorm og livslang betydning for de gamle elevers liv og virke i det engelske.

DET HISTORISKE EFTERMÆLE

Junkers Institut er i dag historie. En spændende historie om et lokalt gymnastikinstitut henvendt til den store vide verden. En historie om idrætslivets pionertid. De gamle elever har på mange måder værnet om Instituttets minde, blandt andet har de været med til at sikre mindepladen på muren uden for den gamle institutbygning, hvilket silkeborgenserne kan forvisse sig om ved at slå et smut forbi Åhavevej. Silkeborg Museum og Lokalhistorisk Arkiv har gennem de seneste år og i forbindelse med mit Englandsbesøg fået indsamlet et ganske stort arkivmateriale bestående af elevprotokoller, årbøger, fotografier, eksamensbeviser, smalfilm m.m. En række genstande er indsamlet, f.eks. idrætsuniformer, porcelæn, badge m.m. Der er således efterhånden samlet et ganske stort historisk kildemateriale her i Silkeborg, og dermed skabt mulighed for at få bevaret og uddybet det historiske kendskab til denne spændende lokale historie med det internationale aspekt. 

NOTER

Til: H.G. Junkers Institut. Et internationalt gymnastikinstitut i Silkeborg 1910-1940 og To be a Silkeborgian. H.G. Junkers Institut og den store verden.

1. Denne tekst blev skrevet i forbindelse med arkivernes dag i 2003 og er et eksempel på samarbejde mellem museum og arkiv. Teksten er brugt til en hjemmeside, som endnu (2008) kan findes på Silkeborgs Lokalhistorisk Arkivs hjemmeside. 

2. Denne tekst er en justeret og udvidet udgave af en artikel i Midtjyllands Avis 13.-14.10.2001. 

ERINDRINGER

Fra Junkers Institut 

INGER NØRMOSE OG KAREN PALUDAN-MØLLER FORTÆLLER 

Inger Nørmose (f. Junker) er født i 1911 i Åhuset på Åhavevej, mens søsteren Karen Paludan-Møller er født i 1916 på Junkers Gymnastikinstitut på Åhavevej. 

Vor far havde købt grunden og forhandlet med håndværkere om opførelsen af instituttet, men det viste sig, at han ikke have penge nok, selv om han havde sparet op. Far gik derfor op til bankdirektøren i Silkeborg Bank og bad om et mindre lån. Det var også i orden, men bankdirektøren ville have en kautionist for lånet. Vor far var på visse områder naiv, og han kendte ikke noget til det med at kautionere. Bankdirektøren forklarede ham sagen, hvorefter far sagde: ”Vil det sige, at De ikke tror, at jeg betaler, når jeg har lovet det!”. Bankdirektøren henviste til, at sådan var reglerne, når man skulle forvalte andre folks penge. Far mente imidlertid ikke, at han kendte folk, som havde penge og lyst til at kautionere. Bankdirektøren henviste så til Alexander Foss, som havde sommerbolig på Løvenholt i Them kommune. Far kendte ikke Alexander Foss privat, men han henvendte sig, og Foss kautionerede. Hvorfor Alexander Foss kautionerede, ved vi ikke, men det kan skyldes, at han værdsatte det internationale og her især det engelske sigte med gymnastikinstituttet. Senere giftede en af Foss’ sønner sig med en engelsk pige fra instituttet. 

Instituttet havde tre etager – stuen, 1. sal og 2. sal. Familien havde privatbolig på 1. sal i forbygningen. Her var tre store sammenhængende stuer, et børneværelse – hvor vi legede men ikke sov – et stort soveværelse med udsigt ned mod åen og nogle mindre børneværelser bagved. Vi var på mange måder en anderledes familie. Vi gik f.eks. anderledes klædt end vore jævnaldrende veninder. Vi fik først sko, når vi kunne gå, og vi gik ikke med livstykke. Far var på mange måder forud for sin tid, og vi piger blev bestemt opdraget ligeværdigt i forhold til drengene. Vi piger fik også lov til mere på nogle områder end vore veninder. F.eks. kunne vi godt have besøg af drengekammerater hjemme.

Vi søskende gik på Borgerskolen, altså i den kommunale skole, og det var egentlig også mærkværdigt. Det var nemlig ikke almindeligt, at bedre folks børn gik på den kommunale skole, deres børn gik på betalingsskole, gerne Th. Langs Skole. Men det gjorde vi ikke. De yngste af os kom senere på gymnasiet hos Th. Langs, og på det tidspunkt lod denne skole skinne igennem, at nu var skolen åbenbart god nok. 

Vor hverdag bar selvfølgelig præg af de mange engelsksprogede elever på instituttet. Vi spiste alle vore måltider sammen med eleverne, og vi var placeret rundt omkring ved bordene mellem eleverne. Hvis vi ønskede f.eks. smør, så måtte vi sige det på engelsk, ellers fik vi ikke noget smør. Så vi blev hurtigt to-sprogede. Hver søndag aften klokken 9 måtte vi gå ned i elevernes dagligstue og drikke te sammen med dem. Og juleaften havde vi først jul oppe i privaten – og her måtte vi efterlade alle julegaverne – for derefter at gå ned til eleverne. Vi følte, at vi ofrede os. Et bevis, på vi var blevet ”store”, var, når vi begyndte at tale engelsk til vore forældre, når eleverne var til stede. Far sagde, at det var uhøfligt at tale et andet sprog, som andre blandt de tilstedeværende ikke kunne forstå.

Mor var bestemt kvinden bag manden. Hun forstod – som man på den tid forventede af kvinderne – at stille sig i anden række. Men hun havde sine faste opgaver: Hun stod for husholdningen, holdt konference med oldfruen og køkkenchefen, købte ind og stod for regnskabet. Der var nok at se til. Desuden virkede hun – især i begyndelsen – som mor for alle de unge englændere. I de tidlige år var der flere, som kaldte hende for ”mor Agnes”.  

Instituttet blev søgt af unge i alderen 18-20 år fra England, Canada, USA, Iran, Indien, Sydafrika, Holland og enkelte fra Danmark. Dengang var der en helt anden autoritetstro, og de unge var meget uskyldige. Selv om der både var unge mænd og kvinder, så var der slet ingen moralske problemer på skolen eller i byen. Det har kun én gang været nødvendigt at sende en pige hjem, fordi hun var blevet gravid, men det var en helt enestående undtagelse. På instituttet havde mændene og kvinderne deres værelser på hver deres gang. Lærerne boede også på skolen, og deres værelser – som var lidt større end elevernes værelser – lå på de samme gange. Far viste eleverne tillid, og derfor efterlevede de også de forventninger, man måtte have til voksne mennesker. Det var derfor slet ikke på grund af ”moralske problemer”, at instituttet gik over til kun at optage kvinder. Det var simpelthen, fordi elevtilgangen blev så stor, at far måtte vælge, og det blev altså kvinderne, som blev foretrukket. Det skyldtes, at kvinderne hele tiden havde været i flertal, og desuden havde mændene dengang så mange andre muligheder i deres erhvervsvalg. 

Uddannelsen blev treårig, og det var en allround uddannelse. I de tidlige år havde far selv undervist i gymnastik, men med tiden holdt han sig til de teoretiske fag som pædagogik, gymnastikteori, anatomi og fysiologi. Folkedansk havde fars store interesse, og den disciplin underviste han også gerne i. Pædagogik var nok det basale fag, og det var en pædagogisk sportsuddannelse, eleverne tog. Lærerstaben var til sidste på 6-8 lærere, som alle boede på instituttet. I modsætning til den engelske skoletradition, så var der på instituttet ikke det skarpe skel mellem lærer og elev. Men der var stor respekt omkring far. 

Eleverne var delt ind på tre årgange: 1. årgang hed juniors, 2. årgang hed inters og 3.årgang hed seniors. Eleverne øvede sig ved at undervise hinanden, men de – seniors og af og til også inters – havde praktik på Borgerskolen. De engelske elever underviste udvalgte klasser på Borgerskolen, og de danske børn var glade for denne gymnastikundervisning, hvor de også fik opøvet lidt engelsk. Far var også i sin undervisning forud for sin tid, idet han i forbindelse med praktikundervisningen altid sørgede for, at den enkelte elev fik evaluering af læreren og sine medelever, når timen var forbi. I det hele taget må vi sige, at Silkeborg som by har givet far og instituttet en meget fin behandling. Far ønskede også at åbne instituttet op for byen, og det skete f.eks. ved eftermiddagsundervisning i dans eller i aftenundervisning i gymnastik. Det var så eleverne, der underviste silkeborgenserne. Instituttet havde også sygegymnastik, hvor byens læger henviste elever med dårlig holdning eller lignende til individuel behandling med massage mv. Vi havde særlige lokaler til denne sygegymnastik, og børnene skulle allerførst lige vaskes, og det kunne være tiltrængt.  

Instituttet var en verden for sig. Der var ca. 60 udenlandske elever, 6-8 lærere, familien, en oldfrue, en køkkenchef, to køkkenpiger og 2-3 stuepiger. Vi havde også Stengården i Sejs. Til at begynde med delte vi Stengården med tre af mors søskende. Derfor boede vi kun på Stengården uden for selve sommerferien. Senere overtog familien Stengården alene. På de fem tønder land blev alle grøntsager til instituttet dyrket. Til at passe Stengårdens fem tønder land var der ansat en gartner og en gartnermedhjælper. Eleverne kom til august og rejste hjem til juni for at holde en længere sommerferie. Det var først til allersidst i 1930’erne, at eleverne fik råd til også at tage hjem til julen. Far havde sine faste ture rundt i Danmark, og i forbindelsen med julen tog de elever, som havde råd til det, til København og boede på Webers Hotel. Juleferie med alle eleverne blev dog så stor en belastning for far, at han til sidst tog sig lidt ekstra betalt for elevernes ophold på skolen i julen. 

Far hentede de engelske elever i Esbjerg, når de ankom med Englandsbåden. Vi børn kom på skift med på disse ture. Når båden kom ind, stod far ude på molen og vinkede og råbte ”hallo”, og eleverne på båden svarede. Eleverne havde fået tilsendt et badge med instituttets logo – rødt logo på hvid baggrund. Far bar sit logo i sølv ved ankomsten. De kunne derfor let genkende hinanden. Eleverne havde selvfølgelig fundet sammen på båden, og ofte var der også nogle af lærerne med båden. Far kørte ikke straks fra Esbjerg til Silkeborg med DSB. Man tog en overnatning, før turen gik til Silkeborg. I Silkeborg skulle eleverne have en skoleuniform. Aage Schmidt syede uniformen – bluse og tunic – til pigerne, mens Martin Jensen syede blaserne til alle og benklæderne til mændene. Skoleuniformen var smart, og ingen af eleverne var kede af at gå i den – tværtimod. Til uniformen hørte om sommeren korte hvide strømper og om vinteren lange store strømper. 

Hverdagen havde sin rytme. Om morgen kl. 7 gik en ung pige rundt og ringede med en klokke. Lidt i halv otte blev der igen ringet, og nu skulle eleverne gå ned til spisestuen. Foran stuen samledes eleverne, indtil oldfruen havde slået på en gong-gong som tegn på, at de nu kunne gå ind til morgenmaden. I begyndelsen fik elverne bacon and eggs og desuden et dansk morgenbord med rugbrød, som eleverne elskede, havregrød, franskbrød med syltetøj. Men senere sløjfede man bacon and eggs, fordi eleverne blev for tykke. Klokken 8 begyndte undervisningen. Om formiddagen vekslede undervisningen mellem gymnastik, dans og teoretiske fag. Mens man om eftermiddagen mest var på sportspladsen og dyrkede alle former for sport. Klokken 10 var der en pause, hvor man fik lidt at drikke og spise. Klokken 12 var der middag med to retter varm dansk mad. Man holdt bordskik, og først når far havde sagt ”velbekom”, rejste eleverne sig og tage tak for mad. Om fredagen fik man gerne fisk, fordi en del af eleverne var katolikker. Eftermiddagens undervisning begyndte klokken 1. Der var en pause med kaffe og te og friskbagt kage klokken 3. Aftensmad var klokken 6, og så skulle alle have klædt om. Man fik gerne en lille lun ret og ellers rugbrød med pålæg. Eleverne havde aftenen fri. De brugte deres dagligstue, og de kunne gå ind i skolelokalerne for at læse lektier, herunder studere skeletterne. Eleverne fik deres tøj vasket hos en vaskekone, som boede på Sanatorievej. Eleverne pakkede deres snavsede tøj ind og lagde det et bestemt sted, og så blev det afhentet. Konen vaskede, strøg tøjet og pakkede det ind sammen med en regning og afleverede tøjet igen. Konens knægte kom selvfølgelig i kontakt med de mandlige elever, og det resulterede i, at sønnerne blev gode fodboldspillere, og Agerskov-drengene blev nogle af de første fodboldidoler i Silkeborg. 


Undervisningen var lagt an på, at eleverne skulle opøve alle muskler i kroppen. I gymnastiksalen var et trefløjet spejl, som eleverne blev sendt hen til, hvis de ikke var helt klare over, hvad de gjorde forkert. Læreren underviste og rettede de enkelte elever, mens de udførte øvelserne. Far ønskede en gymnastik, som tog højde for, at det moderne menneske udførte monotone arbejdsbevægelser, f.eks. på fabrik eller kontor. Derfor skulle alle muskler røres. Der blev ikke lagt vægt på gymnastikopvisning, som f.eks. Niels Bukh. Uddannelsen var allround, og vi skulle kunne undervise i alle sportsgrene, i gymnastik og i dans. Far var meget inspireret af Isadora Duncan, som havde arbejdet meget med danseundervisning. Det var typisk folkedans fra den ganske verden. Af andre inspirationskilder for far kan nævnes finnen Eli Bjørksteen, som far havde kontakt med. Far ønskede også svømmeundervisning, og han kæmpede for, at Silkeborg skulle have en svømmehal på Markedspladsen, i dag Bindslev Plads. Det blev ikke til noget, og i stedet for fik han et svømmebad ved Almindsø, på det sted hvor ”degnebadet” i dag ligger. Af andre aktiviteter kan nævnes kælkning og skøjtning.
Hvert år var der eksamen, hvor eleverne blev bedømt af censorer uden for instituttet. Gymnastikinspektør K.A. Knudsen var i mange år censor på instituttet. 

Instituttet var en verden for sig. Man var dybt engageret i den fælles interesse for sport, gymnastik og dans. Selvfølgelig kom vi uden for skolens mure, men vi havde ikke det store behov. Men vi gik da i biografen m.m. Det var nok sigende, at englænderne ikke lærte dansk, selv om de var i landet i tre år. Kun nogle ganske få lærte sig nogle danske brokker. Eleverne betalte for at være på instituttet. Far tjente penge, nogle år endog mange penge, men det var slet ikke hovedsagen for ham. Var det gået godt et år, så kunne han give nogle fripladser det næste år. De udenlandske elever havde ikke samme økonomiske kår, nogle havde en del penge, mens andre havde færre. Men det mærkede vi ikke noget til i det daglige. 

Far og mor havde en stor omgangskreds. De havde en privat musikforening, hvor blandt andre Viggo Starcke, landinspektør Kristiansen, Messell og Bjerregaard kom. Nogle spillede selv, andre – som vore forældre – nød blot musikken. Overlæge Starcke giftede sig med en af lærerne på instituttet, frk. Christoffersen. 

Far var en stor naturelsker. Instituttet havde gerne et storkespar på selve bygningen, og far byggede også en storkerede på en lygtepæl en overgang. En af storkene kom til skade, og den blev så tam, at far kunne kalde den ned ved at vifte med en fisk. Storken fik navnet ”Tamma”. Far fik også en tam spurv, som han kunne kalde til sig ved et specielt fløjt. Eleverne fik også glæde af hans naturkundskaber, f.eks. ved svampeture.   

Inge Nørmose følte sig i 1929 nærmest tvangsudskrevet som datter i familien til at tage den dengang toårige uddannelse. Det skete uden den store entusiasme. Hun ville derimod hellere være husholdningslærer, og det blev hun og virkede i årene 1935-37 som oldfrue på instituttet. Månedslønnen for de unge piger var dengang 30 kr. med kost og logi. Det var en fin løn, og man steg hvert halve år, indtil man nåede den fyrstelige løn af 50 kr.  

Karen Paludan-Møller tog derimod med stor iver sin uddannelse på instituttet i årene 1935-38, herefter hun tog til Sydafrika som gymnastiklærer, men opholdet varede kun ca.1 år, idet hun kom tilbage til instituttet som lærer i 1939-40. 

Samtalen fandt sted i september 1994. 

GERDA DYBKJÆR (F. STAMPE) FORTÆLLER

Jeg er født i 1914, og blev student i 1932 som 17-årig. Det var egentlig min plan, at jeg ville fortsætte med at læse til fysioterapeut, men overlægen sagde, at jeg først kunne begynde den uddannelse som 21-årig. Jeg havde så planer om at tage til England som au-pair-pige for at lære sproget, men lægen anbefalede mig og mine forældre, at jeg kom på Junkers Institut - her ville jeg både lære idræt herunder anatomi osv. og engelsk. Jeg kom derfor på Junkers Institut i Silkeborg og var elev i årene 1933-1936. Det var på mange måder en anden verden. Vi gik i uniformer, som blev syet ude i byen. Det kom helt bag på mig, at vi faktisk altid gik i disse uniformer, men det var englænderne selvfølgelig vante til. Før skoleårets begyndelse kontaktede vor "gudmoder" - en ældre elev, som skulle tage imod os og vise os til rette den første tid på instituttet - os nye elever og fortalte om skolen og vores værelse. Vi fik værelsets mål, for at vi kunne komme med lagen, betræk, gardiner m.m., når vi begyndte. Men det var gået helt hen over mit hoved, så jeg havde intet med, da jeg begyndte på skolen. Jeg fik travlt med at sende målene hjem til min mor, og så fik hun travlt med at sy. Min "gudmoder" var en inder, som hjemme i Indien var lærerinde.

Vi havde hvert vort værelse. I værelset var der seng, bord, lænestol, en lille stol, en puf og et skab. Der har givetvis også været dyner til hver elev, for englænderne kendte intet til dyner hjemmefra, men de blev meget glade for de danske dyner. Vi var tre årgange på Instituttet. Første årgang hed juniors, anden årgang inters og tredje årgang seniors. Alt i alt var vi 50 elever, og da årgangen før os var særlig stor, så var min årgang meget lille. Vi startede med kun 10 elever, og vi sluttede med at være 8 elever: to englændere, to skotter, to amerikanere, en dansk-englænder og så mig. Juniors boede på den nederste gang. Næste år - som inters - flyttede vi op på næste etage, og som seniors boede vi over privatboligen. Vi flyttede således hvert år, men værelserne var ens, så vi kunne genbruge f.eks. vores gardiner. Lærerne boede også på værelser på elevgangene - dog ikke hos juniors. Lærerværelserne var lidt større end elevværelserne.

Vi startede med det samme. Allerede den første dag blev vi sat til at opføre en sketch for de andre. Selv om jeg var student, så tog det et stykke tid, førend jeg blev ganske fortrolig med sproget. Heldigvis var der en på min årgang, som hjalp mig meget. Men hvor jeg har misforstået meget til at begynde med, f.eks. når vi skulle hente redskaber osv. Vi havde forskellige lærere. Jeg havde Lis Christoffersen - senere gift Starcke - til gymnastik og til sygegymnastik, miss Andrey Hobbs til games og spejder, miss Phyllis Haigh til engelsk folkedans og svømning, og miss "Kip" Howard til skandinavisk og skotsk folkedans, nationale danse og "revided Greek dancing". Alle lærerinderne underviste i gymnastik og forskellige teoretiske fag. Vi blev ikke undervist af de ældste elever, men vi havde en del aktiviteter sammen med de andre årgange f.eks. på sportspladsen, til svømning og selvfølgelig de forskellige udflugter. Selv om H.G. Junker var gammel gymnast, så har jeg aldrig set ham gøre gymnastik eller lede den. Junker underviste i anatomi og teori. Men Junker havde helt godt kendskab til skolen, og hvert hold valgte en leder, som aflagde rapport til Junker, om hvordan det gik på holdet. Vi må ikke glemme oldfruen og køkkenchefen. Det var også vigtige personer i instituttets liv. I min elevtid var Anna Nielsen med kælenavnet "Tinky" oldfrue (matron), mens Kristine Sørensen med kælenavnet "Cook" var køkkenchef. 

Instituttets gymnastik var opdragende - og ikke som Niels Bukhs gymnastik, som var mere show-præget. Vi blev uddannet til gymnastiklærerinder. Jeg mindes det ikke sådan, at H.G. Junker holdt foredrag om sit syn på gymnastikken. Det kom sådan mere naturligt ind i hans timer i anatomi og gymnastikteori. Gymnastikken var lings gymnastik, og også den finske gymnastik var vi inspireret af. Dans var en vigtig del i undervisningen. Her blev vi selvfølgelig også prøvet af i den første time i skandinavisk dans. F.eks. er det ganske svært at blive kastet ud i et syvspring, når man aldrig har prøvet det før. Det kan let gå galt i trinene. Og til denne første time sad alle de øvrige elever, lærere og familien Junker oppe på balkonen og så på. Til folkedans skulle nogle af pigerne danse "mand", og det skiftedes man til. Lærerinden kunne selvfølgelig vejlede både "kvinderne" og "mændene".

Vi blev vækket kl.7 om morgenen og fik morgenmad kl.7.30. Dejlig morgenmad. Om sommeren var der tomater fra Junkers sommerbolig, Stengården i Sejs, til alle måltiderne. Vi fik varm mad kl. 12 og mellemmadder kl.6 om aftenen. Nogle englændere var vante til at levne noget på tallerkenen for at vise, at de ikke var grådige. Men det fik Junker hurtigt vænnet dem af med - man spiste op, hvad der var på tallerkenen. Vi havde faste pladser ved bordene, og vi sad ikke sammen med vor egen årgang, vi var blandet. For bordenden sad en lærer. Junker-familien spiste også sammen med os, og søndag aften kom de altid ned for at drikke the og kaffe med os i common room.

Vi var spejdere på instituttet. Vi var en trop for os selv - 2. Silkeborg trop. Vi havde ikke noget med byens spejdere at gøre, vi havde vore egne ture. Det var miss Hobbs, der var vor spejderleder. Jeg mindes ikke, at vi har ligget i telt som spejdere.

Vi havde det dejligt på instituttet. Vi var alle unge, og vi kom godt ud af det med hinanden. Selvfølgelig sluttede vi os sammen, som vi nu kunne komme til rette om - to og to eller tre og tre. Der var to englændere, Mary og Mareda, som altid kom ind til mig i middagspausen for at få sig et middagshvil. Det skyldtes, at de selv havde sådan nogle fine silkebetræk og silkelagener, og de måtte ikke slides. Så de to piger lagde sig inde i min seng, og Mary havde en grammofon med og nogle klassiske plader, og så spillede jeg plader for dem, mens de hvilte sig. Det var hyggeligt, og jeg nød det også meget. Der var forskel på eleverne, nogle havde flere penge end andre. Det vidste vi, men det var såmænd ikke meget, vi mærkede til det i det daglige, vi var først og fremmest alle sammen sportspiger. Men en af eleverne havde da bil. Mine forældre betalte for min uddannelse på Instituttet, og jeg har aldrig skænket betalingen en tanke. Selvfølgelig kostede det penge, men man sagde, at instituttet trods alt var billigere end de tilsvarende skoler i England. Om aftenen havde vi fri til at bruge "common room", daglig stuen, med klaver m.m., men vi skulle også forberede os. Som inters skulle vi om en fredag hver især komme med et oplæg til en diskussionsaften på vort hold. Det var en stor opgave, og når man var færdig med den, så følte man sig virkelig fri igen og klar til weekend. Som senior skulle vi lave en stor opgave. Min opgave drejede sig om H.C. Andersen. Eleverne skulle - jeg husker ikke ganske, om det var som inters eller seniors - individuelt komponere en dans, finde egnet musik til dansen og fremvise den for de andre. Til disse danse sørgede eleverne selv for dansedragten, nogle syede selv dragten. Jeg opførte "Den lille pige med svovlstikkerne''.

Vi havde praktik på Borgerskolen, hvor vi underviste de mindre klasser. Børnene var glade for denne undervisning, og de forstod let det engelske. Vi var altid fire elever og en lærer til sådan en praktik-time. De andre elever hjalp til ved springene, og når vi kom hjem på instituttet, så gav de andre elever og læreren altid en kritik af vor undervisning: hvad havde vi gjort godt, hvad havde vi gjort mindre godt.

Vi havde det fornøjeligt sammen. Vi holdt "Halloween"-aften, den 31. oktober, og det var en fast tradition på den "spøgelsesaften", at ældste årgang skulle lave sjov med yngste årgang, som skulle gennemgå forskellige prøvelser i gymnastiksalen. Man kunne blive sat til at kravle igennem noget "uhyggeligt", hvor der skete mærkelige ting, som man ikke kunne forudse, og man kunne blive udsat for et styrtebad til sidst. Vi havde også "natkjolesamling", hvor vi mødtes og hyggede os og f.eks. gættede ord. Når der havde været aftengymnastik, skulle juniors sørge for kaffe, the mm. til de seniors, som havde stået for aftengymnastikken. Man betalte et beskedent beløb for dette traktement. Englænderne kunne selvfølgelig få hjemve, især hvis de ikke havde råd til at komme hjem til jul. Men fru Junker holdt altid en god jul for de tilbageblevne. Der blev selvfølgelig skrevet mange breve hjem, og der var postkasse lige over for instituttet. Pigerne kunne også tage på rideture, og en landmand i Lysbro lejede heste ud, tage på kanotur i lejede kanoerne fra Indelukket eller cykle en tur. H.G. Junker havde sit havehus i haven, og under det lå hans private båd. Instituttet var en enklave for sig selv i Silkeborg. Vi havde vor egen verden. Selvfølgelig gik vi af og til i biografen eller til koncert. Hvis vi gik ud om aftenen, skulle vi fortælle det til hr. Junker, og vi skulle være hjemme til et bestemt klokkeslæt. Men det hændte dog, at nogle kom for sent, og jeg har da selv lukket nogle ind, efter at de havde kastet småsten på ruden for at få mig op. Men det var undtagelsen. Instituttet gav undervisning for folk fra byen - gymnastik om aftenen og dans for børn om eftermiddagen. Til dansetimerne om eftermiddagen blev jeg brugt som tolk, hvis det skulle gå galt på grund af sprogvanskeligheder. Og desuden havde vi også sygegymnastikken for børn.

Eleverne gik til svømmeundervisning på Junkers badeanstalt ved Almindsø. Badeanstalten havde vipper til spring. Men her kunne man kun tage bronze- og sølvmedaljer. Hvis eleverne ønskede at tage guldmedalje foregik det i Århus Svømmehal, Spanien, i saltvand. Historien bagved var, at det engelske system krævede to engelske censorer, hvis svømmeprøven til guldmedalje skulle tages i ferskvand - som i Almindsø - men det mente Junker ikke, der var råd til. Derimod kunne man nøjes med én engelsk censor, hvis prøven blev aflagt i saltvand. Derfor svømmehallen i Århus. Penge spillede altså også en rolle for instituttet, og der var bestemt ikke ubegrænsede midler til rådighed. Eleverne var nu ikke meget i Århus for at øve sig. Måske een gang, men de øvede sig i Almindsø, og der var ikke de store problemer med at klare de tilsvarende øvelser i svømmehallen.

Junker tog gerne eleverne på ture i Danmark. Der var en fast plan for disse ture. En tur gik til København, men den kom jeg dog aldrig med på. En tur gik til Svinkløv, Slettestrand og Fosdalen, og en anden tur gik til Niels Bukhs skole på Fyn. Junker var ivrig jæger og tog ofte på ture med sin hund. Han tog os med på svampeture.

Eksamen foregik i maj, og vi fik et nummer. Jeg kan ikke huske om nummeret gik efter alfabetet eller efter højde. Vi gik op i de forskellige discipliner og fik særskilt karakterer. Især gymnastikken blev der lagt vægt på, og på om vi kunne undervise.

Junker-familien var en familie for sig. H.G. Junker var en meget respekteret leder af instituttet, mens fru Junker var den elskelige, og den som eleverne først gik til, hvis der var problemer. Hr. og fru Junker havde syv børn, og flere af dem tog selv uddannelsen på instituttet. Først var der Gunhild og Ragnhild. Ragnhild var nok det af børnene, som ville have været den mest naturlige arvtager af instituttet. Hun var den fødte leder. Da jeg var elev, underviste hun seniors i dans på ganske fortræffelig vis. Men hun bosatte sig i Ringkøbing, og viste ikke interesse for at overtage instituttet. Derefter kom Rolf, som vist var en noget uregerlig knægt, og han kom på kostskole på Sjælland, Stenhus. Senere blev han også lærer på instituttet. Så kom Inger, og hun tog også uddannelsen, dernæst Bodil som gik på seminariet i stedet for, dernæst Karen, som også tog uddannelsen og til sidst Palle, som ikke tog uddannelsen. Når Junkers børn var elever på instituttet, så havde de et elevværelse på linje med de andre elever. Junker-familien var karakterfulde mennesker, og selv om de kom ganske udmærket ud af det med hinanden, så kunne det dog også af og til slå gnister.

Jeg tog min eksamen i 1936 og rejste derefter til København for at blive fysioterapeut. Efter det første år skrev Junker til mig, om jeg kunne tænke mig at blive lærer på instituttet. Jeg svarede nej tak, da jeg ønskede at gøre min uddannelse på to år færdig. Næste år skrev Junker igen, og jeg sagde med glæde ja tak. Da jeg kom tilbage til instituttet i 1938 som lærer, var de engelske lærere, som jeg havde haft, rejst, og instituttet havde fået to nye engelske lærere. De var uddannede i England og var to vidt forskellige typer. Jeg var glad for først at begynde min lærergerning med helt nye elever - altså elever, som ikke havde kendt mig som medelev. Det kunne nemlig godt give lidt problemer at skifte fra elev til lærer, når man så fik nogle elever, som man tidligere havde været delt elevtilværelsen med. Jeg fik et utroligt godt senior-hold, og vi kunne more os sammen, og alligevel havde de respekt for mig. Englændere har et noget andet forhold til deres lærere, end vi er vant til. Vi danskere anser jo vore lærere for at være en slags mennesker på linje med os selv, men de har let ved at se meget op til deres lærere. Det kan godt give lidt problemer.

Jeg tror, at Junker ønskede mig som lærer på instituttet, fordi jeg kendte instituttet, var dansker, der talte engelsk, og så havde jeg i og med min fysioterpeut-uddannelse et ekstra plus f.eks. med sygegymnastikken. Byens læger henviste børn til sygegymnastik på Junkers Institut. En elev fik så sådan et barn, og barnet fik først massage og derefter øvelser til at styrke ryg, ben osv. Som lærer gik jeg rundt og efterså, om det var i orden. Instituttet fik faktisk mange børn anvist, og eleverne havde mindst et barn hver, som de gav sygegymnastik.

Lærerpersonalet havde lærermøde en gang om ugen, hvor vi drøftede forholdene. Bagefter var der altid kaffe. Lønnen kan jeg ikke huske, og jeg har aldrig tænkt på den. Jeg har også været privilegeret og altid haft mine forældre i baghånden. Jeg klarede mig, også selv om arbejdet på instituttet kun varede 9 måneder om året. I månederne juni, juli og august var den almindelige undervisning indstillet, og englænderne rejste hjem på en lang ferie.

Det sidste år jeg var på instituttet, blev præget af verdenskrigens udbrud. Kun ganske få elever fra England kom over til undervisningens begyndelse i september 1939, og de to engelske lærerinde kom slet ikke med båden over på grund af krigen. Vi var derfor af lærere H.G. Junker, hans to børn Karen og Rolf og så mig. De engelske elever kom ad mange forskellige veje dog lidt efter lidt i løbet af efteråret 1939, således at holdene til sidst var nogenlunde fuldtallige.

Jeg har holdt kontakt til flere af mine gamle med-elever og til lærerinderne. Vi skriver skam stadigvæk sammen til jul. H.G. Junker blev syg, og ved befrielsen blev han så glad, at han helt mistede stemmen for altid. Fru Junker blev også til sidst syg og måtte sidde i kørestol, men hun kæmpede til det sidste. Det var nogle dejlige år, og der er allerede gået 54 år siden, instituttet lukkede. Det er ikke til at forstå.

Samtalen fandt sted oktober 1994 
MARY JUNKER FORTÆLLER

Jeg er født i 1921 mit pigenavn er Bryant, og jeg stammer fra Southamton i England. I skolen havde jeg en gymnastiklærerinde, Marion Waz, som var uddannet på Junkers Institut i Danmark, og da jeg selv fik lyst til at blive gymnastiklærerinde, rådspurgte jeg mig selvfølgelig hos hende. Og hun kunne berette meget positivt om sine dejlige år i Danmark og om, hvor inspirerende dette ophold havde været for hende. I England har gymnastiklærerinderne en treårig uddannelse, og der er tre uddannelsessteder i England og et i Skotland. Og så kunne man altså også tage uddannelse i Danmark på Junkers Institut. Jeg husker ikke priserne nøjagtigt, men jeg mener, at økonomisk var det nogenlunde det samme, om jeg tog uddannelsen i England eller i Danmark. Junkers Institut havde et meget fint ry i England, så jeg tog derover dels for at få en god uddannelse og dels fordi det var spændende at komme til udlandet. Mine forældre have ingen betænkeligheder ved at sende mig som 18-årig til Danmark. Landet var kendt for at være fredeligt. Jeg har aldrig været bekymret i så henseender. Jeg drog til Danmark i 1938.

Junkers havde den gode organisation, at 2. års piger var "gudmødre" for os nye. Vi kunne så spørge vor "gudmoder" om alt muligt med hensyn til opholdet i Danmark f.eks. hvor langt lommepengene kunne strække. Vi mødtes alle sammen om bord på færgen til Danmark, og her præsenterede gudmødrene os for hinanden. Som jeg husker det, så var der ingen andre med båden - sådan føltes det. Vi havde alt med. Jeg havde tre store kufferter, som var sendt i forvejen. Her var lagner, sengetøj, tøj osv. På kajen i Esbjerg stod Junkers og tog imod os. Vi kørte så med tog til Silkeborg, og vandrede til Instituttet fra stationen. Vi fik alle enkeltværelser med garderobe, skabe, seng, skrivebord m.m. Fine og gode forhold, som lignede det, jeg var vant til hjemmefra. Som juniors kunne vi trække på vore gudmødre efter behov. Men der var selvfølgelig forskel på, hvor nær kontakten var. Vi blev alle glade for den danske mad, og vi tog alle sammen på i vægt - alt for meget! Vi var altid sultne, fordi vi havde så meget fysisk arbejde. Vi sad ved borde, og familien Junkers sad ved de forskellige borde. Af og til blev der flyttet rundt på pladserne. Instituttet havde opholdsrum, hvor vi kunne høre radio og snakke sammen om aftenen. Jeg mindes ikke, at der var et bestemt klokkeslæt, hvor vi skulle være i seng, men vi var så trætte, at vi gerne ville i seng. Ved undervisningen fik vi et stort chok, fordi vi skulle begynde kl.8 om morgenen. Vi var vant til at begynde kl.9 i England. Det var hårdt især, hvis vi skulle have gymnastik i de første timer.

Vi havde både danske og engelske lærerinder. Min kommende mand, Rolf Junker, havde vi til anatomi og den slags. Der blev gjort meget ud af teori om kroppens funktioner. Det var vigtigt, at vi kendte til kroppen for derved at sikre de rette øvelser. Junker selv havde trukket sig noget tilbage. Vi havde ham kun i en time om ugen, hvor han talte om alt muligt mellem himmel og hav. Disse timer havde intet direkte med undervisningen at gøre.

Vi havde gymnastik, boldspil, atletik, svømning og dans. Jeg kom med særlig interesse for boldspil og atletik, men jeg blev meget glad for dans. Svømning havde vi ved vor egen badeanstalt ved Almindsø. Det var nok ikke ideelle forhold, men her havde vi svømning, udspring og livredning. Jeg blev en ganske udmærket lærer til udspring, selv om jeg ikke selv var særlig god til udspring. Og det var i det hele taget hele grundholdningen på instituttet: det drejede sig om at uddanne os til at blive gode undervisere - ikke i selv at blive dygtige. Jeg mindes, at vi var et par gange i Århus i svømmehallen. Det, som imponerede mig i svømmehallen dengang, var, så renligt det hele var, og at man skulle vaskes, før man gik i vandet. Det skal man end ikke i dag i England.

Vi så meget til Silkeborg, men vi mødte ikke mange fra byen. Jeg har aldrig været ude for, at unge silkeborgensiske mænd har spurgt nogle af os piger, om vi ville med i byen. Det var utænkeligt dengang. Alt var så uskyldigt. Vi var pæne piger fra pæne hjem. Og vi havde det også så sjovt selv. Vi kunne gå i biografen, cykle ture, sejle i kano på søerne osv, Jeg købte en cykel af en af de piger, som var færdig på instituttet. Det ordnede min gudmor. Det var en engelsk cykel, så den må være kommet over engang. Penge skulle vi hente oppe i banken, og jeg glemmer ikke den første gang, hvor jeg blev råbt op på en nærmest fransk lydende engelsk: Mary Bryant. Jeg reagerede slet ikke, for det var vel ikke mig. Vi første års piger var "juniors". Der var vel 20 piger på hver årgang. Vi blev undervist hver for sig, men i fritiden kunne vi da sagtens komme sammen med nogle fra de andre årgange. F.eks, hvis man var interesseret i tennis, så fandt man sammen med andre - uanset årgang - som også havde den interesse. Vi underviste hinanden i øvelserne. For som sagt det afgørende var, at vi lærte at blive gode til at undervise. Vi havde det sjovt sammen, men vi var alle klar over, at vi var her for at lære noget.

Vi havde en masse dans. Også folkedans. Alle slags folkedans - norsk, svensk, dansk, engelsk og skotsk folkedans. Vi havde klassisk dans, hvor vi havde sko på, og vi havde græsk dans, som foregik i bare fødder. De græske danse sluttede af med, at gruppen stod stille og dannede et relief som fra en græsk frise. Jeg mener, at vi havde Ragnhild til dans. Det var Hobbes, som havde boldspil. Alt vort tøj - uniformer og dansetøj - blev købt hos Aage Schmidt i Silkeborg. Om efteråret var vi på en tur rundt i Jylland. Vi var i Ribe, ved Vesterhavet, ved Bulbjerg, i Ålborg og så tilbage til Silkeborg. Jeg har også været på et dansekursus på Snoghøj.

Til jul tog jeg på skiferie i Schweiz, hvor min far også var nede. Til sommeren 1939 tog vi hjem til England. Så kom verdenskrigen den 1. september 1939. Hvad nu? Min far havde kendskab fra 1. verdenskrig, så han mente bestemt, at jeg skulle tage tilbage til Danmark, for der ville være fredeligt, hvorimod det ikke ville være rart at være i England i tilfælde af krig. Så jeg tog tilbage til Silkeborg. Men mange af pigerne kom ikke. Vi var måske halvdelen, som kom til efteråret 1939. Nogle kom fra Sydafrika og Canada, andre var englændere, som altså ikke vovede at rejse tilbage på grund af krigen. Karen Paludan-Møller kom tilbage fra Sydafrika, og hun overtog så noget undervisningen i stedet for lærere, som ikke kom tilbage på grund af krigsudbruddet. Hun blev min veninde, før jeg blev kærester med hendes bror, Rolf.

Det andet år var vi "inters". Vi kom nu til at undervise i gymnastik i den kommunale skole i Silkeborg, Det var en vidunderlig ordning. Vi lærte, at det var helt nødvendigt at tale tydeligt og langsomt, ellers forstod børnene simpelthen ikke, hvad vi sagde. Det kom os også til gode, da vi senere kom til at undervise i England. At tale tydeligt og langsomt er vigtigt. Vi var gerne fire om en undervisningstime, og en af vore lærerinde overværede timen, og vi fik kritik bagefter på Instituttet. Det var altid positiv og hjælpsom kritik, så vi blev bedre. Jeg ville have husket det, hvis det havde været negativ kritik. Vi skulle hele tiden lære, lære og atter lære at blive gode til at undervise.

Vi underviste også i sygegymnastik om aftenen. Det var silkeborgensere, som var henvist til Instituttet. Vi skulle så hjælpe dem med nogle øvelser. Vi havde en lærerinde, som havde det overordnede opsyn med vore aktiviteter. Vi underviste også piger og damer fra Silkeborg, som gik til gymnastik om aftenen. Det foregik på Instituttet, og der var også her kritik bagefter.

Vi blev alle på Instituttet spejdere. Vi skulle alle kunne tage en spejdertrop, hvis vi blev bedt om det. Heldigvis er jeg aldrig blevet bedt om det. Junker var ikke noget konkurrencemenneske, Gymnastik er ikke nogen konkurrenceidræt, her drejer det sig om at gøre kroppen stærk og smidig. I sport - f.eks. tennis og hockey - er der selvfølgelig et moment af konkurrence. Men her var det så sådan, at en var god til det ene, mens andre var gode til det andet. Konkurrence var slet ikke det primære på Instituttet. Det vigtigste var, at vi blev gode undervisere. Junker sagde: Den dygtigste lærer, det er ham, der underviser den dårligste elev bedst.

Besættelsen den 9. april 1940 kom som et stort chok for alle. Og vi var med det samme klar over, at vor situation som englændere i et tyskbesat land var særlig udsat. Men hvad skulle vi gøre? Junker sagde, at vi skulle fortsætte som normalt. Eller prøve på det. Og det gjorde vi, men selvfølgelig var vi ængstelige. Vi var frygtelig bange, når vi gik forbi tyske soldater på gaden, og vi holdt bestemt vor mund lukket!

I sommeren 1940 blev vi i Danmark. Vi cyklede rundt i Danmark i nogle uger og boede hos familie og bekendte af Junkers. Vi nåede lige at begynde på skolen i september 1940, før der kom ordre til, at vi skulle ud af skolen, for at tyskerne kunne overtage Instituttet. Familien Junker blev boende i deres lejlighed. Den amerikanske ambassade havde meddelt Junker, at vi piger skulle tage til København - helst så diskret som muligt - og her ville vi blive indkvarteret privat. Min veninde, som var med, har siden fortalt, at selv om vi havde fået udtrykkelig besked om, at vi skulle undgå at påkalde os opmærksomhed, så begyndte vi straks at tale engelsk sammen, da vi kom ind i kupeen. Tænk sig, at jeg slet ikke kan mindes dette. Men sådan husker man jo så forskelligt.

Vi blev privat indkvarteret i København hos rotarianere. Indkvarteringen skete gennem den amerikanske ambassade, og deres kontakter var nok til folk, som havde handelssamkvem med f.eks. USA. Junker var selv med i Rotary, så skønt han ikke kendte personerne, så vidste han, at det var folk, man trygt kunne stole på. Det var ret velhavende folk, vi var indkvarteret hos. Vi havde jo ikke mulighed for at få penge hjemmefra. En boede hos Niels Bohr. Jeg boede hos Illums. Vi piger fik besked om, at vi kun måtte mødes to og to for ikke at vække opsigt. Men vi snød os nu af og til til at være nogle flere. Det var jo på mange måder så spændende for os unge piger.

I foråret 1941 blev jeg gift med Rolf Junker, og det var Illum, som holdt vort bryllup. Vi blev i Danmark ind til befrielsen, så flyttede vi i 1945 til England. Jeg fik jo ikke afsluttet min uddannelse på Instituttet. Nogle af pigerne tog det sidste år på et af uddannelsesstederne i England. Andre - som jeg - fik dispensation, så vi kom til at undervise som gymnastiklærerinder i England. Faktisk tror jeg, at vi hos Junkers lærte meget mere, end man gjorde i England. Min svigerdatter - som jeg selv som lærerinde har haft til gymnastik - er udlært i England med en tilsvarende treårig gymnastikuddannelse, og hun var ikke særlig imponeret. Den engelske uddannelse inddrager også gymnastikhistorie, og her indgår Junker på linje med Ling og de andre store gymnastikfolk i historien. Det var nok meningen, at Rolf Junker skulle have ført Instituttet videre. Men det lod sig ikke gøre. Instituttet var efter krigen i en sørgelig forfatning, og der var ingen midler til at drive skole for. De engelske piger måtte ikke de første mange år efter krigen tage penge med ud af landet. Ja, man måtte såmænd slet ikke rejse. Så det var umuligt at fortsætte med studerende fra England. Jeg kom til at undervise i England. Jeg har ikke følt, at man i England foretrak en engelsk-uddannet gymnastiklærerinde frem for en uddannet på Junkers Institut. Flere fra Instituttet er siden blev "organizere" i England, en slags gymnastikinspektører, som rejste rundt og bedømte undervisningen og gav gode råd. Der er meget større tradition for masser af sport, gymnastik, dans osv. i de engelske skoler. Især i "public schools". Derimod kender englænderne ikke til den "folkelige gymnastik", som er kendt i Danmark fra højskolerne.

Samtalen fandt sted i august 1995

BEATRICE JACKMAN FORTÆLLER 

Jeg er født den 10. februar 1922 i Middle Seex, syd for London og mit pigenavn er Darlow. Min gymnastiklærerinde frk. Tolsen fortalte mig om Junkers Institut, som hun selv havde gået på. Hun var skotte, og der var faktisk mange skotter, som havde været på Junkers Institut. For at komme ind på det bedste gymnastikinstitut i England, Bedford College, skulle man have det, der svarer til studentereksamen i Danmark. Og man var måske i tvivl om, jeg ville bestå den eksamen og måtte nøjes med det, der i Danmark svarede til en realeksamen. Men så var der altså den mulighed alligevel at blive gymnastiklærerinde ved at rejse til Danmark. Men heldigvis fik jeg min "studentereksamen", og valgte alligevel at rejse til Junkers Institut i Danmark i august 1939. Mine forældre var udmærket tilfredse med, at jeg valgte Danmark, og de regnede vel med, at i tilfælde af krig, ville Danmark være neutralt og dermed sikker for os. Vi kom med skib over Nordsøen til Esbjerg, hvor Junker stod på den yderste mole og vinkede til os. Jeg mener, at vi var 14 elever på båden. Vi skulle have været en del flere.

Jeg kunne bestemt lide at være på Instituttet, selv om der var en del nyt for mig. Vi skulle f.eks. selv vaske gulvet i gymnastiksalen og selv gøre forskelligt andet for at vedligeholde Instituttet. Vi havde hver sit lille værelse, ganske udmærket, og vi havde selv tæppe, gardiner osv. med. Det eneste jeg savnede meget var varmt vand på badeværelset. Der var ingen varmt vand. Vi tog koldt styrtebad. Vi fik kun varmt bad, hvis vi hentede det varme vand i spande oppe fra køkkenet. Vi havde ingen omgang med den lokale befolkning heller ikke de unge mænd. Måske savnede vi det lidt, men vi havde så meget at lave på Instituttet, at vi ikke rigtig havde tiden til det. Og Junker passede nok også lidt på. Vi skulle spørge om lov, hvis vi gik i byen f.eks. i biografen, og vi skulle være hjemme kl.22 eller kl.22.30, hvor vi så meldte os tilbage. Vi kunne have fest på Instituttet, men så var det uden mænd ud over Junkers to sønner, Rolf og Palle.

Vi arbejdede hårdt. Tidligt op. Vi lærte at undervise, havde gymnastik, svømning, hockey, lacrosse, tennis mm. Og om aftenen studerede vi, og lavede undervisningsprogrammer for den næste dag. Vi var temmelig trætte om aftenen. Vi havde regnet med at tage hjem igen til England i ferierne - jul, påske og sommerferien, men det skulle gå anderledes,

Vi blev kaldt kl. 7, fik morgen mad og gymnastik lige bagefter. Vi havde fag som anatomi osv, vi havde faktisk temmelig meget at lære ved siden af de fysiske aktiviteter. Vi havde dans, også rytmic, hvor vi alle havde en forfærdelig gul tunic på. Cynthia og jeg kom altid galt af sted, fordi vi grinede under denne rytmic. Vi svømmede i en sø, og vi cyklede gennem skoven for at komme dertil. Vi cyklede stærkt og væltede flere gange gennem skoven. Det var nogle ret dårlige cykler, som vi havde købt på 2., 3. eller 4. hånd fra gamle elever på Instituttet. Det var ret primitivt ved svømmebadet, men egentlig mere hyggeligt end de traditionelle bassiner. Vi kunne svømme fra den ene side af søen til den anden. Vi svømmede ikke imod hinanden, havde ingen konkurrencer. Vi svømmede bare. Hvis vi havde vor bronze-, sølv- eller guldmedalje fra England, havde vi såmænd ikke meget mere at lære. Det var Rolf Junker, som underviste os i svømning. Vi lærte at undervise i svømning, men vi har nu aldrig undervist børn på badeanstalten.

Vi underviste os selv på Instituttet, og så kom vi ned på skolen i Silkeborg og underviste et par gange om ugen. Bagefter var der megen kritik af vor undervisning.

Generelt må man sige, at standarden på Junkers Institut i gymnastik var meget høj. Senere kom jeg til København og gik til undervisning på universitetet i gymnastik, og her var undervisningen ikke nær så god som på Instituttet. Vi havde også massage f.eks. af pukkelryggede.

Efter den 9. april 1940 fik jeg ikke brev fra England i flere måneder. Indtil da havde korrespondancen med familien i England været ganske normalt. Danmark var jo et neutralt land. Men efter den 9. april anede vore forældre ikke, hvordan det gik os. Jeg husker, at jeg den 9. april blev så vred, så vred over, at tyskerne bare kom og besatte landet. "Det kan de ikke gøre!" blev jeg ved at sige. Så vidt jeg husker, så hejste Junker det danske flag den 9. april og vist nok det engelske flag nedenunder, men det er jeg nu ikke sikker på. Men ellers fortsatte hverdagen på Instituttet ganske som før. Vi gik fortsat ind til byen for at købe vor "is med bøf', som næsten var det eneste, vi kunne sige på dansk.

En tid efter den 9. april blev vi indkaldt til politistationen i Silkeborg. Vi måtte aflevere vore engelske (eller hvad vi nu havde af nationalitet) pas. Vi fik en kvittering. Vi fik også et stykke papir - og det har jeg endnu - og her stod, at vi ikke måtte rejse fra Instituttet uden at melde det til politiet. Det var også meningen, at vi skulle melde os til politiet en gang om ugen, men det tror jeg nu aldrig, vi gjorde. Jeg mener, at politimesteren kom ned til Instituttet og sagde goddag til Junker. I juleferien var Cynthia og jeg på Fyn hos Krabbes. Det var her, jeg brækkede mit ben.

I sommerferien 1940 kunne vi jo ikke komme til England. Junker skaffede derfor hjem til os alle sammen. Jeg tog til en familie i Århus, der hed Sinding. Han var englænder, gift med en dansker. Jeg tilbragte en måneds tid hos dem i Århus. Vi cyklede rundt. Jeg blev ganske forelsket i Den Gamle By i Århus, og jeg cyklede næsten hver dag derned og gik rundt mellem de gamle huse. Vi begyndte på Instituttet efter sommerferien 1940, og undervisningen fortsatte til september. Men en dag meddelte Junker til morgenmaden, at tyskerne ville overtage hele Instituttet, og vi derfor måtte rejse øjeblikkeligt. Jeg mener, at vi skulle rejse den følgende dag. Fru Junker, frk. Stampe og "Søren", hende der stod for madlavningen, tog afsked med os på jernbanestationen. Junker havde fortalt os, at vi måtte være meget stille og tavse under rejsen for ikke at vække opsigt. Men aldrig så snart vi var ude af stationen, så spurgte en af de danske passagerer, hvor vi dog skulle hen. Og i løbet af ingen tid, så snakkede hele vognen engelsk med os. Så stille var vi bestemt ikke. En af pigerne havde en onkel i Roskilde, og i den by stod hun af toget. Jeg har aldrig siden mødt hende, men jeg kan huske, at jeg misundte hende, at hun havde familie at bo hos. Vi andre kom til Københavns Banegård sent om aftenen, og vi var meget trætte. Vi må vel have spist på turen, vi har nok fået madpakker med. På banegården blev vi modtaget af den amerikanske konsul, Julian B. Foster. Han havde altid en cigar i munden, som han tyggede på. Pyha. De må have arbejdet hårdt, for han havde et sted til os alle sammen. Jeg tror, jeg blev kørt ud til mit hjem. Andre blev hentet på banegården.

Jeg var hos flere familier. Først hos en brandchef og dennes hustru på Frederiksberg. De var flinke folk. Hun begyndte straks at lære mig at tale dansk. Dernæst kom jeg til Carlsberg og boede hos en maskinchef og dennes hustru. Det var søde folk, hvor jeg vel var 6-7 måneder, men desværre blev hustruen meget syg, og en sygehjælper blev nødt til at flytte ind på mit værelse, og så flyttede jeg til en familie Thomasen. Det var en trist tid, hvor jeg ikke havde det godt, tværtimod følte jeg mig ganske ulykkelig. Endelig kom jeg til grev og grevinde Schach på Giesegård mellem Ringsted og Køge, hvor jeg så boede, indtil jeg blev nødt til at flygte til Sverige. Mens jeg boede på Giesegård, tog jeg ind til København Universitet og gik til gymnastikundervisning for at tage min eksamen. Jeg mener, at jeg var her i 1½ år. Jeg havde det pragtfuldt på Giesegård. Fruen i huset var amerikaner, og hun havde ikke lært sig ordentlig dansk, så hun var vel glad for at få en englænder i huset. Jeg havde ridehest og red morgentur. Jeg havde bestemt ingen lyst til at rejse til Sverige, men det, mente de, var absolut nødvendigt.

Vi modtog med ujævne mellemrum Røde Kors breve fra vore familier, hvor de kort meddelte, at de havde det godt, og de håbede, at vi også havde det godt. Men brevene kunne være flere måneder gamle, så det var ikke godt at vide, hvad der var sket i mellemtiden. Af og til kunne det næsten have været bedre uden disse breve. Det var den danske modstandsbevægelse, som sørgede for, at Cynthia og jeg kom til Sverige fra Lolland til et sted lidt syd for Malmø. Greven betalte et beløb for vor rejse. Vi flygtede i november 1943. Vi havde en adresse nord for Malmø og en adresse i Stockholm. Den første tid boede vi i en jagthytte nord for Malmø. For at komme til Stockholm skulle vi have en indbydelse. Jeg fik en indbydelse til mig selv, men vi ordnede det alligevel sådan, at Cynthia tog med til Stockholm. I Stockholm kom jeg til at arbejde ved den engelske legation (*) med at oversætte meddelelser fra modstandsbevægelsen. Meddelelserne lå på nogle bittesmå film, som var puttet ind i bittesmå kapsler, som blev sat op i endetarmen på en mand, som så tog til Stockholm. Den stakkels mand sad så på en indretning, indtil kapslen ad naturlig vej kom ud. Filmrullerne indeholdt oplysninger om troppebevægelser, skibe, bombninger osv. Det var ganske spændende. Jeg blev i Stockholm til sidst i maj 1945, hvor jeg kom med den engelske minister (*) tilbage til København for at åbne den engelske legation. Her arbejdede jeg til august 1945, hvor jeg så endelig langt om længe fløj hjem. Jeg fløj over Stockholm med en RAF-coaster. Det var rædsomt koldt, og vi sad nærmest på bænke langs væggen. Turen tog 7½ time. Da vi landede, blev jeg udspurgt om alt muligt i et par timer. Først da kunne jeg komme hjem. Og da havde jeg ikke set min familie siden 1939. Efter seks uger rejste jeg igen til København for at arbejde, og det fortsatte jeg med til, jeg blev gift i 1948. Jeg havde en lille lejlighed i Hellerup, men det meste af tiden boede jeg på Giesegård.

Når jeg tænker tilbage på Instituttet, så mindes jeg det for sin gode undervisning og dets meget, meget specielle atmosfære. Vi var piger fra store dele af verdenen: England, Sydafrika, Irland, Indien, Ceylon, Holland og Skotland. Der var mange skotter. Og mange lærerinder i Skotland havde deres uddannelse fra Junkers Institut. Livet ville ganske bestemt have været anderledes, hvis jeg ikke havde været på Instituttet og derved kom til at leve i Danmark og Sverige under krigen. Hvordan mit liv ellers havde været, er jo ikke godt at vide. Men ganske bestemt anderledes.

(*) "Legation" var den engelske repræsentation i et land, en art "lille" ambassade. England havde normalt "legationer" i lande med undtagelse af f.eks. USA, hvor de havde en ambassade. En "minister" er en leder af en legation. 

Samtalen fandt sted i efteråret 1995 ved Mary Junker. Optaget på bånd, som blev udskrevet af Keld Dalsgaard Larsen i september 1998. 

CYNTHIA LOFT FORTÆLLER 

Jeg er født den 30. juli 1922 og er sydafrikaner. Mine forældre var englændere. I Sydafrika var der intet institut, hvor man kunne uddanne sig i "physical education". Man skulle til England - eller til Danmark. Jeg kom i kontakt med en hockeyspiller, som havde været på instituttet i Danmark, og en skolekammerat, som gik en klasse over mig, tog også til Junkers Institut. Så vi kendte altså godt instituttet, og det havde et udmærket ry. For mig var det primære, at man kunne begynde på Junkers Institut som 17-årig, hvis man var student. Mens man skulle være 18 år for at starte på de engelske institutter. Og så var det jo også spændende at komme til et nyt land.

Jeg mener, at Junkers Institut var billigere end de tilsvarende institutter i England, og det har måske spillet en rolle for min mor, men altså ikke for mig. Junkers Institut havde et godt ry for sin undervisning, men som sydafrikaner og meget ivrig med sport, så vidste vi, at instituttets niveau ikke var helt i top inden for en række sportsgrene f eks. hockey. Danskerne har så en række "small games", rundbold og langbold. Så jeg vidste godt, at jeg ikke personligt fik så meget ud af det. Men når undervisningen er god, så kan man lære at undervise i noget, man ikke selv behøver at være dygtig til.

Junker skrev til min mor og fortalte, at han havde en datter, Karen, i Sydafrika, som også skulle til Danmark til skoleårets begyndelse. Min mor skrev til Karen, og vi sejlede sammen til Danmark. Karen var uddannet på Instituttet et år tidligere og havde så undervist i Sydafrika. Karen og jeg har aldrig snakket om det, men jeg tror nok, at hun holdt hånden lidt over mig under mit ophold. Jeg var den yngste på Instituttet.

Jeg kom til London, som jeg blev 17 år, og jeg var her i august 1939, som det trak op til verdenskrig. Jeg skulle købe ind osv. til mine tre år i Danmark. Vi havde masser af bagage, tennisketsjer, hockeystav osv, og bøger osv. Bagefter kan det godt virke mærkeligt, men jeg tænkte ikke meget på krig og ufred. Jeg tænkte på alt det spændende, som jeg skulle i gang med. Min mor skrev til mig: "Harry up,get to Denmark, it is the only safe place". Og det var også den almindelige mening i Danmark: at landet var sikkert i tilfælde af krig. Jeg tror nok, at jeg skulle have haft min tidligere skolekammerat til "gudmor", som var en, der hjalp de nye elever. Jeg traf hende i London, og hun hjalp mig med forskelligt, men hendes forældre havde sagt, at hun skulle rejse tilbage til Sydafrika. Hun var også jøde, hvilket jeg ikke dengang tænkte over. Om jeg så fik Winnie eller Mary til gudmor, kan jeg aldrig huske. Jeg forveksler hende gerne med, den gudmor, som Bee (Beatrice Jackman) fik. Vi var nemlig venner hver især.

Vi tog båden til Esbjerg. Jeg tror, at vi kun var 6 "juniors", altså 1. års elever. Vi fandt sammen på båden, fordi vi havde fået besked på, at vi nærmest den første aften i Silkeborg skulle stå for underholdningen på Instituttet. Det var jo en skrækkelig tanke, så vi måtte forhøre os, hvad vi hver især kunne. Vi kom til Esbjerg, og jeg kan endnu se Junker stå og råbe til os fra kajen: "How many are you?". Vi var 23, og vi skulle have været 52. Senere kom et par skotske piger. Jeg husker overhovedet intet om, hvordan vi kom til Silkeborg. Vi boede på Instituttet, og vi havde alle et lille værelse. Jeg havde Karens gamle værelse, men værelserne var ens. Jeg mener, at vi juniors boede samlet på 2. sal. Men måske var det anderledes. I det hele taget var det sidste år meget anderledes end ellers på Instituttet. Vi var imidlertid ikke særlig interesseret i, hvordan det havde været. Vi var interesseret i alt det nye, som vi blev kastet ud i. Jeg har min dagbog fra disse år, og der er ikke skyggen af hjemve eller beklagelse i den. Kun en enkelt gang, da Junker tog os med på svineslagteriet i Silkeborg for at se slagtningerne. Det var væmmeligt.

Mit indtryk af Danmark var, at det var et grønt og dejligt land. Den danske mad var også pragtfuld - for det meste. Vi tog i hvert fald alle sammen på i vægt. Af gode sager kan nævnes æbleskiver, lagkage, flæskesteg med rødkål osv. Og ost var lige noget for mig. Og så alle de dejlige grøntsager fra Stengården. Men varm kærnemælkssuppe, havresuppe med byggryn og øllebrød, det var næsten ikke til at få ned.

Som sagt var meget anderledes dette sidste år på Instituttet. De udenlandske lærerkræfter kom heller ikke tilbage, så lærerstaben var danskerne: Rolf Junker til anatomi, gymnastikteori og svømning, Karen Junker til gymnastik, de fleste boldspil og en del dans, Gerda Stampe til massage og Lis Starcke til førstehjælp. Vi havde Karen Junker til skandinaviske danse, som vi elskede. Vi havde en ældre søster, vist Ragnhild til andre folkedanse. Skotsk dans kunne jeg slet ikke finde ud af, men så tog Mary fat og lærte mig det. Græsk dans kunne vi ikke tage alvorligt, det lo vi af, det var al for æstetisk.

Vi havde en hård hverdag. Vi arbejdede fysisk og åndeligt hele dage, og efter aftensmaden skulle juniors vaske gulvet i gymnastiksalen og bagefter læse lektier til næste dag. Vi var trætte efter sådan en dag. Jeg mindes ikke, at vi havde andre pligter end at vaske gymnastiksalens gulv. Jeg tror ikke, at vi selv gjorde rent på vore værelser. Vi havde et flot omklædningsrum med brusere. Jeg synes bestemt, at der burde være både varmt og koldt vand her, men jeg er i tvivl, og jeg har egentlig en lidt kold erindring. Men forholdene var fine også i forhold til, hvad man var vant til i England og Sydafrika. Da jeg senere kom til at undervise i Sydafrika, så havde dette institut ganske vist et fint omklædningsrum, men det blev ikke brugt. Man var vel for generte - man turde ikke vise sig nøgen for hinanden. Men det fik jeg lavet om på, så pigerne tog styrtebad efter idræt. Det var en af de ting, jeg lærte i Danmark.

Vi havde uniformer på Junkers Institut. Udmærkede uniformer, men jeg gik nu ikke så meget op i det. Dog var det lidt besværligt med badedragter til gymnastikdragten krympede, og vi tog på!

Jeg blev skuffet over sporten især hvad angik hockey, som jeg kendte meget til. Vi havde boldspil på en mark, og vi skulle selv kridte hockeybanen op. Svømning foregik ved en sø, og en gang om måneden var vi i Århus i svømmehallen. Vi underviste hinanden, Og vi blev delt ind i grupper, som så gav hinanden kritik, ros, gode råd osv. efter hver time. Det var meget givende. Jeg mindes ikke, at vi underviste børn på kommuneskolen i Silkeborg.

Vi skulle alle være spejdere. Og det husker jeg egentlig ikke så godt, nok fordi det var en lidt kedelig historie for mig. For selv om jeg var den yngste på Instituttet, så var jeg den, som var nået længst i spejderverdenen. Karen Junker var vor spejderleder, og jeg blev altså løjtnant, den næstkommanderende. Og det var ikke let for mig som 17-årig over for piger på 18-20 år. Mange anså det med at være spejder for at være noget barnligt noget. Og det skal man også være fra helt ung, som jeg havde været det. Man kan ikke pludselig blive spejder som 18-19-årig.

Vi må vel have været på nogle ture, nok til Stengården, men jeg husker det ikke så tydeligt.

Vi var et lille samfund for os selv. Vi kom ud af og til, vi gik i biografen, hvor vi skulle sige, hvor vi gik hen. Men vi havde nok at se til på Instituttet. Vi var slet ikke så fremmelige som nutidens unge piger.

På Instituttet sad vi og spiste ved borde, og vi blev blandet med hinanden, og vi skiftede af og til plads. Så man kunne risikere at komme til at sidde ved siden af Junker himself. Vi havde et fint, naturligt og respektfuldt forhold til familien Junker. Vi havde ikke et egentligt familiært forhold til f.eks. fru Junker, som jeg har læst, at tidligere tiders elever havde. Men nu var hr. og fru Junker også blevet noget ældre. Om søndagen mødte vi omklædte i familien Junkers dagligstue til aftente.

Det var et ganske ukompliceret liv, uden konflikter og uden klikker. Sådan oplevede jeg det. Vi juniors holdt selvfølgelig sammen, men vi kendte da alle på Instituttet. Vi var jo heller ikke så mange det år.

Om søndagen kunne vi gå ture, ride, stå på ski, spille tennis på Instituttets tennisbane osv. Junker arrangerede også svampeture og fugleture. I efterårsferien var vi en tur ved Vesterhavet. Julen tilbragte Bee og jeg hos Gunhild Junker i Odense. B. brækkede benet, og det optog os en del.

9. april 1940 virkede nærmest uvirkelig. Men der var slet ingen panik. Junker prøvede at få kontakt med den engelske legation, men de rejste ud af landet. Livet gik videre, og der var ingen ængstelse eller uro.

Sommeren 1940 var pragtfuld, og Karen, Mary og jeg cyklede rundt i Danmark. Vi besøgte familie til Junkers i Jylland og i København. Vi cyklede også ned gennem Strøget i København, mens sporvognene kørte der. Vi startede igen på Instituttet i august 1940, men så dukkede denne amerikanske legationssekretær op. Vi fik at vide, at tyskerne overtog Instituttet, og at vi skulle til København. Der var kun kort tid. Vi blev sendt af sted i tre hold, B. og jeg kom med det første hold. Senere har vi fået at vide, at tyskerne havde planlagt, at vi skulle i en lejr i Tyskland, men det anede vi ingenting om dengang. Rotary, den engelske kirke og den amerikanske legation havde arrangeret det således, at vi alle kom til danske familier i København. Disse familier vil jeg karakterisere som nogle af de første modstandsfolk. De fleste var velhavende folk med råd og god plads til at have os boende. Men de kunne bestemt også risikere noget ved at hjælpe os. Jeg kom til at bo hos direktør Kørbing, DFDS. Han var enkemand og havde en søn (6 år ældre end mig) og en datter (4 år ældre end mig) boende. Da datteren blev gift, mente han, at de måtte finde en anden familie til mig. Det kunne jeg slet ikke forstå dengang. Jeg havde aldrig haft en storebror, nu havde jeg det her, og jeg havde egentlig heller aldrig kendt en far, og nu havde jeg. "Kørbing-far", som jeg kaldte ham. Men jeg kom så til højesteretssagfører Ejvind Møller, Bispebjerg. Jeg har været fantastisk privilegeret. Kørbing var en konservativ familie med omgangskreds med rederiforeningen osv., mens Ejvind Møller kendte en stor del af den københavnske kulturelite. Hos Kørbing mente datteren, at jeg skulle gå på Den Suhrske Husholdningsskole. Som sydafrikaner havde jeg ingen begreb om madlavning eller at holde hus. Og jeg var heller ikke for god til det danske sprog. Af og til lavede jeg noget, som jeg ret beset ikke anede, hvad var. Og de andre piger på kurset var rigtig dame-piger, der regnede med at blive godt gift. Hos Møller begyndte jeg at gå til undervisning på Gymnastikinstituttet. Først som gæst og i sæsonen 1942/43 som elev på det et​årige kursus. Vi var 4 elever fra Junkers Institut, som tog en etårig uddannelse i København. Nogle tog et 4 måneders kursus. Vi havde fået en virkelig god baggrund hos Junkers for at gå på gymnastikinstituttet i København. Undervisningen hos Junkers var prima, og vi fik også en udmærket undervisning i København. Vi klarede os godt til eksamen. Jeg havde i øvrigt en mærkelig men dejlig oplevelse på Instituttet i København. Jeg havde en klasse - vist 11-årige piger - hvor jeg ikke kunne holde disciplin. Det havde jeg aldrig været ude for, og det var komplet umuligt. Til sidst gik jeg op til min lærerinde, Julie Friis Skotte og fortalte, at hun måtte hjælpe. Hun så meget forundret ud og gik ned til børnene for at tale med dem. Efter et kvarters tid kom hun storsmilende tilbage og fortalte, at de havde troet, at jeg var tysker. Hvor kunne man ellers være fra, når man kun talte gebrokken dansk? Og da de så fik at vide, at jeg tværtimod kom fra den engelske side, så var der aldrig mere vrøvl med dem. Tværtimod. Jeg var så heldig at få denne klasse til eksamen, og jeg vidste, at de ville gøre alt for mig. Og det gik også flot. I København var der ingen, der anede noget som helst om Junkers Institut.

Vi piger ville allerførst gerne have været tilbage til England for at hjælpe til i krigen. Men da vi kom til København, så blev flugt ikke aktuelt. Vi vidste jo ikke, om det ville gå ud over vore værtsfamilier, så vi besluttede, at vi ikke ville flygte. Vi måtte ikke mødes mere end to og to. Og vi skulle møde en gang om ugen på politistationen i København. Vi mødtes dog på to måder. En hockeyklub i København havde en englænder som formand, og han var også med i kirken, så han kendte til os, og han inviterede os til klubben. Der kom vi så - også dem, der ikke var hockeyinteresserede. Det var i hockeyklubben, jeg lærte min kommende mand, Vagn, at kende. Den chilenske ambassadør var dansker med en engelsk hustru, og hun inviterede os den første lørdag i måneden til the-party. Men jeg havde nu rigeligt at gøre i mit nye liv i København, så jeg fulgte ikke så meget med i, hvad de andre lavede. B. boede tæt på, hvor jeg boede, men ellers var det begrænset med kontakten til de øvrige.

Familien Møller var aktiv i modstandsbevægelsen, og det var der også andre af vore værtsfamilier, der var. En af familierne fik så en af de ældre sydafrikanere over til Sverige, og da vi opdagede det, så besluttede vi en for en at tage til Sverige. Min værtsfamilie arrangerede min flugt fra Corselitze til Trelleborg. Turen tog 11 timer i en fiskerbåd. Vi kom til at bo ved Malmø. Min danske "bror" var gift og boede i Stockholm, og da Bee også havde en kontakt i Stockholm, så rejste vi derop. Vi skulle selv tjene til livets ophold, og det gjorde jeg ved at være barnepige og undervise i engelsk flere forskellige steder. Nogle gange var det fint, men især et sted, var det meget ensomt at være.

Min forlovede, Vagn, kom også til Sverige i 1944 og læste jura i Uppsala. Senere tog han til England og var med i Brigaden. Vi ville gerne have giftet os i Stockholm, men det kunne min mor ikke bære. Og Vagn sagde også - hvad var meget klogt - at jeg skulle tage tilbage, bruge min uddannelse, være noget for min mor og lære mine egne at kende, og så komme med den første båd til Danmark efter krigen. Jeg havde fortalt om Vagn til min mor gennem Røde Kors brevene med deres 25 ord, og jeg fik også smuglet et brev til hende med et fotografi af ham.

Den sydafrikanske legation i Stockholm søgte at finde ud af, om vi kunne sejle til Sydafrika. Men der kom aldrig svar fra Berlin. Vi havde en bestemt dato, hvor skibet Drotning Holm skulle sejle fra Gøteborg. Dagen omrandt og de to andre sydafrikanere, som jeg boede hos i en etværelseslejlighed, var helt ulykkelige over, at de intet havde hørt, da dagen kom. Jeg var på arbejde. Så ringede de og sagde, at nu mente legationen, at vi skulle rejse uden tilladelse. Så fik jeg et hysterisk anfald, jeg ville ikke rejse uden at have sagt farvel til Vagn. Vild opstandelse, hvor de ringede rundt for at få fat på Vagn. Men pludselig stod han i døren, han havde blaffet fra Uppsala til Stockholm for at trøste og sige farvel, og han tog med til Gøteborg.

Jeg rejste i foråret 1944 tilbage til Sydafrika, og her havde jeg to gode år med arbejde og venner. Og jeg var med den første skib, ØKs Selandia, tilbage til Danmark, og vi blev gift i 1946. Jeg har kun i begrænset omfang brugt min uddannelse i Danmark. Jeg har trænet et hockeyhold og på mine ældre dage haft handicapsvømning gennem 10 år.

Det har altid undret mig, at der ikke er ret mange, der kender til Junkers Institut. For det var virkelig meget specielt.

Jeg har holdt kontakten ved lige med nogle af pigerne fra den tid. Vi har selvfølgelig også talt om vore oplevelser, og det, som har slået os, er, hvor forskelligt vi husker. Men det her er altså, som jeg husker det.

Samtalen fandt sted september 1998.

